
Prefaţă 


Dacă la Biserica Sapienţei s-a putut înfăptui o liturghisire în care toți creştinii 
să fie conştienţi de importanţa fiecărui moment şi al fiecărui cuvânt din Sfânta Liturghie, 
dacă s-a putut înfăptui o comuniune atât de strânsă între Preot şi credincioşi, încât 
Liturghia să devină, în mod faptic, o lucrare a poporului, dacă printre noi am avut sau am 
cunoscut o personalitate ca Părintele Constantin Sârbu, am considerat că nu avem voie să 


lăsăm uitată această oază de trăire creştină. 


Realizarea misionară a Părintelui Sârbu reprezintă un fenomen creştin şi 
românesc unic, dăruit nouă de Dumnezeu spre a ne fi exemplu, criteriu şi îndrumare de 
viaţă şi trăire creștină. El a reuşit să închege o comunitate creștină, o adevărată familie 
spirituală în care toți, slăvind pe Dumnezeu, să devină conştienţi de poziţia şi rolul ce le 


revin în Biserică şi în lume. 


Părintele Constantin Sârbu a mărit şi a refăcut capela bisericilor Cretzulescu şi 
Lahovari din strada Sapienţei, paralel cu rezidirea spirituală a credincioşilor. El a ctitorit 
atât locaşul de închinare, prin munca şi ajutorul credincioşilor, cât şi Biserica cea vie în 
care Mântuitorul nostru lisus Hristos să Se sălăşluiască. Munca era folosită pentru a sfinți 


atât materia cât şi pe om. 


De aceea am ținut să menţionăm - uneori în amănunt - felul în care a participat 
comunitatea la construcțiile şi îmbunătățirile aduse de-a lungul anilor. Fiecare cărămidă 
aşezată la zidirea pridvorului, fiecare metru de șanț săpat sau de altă lucrare, conţine o 


fărâmă de suflet a celui care a săvârşit-o. 


Evoluţia lucrărilor pe ambele planuri - material şi spiritual - putem spune că s- 


a desfășurat în 3 etape, toate 3 în greaua perioadă de stăpânire şi asuprire comunistă. 

1. Anii 1964 - 1967, perioada, poate, cea mai grea, când Părintele Constantin 
Sârbu, abia ieșit din închisoare, după o detenţie de 10 ani, bolnav, fără nici un sprijin 
material, s-a văzut înaintea unei bisericuțe ruinate, la ale cărei slujbe anterioare participau 
doar 2-3 orbi din apropiere şi câţiva credincioşi. Însă, Părintele Constantin Sârbu a avut 
marea putere a credinţei. La rugăciunea sa, Dumnezeu i-a trimis ajutoare. ŞI i le-a trimis 
în așa fel încât toți să putem cunoaște evidenta conlucrare divino-umană săvârşită atunci, 
să cunoaştem cât de mult şi în ce fel Dumnezeu intervine în viaţa noastră, când ea are la 


bază preamărirea Lui şi mântuirea oamenilor. 


2. Perioada 1967 - 1969 reprezintă etapa de muncă, rugăciune şi viață dusă în 
cadrul Bisericii. Odată cu ridicarea pridvorului, credincioşii adunaţi unul câte unul, timp 
de 3 ani, se unesc într-o muncă susținută, comună, se cunosc între ei, se ajută. Spre 
deosebire de alte biserici - mărețe sau modeste - înălțate aproape în exclusivitate de 
meseriaşi plătiți, aici credincioșii sunt cei care îşi ridică sau refac singuri locaşul de 


închinare. Munca este folosită ca un mijloc pentru creşterea în duh. 


Credincioşii sapă singuri şanţuri pentru a introduce încălzire centrală, 
muncesc la zidurile bisericii năpădite de igrasie (umezeală), asfaltează alei în jurul 
bisericii și multe altele. Se cunosc între ei lucrând în schimburi, mâncând zi de zi 
împreună, devin Familie ce se încheagă prin iubirea Părintelui, care este neîncetat prezent 
în mijlocul lor sfătuind, observând pe fiecare, corectând, unindu-se cu toţi în rugăciunea 


comună. 


In elanul muncii, fiecare își regăseşte tot mai mult liniştea interioară, pacea în 


Hristos, miracolul de a trăi iubirea de Dumnezeu şi de aproapele, de dăruire de sine pentru 

a se regăsi în celălalt. Această perioadă culminează cu sfințirea pridvorului din 8 


septembrie 1969. 


3. Anii 1970 - 1975 reprezintă, în special, întărirea comunității în 
spiritualitate, înfăptuirea sobornicităţii în care toți să fie pentru unu şi unu pentru toţi în 
Hristos. Am avut şi avem până în zilele noastre, mari duhovnici şi Păstori ai Bisericii. 
Însă, Părintele Constantin Sârbu a fost nu numai litirghisitorul, nu numai Părintele 
duhovnicesc, ci a fost concomitent trăitorul în Hristos, învățătorul şi educatorul de zi cu 


zi al celor ce i s-au încredinţat lui. 


Astfel, având la bază o mare credinţă şi multă iubire de Dumnezeu şi de 
oameni, a reuşit să închege comunitatea ce amintea Biserica primelor veacuri creştine. El 
scrie unei credincioase pe nume Ana Cristea: Formăm cu toții o comunitate de iubire şi de 
credință... Ca preot al acestei bisericuțe, sunt fericit că s-au strâns la sânul ei suflete 
bune şi credincioase, care se topesc în rugăciune și lacrimă la picioarele Mântuitorului 


nostru iubit (Scrisoare din 6 august 1971). 


Ultimul cuvânt rostit de Părintele Constantin, şi repetat cu putere 
de testament, credincioşilor, înainte de moartea sa pe care a prevăzut-o, a fost: Să nu 
părăsiţi bisericuța aceasta, cu tot ce ați cunoscut în ea! Stiți cum am găsit-o și vedeți cum 
este acum. De asemenea, a dorit să-i rămână mormântul în curtea bisericii, pentru a întări 
că el este neîncetat prezent în mijlocul fiilor lui duhovniceşti precum şi a celor ce, intrând 


în acest sfânt locaş, respectă spiritul şi îndrumările instituite de el. 


După 25 de ani de la trecerea Părintelui Constantin Sârbu în viaţa de dincolo, 


mulți l-au urmat pe calea veşniciei, alții s-au risipit, determinaţi de împrejurări. Totuşi, 

prin cei care au respectat testamentul lui, am încercat această mică reconstituire, pentru a 


face cunoscut ceva din lucrarea, din învățătura lui precum şi din marea lui personalitate. 


Fiecare dintre credincioşii Bisericii a cunoscut o experiență personală alături 
de Părintele Sârbu şi sub epitrahilil lui. Fiecare îşi aminteşte de un alt aspect al 
învățăturilor sale. Unul singur ar fi putut greu să-i redea portretul și lucrarea în ansamblul 
ei. De aceea, am adunat mărturii, crâmpeie de amintiri de la câțiva fii duhovniceşti, aduse 


în semn de omagiu și recunoştinţă pentru cel ce a fost un atât de mare Păstor. 


Prin voia lui Dumnezeu, doamna Maria Mărculescu a păstrat şi ne-a lăsat 
„Meditaţiile din Săptămâna Mare”. Ele sunt de o mare profunzime spirituală, unice în 
felul lor, prin care-l putem cunoaşte pe Părintele Sârbu mai presus de orice descriere, aşa 
cum era el, cu poziţia lui față de Dumnezeu şi cu categorismul pe care-l avea față de 


tragedia omului căzut în păcat. 


Într-o vreme în care Biserica era îngrădită, trebuind să-și limiteze activitatea 
la săvârşirea Sfintei Liturghii şi la unele Taine, într-o vreme în care nu se făcea religia în 
şcoli, orice catehizare fiind interzisă, Părintele Sârbu nu ţinea seama de nici o îngrădire 
impusă de stăpânire, dorind să urmeze doar Legea lui Hristos. Ca urmare, el făcea 
catehizare cu copii şi adulți dând învățături creştine şi lămurir împotriva sectanților. 
Întrucât am găsit la credincioşi 21 din aceste lecţii, le-am tipărit ca mărturie şi poate şi 


spre lămurire pentru cei care încă nu le cunosc (Capitolul 3). 


Prin bunăvoința Părintelui Marin Cojoc, parohul bisericii Sapienţei, am primit 
spre tipărire 2 documente scrise de însuşi Părintele Constantin Sârbu și păstrate în arhiva 
bisericii: Nota istorică şi Darea de seamă de la sfințirea pridvorului din 1969 (Capitolul 


4), pentru care îi mulţumim. 


Aducem mulțumirile noastre doamnelor Irina Popescu şi Ana Mania Cotoară, 
pentru că ne-au dat dreptul de publicare a Meditaţiilor şi a Catehezelor ţinute de tatăl lor, 


Părintele Constantin Sârbu. 

Intrucât această lucrare n-ar fi putut apărea fără suportul material al unui 
binevoitor, care ne-a acordat sprijinul necesar, să ne rugăm ca Dumnezeu să-l aibă în paza 


Sa, ca şi pe toți cei ce au contribuit la întocmirea ei. 


Considerăm paginile acestei cărți ca o chemare adresată tuturor celor care l- 
au cunoscut pe Părintele Constantin Sârbu de-a lungul vieţii: din tinereţe, de la biserica 
Bariera Vergului, din detenţie, de la biserica Sapienţei sau care deţin predici de-ale lui. Îi 
rugăm să le aducă, să ia legătura cu noi pentru a cunoaşte cât mai mult din viaţa, lucrarea, 


învăţătura acestui mare Preot şi mărturisitor creştin. 


Ținem să menţionăm că fiind această lucrare în stare de proiect, intervenind 
unele greutăți, neavând certitudinea că va putea fi realizată, neavând parcă încuviințarea 
Părintelui Constantin că putem îndrăzni de a scrie şi vorbi în numele lui, am hotărât 40 de 
zile de rugăciuni înălțate Maicii Domnului prin Paraclisul Ei, pentru a primi un „semn” de 
Sus în urma căruia să nădăjduim la încuviințarea Părintelui şi la binecuvântarea Maicii lui 


Dumnezeu. 


În a 40-a zi, am primit articolul Părintelui Gheorghe Calciu din America. Îl 
rugasem cu un an înainte să ne scrie câteva rânduri privind amintirile personale legate de 
Părintele Sârbu. Am revenit cu aceeaşi rugăminte după câteva luni, dar probabil nu 1 s-a 
dat nici Cucerniciei Sale dezlegarea de a o face. Numai în a 40-a zi, nici cu o zi mai 
devreme sau mai târziu, am primit articolul cerut. El reprezintă pentru noi nu numai 
importanţa amintirilor respective dar şi „semnul” aşteptat că Maica Domnului 


binecuvântează lucrarea pe care Părintele Sârbu o încuviinţează. 


Conştienţi de neputinţa şi slăbiciunea noastră, cu teama de a nu putea reda 
cum se cuvine măreția unei asemenea păstoriri, rugăm pe de o parte pe cititori, iar pe de 


altă parte pe Părintele Constantin Sârbu să ne ierte pentru tot ceea ce am omis sau greşit. 


Incheiem această lucrare în ziua în care Biserica prăznuieşte Denia Acatistului 


Bunei Vestiri. Maica Domnului, care este ocrotitoarea acestei Biserici, să privească cu 

îngăduință mica noastră străduinţă de a face cunoscută lucrarea Sa. Să ne ierte greşelile şi 
să ne ajute ca micul nucleu înfăptuit de Părintele Sârbu la Biserica Sapienţei să fie un 
exemplu pentru o mare „familie” creştină a neamului nostru, care în adâncul său se 


doreşte şi este chemat a fi cu adevărat creştin. 


Editura. 


Scurte date biografice 


Relatare: Maria Dumitrescu 


Născut la 10 ianuarie 1905 într-un sat de lângă Galaţi, Părintele Constantin 
Sârbu a rămas de mic copil orfan de ambii părinţi. Este crescut de bunica sa, Ioana, 
femeie foarte săracă, singură, care lucrează cu ziua ca să-l poată ţine la şcoală. Astfel, el 
cunoaşte de mic sărăcia, greutățile vieţii, foamea şi munca. Dar bunica este totodată foarte 
credincioasă; trezeşte în el dragostea de Dumnezeu, îi deschide calea credinţei şi îi 


imprimă de mic gândul preoţiei. 

După absolvirea claselor primare, urmează Seminarul Teologic la Galaţi şi 
Facultatea de Teologie din Bucureşti. Se apropie de Părintele Toma Chiricuţă - care 


devine un mentor pentru el - şi conduce în timpul facultăţii corul de la biserica Zlătari. 
După terminarea studiilor, rămâne timp de doi ani cântăreţ la biserica Lucaci. 


Se căsătoreşte cu domnişoara Maria Constantinescu şi se mută la Huşi, ca 
director al Şcolii de cântăreţi de pe lângă Episcopia Huşi. În 1934 este hirotonisit preot 
pentru Catedrala Episcopală Huşi. Concomitent cu slujirea la Sfântul Altar, din dragoste 
de Dumnezeu şi grijă de oameni, depune un mare efort şi construieşte un azil de bătrâni 


pe Dealul Schitului de la marginea oraşului, pe care-l înzestrează cu toate cele necesare. 


Izbindu-se de anumite realităţi contrare structurii sale de om corect, care 
doreşte să împlinească doar voia lui Dumnezeu, se mută la Bucureşti, unde obţine - prin 
concurs - parohia Parcul Călăraşi din Bariera Vergului. Era un cartier muncitoresc, sărac şi 


lipsit de biserică. 


Fără să se descurajeze, Părintele îşi începe lucrarea prin a-şi cunoaşte 
enoriaşii, cu grijile şi nevoile lor. Primeşte ajutorul doctorului Victor Gomoiu, care îi 
ușurează obţinerea unei camere la subsolul Aşezământului-Spital „Regina Elena” din 


Bariera Vergului, pe care o transformă în paraclis. 


Ştiinţa şi dragostea de om a Profesorului Doctor Victor Gomoiu s-a îmbinat cu 


arzătoarea căldură a rugăciunii tânărului preot Constantin Sârbu. 


În clădirea de la poarta Spitalului, bolnavul cobora mai întâi cele câteva trepte 
ce duceau în micul paraclis de la subsol unde, îngenunchind la Altar, primea 
binecuvântarea Părintelui Constantin şi cu nădejdea în suflet intra apoi la vestitul chirurg 


Victor Gomoiu. 


La sunetul clopotului din Banera Vergului, micul lăcaş de rugăciune se 


umplea de credincioşi. De aici a pornit dorința de a se ridica monumentala biserică 

„Sfinții împărați Constantin şi Elena”. Terenul pentru marea biserică a fost obţinut cu 
aprobarea Mareşalului Ion Antonescu. S-a săpat la început adânc, foarte adânc, planul 
măreț al tânărului preot Constantin Sârbu fiind de a avea şi la subsol o biserică cu şase 
coloane masive, înalte, care să susțină biserica de desupra şi care să devină apoi şi sală de 
conferinţe şi concerte religioase. Subsolul şi planşeul parterului au fost terminate în 
decurs de un an. Douăzeci şi şapte de trepte monumentale din dreapta şi alte 27 din stânga 
coborau spre adânc unde, în faţa altarului, în jurul celor şase coloane masive, erau 


înşiruite - ca într-o sală de concerte - strane şi rânduri nenumărate de scaune frumoase. 


În luminata „catacombă” se oficia slujba Sfintei Liturghii, iar duminica după- 
amiază, corul tinerilor studenți, funcționari şi muncitori de la „„Malaxa”, care întrunea 
până la o sută de persoane, condus de eminentul Victor Giuleanu, tânărul profesor al 
Conservatorului „Ciprian Porumbescu”, dădea concerte care electrizau mulţimea 


credincioşilor. Corul Bisericii Vergu a colindat de Crăciun şi la Palatul Regal şi la Radio. 


Părintele Constantin invita preoți-conferențiari duminică de duminică, iar 
corul încânta mulțimea credincioşilor cu minunate cântări bisericeşti. Mult regretata Olga 
Greceanu, profesoară şi pictoriță, ne-a fermecat cu cuvântul său cald şi vastele sale 
cunoştinţe în domeniul credinţei creştine, dar mai ales prin vizionarea filmului „Giulgiul 


Mântuitorului”, pe marea pânză albă din faţa altarului. 


Astfel, prin rugăciunile şi îndemnul Părintelui Sârbu, prin aportul Casei 
Regale, prin sprijinul moral şi material al doctorului Gomoiu, precum şi prin banii strânşi 
la aceste concerte s-au înălțat zidurile bisericii „Sfinţii împărați Constantin şi Elena”, 


ridicată în cea mai mare parte prin munca credincioşilor veniţi de pretutindeni. 


Părintele Sârbu a întocmit şi o bibliotecă, de unde enoriaşii puteau împrumuta 


cărți folositoare de suflet. 


La începutul lucrărilor, Părintele Sârbu a suferit însă şi cea mai mare durere, 


pierzând tot ce avea mai scump în această lume, pe soția sa. După mărturisirea sa 


Pagina 13 


ulterioară, a fost, parcă, jertfa depusă la temelia acestei biserici. A rămas cu două fetiţe 


MICI, cărora le-a fost şi tată şi mamă. 


Construcția bisericii începută în 1942 a fost terminată în 1949, fiind târnosită 


(sfințită, inaugurată) la 17 aprilie, pereții fiind doar tencuiți. 


Mişcarea religios-culturală, înjghebată în jurul bisericii Bariera Vergului, era 
prea mare pentru ca autorităţile comuniste să o poată accepta. Mai mult, la un moment dat 
a apărut pe unul din geamurile bisericii imaginea Maicii Domnului cu Pruncul în braţe. 


Minunea a adunat puhoi de lume şi a alarmat pe antihrişti. 


Ca urmare, în 1954 Părintele Constantin Sârbu a fost arestat, pentru a se 
desfiinţa acel nucleu creştin atât de activ. Pretexte se găseau oricând. A urmat o detenţie 
grea, cu scopul de a nu ieşi viu din închisoare. Totuşi, prin mila Domnului, după 8 ani de 
temniță şi doi ani de domiciliu obligatoriu în Bărăgan, a fost eliberat şi primind cea mai 
săracă capelă din Bucureşti, a ridicat din ea Biserica Sapienţei, care formează obiectul 


acestui volum. 

Capitolul 1 


Mărturii despre Părintele Constantin Sârbu 


Scurtă evocare 


Relatare: Preot Gheorghe Calciu 


În mai 1963 am fost eliberat din închisoarea Aiud, după 15 ani de detenţie şi 
adus direct la Viişoara, lângă comuna Mărculeşti - Slobozia, un sat de exilați bănăţeni, cu 
casele zidite din lut, cu curți frumoase, pomi roditori în grădini şi străzi largi, bine 
îngrijite, deşi când ploua, pământul se înmuia şi se făcea o mocirlă care ajungea până la 


genunchi. 


Acolo fusese un câmp de mazăre, un câmp imens de Bărăgan. Bănăţenii 
arestaţi şi deşertaţi pe acel câmp s-au văzut sub cerul liber, fără nici un adăpost, cu copii, 
cu bătrâni, cu bolnavi şi fără nici un fel de posibilitate de a supravieţui. Erau păzii de 
ostaşi, ca nu cumva să intre în pădurea din apropiere şi să dispară. O situație de 
neînchipuit, fără acoperiş, fără closete, fără nimic altceva decât ceea ce putuseră să ia din 


casă în momentul când maşinile Securităţii i-au ridicat şi 1-au dus în Bărăgan. 


Și-au săpat bordeie în pământ, pe care nu au avut cu ce să le acopere. 
Intindeau saci deasupra, cearşafuri, fiecare ce avea, fixând colţurile cu bolovani de 
pământ. Au venit ploile mari, s-au umplut gropile cu apă, unii bătrâni şi chiar copii au 


murit înecaţi. Atunci li s-a dat voie să meargă în pădure, să adune crengi pentru foc şi 

chiar să taie lemne pentru a-şi acoperi bordeiele. Au fost obligați să meargă la o 
gospodărie de stat să lucreze la canalele de irigație, la vii, la construcţia de grajduri etc., 
ceea ce a fost o mare binecuvântare, pentru că inginerul-şef le dădea în schimbul muncii 
câte un car de paie de orez ca să-şi acopere mai bine bordeiele. Anul următor au început 
să-şi construiască din pământ casele, le acopereau cu paie de orez care luceau în bătaia 
soarelui şi aşa a apărut un sat de exilați, cu un aer rustic şi tradiţional, amintind parcă de 
satele româneşti din preajma năvălirilor barbare. În 1963, când am fost eliberat, deja o 
parte din bănăţeni primiseră dreptul de a se întoarce în satele lor şi casele lor din Viişoara 


rămăseseră pustii. 


Am ajuns acolo noaptea târziu. Jandarmul m-a întrebat dacă mai ştiu pe 
cineva, un prieten, la care să pot dormi câteva nopţi, până îmi voi curăța casa pe care mi-o 
va repartiza. Nu cunoşteam pe nimeni. Jandarmul m-a dus la preotul satului, Constantin 
Sârbu. Nu pentru că m-ar fi cunoscut sau pentru că l-aş fi cunoscut, ci pentru că, am 
înţeles atunci, el primea pe oricine. Avea o căsuţă din lut cu o tindă şi o cameră. Pereţii 
erau acoperiţi cu icoane şi când a deschis uşa să mă primească, aerul mirosea a tămâie. 
Am înţeles că se rugase, că această casă era locuită de îngeri. Mi-a dat să mănânc ceva şi 


după o scurtă rugăciune m-am culcat. 


Am stat cu Părintele câteva zile, până ce mi s-a repartizat o casă. Erau multe 
pustiite, după plecarea exilaților. Ca printr-o tristeţe a firii, la scurtă vreme după ce 
ocupantul casei pleca, se decojeau pereţii, iarba creştea pe poteca ce ducea de la stradă la 
uşa casei, o singurătate copleşitoare respira întreaga locuinţă. Chiar dacă nu ştiai nimic, 
înţelegeai că este o casă părăsită. Aşa arăta casa mea când, după câteva zile în care am 
trăit cu Părintele, rănile mele începeau să se vindece. Ciudat, el nu-mi ţinea predici, nu mă 
îndemna să mă rog, nu se arăta în nici un fel a fi bigot (obsedat de reguli, strict), dar 


inima mea era în sărbătoare cu el. 


Părintele a mers cu mine să vedem casa şi a observat tristeţea care mă 

copleşea văzând tristeţea casei. Mi-a pus mâna pe umăr - am simţit dintr-o dată că sunt 


mai tare. 
- Nu te teme, mi-a spus, casa se va înveseli de îndată ce te vei muta în ea! 


Mi s-a părut că a folosit o figură de stil, o personificare sau o metaforă şi m- 
am uitat la el cu un zâmbet, ca şi cum i-aş fi arătat că-i apreciam observaţia poetică. Dar 
Părintele nu zâmbea. Avea o faţă luminată, privea parcă prin mine şi această senzaţie m-a 
făcut să nu mă simt nici singur, nici trist. Părintele Sârbu a rostit o rugăciune de 
binecuvântare, mi-a spus ce-mi trebuie, unde să găsesc mătură şi lucruri cu care să mă 
învelesc - nu aveam absolut nimic decât ce era pe mine şi o manta ruptă. Oamenii din sat 
m-au ajutat. Cred că şi fără prezenţa Părintelui m-ar fi ajutat, dar atunci am simţit că 
proiecția lui mi-a adus un plus de simpatie din partea lor. Unu au lucrat cu mine 
frământând lutul cu care să lipesc casa acolo unde căzuse lutul şi varul, alţii mi-au adus un 
pat de la cineva plecat de curând; de la un vecin am primit paiele, peste care am pus un ţol 
dăruit ca să nu dorm pe scândură. Într-o zi aveam tot ce-mi trebuia în casă: pat, găleata de 
apă, cană, o farfurie, o lingură, o furculiță, lampă cu gaz şi o icoană de la Părintele 
Constantin. De 15 ani nu fusesem aşa de bogat şi de liber. De la casele unde erau familii, 
mi-a venit mâncare. A doua zi, m-au luat la ferma de stat să muncesc, pentru a obține 
paiele cu care să-mi dreg acoperişul. M-am simţit stăpân pe casă, pe mine, pe tot ceea ce 
era în casa mea şi toate lucrurile erau binecuvântate de Părintele Constantin: nimic nu cra 
blestemat ca la închisoare, nici patul, nici lingura, nici găleata de apă. Peste toate plutea 
binecuvântarea lui Dumnezeu, coborâtă prin semnul crucii făcut de mâna Părintelui 


Sârbu. 
- Să vu Duminică la biserică! mi-a spus Părintele, despărțindu-se de mine. 


Nu era nevoie să mă invite. O biserică adevărată, cu icoane, cu miros de 
tămâie şi cu un preot în odăjdii (îmbrăcăminte liturgică), slujind liber, nu în taină şi cu 


frică, aşa cum erau slujbele în închisoare, era tot ce dorea sufletul meu. Văzusem biserica. 

Era o clădire de lut, ca oricare altă casă din sat, dar cu o mică turlă şi cu un clopot. 
Duminică dimineaţa, glasul subţire al clopotului a răsunat peste sat. Era luna mai, pomii 
erau în floare, aerul era răcoros şi pur, iar clopotul suna vesel şi pătrundea liber în urechi, 
fără a mai trece printre zăbrelele celulei şi prin obloanele de lemn. Acum era un clopot 


liber, un sunet liber şi o ureche liberă care îl recepta. 


Interiorul bisericii era sărac şi foarte sever, aproape o biserică de catacombe. 
O lumină aurie intra pe fereastra dinspre miază-zi şi Părintele slujea luminat de această 
aură. Se mişca încet, hieratic (solemn), cu vocea lui mică şi domoală, asemenea unui sfânt 
părinte din secolul patristic. M-am aşezat la strană, alături de cântăreţ şi de ceilalți 


credincioşi care cântau. Cântasem şi eu în corul bisericii din sat şi ca elev de liceu. 


La sfârşit, Părintele a vorbit. Era o oarecare prudenţă în ceea ce spunea, ştiam 
că orice mişcare a noastră era înregistrată de poliția locală, că eram urmăriţi pas cu pas, 
dar glasul lui cald pătrundea în inimi. Vorbea cu o dragoste şi o convingere interioară atât 
de puternică, încât fără să vrei te simţeai prins într-un fel de zbor spiritual şi de o iubire 
pentru tot. Plecai din biserică, de fiecare dată, cu o iubire mai mare pentru semeni, cu un 
sentiment de solidaritate pentru aproapele tău şi cu o binecuvântare care te însoțea toată 
săptămâna dacă, din cauza muncii istovitoare de la fermă, nu mai aveai timp să-l întâlneşti 
pe Părintele Constantin, sau el, prins de grija pentru toţi, nu mai ajungea în cursul 
săptămânii să te întâlnească. În felul acesta, zilele noastre de exil în satul Viişoara căpătau 


un sens purificator, o justificare împotriva absurdului în care trăiam de aproape 20 de ani. 


La scurtă vreme după venirea mea, au început plecările din sat. Mai întâi 
bănăţenii, care fuseseră aduşi acolo fără altă vină decât pentru faptul că erau aproape de 
graniţa cu Iugoslavia şi puteau fi bănuiți de relaţii cu sârbii titoişti;, apoi au prins să plece 
cei eliberaţi din închisori, fără nici un criteriu; nu în funcţie de timpul eliberării, nu după 
presupusa lor importanţă, ca şi cum securitatea lucra haotic. Curând, Părintele Sârbu a 


plecat şi el. Apoi, după decretul general de amnistie (act al puterii de stat prin care se 

înlătură răspunderea penală pentru o infracțiune săvârşită), se pleca masiv. In luna 


august, cu ultimul lot, am plecat şi eu. 


M-am dus în Dobrogea, în satul meu. Nu era nici o posibilitate de trăit acolo. 
Dobrogea era total colectivizată şi nicăieri nu era loc pentru mine. Am plecat la Bucureşti, 
spre a încerca să reintru la Medicină. Nu era posibil. Am tot întrebat de Părintele Sârbu şi 
nimeni nu ştia nimic. Mă reîntorsesem la biserica din Popa Tatu, biserica la care mergeam 


în perioda primei mele studenţii. 


Cred că trecuseră vreo doi ani de la eliberare când, pe bulevardul Schitu 
Măgureanu, l-am văzut pe Părintele Sârbu urcând încet. Veneam din spatele lui şi l-am 
recunoscut dupa mersul domol, după anumite mişcări de neuitat. L-am ajuns din urmă, 1- 
am sărutat mâna cu bucurie. Într-un sens, el era acela care mă pusese pe picioare 
duhovniceşte după ieşirea din închisoare, când eram aruncat dezorientat într-o lume pe 


care o râvnisem, dar care acum mi se părea străină şi ursuza. 


Cu bonomia (b/lândețe și simplitate) lui mângâietoare, a discutat cu mine de 
parcă ne despărţisem ieri şi toate câte-i spuneam despre mine le primea de parcă le-ar fi 
ştiut sau intrau în ordinea normala a lucrurilor. Am înţeles că se desprinsese aproape total 
de grijile lumii, că era dedicat numai misiunii sale preoțești şi că toate cele ale lumii 


acesteia intrau în ordinea banalităţii. M-a chemat la Biserica Sapienţei: 
- O să întâlneşti acolo mulți dintre cei cu care ai suferit, mi-a spus. 


I-am făgăduit, dar, spre ruşinea mea, a mai durat câteva luni până am fost în 
stare să-l vizitez. Probabil că era in perioada examenelor, nu-mi mai aduc aminte. În orice 
caz, am ajuns la Biserica Sapienţei, despre care ştiam numai din auzite. Am găsit o 
biserică plină, majoritatea fiind oameni in vârstă, foşti colegi de închisoare, persoane 
necunoscute, dar şi destul de mulți tineri. Nu era o atmosferă formală, ca la celelalte 
biserici, ci plutea în aer o pace şi o preocupare de rugăciune mai puţin obişnuită decât în 


alte părți. Inţelegeam ca aceasta era acțiunea spirituală a Părintelui Sârbu, pe care o 

impunea nu prin cuvinte imperioase, nici prin mustrări frecvente, ci prin felul lui domol şi 


cald de a fi, prin suflul de credinţă şi dragoste care răzbătea din întreaga lui fiinţă. 


Credincioşii m-au primit fără ostentaţie şi fără suspiciune, fără să ştie cine 
sunt. Ospitalitatea duhovnicească a Părintelui se transmisese tuturor. Era un fel de zumzet 
duhovnicesc neauzit, o fervoare pe care numai sufletul o putea prinde, o grijă pentru 


mântuire şi pentru gospodărirea locaşului la fiecare credincios în parte. 


La muruit, Părintele mi-a vorbit cu căldură, fără mirare şi fără reproş, ca şi 
cum sâmbătă mi-ar fi spus să trec pe la biserică, iar eu duminică am şi venit. Avea un dar 
de a desființa timpul şi de a anula jena celui cu care vorbea, punând totul pe planul 


comunicării reale şi al unei înţelegeri care nu mai cere explicaţii. 


Am mai mers apoi din când în când pe la Sapienţei, la câteva luni o dată şi în 
totală neafişare. Biserica arăta tot mai frumoasă, curtea şi clădirile din jur arătau că o 
mână de gospodar se ocupă de ele. Apoi am întrerupt. Terminasem facultatea, eram 
profesor într-un cartier îndepărtat şi aproape am întrerupt venirea la Biserica Sapienţei. 
Auzisem că Părintele ar fi bolnav, dar nu am dat importanţă, ca şi cum lui nu 1 se putea 


întâmpla nimic. 


Apoi am aflat că Părintele a murit. Cred că m-a anunţat Părintele Voicescu. 
Am fost numai la priveghi. Am văzut credincioşi rugându-se, mulţi plângeau ca după o 
persoană din familie, feţele erau palide şi îngrijorate, ca ale unor copii orfani care nu ştiau 
ce se poate întâmpla cu ei. Pentru mine, murea un Părinte spiritual, un preot care marcase, 
cu blândeţea şi dragostea lui, începutul vieţii mele de om liber, un fel de înger care stătuse 
mereu, cu răbdare şi perseverenţă, neştiut de mine, lângă inima mea şi despre care aflasem 


abia acum, când nu mai era. 


Nu am putut merge la înmormântarea Părintelui; aveam oră la şcoală. De 
atunci până acum, m-a fulgerat câteodată gândul la Părintele, mai cu seamă după ce am 


intrat a doua oară în închisoare şi aveam nevoie de ajutorul celor pe care îi iubisem, mă 

ajutaseră şi puteam să-i chem acum în ajutor. De multe ori, revăzând în duh pe toți aceşti 
oameni care mă puteau întări în suferința mea, îl întâlneam pe Părintele Constantin Sârbu, 
cu zâmbetul lui permanent, cu o anumită timiditate, vedeam lumina care iradia de pe fața 
lui, câteodată discutam cu el, aşa cum discutam cu mama şi cu tata - mutaţi de mult la cele 
veşnice - şi mă simţeam întărit. Apoi evenimentele s-au precipitat peste mine, îndepărtarea 
de ţară mi-a răsturnat cursul vieţii, dar tot mi-au rămas câţiva stâlpi morali şi de referinţă 


orientativă Şi, printre ei, nu a lipsit nici Părintele Sârbu. 


Scriu aceste rânduri cu pietate, cu dragoste şi pace. Amo vârstă la care 
drumul spre dincolo este mereu deschis şi anii, experienţa, obişnuinţa cu moartea atâtora 
din jurul meu mă fac să privesc spre lumea Părintelui Constantin Sârbu cu un ochi 
neînspăimântat şi cu o credinţă firească. Acolo ne vom întâlni şi, eliberați de condiţiile 
omenești, vom putea fi împreună fără oprelişti. Şi ştiu că bunătatea lui, caldul lui suflet va 


fi pentru mine un bun venit, aşa cum a fost atunci, la Viişoara. 


Preot Gheorghe Calciu 

Inceput de păstorire şi lucrare la Biserica Sapienţei 


Relatare: Matilda Mircea 


Pe data de 1 iunie 1964, Părintele Constantin Sârbu a ajuns cu greu în strada 
Sapienţei nr. 5 şi a intrat în curtea plină cu bălării, aşezându-se pe o buturugă pentru a se 


odihni şi pentru a privi locaşul de închinare ce i-a fost încredinţat. 


Primul om care i-a ieşit în cale, care a intrat după el pe poarta acestui 
aşezământ, a fost doamna Matilda (Cocuţa) Mircea. Ea a fost aleasă şi trimisă de 
Dumnezeu Părintelui Constantin, în urma rugăciunilor Sfinţiei Sale, pentru a-i fi ajutor 
indispensabil în cel mai greu moment - începutul. Dumnezeu a dăruit lungime de zile şi a 
ocrotit sănătatea doamnei Matilda poate şi pentru a ne mărturisi lucrarea ce s-a înfăptuit 
atunci acolo. Ea ne-a rugat să nu pomenim nimic de viaţa ei de asceză pe care a dus-o şi 
pe care continuă să o ducă, dar ne-a relatat, cu multă bunăvoință, amintirile ei din anii de 
strânsă colaborare avută cu Părintele Constantin Sârbu, pe care în primii trei ani l-a ajutat 
zi de zi, rămânând în continuare un mare sprijin al bisericii. Discuţiile avute de câțiva 
colaboratori ai prezentei lucrări cu dânsa le-am înregistrat şi le reproducem cu fidelitate, 
modificând uneori doar succesiunea amintirilor, pentru a le putea încadra mai cu folos în 


desfăşurarea lucrări. 


3% Întrebare: Aţi putea să ne spuneţi, pentru început, cum dumneavoastră, 
care locuiți de 63 de ani în Bucureştii Noi, aţi ajuns de aici tocmai lângă Podul Izvor, la 


Biserica Sapienţei, şi chiar în prima zi sau în primele zile când Părintele Constantin Sârbu 

se afla acolo? 


Răspuns: Am să vă spun. Din cauza tulburărilor de la biserica din cartierul 
nostru din Bucureştii Noi, toată lumea s-a împrăştiat. Eu am început să mă rog zilnic, să 
citesc Paraclisul Maicii Domnului, cu rugămintea să-mi arate unde să mă duc, întrucât 
aveam nevoie de hrană pentru suflet. Intr-o noapte am visat un tânăr îmbrăcat într-o 
cămaşă lungă, albă, care m-a întrebat: „Vrei să fii mai tare sufleteşte? Scoală-te şi vino să 
mergi cu mine!”. Am plecat şi - în vis - am luat tramvaiul 20, care atunci ajungea la Podul 
Izvor. De acolo, ne-am dus pe jos până la Biserica Sapienţei. Când am ajuns în poarta 


bisericii, tânărul m-a lăsat singură şi eu m-am trezit. 


Dimineaţa, imediat ce m-am sculat, am pornit pe acelaşi drum, având 
sentimentul că tânărul din vis mă însoţeşte. Când am ajuns în poarta bisericii, acest 
sentiment a dispărut. In curtea neîntreținută, părăsită a bisericii, am văzut pe Părintele 


Constantin Sârbu stând pe o buturugă. Cum m-a văzut, a venit în calea mea şi mi-a zis: 


- Bine ai venit, Matilda Cocuţa! Eu m-am rugat lui Dumnezeu să-mi trimită 
un bărbat ca ajutor. Ce-ai să poţi face tu, o firimitură de femeie? Dar poate ai să mă ajuţi 


şi tu. Vino, stai lângă mine pe buturugă! 


Eu m-am mirat în sinea mea. Nu mă cunoştea, nu ştia cine sunt. De unde a 
ştiut cum mă cheamă? Dar n-am zis nimic, m-am aşezat lângă el pe buturugă. Atunci 
Părintele a început să-mi spună că a venit din închisoare, că în urma cererii sale de a fi 
reîncadrat i s-a încredinţat Biserica Sapienţei şi că de acum înainte împreună ne vom ruga 
aici lui Dumnezeu. Deocamdată însă nu are nici unde dormi, nu are nici cheile de la 
biserică şi nici de la casa parohială. Doarme printre dărâmăturile de la biserica Domnița 


Bălaşa, pe un preş lucrat din cârpe, ca acelea ce se pun în casele de la ţară. 


Părintele povestea şi plângea. Îmi mai spunea că îi este foame. Am plecat 


atunci să caut de mâncare. Peste drum de poarta bisericii era o casă mare, frumoasă şi jos 

era un garaj. Uşa era deschisă şi o doamnă aranja nişte senvişuri. M-am dus la ea şi i-am 
spus: 

- Doamnă, uite, a venit un preot din puşcărie, îi este foame. Dă-mi ceva de 
mâncare şi nişte apă pentru el! 

-  Lasă-mă în pace! a fost răspunsul. 


I-am mai spus o dată şi dacă am văzut că nu vrea, am luat şi eu ce am putut, 
când ea s-a întors cu spatele şi am plecat. Apoi însă m-am întors şi i-am spus că să fie de 


pomană pentru cine vrea ea. 
După ce Părintele a mâncat, ne-am uitat în jurul bisericii. In faţă, până la 
poartă erau bălării. In spate era ruină: un coteţ de găini, urme de şobolani, picioare de pui, 


mizerie mare. 
- Oare, Cocuţo, facem noi ceva aici? m-a întrebat Părintele. 
- Dacă te-a adus Dumnezeu aici, facem! l-am încurajat eu. 
- Păi, de unde oameni? 


- Vă aduc eu din Bucureştii Noi. Dar să vă rugaţi. Eu sunt păcătoasă. Dacă 
vă rugaţi, facem! 


1? 


A râs şi el un pic, apoi mi-a zis: „Acum să mergem la cimitir, la nevasta mea 


El însă mergea greu, avea nevoie de baston. Am găsit unul aruncat în grădina 


de alături, de care s-a servit la început. 


Pe drum mi-a povestit din cele pe care le-a suferit în puşcărie, cum îi bătea. 
Le spunea că îi scot la aer. De fapt, pe când mergeau în cerc, unul câte unul, doi gardieni, 
unul de o parte, altul de cealaltă parte, de câte ori treceau pe lângă ei, îi loveau după ceafă 
sau unde nimereau cu bastoanele lor. Părintele mergea greu, avea nişte bocanci grei, mari, 


aproape fără talpă şi nişte haine învechite cu care ieşise din închisoare. 

La cimitirul Belu, unde am ajuns, banca de la mormânt avea piciorul rupt. L- 
am pus cu cum am putut şi Părintele s-a aşezat. Apoi mi-a spus din nou că îi este foame. 
Cred că într-adevăr îi era foame, dar poate mi-a zis aşa ca să rămână el singur la 
mormântul soţiei. Era sâmbătă, se făceau parastase. Eu am plecat la poarta cimitirului să 
iau pomană de la lume. O doamnă mi-a dat şi un pahar în care să-i duc apă. Dar când m- 
am întors la mormânt, am văzut că Părintele era culcat pe mormânt cu faţa în jos şi 
bastonul alături. M-am speriat. 

Ce-am pățit până l-am ridicat! L-am aşezat pe bancă. Curgeau lacrimile pe 
bocancii lui, povestindu-mi cum a cunoscut-o pe soţia lui, ce om deosebit a fost, cât de 
mult l-a ajutat şi cum a murit lăsându-l cu două fetiţe pe care le-a crescut până la arestarea 
lui. Au rămas în grija femeii de la lumânări, de la Biserica Vergului. Nu ştia unde sunt şi 


nici nu voia să-l vadă în starea în care se afla. 


După ce ne-am reîntors la biserică, Părintele voind să se ducă să se culce la 


Domnița Bălaşa, eu i-am zis: 


- Hai să facem o cămăruţă ca să ai unde să stai, să nu mai stai printre 


dărâmături la Domnița Bălaşa! 
- Cu ce să facem? 
- Eu cunosc pe stareţul de la Cernica! 


Părintele mi-a dat atunci o scrisoare în care a spus cum a ieşit din închisoare, 
în ce stare se află, cum a primit să slujească la Biserica Sapienţei şi cum are nevoie de 


ajutorul lui. Pe atunci, stareţ era Părintele Roman lalomiţeanul. 


Ziua următoare m-am dus la Cernica. Părintele stareţ ne-a promis ajutor. Intr- 
adevăr, peste o zi sau două a venit maşina de la Cernica cu trestie, scule, var, nisip, ipsos 


şi doi călugări pentru lucru. 


Am luat şi eu pe Ion al lui Chiva şi încă unul din Bucureştii Noi. În tramvai 

ne-am întâlnit cu un alt cunoscut din Dămăroaia. I-am spns unde mergem şi a venit şi el 
cu noi. Nu vă pot spune cum ne-a ajutat Dumnezeu. Într-o singură zi am făcut scheletul şi 
l-am lipit şi cu pământ. Până am terminat cămăruţa, până s-a mai uscat, Părintele s-a 
mutat în pivniţă, unde acum este cazanul de calorifer. Pe atunci acolo era numai gunoi, 
care ajungea până la geam. Am scos gunoiul, am făcut curat, în măsura în care am putut şi 


Părintele a dormit acolo vreo săptămână. 


3% Întrebare: În ce fel a primit Părintele Constantin primele ajutoare pentru a 


putea începe lucrarea sa? 


Răspuns: Am să dau un exemplu. Incă pe când lucram ca să ridicăm cămăruţa 
din spatele biserici, m-a trimis Părintele la poştă să expediez o scrisoare, cred că pentru 
străinătate. Acolo este zidul acela înalt (zidul ghișeului), în spatele căruia lucrează fetele 


de la poştă. Printre ele era o doamnă care plângea, plângea într-una. Eu am întrebat-o: 
- Dece plângi? De ce? 
-  Lasă-mă în pace! mi-a răspuns ea. 


- Nute las deloc! Spune-mi, că eu ştiu un preot bun. Dacă te duci la el şi îi 


spui necazul, o să-ţi ajute. la scrisoarea asta şi apoi hai cu mine, că te duc eu acolo! 


N-am lăsat-o până n-a venit cu mine. Părintele a vorbit cu ea, i-a făcut o 
rugăciune, a învăţat-o ce să facă şi a încurajat-o că în două-trei zile nu va mai avea pricină 
de plâns. Cred că îi plecase bărbatul de acasă. Într-adevăr, peste câteva zile doamna a 
venit şi în semn de mulţumire şi bucurie a adus o canapea cu rezemătoare, o masă, un 
scaun şi a mobilat cămăruţa cea mică. A adus şi haine şi ghete, încât Părintele mi-a dat 


mie, spre amintire, bocancii şi pantalonii cu care a venit din închisoare, pe care îi păstrez 

până acum. 


De asemenea, doamna de peste drum de biserică, aceea care la început n-a 
vrut să-mi dea sandvişurile, văzând că a început să se facă o lucrare şi probabil stând de 
vorbă şi cu Părintele, a dat bani cu care am cumpărat material şi am făcut acoperişul la 
cămăruţă. 

Cheile de la biserică şi de la casa parohială le-a primit Părintele după câteva 
zile de la venirea lui, dar nu se putea muta în casa parohială întrucât era ruinată, 
acoperişul era stricat, iar zidul dinspre grădină deteriorat. Până în primăvara sau vara 


anului următor, 1965, Părintele a locuit în cămăruţa ridicată de noi în curte. 


Când am intrat în biserică, am văzut că şi ea era deteriorată. Prin pereţi se 
vedea afară, ploua în biserică. Înăuntru erau îngrămădite statui fără mâini, pe jos lespezi 
de piatră unele înclinate, altele lipsă, păienţeni pe pereţi. Am scos statuile şi am făcut 
curat. Părintele s-a rugat mult, în genunchi şi cu lacrimi pentru lucrarea sa. La un moment 
dat mi-a spus, mi-a descoperit în taină o mare bucurie a sa. Pe când se ruga, a văzut 
aievea, în faţa ochilor, la altar, „Cina cea de taină” şi a auzit spunându-i-se: „Stai pe 


picioarele tale şi lucrează!”. 
- Dumnezeu ne va ajuta! spunea el. 
Tot atunci Părintele mi-a zis: 
- Eu nu mă pot înţelege bine cu tine! 


Eu nu prea puteam vorbi. Am fost operată de glanda tiroidă. La operaţie mi-au 
fost atinse coardele vocale şi vorbeam mai mult din gât. Părintele putea greu să mă 


înţeleagă. Atunci mi-a zis: 


- Tu stai afară, că eu mă duc în biserică să mă rog ca să-ţi dea Dumnezeu 


grai, că nu mă pot înţelege cu tine aşa! 


- Şi eu ce să fac? 

- Tu fă metanii şi roagă-te ce şi cum ştii tu! 
După un timp, m-a strigat din biserică: 

-  Cocuţo! 

- Da, Părinte! am răspuns eu tare, ca să mă audă. 


Şi mi-a dat drumul la grai şi de atunci am vorbit aşa cum vorbesc acum. 


3% Întrebare: Când a început Părintele să slujească? Cum a fost prima Sfântă 


Liturghie la care ați participat? 


Răspuns: Pe la început, într-o duminică, mi-a spus: 


- Ce facem, Cocuţo? Trebuie să ne rugăm ca Dumnezeu să coboare asupra 
noastră mila şi ajutorul Lui. De unde mai aducem creştini cu care să slujim Sfânta 


Liturghie? 


În apropiere era o întreprindere de ortopedie. Fiind duminică dimineaţa, 
salariaţii de acolo aveau şedinţă. Înainte de ora 10, m-am dus la poartă. Pe când ieşeau ei, 
eu tot le ziceam să vină pentru zece minute, că a venit Părintele de la închisoare şi să nu 
facă Sfânta Liturghie singur. Vreo şase bărbaţi, cam cu rezervă, au zis: „Hai să mergem!”. 


Au venit şi două cucoane. 


Părintele a început prin a le povesti câte ceva din viaţa lui, a vorbit apoi 
despre închisoarea lui, încât plângea lumea ascultându-l. Tot atunci a vorbit şi despre 
intenţiile lui cu privire la refacerea bisericii. Apoi a început Sfânta Liturghie, înainte de a 
citi Sfânta Evanghelie, Părintele m-a trimis să aduc „covorul” din casă (preşul pe care 


dormea el la Domnița Bălașa), ca să-l pun în biserică, să poată doamnele îngenunchea. 

- Păi ăsta-i covor? au întrebat ele. 


- Da, acesta-i, altul n-am! Poate cu ajutorul lui Dumnezeu vom primi şi noi 


vreunul! 
Şi doamnele au îngenuncheat pe el. 
La predică, ţin minte că Părintele a spus: 


- Dacă avem un vas plin cu apă şi vrem să mai turnăm ceva bun, nu mai 
încape. Tot aşa şi inima noastră, fiind plină de fapte rele, Bunul Dumnezeu, dacă ar vrea 
să ne dea puţin har, nu mai are unde să mai pună, căci inima noastră este plină cu cele 
rele. Mântuitorul vine la noi cu lumină, smerenie, blândeţe şi răbdare, dar dacă nu găseşte 
loc pentru a sădi în noi aceste nespuse daruri, pleacă, întrucât inima noastră este plină de 
toate putregaiurile: de ură, minciună, de poftele trupului, de lăcomia pântecelui şi multe 
altele. În acest fel, săraca inimă abia mai respiră, fiindcă bietul om tot timpul se 
străduieşte ca să intre în iad, căci nu-i place nimic din ceea ce este bun pentru suflet. Nu 


se străduieşte pentru hrana sufletului, care este încătuşat de mii şi mii de păcate. 


Ce vom face la înfricoşata Judecată? Abia atunci ne vom da seama ce am 
lucrat pe pământ! Trebuie ca acum, cât trăim pe pământ, să ne curăţim, să ne spălăm de 
păcate, căci Prea Milostivul Dumnezeu este aşa de bun şi îndurat şi ne va ierta, dar numai 
dacă noi ne căim de ceea ce am făcut, dacă ne pare rău din suflet că am supărat pe 


Dumnezeu şi pe aproapele nostru. 


Şi chiar dacă iarăşi cădem în vreun păcat, nu avem voie să deznădăjduim, ci 
să avem credință puternică şi să cerem mila lui Dumnezeu, să ne ridicăm din nou şi să 
pornim la drum spre lupta cu păcatul. Să nu ne descurajăm, să nu zicem: „Acum tot am 


1? 


păcătuit, nu mai am ce face, merg aşa înainte, căci Dumnezeu nu mă mai iartă!”. Nu, nu 
trebuie să gândim aşa, ci să ne sculăm, să ne trezim şi să punem început bun, cu nădejdea 


în ajutorul lui Dumnezeu. Dacă şi păianjenul nădăjduieşte şi îşi urzeşte mereu pânza, 

vrând să urce sus şi pânza se rupe şi el iarăşi o reface, o ţese, şi aşa de mii de ori el tot 
face pânza, cade şi iarăşi se ridică şi nu se lasă până nu-şi face casa sus, tot aşa şi noi să 
nu ne lăsăm duşi de satana, ci să ne străduim ca păianjenul să ne facem o locuinţă sus în 
cer, zidită cu fapte bune, cu milostenie, cu bunătate, cu răbdare în rugăciune. Cu lacrimile 
noastre să spălăm totodată puţina inimă care miroase atât de urât, scoțând dinăuntrul 


nostru puterea satanei. 


Dacă-ţi intră un hoţ în casă, oare îl laşi să-ţi jefuiască tot? Oare nu te lupţi să-l 
scoţi afară din casă?! Atunci, cu satana de ce nu te lupţi ca să-l scoţi afară din inima ta şi 
să nu-i dai voie să-şi facă cuib în ea? Înfrânează-te de la rău şi biruieşte pe satana prin 
post, rugăciune şi milostenie. Acestea trei sunt armele cele mai puternice ale creştinului, 


prin care poate moşteni Impărăţia Cerurilor. 


Sfânta Liturghie i-a impresionat pe oameni. Cei care au venit atunci au spus 
altora şi de atunci a început lumea să mai vină. Uneori Părintele telefona la întâmplare, 
poftind lumea la biserică. Totuşi, numărul lor era încă mic. Unii voiau să dea bani 
Părintelui, dar el nu primea, zicea să-i pună pe geamul din spatele altarului. Acolo găsea 
plicuri cu bani, căci lumea era atrasă de blândeţea, de harul lui şi avea încredere în 


rugăciunile sale. 


Tot atunci m-a trimis odată Părintele să cumpăr pâine. Eu nu prea cunoşteam 
cartierul. Urcând spre Arhivele Statului, cum era pe atunci, am întâlnit un domn pe care l- 


am întrebat unde-i un centru de pâine. El mi-a arătat. 
- Uite, acolo-i! 
- Să vă spun şi eu ceva! i-am zis. 


Şi i-am povestit de Părintele, cum a venit de la închisoare, cum n-are oameni, 


dar totuşi vrea să repare biserica. 

- Am sătrec şi eu pe acolo! mi-a răspuns. 


Era domnul Bartolomeu, contabil la Arhivele Statului. El s-a dus, într-adevăr, 
pe la Părintele Sârbu şi a rămas un foarte bun colaborator al lui, credincios al bisericii, 


care l-a ajutat pe Părintele în multe lucrări. 


Aşa îl ajuta Dumnezeu pe Părintele Sârbu, prin oameni veniţi din toate părțile. 


Şi Părintele se ruga pentru toţi. 


3 Intrebare: Am văzut că aveţi unele însemnări din predicile Părintelui. V-a 


spus el să le scrieți? 


Răspuns: Incă de la primele slujbe ne-a spus să notăm fiecare tot ceea ce 


spune el. De asemenea, de la început ne-a făcut semn unde să stea fiecare în biserică: 
- Aici este locul tău, aici locul tău! 
Şi aşa la fiecare, unul mai în faţă, altul mai în spate. 


- Cum aţi intrat în biserică, zicea, nu vă mai plimbaţi de colo-colo! Fiecare 


să rămână la locul lui, concentrat în rugăciune. 


Părintele spunea că simte şi inima noastră cum bate. La Sfânta Liturghie ne 


atrăgea atenția: 


- Uite, se apropie ceasul, coboară şi îngerii din cer. Voi ştiţi că sfinţii de pe 
pereţi coboară printre voi? Vopseaua rămâne pe pereţi, dar sfinții sunt printre voi. Noi nu-i 
vedem cu ochii trupeşti, dar ei ne văd pe noi şi trebuie să stăm liniștiți. În cer este ordine 
şi aşa trebuie să fie şi la noi. Nu vă gândiţi ce aţi făcut acasă sau pe drum, nu vă gândiţi la 


nimic decât la rugăciunea care se face. Concentraţi-vă, căci atunci vă umpleţi de har, 

credinţă şi sănătate. Aţi auzit? Să staţi cuminţi! 


Imi amintesc că a venit odată o doamnă în vârstă, care avea o geantă pe care o 
tot închidea şi o deschidea. Şi de fiecare dată când închidea sau deschidea geanta, se 


auzea clam-clam. Îl enerva pe Părinte. El a ieşit din altar, a venit la ea şi i-a spus: 


- Doamnă (i-a zis pe nume), dă-mi şi mie geanta s-o duc în altar, să ai spor 


la bani! 
Doamna, foarte bucuroasă, şi-a dat geanta şi s-a făcut linişte în biserică. 


Aşa proceda Părintele Sârbu. Ştia cum să se adreseze fiecăruia după felul lui, 


ca să-i îndrepte şi să-i câştige pe toţi pentru Hristos. 


3 Întrebare: Vă duceaţi în fiecare zi la Părintele? 


Răspuns: Da, în fiecare zi. Plecam de cu noapte, să nu mă vadă vecinii şi 
veneam tot noaptea. Aveam discuţii acasă cu Mircea, soţul meu şi cu Steluţa, fiica 
adoptivă. Aveam şi pe soacra mea la noi. Le făceam noaptea mâncare şi ziua continuam să 


merg la biserică. 


Îmi amintesc, în prima iarnă, era duminică sau sărbătoare, căzuse multă 
zăpadă şi tramvaiul nu mai venea. Stăteam la îndoială dacă să pornesc sau nu, pe Jos, prin 
nămeţi. Până la urmă am pornit. Când am ajuns, obosită, l-am găsit pe Părinte lucrând la 
zăpadă. l-am luat lopata din mână şi am făcut pârtule. Apoi m-am dus şi am dat 
pomelnicul pentru Sfânta Liturghie. Părintele mi-a mulţumit şi mi-a dat un caiet şi un 
creion, spunându-mi din nou să notez tot ce aud de la el, „ca să-mi rămână”. La sfârşitul 


slujbei, ne-a numărat; eram şaptesprezece şi ne-a întrebat pe fiecare de unde suntem. Toţi 

eram din alte cartiere. Şi începând să vorbească, ne-a zis: 


- Să ştii că nu cu puterea voastră sunteţi aici, ci cu puterea lui Dumnezeu, 
Care v-a trimis. De aceea, deschideţi bine şi urechile duhovniceşti, ca să auziți şi 
deschideţi şi inimile voastre, ca să intre în ele cuvântul lui Dumnezeu, că aceasta este 
hrana pe care o căutaţi. Aţi venit de departe, nu trebuie să plecaţi aşa cum aţi venit şi 
osteneala să vă fie zadarnică. Adăpaţi-vă cu apă vie, că pentru aceasta v-a trimis lisus aici. 


Spălaţi paharul pe dinăuntru... 


Şi multe altele ne-a mai zis. Ne spunea să fim ordonaţi, să nu trăim cu mintea 
împrăştiată, nici să pierdem vremea, căci timpul este scurt. Dimineaţa, când ne trezim din 
somn, să facem semnul sfintei cruci şi să zicem: „Iţi mulţumesc, Doamne, că am văzut 

lumina zilei, ajută-mă, luminează-mă ca să fac numai voia Ta!”. Apoi te scoli, fără să dai 
voie trupului să se întindă alene şi cum ai pus picioarele pe duşumea, să şi îndoi genunchii 
pentru metanie, să faci trei metanii zicând: „Mulţumesc ie, Doamne, că am pus 
picioarele mele pe aşternutul picioarelor Tale! Ajută-mă să umblu astăzi cu ele şi să fac 
voia Ta!”. Zici un „Tatăl nostru”, te îmbraci, te speli şi după aceea te rogi cu rugăciunile 
de dimineaţă. Apoi te aşezi la masă şi faci pe hârtie planul problemelor pe care le ai de 


rezolvat în ziua aceea. 


Şi ne-a mai spus Părintele că dacă cineva ne roagă ceva, sau ne dăm întâlnire 
cu cineva, sau promitem să dăm un telefon la ora cutare, apoi să ne ţinem de cuvânt, să 
fim punctuali şi să nu lăsăm să ne aştepte oamenii în zadar, căci dacă avem mintea 
împrăştiată şi uităm ce am promis, nu mai putem să ne dăm numele de creştin. Deci când 
zicem „da”, apoi „da” să fie, iar când zicem „nu”, să fie „nu” şi mai mult de atât să nu 


spunem. Să nu ne jurăm, căci este păcat de moarte. 


Era Părintele atât de hotărât, atât de insistent în problemele pe care le rezolva, 
încât nu se lăsa niciodată înfrânt şi lupta până la capăt. Dacă-şi punea în gând să facă 


ceva, pleca de acasă chiar pe vânt, pe ploaie, pe orice vreme; îl vedeai luându-și bastonul 


Pagina 33 


şi pornea la drum pentru interesele Bisericii. 


3 Intrebare: Ce întâmplări vă mai aduceţi aminte din primii ani? 


Răspuns: În prima iarnă mergeam acolo şi pentru a îndepărta zăpada, căci 
Părintele nu mai putea ieşi altfel din cămăruţa lui. În anul următor, după ce a acoperit cu 
tablă biserica şi casa parohială, ţin minte că l-am adus pe Nicolae Munteanu, zugravul de 
la noi, care a venit cu soţia şi a zugrăvit casa parohială. Tot el a lucrat şi la repararea 
zidurilor bisericii. 

Peste câtva timp, m-a chemat odată Părintele şi mi-a zis: 


-  Cocuţo, trebuie să începem lucrarea. Ne trebuie douăzeci de saci de 


ciment. Am făcut o cerere şi o să-ţi arătăm unde să te duci să obţii aprobarea. 


Eu eram într-o rochie în care căram moloz, făceam curăţenie, dar le-am lăsat 
pe toate şi am plecat cu Părintele şi cu domnul Bartolomeu. Ne-am dus la un Minister 
unde se dădeau astfel de aprobări. În faţă era un parc. Părintele cu domnul Bartolomeu s- 
au aşezat pe o bancă şi mi-au explicat cum să urc scările şi unde este uşa la care trebuie să 
bat. Domnul Bartolomeu ştia, căci, după cum am aflat mai târziu, el a mai încercat să 
obţină aprobarea, dar n-a reuşit. Eu însă pe atunci nu ştiam că nu se dau astfel de aprobări. 


Am urcat scările, am intrat. La birou era un domn căruia i-am pus înainte cererea mea. 
- Ce-i asta? Douăzeci de saci? Dumneata te joci? 
Şi mi-a făcut semn cu mâna să plec. 
- Dar ce este? am zis. Nouă atât ne trebuie, chiar mai mult! 


El nu mi-a mai răspuns şi a plecat. Eu însă am rămas şi Dumnezeu şi-a făcut 

lucrarea Sa; Dumnezeu ne-a ajutat. Stând eu acolo, a intrat o cucoană. S-a dus la haina 
domnului, care era agăţată în cui, i-a căutat în buzunare, i-a luat din buzunar o hârtie, a 
ascuns-o sub vesta ei şi a plecat. Eu am văzut că e o hoţie şi am rămas în continuare. Când 


a intrat din nou domnul în birou, s-a cam răstit la mine: 
- De ce n-ai plecat? Ţi-am spus să pleci! 


- N-am plecat, dar să ştii că a venit o doamnă şi ţi-a luat din haină, din 


buzunarul acela, o hârtie. 


Cum a auzit, s-a speriat. A luat repede ştampila, a pus-o de două-trei ori pe 


cererea mea, a iscălit şi mi-a dat hârtia zicând: 
- Du-te sănătoasă! 


Apoi a plecat fuga pe trepte în jos, ca s-o prindă pe doamna care-i luase hârtia. 


Când am ajuns şi eu jos, Părintele m-a întrebat: 
- Ce-ai făcut, Cocuţo? 


- Cu rugăciunile Sfinţiei voastre, ne-a ajutat Dumnezeu! 


Altădată era nevoie de nisip pentru repararea bisericii. 


A aranjat Părintele (prin domnul Cornel) maşini care să meargă la o carieră de 
nisip. Dar trebuiau oameni pentru încărcatul maşinilor. In acele zile mie îmi era rău, mă 


durea stomacul de nu mai puteam. Soţul meu îmi zicea: 
- Du-te la Părintele, că acolo te-ai îmbolnăvit! 
Şi eu m-am dus la Părintele. A ieşit Părintele pe scară: 
- Ce faci, Cocuţo? 


- Am venit să-mi dai vreo bulină, că mă doare rău stomacul, mi-e rău. Soţul 

mi-a zis că aici m-am îmbolnăvit! 


- Ştiu, Cocuţo, că îţi este rău. Dar ia tu o lopată din lopeţile care sunt 
atârnate lângă uşă; şi aici, pe hârtiuţa asta, ţi-am scris adresa unde este nisipul şi unde ne 
trebuie oameni să încarce la maşină. Trebuie unul de o parte şi altul de partea cealaltă. N- 


avem oameni! 


Nu mi-a dat nici o bulină. Am luat lopata aşa, de coadă şi târâş-târâş am 
plecat, cu adresa într-o mână şi cu lopata în cealaltă. Eram supărată. Să nu-mi dea nici o 


pastilă! 


Când am ajuns acolo, era domnul Cornel. Nu era nici o femeie. Domnul 


Cornel a văzut că merg greu şi mi-a zis: 
- Mai stai niţel, poate-ţi mai trece până vine altă maşină! 
Şi a venit alta, dar fără oameni, pentru a o reîncărca. 


Atunci am luat lopata şi am zis: „Maica Domnului, ajută-mă, că mi-e rău!”. Şi 
când am zis aşa şi am început să arunc nisipul în maşină, am simţit ca o putere în mine. 


După aceea nu mă mai puteam opri. ÎL ajutam şi pe cel din partea cealaltă. 


Când a ajuns domnul Cornel cu un rând de nisip la biserică, Părintele l-a 


întrebat: 
- Ce face Cocuţa? 


- ÎL ajută şi pe cel de pe partea cealaltă! 

3% Întrebare: Acolo a început un mic şantier? 


Răspuns: Şantier mai mare a fost când s-a zidit pridvorul. Întâi Părintele a 
făcut principalele reparaţii ale bisericii şi apoi s-a apucat de pridvor. În 1965 încă nu avea 
suficienți oameni şi suficienţi bani pentru a se apuca de pridvorul bisericii. Atunci însă, cu 
banii pe care i-a putut aduna, a acoperit cu tablă biserica şi casa parohială, pentru a nu mai 
ploua în biserică şi pentru a se putea muta şi el în casă. Totuşi, când au început să fie mai 
mulți oameni la lucru, a trebuit să le dăm de mâncare şi nu aveam ce ne trebuie. Atunci 
doamna Viorica, soția domnului Cornel, a adus un aragaz mai vechi de acasă şi aduceam 
fiecare ce puteam, cartofi, morcovi, ouă şi găteam pe rând. Se punea masa afară. Părintele 
făcea rugăciunea „Tatăl nostru” şi apoi zicea: „Doamne Iisuse Hristoase, vino la noi şi 
binecuvintează casa, masa şi bucatele acestea, că de la tine vin toate, Părintele luminilor”. 
Odată a văzut că un bărbat nu-şi face semnul crucii. L-a chemat deoparte, i-a dat nişte 
bani şi i-a spus să meargă la restaurant să mănânce dacă nu-şi face cruce, întrucât aici noi 


toți ne facem cruce. 


Mai ţin minte că se apropia Paştele şi am rămas câteva zile acasă să fac curat, 


să pregătesc şi eu câte ceva. Fără mine lotul era mort. Mi-a spus şi Mircea, soţul meu: 


-  Trei-patru zile stai şi tu, nu te mai duce, să pui casa la punct. Va mai fi cine 


să se ducă acolo! 
Şi eu nu m-am mai dus. Dar dimineaţa, la şase şi jumătate, Mircea mă strigă: 
-  Cocuţo, a venit Părintele după tine, du-te şi spune-i că eşti bolnavă! 


Părintele Constantin era pe bancă în curte. Se uita spre geam şi bătea cu 


bastonul în pământ. Eu am ieşit afară şi am minţit: 


- Părinte, nu vă supăraţi, dar mi-e rău! 

- Bine, Cocuţo! 


Şi a plecat. Dar de cum a ieşit pe poartă, am simţit nişte cuțite de credeam că 


mor. 


- Mircea, ce mă fac? M-am luat după tine, am mințit şi acum mi-e rău de nu 


- Du-te după Părintele, că-ți trece! Hai, du-te! 


Şi cum mi-am pus în gând să mă duc, nu m-a mai durut. M-am dus după 


Părintele. El ştia că vin în urma lui, dar nu s-a întors. Când l-am ajuns mi-a zis: 
- Ce-ai făcut, Cocuţo? Nu te mai doare burta? 


I-am spus aşa, aşa... şi am plecat la biserică. 


Altădată m-am dus la Părintele cu un om de pe la noi din cartier. Era frizer, un 
om slab şi bătrân. Nevasta lui murise şi el tot o visa că-i spune: „Du-te, măi Costică, şi te 
spovedeşte că, dacă mori, te duci în iad şi tu ştii ce-i acolo?”. Omul venea adeseori pe la 


noi ŞI tot îmi zicea: 
-  Coană Cocuţo, du-mă şi pe mine să mă spovedesc! 
Într-o zi i-am spus: 
- Nea Costică, mâine vino mai de dimineaţă şi merg cu dumneata! 
Cum am ajuns dimineaţă la biserică, Părintele îmi zice: 
- Ce vrea, Cocuţo, omul ăsta? 
- Părinte, vrea să se spovedească şi vine mereu la mine, să-l duc la spovedit! 


- Du-te la alt preot, că eu sunt bătrân! a fost hotărârea Părintelelui. 

Dar eu m-am supărat. După ce a plecat omul, am zis: 
- Părinte, de când se ţine de capul meu! De ce l-aţi refuzat? 


- Măi Cocuţo, eu sunt bătrân. Acesta nu s-a spovedit niciodată. Eu trebuie să 
fac metanii. Tu nu ştii canonul pe care-l avem noi pentru ăştia bătrâni! Pot să mai fac eu 


metanii? Dar el? Poate să facă? Să se ducă la un preot tânăr, că acela ştie ce să facă! 
- Părinte, oricum ar fi, eu m-am supărat, eu plec! 
- Du-te, Cocuţo! 


M-am dus în pivniţă, mi-am luat rochia, toate cele ce le mai aveam pe acolo, 
le-am pus în traistă şi am venit acasă. Noaptea, ce credeţi că visez? Pe strada aceea spre 
Arhivele Statului era o alee şi lume multă, multă, doi câte doi, până la biserică. Erau cei 
care au muncit acolo. Şi era o mână mare de femeie care îi lua pe toţi şi îi băga în curtea 
bisericii. Eu ziceam în sinea mea: „Nu mă duc acolo, că sunt supărată”. Şi nu ştiam cum 
să mă retrag ca să nu mă bage şi pe mine. Eram rea, încăpăţânată. Dar femeia a întins o 
mână aşa de lungă încât a ajuns până la mine, m-a luat de ciuf şi m-a băgat în biserică, în 


curte. Atunci i-am zis: 


Sunt supărată pe Părintele! 
- Dar de ce eşti supărată? 


- Uite, am venit cu un om bătrân şi nu l-a spovedit! 


Nu trebuie să te superi, pentru că Părintele, din cauza suferințelor, a 


devenit nervos şi bolnav. 
- Dar dumneata cine eşti de mă lămureşti? 
- Vrei să ştii cine sunt? 


Şi acea mână a luat parcă un nor de pe cer, îl ţinea în palmă şi în nor a apărut 


Maica Domnului cu Pruncul în braţe şi mi-a zis: 

- Eu sunt Maica Domnului. Eu te-am făcut bine la operaţie, eu te-am ajutat 
şi eu te-am adus aici, prin trimisul Fiului Meu. Trebuie să-l ajuţi pe Părintele până se 


termină lucrarea. De aceea ţi-am dat toate acestea, ca să-l ajuţi! 
A doua zi m-am dus la biserică. Părintele ştia, aştepta la poartă. 
- Hai mai repede, de ce mergi aşa încet? mi-a zis. 
- Că mi-e ruşine! 
- Ia spune, ce-ai visat tu? 
I-am spus în amănunt visul. 
- Lasă, nu mai fii supărată! 


M-a luat de după gât cu bunăvoință şi am început să-mi reiau lucrul. 


Uneori mă ducea Părintele cu el la parastase. Odată ne-am dus la nişte oameni 
foarte bogaţi, de unde ar fi primit bani mulți. Când am intrat, era o sală lungă, luxoasă, 
gătită cu tot felul de farfurii, cu păhărele. Când a venit o doamnă, Părintele a arătat cu 


bastonul păhărelele şi a întrebat: 
- Astea ce sunt? 
-  Păhărele pentru ţuică! 
- Hai, Cocuţo, să mergem, că aici se face nuntă, nu se face parastas! 
Oamenii au insistat, au venit după noi, dar Părintele a justificat: 


-  Parastasele nu se fac cu ţuică. Unde se face cu ţuică, nu este primit. 
Diavolii îţi răstoarnă masa. Voi nu credeţi, nu vedeți cu ochii voştri. Eu sunt mai bătrân şi 


nu pot să fac slujbele pe care vreţi voi să le faceţi. Chemaţi alt preot! 


Şi am plecat. 

In drum spre casă, aproape de biserică, am stat sub un geam şi am auzit nişte 


tineri care se certau. 


-  Cocuţo, hai să mergem la ăştia, că se ceartă! Hai să gonim pe diavolul din 


casă! 
- Cum, Părinte, dacă nu ne cheamă, cum să ne ducem acolo? 
- Hai, hai să mergem! 
M-am uitat eu pe unde-i uşa, şi am intrat: 
- Bună ziua! 
- Bună ziua! 
Mă întrebam cum va deschide Părintele discuţia. Dar el a început direct: 


- De ce vă certați? Hai să dăm afară pe diavol! Care este rău dintre voi? 


Unde ţi-e bărbatul cu care te certai? 

- Ah, Părinte... 

-  Adă-l încoace! 

Când a venit bărbatul, s-a uitat şi la unul şi la altul, căci el cunoştea cu duhul, 
şi a zis femeii: 

- Dumneata eşti de vină! Evo, tu eşti de vină! Nu-l mai sâcâi la cap! De ce îl 
plictiseşti şi-l cercetezi în toate? Hai să facem o slujbă! Ştii să te închini? 


Făcea şi bărbatul o cruce, cam strâmbă. I-a arătat Părintele cum s-o facă. 


Aveau şi doi băieței. După slujbă i-a binecuvântat, i-a miruit. Apoi le-a zis: 


- Să nu vă mai certaţi! Voi nu vedeți, dar eu am văzut câți diavoli erau în 


casă la voi. Când vă certaţi, vin îndată diavolii. Să fie pace! N-aveți icoană. Văd că bani 

aveţi, fiindcă aveţi lucruri bune, dar icoană de ce nu aveţi în casă? 
Părintele a rămas acolo şi m-a trimis la biserică: 


- Du-te, Cocuţo, şi ia din pod o icoană, care vrei tu, s-o dăm la oamenii 


ăştia! Eu te aştept aici. 
M-am dus în pod şi am luat o icoană. Părintele le-a dat-o şi le-a spus: 


- Să vă închinaţi lui Dumnezeu! Dimineaţa, când vă sculaţi, ieşiţi afară în 
pragul uşii, uitaţi-vă la cer şi ziceţi: „Doamne, Tu eşti acolo, eu sunt aici. In ziua de azi, 
Tu ajută-mă! Eu nu ştiu să mă descurc, sunt om slab. Ai Tu grijă în ziua de azi pentru 


m? 


mântuirea mea!”. Aşa să ziceți şi să vă rugați! 


Eu m-am mirat, dar am înţeles. Nu le-a dat o carte de rugăciuni, pe care ei n- 
ar fi putut-o pricepe. Le-a spus pentru început după puterea lor. Şi s-au făcut aceia nişte 
credincioşi!... Au fugit după noi, să le spunem de la ce biserică suntem, ca să vină şi ei. A 


intrat duhul lui Dumnezeu într-înşii. ŞI să ştiţi că foarte mult ne-au ajutat oamenii aceia. 


Îmi mai amintesc o întâmplare de Paşti. Pe vremea aceea erau grupuri de 
scandalagii care mergeau din biserică în biserică, în noaptea Învierii, parcă anume să 
tulbure Sfânta Liturghie. Ca să nu se întâmple aşa ceva şi la noi, Părintele punea 
credincioşi de strajă la poartă, căci în timpul slujbelor vroia linişte deplină atât în biserică 
cât şi în curte. Odată, în noaptea Învierii, în timpul slujbei, a auzit discuţii la poartă. A ieşit 
imediat din biserică să vadă ce se întâmplă. Doi oameni beți voiau să intre şi credincioşii 


de strajă nu-i lăsau. Părintele i-a luat, le-a deschis calea şi i-a lăsat să intre: 
- Ce faci, Părinte, că sunt beţi?! spuneau creştinii noştri. 
Dar Părintele le-a zis celor doi: 


-  Staţi aici, că este învierea, şi vă împărtăşiți! 

- Nu putem, am mâncat! au zis ei. 


- Nu-i nimic, acum toate se iartă, până la al nouălea neam. Impărtăşiți-vă, 
dar să staţi cuminţi, să nu umblaţi prin biserică. La noi fiecare stă la locul lui, nimeni nu 


umblă de colo-colo! 


Şi oamenii aceia au stat cuminţi, aşa beţi cum erau, şi se rugau şi plângeau şi 
îşi dădeau palme că ce păcătoşi sunt. Părintele i-a cunoscut cu duhul şi a vrut să arate că 
de Paşti, fie că eşti mâncat sau nemâncat, poți fi iertat, ca tâlharul de pe cruce. Apoi 
beţivii aceia au venit la treabă şi au muncit mult pentru biserică. Şi îi aduceau şi Părintelui 


mâncare la geam, fiindcă ştiau că n-are cine să-i gătească. Şi i-a câştigat pentru Biserică. 


Îmi mai amintesc că a venit odată o doamnă care fusese operată la ochi, dar 
operația nu reuşise. Femeia a orbit. O adusese cineva la Biserica Sapienţei. Tinda nu era 
încă făcută. Era prohodul Adormirii Maicii Domnului. Ea a rugat pe cineva s-o ducă acolo 
unde sărută lumea Sfântul Epitaf al Maicii Domnului. În faţa mesei a îngenuncheat şi a 
plâns mult, mult, încât se făcuse baltă din lacrimile ei. Părintele a văzut-o, s-a apropiat de 


ea, i-a pus mâinile pe cap şi a întrebat-o: 
- Ce-i cu dumneata? 
Ea şi-a ridicat capul şi a strigat: 
- Te văd, Părinte, văd, văd! 


Maica Domnului i-a dăruit vederea. 

s Întrebare: Dumnevoastră eraţi acolo când s-a întâmplat asta? 


Răspuns: Sigur, eram prezentă, eram sus în cor. Scriam acolo predicile. Am văzut 
ŞI eu minunea. 


3% Întrebare: S-au mai întâmplat şi alte cazuri de acestea? 


Răspuns: Eu atâta ştiu. Dar Părintele cunoştea gândurile noastre şi uneori 
cele ce vor fi. Odată m-am dus cu fiica mea, Steluţa, şi cu încă trei fete de pe strada 


noastră. Părintele era în curte şi o întreabă: 
- Ce-i cu tine, Steluţo? 
- Vrem să intrăm şi noi la liceu şi am venit să dăm nişte acatiste să reuşim! 


Părintele a stat puţin, s-a uitat spre cer, a pus degetul la tâmplă concentrându- 


se, apoi s-a uitat la ele şi a zis: 
- Tu reuşeşti, tu reuşeşti, dar tu nu reuşeşti! 
La plecare, cea căreia îi dăduse Părintele vestea proastă a zis: 


- De unde ştie Părintele acesta? Eu sunt deşteaptă şi sunt pregătită ca să 


intru! 


Totuşi, n-a reuşit, aşa cum a zis Părintele. 


Cristinei, fata de la lumânări, îi spunea: 
- De cenu te rogi acasă? 


Ea răspundea: 

- Mărog aici! 


- Dar de-acasă de la tine până aici poate să dea o maşină peste tine. Tu ştii 


că moartea năprasnică nu e bună. Ştii? Roagă-te până pleci de-acasă! 
- Părinte, de unde ştii? 
- Nute interesează pe tine, eu ştiu! 


Într-adevăr, le ştia pe toate. 


Rugăciunea minţii o spunea mereu. Era afişată şi la intrare. Ne zicea: 


- Copii, noi nu suntem la mănăstire, să stăm întotdeauna cu nasul în 
rugăciune şi în slujbe. Noi suntem mireni. Dacă vreți să vă mântuiţi, să ziceţi rugăciunea 
minţii. Aţi văzut călugării cu mărgelele cum zic. Noi nu suntem călugări, ca să umblăm cu 
ele, dar trebuie să le băgăm în minte şi să zicem aşa: „Doamne Iisuse Hristoase, Fiul lui 
Dumnezeu şi al Maicii Domnului, milueşte-mă pe mine, păcătosul!”. Dar cu mintea în 
inimă. Că noi avem păcate, suntem plini de păcate. Se face un ghemuşor mic: clevetirea. 
Dacă zicem mereu, mereu, satana iese afară şi se topeşte. Dar dacă tu întrerupi 
rugăciunea, el se umflă şi prinde viaţă, aşa cum la pir, dacă nu scoţi rădăcina, ia viaţă. 
Dacă zici rugăciunea minţii mereu, de cum ieşi pe stradă, atunci el se topeşte. Eu acum 


vorbesc, dar inima mea se roagă, căci eu m-am obişnuit s-o zic mereu. 

3 Intrebare: Când a început să se construiască pridvorul? 


Răspuns: După ce s-au făcut principalele reparaţii ale bisericii. A vorbit 
Părintele cu cineva şi au venit două tractoare cu cărămizi. Şi erau cărămizile de curând 
scoase din cuptor, fierbinți. La descărcatul lor a venit atâta lume, încât oamenii stăteau 
unul lângă altul şi le dădeau din mână în mână. Fiecare avea mâinile cu mănuşi sau legate 


cu cârpe, ca să nu se frigă. Părintele zicea: 

- Rugaţi-vă, rugaţi-vă, nu vorbiţi unul cu altul nici un cuvânt! Rugaţi-vă! Să 
mulţumim lui Dumnezeu şi să înălţăm slavă Lui! 

Oamenii cu tractoarele trebuiau să plece repede, să nu se afle că au venit cu 
cărămida asta. Ea era plătită, dar fără aprobare superioară. Era un timp când nu se dădeau 
materiale de construcție pentru biserici. 

Părintele ne-a spus apoi să ne rugăm să găsim şi oameni pentru a începe 


zidirea. Şi au venit, într-adevăr, nişte bărboşi. Nu erau călugări. Părintele îi întreba: 
-  Fumezi? 
Dacă omul răspundea „Nu fumez aici”, Părintele îi zicea: 


- Nu, nu se poate. Dacă te laşi de tot, da, altfel nu se poate să lucrezi aici. 


Aici este biserică, aici nu este nici casă, nici hotel! 
Cu toată lipsa de zidari, nu primea la lucru pe nimeni care fuma. 


Odată cu pridvorul a început să se construiască şi bucătăria şi s-a aranjat şi 
săliţa de la casa parohială, unde se puneau hainele. Casa parohială era formată numai din 
camera unde erau biroul şi dormitorul. A venit o comisie, a făcut o schiţă, a văzut cum a 
fost, iar domnul Bartolomeu a fotografiat. Părintele Sârbu a adăugat bucătăria. Dar pe 
locul unde este acum bucătăria, era atunci un pom mare, un oţetar gros. N-am să-l uit 


niciodată. Eu am pus joagărul (ferăstrău cu 2 mânere acţionat de 2 persoane), cu domnul 

Constantinescu. Ne-am luptat mult să tăiem pomul; totuşi, până la urmă, eu l-am doborât. 
Noaptea am visat că din miezul acela al tulpinii a ieşit un cap lung, cu urechi mari, bătrân, 
o căpăţână de om care mi-a zis: „Am 115 ani şi nimeni nu mi-a luat viaţa. Acum tu mi-ai 


>> 


luat-o!”. Şi a intrat iarăşi în ciotul pomului rămas. O, dar ce bătrân a fost! Mă rugasem de 


toți ca să-l taie şi până la urmă tot eu l-am tăiat. 


Când au început construcțiile, mă sculam de dimineaţă, mă duceam pe la 
casele oamenilor şi le lăsam scris adresa bisericii, şi oamenii veneau. Un mare ajutor a 


avut Părintele în Moş Gheorghiţă: era deştept, muncitor şi priceput. 


A fost o greutate şi cu geamurile de la biserică. Cercevelele (lemnul din 
mijlocul geamului, în formă de cruce) erau stricate, putrezite. Nu puteai bate un cui, nu 
şedea cuiul în ele. Trebuia să facem rame noi. Părintele voia neapărat să fie din stejar, din 
lemn rezistent. A trimis oameni peste tot la depozite, dar nu se găsea nicăieri scândură de 


stejar. Atunci a zis: 
- Să-i spunem Cocuţei. Ea face ce face şi găseşte! 


Şi a venit la mine, în Bucureştii Noi, şi mi-a spus ca în ziua următoare să nu 
mă mai duc la biserică, ci să mă duc să caut scândură. Lângă mine, în Bucureştii Noi, se 
afla un depozit de scânduri. M-am dus acolo, dar răspunsul a fost acelaşi, că nu au aşa 
ceva de vânzare. Plecând eu, am văzut un copil căruia îi căzuse ceasul de la mână şi el 
plângea căutându-l. M-am aplecat şi eu să-l caut şi am văzut jos scânduri de stejar. După 
ce am găsit ceasul copilului, m-am întors, l-am cinstit pe paznic, dar el mi-a spus că 
scândurile de stejar, întrucât nu putrezesc, sunt puse numai ca un pod peste care să se 


aşeze scândurile de brad şi nu poate da stiva la o parte. 


Am telefonat Părintelui Constantin şi a venit cu oameni de la biserică. S-a 
învoit cu omul să cumpere cât aveam nevoie, apoi au dat la o parte scândurile de brad, au 


luat pe cele de stejar şi au pus stiva la loc. Ce bucurie pe Părintele! Plângea de bucurie! 

După ce s-au făcu cercevelele, țin minte că într-o zi le vopseam, eu pe 
dinafară şi un om pe dinăuntru. Şi nu ştiu cum am făcut de am vărsat bidonul de vopsea. 
Era o cutie mare şi pe atunci nu se prea găsea. Eu m-am speriat, mi-a fost frică ce-o să-mi 


facă Părintele. Dar omul care vopsea cu mine mi-a zis: 
- Spune că am vărsat-o eu! 
Nu după mult, trece Părintele: 
- Ce-ai făcut, Cocuţo? 
Eu, păcătoasa de mine, am minţit, că n-am vărsat-o eu, dar Părintele zice: 
- De ce ai învăţat-o, măi omule, să mintă? Ea a vărsat-o! 


Pe toate le ştia Părintele. 


Duminicile sau în zilele de sărbătoare eu mergeam după-amiaza pe la spitale. 
Odată, nu mai ştiu de ce, m-am dus la biserică. L-am văzut de departe pe Părintele Sârbu 
trăgând după el un căruţ mic cu roate pe care îl avea. De obicei punea în el de toate. Eu nu 
m-am arătat, m-am ascuns. Părintele se ferea, avea pachete în el. S-a dus la o curte de pe 
lângă biserică, a deschis poarta şi a pus toate pachetele acolo. Apoi a închis poarta şi a 


plecat. Asta făcea el în fiecare duminică după-amiaza. 


Pe noi ne învăţa să nu mâncăm mult, să fim cumpătaţi, să tăiem din mâncarea 
noastră şi să o dăm altora. Dacă saturi pe altul, te satură Dumnezeu pentru că l-ai săturat 


pe acela. Ne învăţa, ne învăţa mereu. 


Când se mânca de dulce, cu carne, eu nu stăteam la masă, mă duceam în beci 


şi acolo mâncam ce aveam, că nu mâncam carne. Părintele a observat, a coborât la mine şi 

a văzut că mâncam pâine: 
-  Cocuţa, tu de ce nu vii la masă? 
I-am spus că nu mănânc carne. 
- Dece nu mănânci carne? 


- Ei, acum trebuie să vă spun toate? Nu mănânc şi nu mănânc! Lasă că vă 


spun la spovedit! 
- Bine, dar să mănânci! 
- Cum să mănânc dacă nu mănânc? 


Apoi a vorbit cu fetele să-mi facă mâncare de post. Când m-am spovedit, i-am 


spus iar el mi-a zis: 


- Du-te la un călugăr la Cernica, la Părintele Pimen, am auzit că este 


duhovnic bun. 
- De ce mă trimiteţi la altul, dumneavoastră nu sunteţi preot? 


- Du-te la altul, că tu mie nu vrei să-mi spui. Să te înveţe el ce să faci! Poate 


totuşi n-ai mâncat atunci, dar acum să mănânci! 
Şi m-am dus la Cernica. Şi după ce am vorbit cu Părintele Pimen, el mi-a zis: 
- Dacă n-ai mâncat şi dacă nu vrei să mănânci în continuare, rămâi aşa! 
Şi n-am mai mâncat. 


Şi au mai fost multe, dar nu e bine, poate nici nu este voie să le spui pe toate, 


sunt tainele Domnului. 


Matilda Mircea 

Liturghisitorul 


Relatare: Constantin Burlăcioiu 


Domnul Constantin Burlăcioiu ne relatează: 


Am trecut prima dată prin faţa Bisericii Sapienţei în primăvara anului 1966. 
Aspectul clădirii şi al spaţiului înconjurător era, însă, atât de dezolant, încât nu mi-a trezit 
niciodată interesul de a intra. Nici n-am putut bănui ce ar putea fi acolo. Gardul 
împrejmuitor era din scânduri putrezite de vreme şi avea cea mai mare parte din şipci 
smulse din cuie. Două scânduri erau, trei nu mai erau, după cum oamenii le rupseseră, sau 
după cum vântul le înclinase. Grădina cu aleile de acum nu exista, era un spaţiu plin de 


buruieni sau de pământ. Existau doar vreo două cărărui cu cărămidă presată, roşie. 


În contrast cu această realitate, clădirea de peste drum, care acum s-a demolat, 
era foarte frumoasă, îngrijită, renovată, cu o arhitectură deosebită şi o intrare 
monumentală. Grădina era plină de trandafiri şi de alte flori, iar în faţă se afla un trotuar 
îngrijit. În această clădire îşi avea sediul Casa de Asigurări Sociale din Bucureşti, precum 
şi Asociaţia Invalizilor de război. Contrastul dintre cele două aşezăminte fiind atât de 
izbitor, scotea şi mai mult în evidenţă paragina condamnabilă în care se afla, pe atunci, 


Biserica Sapienţei. 


După un an, în vara anului 1967, am remarcat că la poarta bisericii se adusese 
cărămidă roşie şi un şir de oameni o descărcau. Atunci am înţeles că se întâmplă ceva, că 


acolo se face o lucrare. Având un prieten care se ducea pe acolo l-am întrebat: 
- Ce-o fi aici? 


- Este o bisericuţă, ctitoria familiilor Brâncoveanu-Cretzulescu şi 

Slătineanu, ajunsă capelă a boierilor Lahovari. Cu cărămida urmează să se facă un 


pridvor, ca să nu se mai intre de afară direct în biserică! 


Totodată prietenul mi-a trezit un interes deosebit, spunându-mi că niciodată n- 
a auzit un om să vorbească în felul în care vorbeşte preotul de acolo şi că face mereu apel, 
chemând oamenii să dea sprijin pentru construirea pridvorului. Cei care munceau la 
descărcatul cărămizilor erau în special oameni în vârstă. Ei o transportau din mână în 
mână de la poartă, pentru a o stivui în curte. După un timp foarte scurt a şi început să se 


toarne temelia şi să se ridice construcția. 


3 Întrebare: În ce fel aţi luat legătura cu Părintele Constantin Sârbu? 


Răspuns: M-am dus, mai întâi, să ajut la descărcatul cărămizilor, apoi la săpat 
şanţul pentru turnarea fundației pridvorului. De câte ori apărea cineva în acest mic 


colectiv, Părintele se interesa de această persoană: 


- Cine eşti mata? Cu ce te ocupi? Îţi place la noi? Ai mai fost? Ai ceva de 


reproşat pentru ceea ce facem noi aici? 


Nimeni nu era niciodată lăsat izolat sau retras. Din primul moment te simţeai 


bine, perfect integrat în comunitate. 


Pe atunci, în 1967, lumea era relativ puţină, nu mai mult de 20-30 de 
persoane, majoritatea din Bucureştii Noi. Părintele folosea o metodă foarte delicată. 
Mergea acasă la oamenii care veneau de departe, din Bucureştii Noi şi le sugera să 
vorbească cu vecinii, să încerce să-i atragă, să-i invite la biserică. În vremurile acelea nu 
era voie să se facă apostolat creştin, după cum nu era voie să spui nici despre viaţa pe care 
al dus-o la închisoare. Părintele Sârbu nu ţinea seama nici de prima, nici de a doua 


interdicţie. El avea libertatea interioară şi pe toate căile îşi ducea apostolatul creştin. El 

considera că cea mai importantă misiune şi datorie a preotului era să aducă pe oameni la 
picioarele Mântuitorului; şi o făcea cu tact, cu înţelepciune şi cu iubire. Ştia cum să atragă 
şi să apropie pe fiecare de Biserică, folosind pentru fiecare metoda corespunzătoare 
nivelului său. Avea o blândeţe şi o seninătate deosebită. Totdeauna, fie că îţi vorbea, fie că 


te dojenea, avea un zâmbet prin care simţeai iubirea lui. 


În legătură mai strânsă, mai deosebită cu Părintele am intrat când lucrările din 
interiorul şi din exteriorul bisericii au luat amploare, pe la începutul anului 1968. Atunci, 
după ce s-a executat pridvorul, s-au făcut reparaţii interioare în biserică. S-a scos totul 
afară din naos şi din altar şi s-a făcut izolarea interioară a pereţilor. În pridvor s-a turnat 
mozaic foarte bine lucrat. O problemă au fost ferestrele. Toate cercevelele erau putrezite. 
Vântul sufla printre ele şi era o hodorogeală când bătea vântul! Vitraluile erau, dar exista 
permanent riscul ca la o furtună să fie izbite de vânt şi să se spargă. Părintele voia 
neapărat ca ramele noi să fie din stejar, lemn rezistent. A trimis oameni peste tot la 
depozite, dar nu se găsea nicăieri scândură de stejar. Până la urmă s-a obținut de la 


Bucureştii Noi prin doamna Matilda Mircea. 


Oamenii s-au înmulțit cu cei ce căutau liniştea. Părintele Constantin Sârbu 


spunca: 
- Doresc ca această biserică să fie a liniştii, a tăcerii, a reculegerii! 
Mai mult, spunea de la început un lucru pe care astăzi nu-l mai auzim: 


- Eu nu am nevoie de lume multă în biserică. Am nevoie doar de câteva 


persoane, dar cei care vin la biserică să fie cu adevărat trăitori ai Bisericii. 
De asemenea, spunea: 


- Nu am nevoie să cumpăraţi lumânări. Aproape toţi preoții caută să facă 


vânzare de lumânări pentru a obţine bani de pe urma lumânărilor, a pomelnicelor sau a 

prescurilor. Eu nu doresc să cumpăraţi lumânări. Nu-i aşa că este curios ce vă spun? Să 
ştiţi că lumânarea nu se roagă! Este numai un simbol. Desigur, nu trebuie să renunțăm la 
nişte practici ale sfintei noastre Biserici. Noi nu stricăm Tradiţia. Dar a intrat în obişnuinţa 
unora să vină, să cumpere un mănunchi de lumânări, să-l aprindă şi să plece să-şi vadă de 
treburile lor, cu conştiinţa împăcată că şi-au făcut datoria de creştini. Asta este o concepție 
şi o practică greşită. Aceasta îi face pe unii să creadă că la atât se reduce Biserica. Eu vă 
repet, lumânarea este simbolul jertfei, al luminii, dar ea nu se roagă. Noi nu trebuie să ne 
bizuim pe lumânare. Dumneavoastră trebuie să învăţaţi ceva nou. Dacă pe mine m-a 
preocupat ceva în viaţă, aceasta a fost formarea omului nou în Biserică. Auziţi că se mai 
vorbeşte astăzi de omul nou. Să ştiţi că omul nou nu se poate forma decât în Biserică. De 
aceea, vă rog pe cei ce vreți să rămânețţi în biserică la rugăciune, să vă rugaţi împreună cu 
mine. Eu simt pulsul fiecăruia. Ştiu dacă cineva este numai figurant sau dacă se şi roagă. 
Simt acest lucru. Nu-i aşa că e curios? Eu simt dacă cineva este numai figurant. Dacă unii 
vin să aprindă numai lumânări, este treaba lor. Să vină, să le aprindă şi după aceea să 


plece, să ne lase pe noi, care avem nevoie de rugăciune! 


Părintele Constantin Sârbu făcea permanent acest apel. Şi curios acest 
paradox. Cu cât spunea mai mult că nu are nevoie de figuranți şi că aceia pot pleca, cu atât 
mai mult aceia se încorporau, se înregimentau atât de frumos în Biserică, încât se aduna 
tot mai multă lume. Cu toţii participam atât la slujbe cât şi la lucrările de reconstrucție a 
bisericii. 

De asemenea, oamenii veneau uneori cu obiceiul de a şuşoti şi a vorbi în 
biserică în timpul sfintelor slujbe. Părintele se oprea - chiar şi din Sfânta Liturghie - şi 


spunea zâmbind: 


- Să mă iertați că vă spun! Să mă iertați că m-am oprit în acest punct al 
Sfintei Liturghii. Cine nu are nevoie de Sfânta Liturghie sau cine nu o pricepe, să iasă 


afară şi să stea de vorbă şi poate să vină după aceea. Acum urmează un moment (pe care îl 

numea) foarte important prin conţinutul lui! 
Şi dădea totdeauna explicaţia respectivă. 


Pomelnicele pentru Sfânta Liturghie se dădeau numai până după citirea Sfintei 
Evanghelii. Atunci, la momentul când începea Liturghia numită a credincioşilor, se punea 
un cordon între pridvor şi naos. Sora Dumitriţa, foarte credincioasă şi conştiincioasă, avea 
misiunea să pună acel cordon. Şi atunci nimeni nu se mai mişca în biserică. Nimeni nu 
mai putea înainta, nu numai până la uşa altarului pentru a da pomelnice, dar nu mai putea 
intra nici în incinta propriu-zisă a bisericii. Toţi rămâneam neclintiți pe locurile noastre, 
pentru a ne putea adânci în rugăciune şi a putea săvârşi împreună cu Părintele Sfânta 
Liturghie. Părintele ne solicita participarea prin concentrarea în rugăciune şi dacă nu ne 
simţea una cu el, ne atrăgea imediat atenţia. În acest fel, fiecare duminică era pentru noi 
cea mai minunată şcoală de creştere duhovnicească. Primeam putere şi har, după cum 
spunea Părintele, simţeam o pace lăuntrică şi o bucurie care ne lumina viaţa şi ne dădea 


puterea de a înfrunta greutățile ei. 


Un lucru de care a suferit foarte mult Părintele, chiar înainte de a veni la 
biserica Sapienţei, a fost lipsa de cântăreţ la strană. Acesta ori nu era priceput, bine 
pregătit, ori avea alte defecte. Celui de la Sapienţei îi plăcea băutura şi Părintele îi spunea: 
„Te plătesc, numai să rămâi acasă”. Era impertinent, plin de sine şi rău-voitor; îl sfida pe 
Părintele. Atunci când toată lumea din biserică îngenunchea, el singur rămânea, sfidător, 


în picioare. De multe ori Părintele îi făcea observaţie zicând: 


- Chiar şi personalul de la strană trebuie să îngenuncheze, nimeni nu este 


scutit înaintea lui Dumnezeu! 


Atitudinea acestui cântăreţ a izbucnit cu cinism când a auzit că Părintele a 


murit. În timp ce toţi plângeau, el a spus: 

-  Şice dacă a murit? Credea că o să trăiască veşnic? 
Probabil că era lăsat anume de Securitate, cu misiuni precise. 


Dar pe măsură ce Părintele şi-a strâns în jur nişte oameni cumsecade, i-a 


învăţat cântările de la strană şi apoi a format corul. 


Părintele regreta mult că n-a putut face Conservatorul; a făcut doar un an, din 


cauza sărăciei. 


- Aş fi avut mai multă putere în Sfânta Liturghie, spunea el. Nicăieri nu 
există mai multă ignoranță decât în biserică, în timpul Sfintei Liturghii, în ceea ce priveşte 
cultura oamenilor care trebuie să îndeplinească un rol important. Fiecare vine, cântă după 
ureche şi cum se pricepe. Or, nu este admis lucrul acesta. În biserică se cere desăvârşire - 
(asta 1-a fost expresia) desăvârşire în efectuarea serviciilor religioase! Că se cere 
desăvârşire sufletească, asta e de la sine înţeles. Dar trebuie desăvârşire şi în efectuarea 
serviciilor religioase, atât a preotului, cât şi a cântăreţului sau a corului. Preotul trebuie să 


aibă un ton destul de plăcut şi potrivit, ca strana să-l poată prelua. 
Adeseori făcea observaţie: 
-  Sețipă în cântări! 
Atunci se oprea şi spunea: 


- Nu ţipaţi, nu ţipaţi! Se poate cânta cald, aşa încât cântarea să meargă la 
sufletul omului şi să-l placă lui Dumnezeu. Există cântări stridente. Poate că acelea se mai 
folosesc în bisericile mari. Aici este o biserică mică, o capeluţă. Cântările trebuie să fie 


calde, să meargă la sufletul omului, să determine apropierea dintre oameni. 

3 Intrebare: Când a început şcoala sau şcolarizarea credincioşilor? 


Răspuns: Şcoala a început mai târziu. Dar, de fapt, şcolarizarea n-a lipsit 
niciodată. Şcoala a săvârşit-o Părintele de la început sub forma unei cateheze dusă de la 
om la om. Şcoala pentru o formaţie corală a început prin 1968, iar mai târziu, după câţiva 


ani, a făcut şi lecţii de catehizare propriu-zisă, o dată pe săptămână. 


Pentru a avea o formaţie corală bună, Părintele a făcut multe investigaţii. 
Găsise un profesor care a înjghebat un cor în care cântam şi eu cu soția, cu Tatiana, 
Matilda, Veronica, Anişoara „„mare”, în total vreo zece persoane. Era în anul în care a 
început renovarea picturii interioare cu Olga Greceanu. În timp ce dânsa lucra, foarte 


tăcută şi retrasă, profesorul făcea exerciţii cu noi. Dar Olga Greceanu 1-a spus Părintelui: 
- Să ştiţi că profesorul nu este pentru dumneavoastră. Este foarte nervos! 


Părintele n-a luat o măsură imediată, dar îşi făcea mai des apariţia în biserică 
în timpul repetiţiilor noastre. S-a convins de adevărul celor spuse şi a renunţat la el. Corul 
s-a format, totuşi, din coriste, sub îndrumarea directă a Părintelui. Cu melodiile şi 
nuanţările indicate de el au reuşit să realizeze o unitate perfectă şi o atmosferă de calm şi 


de rugăciune. 


Paralel cu participarea la slujbe lucram la renovarea bisericii. S-au făcut 
săpături pentru centrala termică, pentru introducerea gazelor în biserică şi în casa 
parohială. Până în 1968 ne încălzeam cu lemne. Fiecare aducea de acasă câte o bucată de 
lemn, ce putea. Se folosea şi ce mai rezulta din cofraje (resturile modelelor decupate), nu 
se arunca nimic. Poate ar fi putut cumpăra Părintele lemne pentru a încălzi biserica, dar 
cred că şi prin bucata de lemn pe care fiecare o aducea, el voia să păstreze trează în noi 


conştiinţa că trebuie singuri să ne îngrijim şi să ne încălzim biserica noastră. 


S-a refăcut instalația de canalizare şi apă în casa parohială şi în curte (legătura 

de la stradă la casă). Inainte nu era canalizare. Părintele zicea mereu: 


- Ce facem noi acum trebuie să fie definitiv. Nu trebuie să vină nimeni după 
noi să mai repare ceva. Nu facem lucru de mântuială. Nu. Nu se ştie cine vine după mine 
aici. Poate să vină un preot care să aibă copii mulți şi acela nu va putea să facă nimic. 
Vremurile se vor schimba, vor fi mai apăsătoare. Noi facem puţin, dar să facem foarte 


bun! 
Asta repeta el mereu. 


Aş aminti aici pe un domn care era „domn” în adevăratul înţeles al cuvântului. 
Era militar de carieră, căpitanul Gurguţă Ştefan. N-a lipsit niciodată. Se făceau şanţuri de 
2,5 m adâncime. El lucra în adânc, să nu fie văzut. Altul, domnul Biloiu, cunoscut cu 


Părintele Sârbu din închisoare, spunea: 
- Eu anm trecut pe acolo şi nu mai au ce să facă din mine! 
Era înalt, cu faţa senină şi a lucrat foarte mult (în special după 1970). 


O problemă a fost şi la instalarea schelei din interior pentru refacerea picturii; 
nu ştiam de unde s-o aducem. Aveam tot ce ne trebuie. Aveam omul, aveam banii necesari 
pentru lucrare, dar cum să găsim schela? Era perioadă comunistă. Pentru toate aceste 
lucrări trebuia să ne descurcăm singuri. Am aflat că la instituția de peste drum, unde 
adesea se făceau lucrări, există mai multe rânduri de schelă, şi pentru înălțime şi pentru 


interior. Era un tehnician care se ocupa cu lucrările de acolo. I-am cerut o schelă. 
- Pentru ce vă trebuie? 
- Pentru interiorul bisericii. 
- Să vin să văd! 
A venit, a văzut. Ne-am dus câțiva bărbați, printre care amintesc pe domnul 


Codreanu, care a fost totdeauna prezent şi cu care Părintele se consulta totdeauna în orice 

problemă tehnică, pe nea Stanciu, pe Bâju, soţul Steluţei, om foarte cumsecade şi ataşat 
Muncii şi alții. Am mers cu toții şi am adus schela. Tehnicianul ne-a dat câteva indicații 
despre felul rum trebuie instalată şi ne-a atras atenţia că dacă nu este bine fixată, dacă 
brăţările nu sunt bine prinse în şuruburi, poate să se năruie şi să determine accidente 


grave. 


Atunci Părintele, parcă îl văd: nu umbla în rasă decât foarte rar. Avea pe cap 
tichie, o bundiţă (cojoce/) şi cu bastonul se mişca într-una, când încoace când încolo, ca să 
fie prezent pretutindeni, vrând să inspire tuturor voinţă, dragoste şi pricepere. La 


prevenirea tehnicianului, parcă i s-a aşezat o umbră pe faţă. A venit la mine şi mi-a zis: 
- Costică, ai tu grijă, Costică! 


L-am încurajat, am cerut indicaţii suplimentare, schela s -a instalat foarte bine 
şi doamna Olga Greceanu şi-a început lucrarea. Restaurarea picturii s-a încheiat în iunie 


1969. 
Părintele nu tergiversa (întârzia) nici o lucrare începută. Zicea: 


- Nuse ştie cât voi trăi. Vreau să fie puse toate la punct, toată viaţa mea nu 


m-am ocupat decât de construcții, aşa mi-a fost dat! 


Imediat, în iulie acelaşi an, ne-am apucat de gardul de fier. Gardul necesita 
lucrări de borduri turnate în beton şi grilaje metalice. Părintele era foarte sever în a se face 
treabă bună. S-au săpat 30 cm în adâncime la fundația gardului şi s-a turnat beton în 
cofraje (modelele de lemn). Coordonator era Moş Gheorghiţă. Era austriac de origine, 
venit la noi de la biserica Bucur. El făcea zidărie, lemnărie, monta şi încălzire prin 


centrala cu gaze, era priceput la toate şi nelipsit de la orice lucrare. 

3% Întrebare: De unde aţi obţinut ciment, var celelalte? 


Răspuns: De unde puteam. De exemplu, printre credincioşi era şi un salariat 
al Patriarhiei. Era un om foarte cumsecade, din Drumul Taberei. Nu-i rețin numele. El ne 
mai dădea var şi ciment din cadrul Patriarhiei, de la Seminarul Teologic „Radu Vodă”. De 
acolo am transportat şi eu var cu roaba, distanţă de aproape 2 km. Prin 1969 se mai şi 
cumpăra din alte părți. Nu se lua niciodată nimic pe degeaba. Se lua totdeauna cu bani. 


Părintele spunea: 


- Biserica nu trebuie să fie arătată că a luat materiale fără să fie plătite. Să 


vină anchete să ne cerceteze! Noi nu avem nevoie de aşa ceva, avem nevoie de seriozitate. 


Chiar dacă nu se lua cu acte şi cu aprobare superioară, se plătea şi se lua cu 


bon. 


S-au cumpărat de la o seră şi s-au plantat trandafiri, s-au făcut şi alte lucrări. 
Încheiam un capitol din viaţa bisericii noastre, pregătindu-ne pentru sfințire, care a avut 


loc în 8 septembrie 1969. 


3 Întrebare: În ce fel a continuat activitatea în ultimii cinci ani? Eraţi unul 


dintre apropiații Părintelui. 


Răspuns: Familia noastră duhovnicească s-a mărit şi s-a întărit. Ne-au unit şi 
munca şi rugăciunea, dar în special iubirea Părintelui Constantin Sârbu, care se revărsa 
asupra noastră a tuturor. Noi simţeam, trăiam această iubire. Nu ştiu dacă mă pot numi 
„apropiat” al Părintelui, deşi doream să fiu. Toţi eram copiii lui duhovniceşti. Pe mine mă 
atrăgea înţelepciunea, caracterul, seninătatea, blândeţea lui. Când îmi solicita ajutorul, mă 


străduiam să-l împlinesc. 

Un capitol foarte important care s-a ivit în această perioadă a fost şi zidăria 
exterioară a bisericii, care prezenta pete de umezeală. Nu se ştia din ce fel de cărămidă 
sunt pereţii. Consultându-se cu anumiţi specialişti, printre care şi domnul Codreanu, 
Părintelui 1 s-a sugerat că tencuiala nu mai prezintă garanție, nu se mai pretează la 
zugrăveală şi trebuie dată jos complet. S-a început această operaţie. S-a constatat că zidul 
era din cărămidă oltenească, făcută acum sute de ani în cuptoarele de pe malul 
Dâmboviţei. Pereţii erau groşi, dar bordura era lucrată cu var şi cu pământ, o pastă anume. 
Cineva a propus să facă nişte scoabe cu care să se curețe printre rosturile cărămizilor. Le-a 
făcut un tânăr, domnul Petrică, pe care şi astăzi îl întâlnesc la biserica Sf. Ilie Gorgani. 
Lucra la uzinele 23 August. Am curăţat rosturile cu aceste scoabe. S-au procurat şi 
ciocane. Lucrarea s-a făcut prin 1970-1971. S-a dat jos tencuiala, s-au curăţat rosturile, 
încât puteai să bagi degetul între cărămizi. S-a aplicat apoi o tencuială cu praf de piatră. În 
şaua fundaţiei s-a turnat smoală, să nu mai tragă umezeală şi s-a dat o anumită formă 
colţurilor pereţilor exteriori. S-au executat în partea de jos a pereţilor exteriori nişte canale 
de aerisire cu site, ca să nu se mai ridice umezeala. Apoi s-a aplicat praful de piatră. 
Lucrau oameni specializaţi iar ca ajutoare erau credincioşii. Moş Gheorghiţă nu a lipsit 
niciodată. 

Era în vremea când Primăriile făceau apel la „munci patriotice” un anumit 
număr de ore, sau zece zile pe lună. Primăria Sectorului 5 era chiar în colțul străzii 


Sapienţei. Acum a rămas doar oficiul de stare civilă, dar atunci era Primăria cu toate 


serviciile ei. Primarul se uita pe stradă şi zicea: 


- Ia te uită, mă, la noi nu vine nimeni să facă ore de muncă patriotică şi uite, 
la biserica de acolo vine o armată de oameni, bărbaţi şi femei. Ce le-o fi dând popa ăsta de 


se duc acolo? 


Auziţi ce rol are preotul în viaţa socială?! Rol catalizator! Preotul trebuie să 


aibă cuvânt în tot ce face, nu să bâjbâie. Dacă spune aşa, aşa să fie. 

Părintele avea o dragoste deosebită ca toţi care lucrează să şi mănânce la 
biserică. Era o credincioasă, Jeni, mărunțică, din Bucureştii Noi, foarte cumsecade şi de o 
nobleţe sufletească rar întâlnită. Ea se ocupa cu bucătăria. Ea gătea, aranja, invita la masă. 
Mai era Victoria - foarte binevoitoare, frumoasă şi la propriu şi la figurat, care sărea la pus 
şi la strâns masa - şi alte femei. Lucrau câte douăzeci - treizeci de oameni şi pentru toţi se 
găsea de mâncare. Ne venea şi mâncare gata gătită: castroane mari cu fasole bătută cu 


ceapă deasupra, borş de ştevie, sarmale de post, etc. 


Ţin minte că în Postul Mare am dat tencuiala jos. Mergeam dimineaţa cu 
Emanuel, băieţelul meu. Nu-l dădusem încă la grădiniţă, îl lăsam cu mama Cristina. Îl mai 


supraveghea ea. Eu mă urcam pe schelă şi curăţăm rosturile. 
La un moment dat, Părintele spunea: 
- Gata, acum lăsăm lucrul, hai să stăm la masă! 
Eu ziceam: 
- Nu am timp să stau, ajung târziu la serviciu! 


Dar Părintele nu mă lăsa. Şi totdeauna ajungeam târziu la serviciu, la două şi 
jumătate - trei după-amiază, serviciul începând la ora două. Dar niciodată nu mi s-a făcut 


observaţie. Părintele hotăra: 


- Toată lumea la masă, toate femeile care aţi gătit staţi la masă! Eu şi cu Jeni 


vă servim. Ea pune în farfurie şi eu vă servesc. 
Mama Victoria se opunea, dar Părintele răspundea: 


- Nu, nu, şi preotul trebuie să participe la această muncă. Eu nu pot să dau 
cu lopata, să mă urc pe schelă, dar asta pot să fac. Totdeauna vorba trebuie să fie unită cu 


fapta. 
Şi el ne servea. 

Concomitent cu munca, s-au introdus zile şi ore de cateheză. De asemenea, 
slujbele de seară sau din preajma sărbătorilor se încheiau cu un cuvânt legat fie de ziua 
următoare, fie de un om pe care-l văzuse în nevoie sau de o familie despre care constatase 
că era în suferință. Întotdeauna era un cuvânt, o lecţie. Aşa, de exemplu, într-o toamnă 
Părintele a fost la înmormântarea unui preot de la biserica Bălăneanu, cu care fusese în 
pușcărie. Apoi a scos în evidenţă un lucru deosebit, ca o lecţie nu numai pentru cei de 


atunci, ci pentru toată viaţa: 


- O singură femeie, ne-a zis el, s-a ocupat acolo de toate pregătirile, ea a 
organizat înmormântarea, masa, a invitat preoţii şi pe mine. Dar un lucru să ştiţi. Această 
femeie n-a stat la rugăciune nici o clipă. Asta nu se poate! Eu înţeleg că cine organizează 
nu poate sta la întreaga slujbă, dar totuşi sunt momente când ea ar fi trebuit să încheie 
orice activitate din afară. Eu vă sfătuiesc, dacă vreți să fiți creştini, să vă rămână pentru 
toată viaţa: rugăciunea este totul pentru un creştin şi pentru pomenirea lui! Ce v-am relatat 
astăzi se întâmplă în orice casă. Cei mai apropiaţi nu stau la rugăciune nici o clipă. Luaţi 


aminte la ce v-am spus! 
Şi azi îmi amintesc cuvintele lui. 


Cuvântul de învăţătură al Părintelui Constantin Sârbu ne ţintuia acolo unde 
eram, încât uitam cât vorbeşte. Dar el avea totdeauna dreapta socoteală a timpului. Noi îi 


ziceam: 
- Părinte, mai spuneţi-ne câte ceva! 
Iar el ne răspundea: 


- N-aş vrea să obosesc pe cineva şi să vorbesc degeaba. Mai bine mai puţin 


şi mai cu folos! 


Vreau să-l asociez la aceasta şi pe Părintele Boris. Și el avea o dreaptă 

socoteală a timpului. Aş fi dorit ca Părintele Boris să vorbească, să vorbească o oră şi mie 
mi s-ar fi părut o oră cât două minute. Te capta, te electriza, forma un fel de magnet şi nu 
mai erai tu si nu-ți mai dădeai seama cum a trecut timpul, ca şi la Părintele Constantin 


Sârbu. Ne întreba: 
- Aţi înţeles ceva din ce v-am spus? 


Ne cerea să înţelegem, să cunoaştem slujbele, Sfânta Liturghie, însăşi credinţa 
noastră. Creştinul - ne spunea - dacă a venit în biserică, să fie pregătit, să raționeze. 
Uneori lelea Floarea sau lelea Marița îi spune (creștinului) să nu facă cutare lucru întrucât 


„nu este bine”. Dacă o întrebi de ce, ea atâta ştie, „că nu este bine”. 


Ori, Părintele ne explica pe baze raționale, ca să nu intervină superstițiile, să 
nu se grefeze (insereze, introducă) prin oamenii Bisericii, pe învăţătura Bisericii anumite 
superstiții. El ne explica ce se află şi ce se săvârşeşte în sfântul altar: momentul Sfintei 
Proscomidii şi principalele momente din Sfânta Liturghie. Apoi ne sublinia momentele 


când trebuie să stăm în genunchi sau în picioare. Ne spunea: 


- Atunci când preotul iese cu căditul, nu staţi cu feţele la altar, ca el să 
cădească spatele vostru. Intoarceţi-vă după el cum se întoarce floarea-soarelui după soare. 


Nu este nici o greşeală dacă vă întoarceţi atunci cu spatele la altar! 
Aşa ne făcea educaţia. Mai spunea: 


- [n genunchi nu se stă pe coate! Tragi a oboseală. Nu este necesar nici statul 
în genunchi, că începi să te gândeşti la oboseala genunchilor, la ciorapi şi pierzi gândul 
rugăciunii! 

Totuşi, miercuri şi vineri seara, rugăciunea de încheiere o făcea numai în 


genunchi. Făcea o rugăciune specială. 


Pentru îmbunătățirea cunoştinţelor noastre, Părintele a achiziţionat o 

bibliotecă: 


- Eu sunt sigur că prietenii sau rudele dumneavoastră care nu mai vin la 
biserică au totuşi cărţi foarte valoroase din punct de vedere religios. Decât să fie aruncate 
sau pierdute, încercaţi să le achiziționaţi şi să le aduceţi la noi. Aici facem bibliotecă şi le 
putem valorifica în scopul mântuirii fiecăruia. Facem o fişă pentru fiecare şi cărţile trec de 


la unul la altul. 


Doamnele Totoia şi Negoiescu au lucrat la bibliotecă timp de şase sau opt 
luni. S-au strâns foarte multe cărți. Pentru apelul călduros făcut de Părintele, am adus şi eu 
de la bunicul meu nişte cărți, în nădejdea că le voi putea citi de acolo. Apăruseră pentru 
prima dată în biblioteca noastră: „Quo vadis”, „Cămaşa lui Hristos”, „Viaţa lui lisus” de 
Bougaud şi de Papini, etc. Însă n-am ajuns să le citim. Părintele era ţinut permanent sub 


observaţia Securităţii, care a venit, l-a anchetat pe Părintele şi ne-a luat toate cărțile. 


Părintele avea un cult pentru punctualitate. El era punctual şi ne cerea şi ne 


învăţa şi pe noi să fim. 


Când mergea la azile, se interesa mai înainte câte persoane sunt acolo şi 
cumpăra săpun, batiste, căni, nu numai mâncare. Ne spunea că fiecare trebuie cercetat 
pentru a-i cunoaşte necazurile, suferințele, motivul pentru care a ajuns acolo. Nu e 


suficient să-i duci o pâine, e necesar să-l cercetezi şi să-l ajuţi în adâncime. 


Mărturisirea (spovedania) la Părintele era foarte plăcută. Dorea să te duci cu o 
hârtiuţă şi, ca să te ajute mai mult, se afla în biserică o listă de păcate, pe care recomanda 
să o cercetăm înainte de a veni la spovedanie: 

-  Luaţi-vă lista şi analizaţi-vă faţă de ea, ca bază de pornire. Mărturisirea să 


fie cât mai profundă! 

De Biserica Vergului nu mi-a povestit niciodată, iar când vorbea de închisoare 


spunca: 
- Acolo unde am fost eu era aşa, aşa... 
Odată mi-a spus: 


- Nu m-am temut niciodată de moarte, dar a fost un moment când am fost 
foarte aproape de ea. Ne-au urcat într-un camion. Câţi am fost, nu ştiu: câți pot intra într- 
un camion, puşi nu unul lângă altul, ci unul peste altul. Ne-au urcat în forță. Eu nu 
alegeam locul cel mai bun, ba dimpotrivă. Am căzut în partea de jos a podelei. Peste mine 
au căzut alții, mulți. Au alergat cu noi, ne-au transportat zeci de kilometri. Când ne-au 


coborât din maşină am căzut jos, inconştient. Mă sufocasem. 


3 Intrebare: Ce vă mai amintiţi din ultimii ani? 


Răspuns: Cu un an înainte de a ne părăsi Părintele, s-a pus marmura în 
biserică. Părintele a vorbit cu un director de la Granitul, unde se lucra marmură pentru 
export. Cantitatea necesară de plăci de marmură s-a făcut după documentația tehnică 
întocmită de un inginer care frecventa Biserica Sapienţei în acea vreme. Părintele n-a vrut 


să ne spună numele directorului de la Granitul: 


- Nu vă spun nici numele directorului, nici prin cine l-am cunoscut, căci mi- 
a cerut să rămână taină. El o trimite cu maşina lui (probabil a întreprinderii), nici nu vrea 
să mergem să fim văzuţi acolo. Rugămintea lui este să veniţi să o descărcăm cât mai 


repede şi s-o aranjăm noi aici. 

3 Întrebare: Cum a stabilit Părintele ordinea în biserică? 


Răspuns: Disciplina este necesară în toate compartimentele vieţii, cu atât mai 
mult în biserică. Sunt totuşi biserici în care n-o găsim. Părintele Constantin Sârbu avea o 
minte sclipitoare şi de o disciplină uluitoare, pe care ştia să o impună. Nu-i plăcea să vadă 
lucrurile făcute de-a valma. De exemplu, când se proceda la ieşirea din biserică, la 
intrarea în biserică, la ocolirea bisericii - în marile sărbători ca Boboteaza, Noaptea 
învierii, Vinerea Mare - întâi se oprea în faţa sfântului altar şi spunea tot programul care 
urma să fie parcurs. O spunea şi Părintele Voicescu, dar Părintele Sârbu dădea atâtea 
amănunte, încât dacă cineva comitea o mică stângăcie, se oprea din nou pe parcurs şi 


spunea: 


- Nu aţi înţeles cum am explicat eu? Dacă n-aţi înţeles, vă mai explic o dată, 
ca toată lumea să se înregimenteze în programul stabilit, căci lui Dumnezeu îi place 
ordinea. Când ieşiţi din biserică, mergeţi către poartă sau mergeţi la dreapta, ca să ne lăsaţi 


loc, întrucât noi vom merge spre stânga. 


Işi formase un comitet de doamne: Tăslăuanu, Negoiescu, Totoia, Zota 


Fotescu, Maria Mărculescu şi altele. Toţi participau. Cuvântul de ordine era: 
- Aşa a spus Părintele! 


A stabilit şi timpul până când să venim cu pomelnicele la altar, la Sfânta 
Liturghie. Ne-a explicat că nu se poate veni tot timpul Sfintei Liturghii, că preotul trebuie 
să facă şi el anumite lucruri în sfântul altar şi nu poate să primească pomelnicele decât la 


începutul slujbei. Ne zicea: 


- Dacă veniţi la uşa altarului sau ciocăniţi, preotul trebuie să întrerupă 


anumite rugăciuni şi îşi pierde firul rugăciunii. 


În timpul Sfintei Liturghii, fie din oboseală, fie din alte pricini, oamenii uneori 

se moleşeau. Atunci Părintele spunea: 


- Eu simt că dumneavoastră nu vă rugaţi cu mine. De aceea vă atrag din nou 


atenția! 
Câteodată făcea acest apel chiar de două-trei ori: 


- Vă simt. Treziţi-vă puţin! Hai să ne rugăm! Acesta este rostul venirii 


noastre aici. Hai împreună! 


După 1970, biserica era ticsită. Prin 1971-1972, după multe cheltuieli, cerea 
uneori obolul (contribuția) nostru, dar ştia să aprecieze râvna omului. Era fornidabil. 


Fiecare era în stare să dea tot ce are. Nu era absent la efortul nostru. Apoi mai spunea: 


- Ştiţi la ce m-am gândit? Poate unii o s-o luaţi în nume de rău. Ca să nu vă 
simţiţi prost că unii, venind, nu puteţi să dați bani pentru Sfânta Liturghie, m-am gândit să 
desființăm acest lucru, să nu mai daţi bani la pomelnicul Sfintei Liturghii. Luaţi prescura - 
dacă aveţi cu ce s-o plătiți, o plătiţi, dacă nu, nu - şi lumânarea, iar mie nu-mi mai daţi 


bani! 


3% Întrebare: Aţi fost la ultima Sfântă Liturghie oficiată de Părintele? 


Răspuns: La ultima Liturghie a spus că a aranjat să meargă la operaţie: 


- Deşi nu prea este cu voia mea, am fost totuşi rugat şi mai mult împins ca s- 
o fac. M-am lăsat, am acceptat. Dacă va fi voia lui Dumnezeu ca eu să mai rămân în 
mijlocul dumneavoastră, fie voia Lui! Dacă nu, nu-mi pare rău. Un singur lucru vă cer 
dumneavoastră, care sunteţi aici. Să nu părăsiţi această bisericuţă! O vedeţi în ce formă 
este ea acum, ştiţi, parte dintre dumneavoastră, cum a fost, cum am găsit-o când am venit 


aici. De aceea, rugămintea mea este să n-o părăsiți. Rămâneţi în ea! Va veni un alt preot. 

Dumnezeu ştie pe cine va trimite şi cine va sluji în ea! 
Cam acestea au fost ultimele cuvinte la despărțirea noastră. 
A urmat tragicul sfârşit al Părintelui. 


La înmormântare a venit un sobor de preoţi conduşi de Părintele Vicar 
Alexandru Ionescu - Deputat în Marea Adunare Naţională de atunci - fiind prezenţi un 


foarte mare număr de credincioşi. 


Constantin Burlăcioiu 

Învățătorul 


Relatare: Tatiana Cortun 


Am trecut întâmplător pe strada Sapienţei prin luna mai 1966, cu prietena mea 
Elena Nicolau. Ne-a izbit vederea unei clădiri ce părea a fi biserică, puţin obişnuită în 
mijlocul Bucureştiului. Văzând un preot în curte, am intrat. Doream o lămurire şi o 


binecuvântare. 


Înainte de a ne răspunde, Părintele ne-a întrebat cum ne cheamă şi ne-a 
cercetat cu o privire pătrunzătoare, care am simţit că străbate până în adâncul sufletului 
nostru. Apoi ne-a dus în biserică şi ne-a arătat ce a făcut timp de doi ani, de când slujea 
acolo: consolidarea bisericii şi acoperirea ei cu tablă. Ne-a spus totodată ce planuri are 
pentru viitor. La urmă ne-a binecuvântat, zicându-ne că de acum încolo nu vom mai părăsi 


această biserică. Aşa s-a şi întâmplat. 


Eu tocmai eram în căutarea unei biserici, a unui preot care să mă ajute să-mi 
regăsesc liniştea sufletească, după tragedia prin care am trecut eu şi familia mea. Deşi 
trecuseră ani de zile de la pierderea celor dragi mie, nu mă puteam linişti. Cedarea 
Basarabiei a survenit în martie 1944, pe când eu mă aflam la şcoală la Iaşi, tot restul 
familiei fiind în Basarabia. Tatăl meu s-a refugiat cu autorităţile, iar mama a pornit cu 
căruţa, cu ceva bagaje şi cu fraţii mei cei mici de 5 ani, de 3 ani şi de 3 luni, să se 
refugieze în Ţară. Se formase un şir lung de căruţe, care urmau să treacă Prutul pe podul 
Izvoarele, la 50-60 km de Ungheni. Dar ruşii au bombardat podul Izvoarele, după cum au 
bombardat şi celelalte poduri aflate de-a lungul Prutului. Convoiul s-a oprit. Oamenii au 
fost daţi jos din căruţe şi despărțiți de copii. Apoi au fost mitraliaţi, omorâţi cu toţii, în faţa 


copiilor lor. În aceste condiţii a murit mama, sub gloanţele cotropitorilor. Tatăl meu, fiind 

descoperit că s-a refugiat din Basarabia, a primit domiciliu forțat şi a murit în urma 
privaţiunilor la care a fost supus. Eu însămi am fost pusă sub urmărire, urcând prin 
momente grele. Moartea părinților mei, precum şi soarta fraților rămaşi în Basarabia, de 


care nu mai ştiam nimic, erau o rană încă deschisă. 


Am găsit în Părintele Constantin Sârbu un adevărat Părinte bun şi înţelegător. 
M-a ascultat şi m-a întărit, sfătuindu-mă să fac tot posibilul pentru a pleca în Basarabia, 


să-mi găsesc fraţii, ceea ce am şi făcut. Cu ajutorul lui, mi-am regăsit echilibrul interior. 


M-am integrat în comunitatea bisericii cu tot sufletul şi cu toată puterea. 
Acolo am devenit conştientă de credinţa ce mocnea în mine, am învăţat ce înseamnă să fii 
creştin, cum trebuie să-ţi trăieşti viaţa după voia lui Dumnezeu, cum trebuie să te rogi. 
Acolo aş putea spune că L-am descoperit pe Dumnezeu, iubirea Lui, a Maicii Domnului şi 


a tuturor sfinţilor. 
Ne spunea Părintele: 


-  Alergaţi după mântuire cât sunteţi tinere! În general oamenii, la tinereţe, 
fiind în putere, se gândesc la ceea ce este plăcut trupului, la casă frumoasă şi mobilă 
luxoasă. Prin toate acestea ei se muncesc din greu să intre în iad. Iar la locuinţa de dincolo 
de mormânt nu se gândesc, deşi numai aceea este veşnică. ȘI vine bătrâneţea, când nu mai 
au puterea nici pentru rugăciune, nici pentru fapte bune, nici pentru metanii. De aceea, 


luptaţi pentru mântuire de pe acum! 
Ne repeta adesea: 


- Mai bine este a da decât a primi. Să nu lăsaţi să treacă o zi fără să daţi ceva 
de pomană, sau să faceţi o faptă bună, sau să împăcaţi pe cineva. Voi sunteţi ucenici ai 
Domnului lisus: aduceţi creştini la Biserică, nu staţi o clipă fără să vă osteniţi în via 
Domnului! Timpul trece repede, este scump. A trecut o clipă, au trecut două, ai făcut paşi 


spre mormânt. Cu timpul care a trecut nu te mai întâlneşti. Folosiţi timpul în folosul 

sufletului vostru, pentru viaţa de dincolo, nu-l pierdeţi cu lucruri care nu ajută sufletul. Nu 
vă irosiţi viaţa. Ea ne este dată spre desăvârşirea sufletului pentru veșnicie. Şi chiar cele 
ncesare pentru trup, ori de mâncaţi, ori de beţi, în Domnul să le faceţi, după cuvântul 


Sfântului Apostol Pavel! 


In ultimii ani, Părintele a organizat trei cercuri de catehizare: cu copiii, cu 
marea masă a credincioşilor şi cu cei pregătiți pentru a discuta mai în adânc probleme de 
teologie şi credinţă. Ele se ţineau de obicei după slujbele din timpul săptămânii (luni, 


miercuri, vineri), şi aceasta într-o perioadă când o astfel de catehizare era interzisă. 


Părintele vorbea „cu putere” şi cuvintele lui pătrundeau adânc în inimile 
noastre. Orice convorbire cu el era o învăţătură şi pentru viaţa de aici, şi pentru cea de 


dincolo. 


- Prima mea îndatorire este să vă învăţ, spunea el. Mântuitorul a spus 
apostolilor: „Mergând, învăţaţi toate neamurile, botezându-le în numele Tatălui şi al Fiului 
şi al Sfântului Duh”. Deci prima îndatorire a preotului este să înveţe. De aceea, şi eu vă 
învăţ pe voi, vă arăt ce este bine şi ce este rău, cum trebuie să vă trăiţi viaţa pentru a creşte 


pe calea spre mântuire. 


Pentru a mă întări sufleteşte, Părintele s-a deschis faţă de mine, povestindu-mi 
din suferinţele prin care a trecut în anii grei de închisoare. Suferea şi acum de pe urma lor. 
Nu se putea apleca din cauza coloanei vertebrale. Avea câteva vertebre tasate şi ceva ieşit 
în afară. Mă ruga uneori să-l spăl pe picioare şi să-l ung cu alifie antireumatică, adusă de 
mine din U.R.S.S.. Aşa am văzut că avea pielea de pe tălpi încrețită şi trei dungi de 
cicatrice de-a lungul tălpilor. Mi-a spus că acolo a fost ars cu bară de fier încinsă în timpul 
anchetelor. Se putea unge singur doar cu ajutorul unui băț, având o bucată de tifon la 


capătul lui. Din cauza acestor răni cicatrizate mergea greu şi călca mai mult pe călcâi şi pe 

vârful degetelor. De asemenea, din cauza coloanei ce purta urmele loviturilor la care a fost 
supus, nu se putea întoarce decât cu tot trupul. Cu toate acestea, nimeni nu-şi putea da 
seama cât era de bolnav, căci Părintele era mereu în activitate. Aduna materiale pentru 
ridicarea pridvorului. Pe vremea aceea era ajutat zi de zi de Matilda (Cocuţa) Mircea din 
Bucureştii Noi. Ea îi aducea oameni la lucru de câte ori era nevoie. Ea îi aducea şi 
alimente proaspete: ouă, lapte, păsări gătite. Se gătea cu schimbul şi la biserică, dar în 
special Jeni gătea. Jeni era o credincioasă fără carte, nu ştia nici să citească, dar avea o 


inimă de aur şi Părintele o preţuia şi avea multă încredere în ea. 


Lumea care venea la biserică în acei ani era încă puţină. Fiecăruia dintre noi 
ne-a fixat locul în biserică unde să stăm în timpul slujbelor şi ne spunea să nu ne uităm 
nici în dreapta nici în stânga, să stăm mai bine cu ochii închişi şi cu capul plecat, 


smerindu-ne înaintea lui Dumnezeu pentru păcatele noastre. Ne mai spunea: 


- Când sunteţi în biserică să fiţi şi cu sufletul, nu numai cu trupul. Să nu dați 


voie gândului să plece acasă sau în alte părți, ci să se adâncească în rugăciune! 
Insista să ne concentrăm în rugăciune: 


- Eu sunt conducătorul vostru, eu trebuie să trag toate sufletele după mine. 
Dar nu le pot trage fără participarea voastră. De aceea trebuie să colaboraţi, să vă rugaţi 
împreună cu mine şi să cunoaşteţi toate rugăciunile şi semnificaţia lor. Fiecare rugăciune 


nu priveşte numai pe preot, ci pe toţi credincioşi! 


De aceea Părintele rostea toate rugăciunile Sfintei Liturghii cu glas tare, ca să 
le auzim toţi, pentru a ni le putea însuşi ca fiind ale noastre şi a ne ruga odată cu el. Atunci 
am aflat, cu surprindere, că Sfânta Liturghie este un continuu dialog între preot şi 
credincioşi, este o unică mare rugăciune. Atunci am cunoscut că participarea şi 
concentrarea noastră în rugăciune este necesară nu numai pentru educaţia sau binele 


nostru, ci îi foloseşte, îi este necesară şi preotului, pentru a înfăptui obiectivul Sfintei 

Liturghii. 


Când Părintele auzea ceva neplăcut în biserică, suna dintr-un clopoțel şi atunci 
ştiam că cineva nu are astâmpăr sau foşneşte vreo hârtie, dar nu puteam să ne dăm seama 
cum de cunoaşte Părintele aceasta. Ne temeam să nu ne risipim şi noi cu gândul sau ca 
Părintele să nu audă vreo mişcare şi să se tulbure. Ştiam de la el că Maica Domnului şi 
îngerii participă la cântările noastre şi se bucură împreună cu noi, dar numai dacă ne 
rugăm cu credinţă, în linişte deplină, căci numai atunci coboară Harul lui Dumnezeu peste 
noi. 

Orice intrus care nu se putea integra în rugăciunea noastră colectivă era 
recunoscut de Părintele şi îndepărtat. Îmi amintesc cum odată, la Sfânta Liturghie, a ieşit 
în uşile sfântului altar şi s-a uitat în biserică la toată lumea. Apoi s-a îndreptat spre două 
fete tinere, le-a luat de braţ, le-a scos afară din biserică şi le-a dus până la poartă. După 


aceea s-a întors în biserică şi ne-a spus: 


-  Tertaţi-mă că am întrerupt slujba, dar n-am mai putut sluji; eram deranjat 
de anumite „unde” negative care îmi veneau de la fetele acelea. Acum, iată, m-am liniştit 
şi pot să slujesc mai departe. Hai să ne rugăm, să ne concentrăm, căci acum este 
momentul culminant, momentul cel mare, când coboară lisus cu cetele de îngeri şi cu 
Maica Domnului, ca să participe la slujbă. Să fiţi smeriți, copiii mei, rugaţi-vă cu sufletul 


curat, pentru a fi primite rugăciunile noastre! 


Când ne vorbea aşa, simţeam că nu mai suntem pe pământ şi bucuria ne era 


deplină. 


Pentru a realiza o unitate desăvârşită între preot şi credincioşi, Părintele a fost 
foarte preocupat să organizeze strana şi să formeze un cor bine instruit. Pe cântăreţul 


angajat al bisericii, deşi era consătean cu Prea Sfinţitul Roman Ialomiţeanul, nu se putea 

bizui. L-a ajutat însă mult la strană domnul Petre Dinu, pictor bisericesc. Pentru cor, a 
adus la început un profesor de muzică, împreună cu care făceam exerciţii. Dar nu l-a 
mulțumit pe Părintele. Apoi, timp de vreun an, corul a fost condus de doamna Balaur, care 
avea experiență de dirijare în muzica bisericească. Şi ea însă avea un punct de vedere 
diferit de al Părintelui, căutând uneori să domine prin cor slujba Sfintei Liturghii, ceea ce 
nu era pe placul Părintelui. Pe atunci făceau parte din cor doamnele Maria Lefter, Elena 
Marinoiu, Matilda Burlacu, Veronica Stanciu, Elena Titirişcă, Maria Niculescu, Maria 
Mărculescu, Victoria Boreţiu, Alexandra Poteraş, Ana Cristea, Elena Sebe şi eu, Tatiana 
Cortun. Părintele a căutat să aducă în cor oameni care să nu aibă dorinţa să se afişeze cu 
vocea lor, având chiar școală mai puţină, dar dominați de credinţă şi smerenie. După 
plecarea doamnei Balaur, a condus corul, pentru scurt timp, doamna Maria Lefter, urmată 
de doamna Elena Marinoiu. Aceasta din urmă a sesizat felul în care concepe Părintele 
participarea corului la Sfânta Liturghie. Fiind un suflet foarte smerit şi având multă 


credinţă, ne-a condus reuşind să păstreze o îmbinare perfectă intre cor şi sfântul altar. 


Părintele era, însă, cel care ne instruia şi făcea lecţii corale cu noi, încă de prin 
anul 1970. În fiecare joi după-masă se punea o tablă neagră în mijlocul bisericii şi învăţam 
notele muzicale, noţiunile de bază şi felul în care trebuie să cântăm. La începutul fiecărei 
lecţii se făcea recapitularea noţiunilor primite în săptămâna anterioară. Trebuia să ştim tot 


ceea ce ne-a fost predat. Apoi Părintele ne anunţa: 
- Astăzi vom face cutare parte din Sfânta Liturghie. 


Ne explica rugăciunile înălțate de preot cu glas tare sau în taină precum şi 
felul în care trebuie să dăm fiecare răspuns. Când ajungeam să cântăm bine o anumită 
parte, ne înregistra pe un casetofon pe care-l primise din America, pentru ca totdeauna să 


ştim că aşa trebuie să cântăm. 


Imi amintesc cum, la cântarea antifoanelor, ne cerea să cântăm în surdină, 


întrucât parcurgem un început, o etapă pregătitoare: 

- Mântuitorul este printre noi, dar încă nu ni S-a arătat, spunea el. Acum 
cerul urmează să se deschidă, îndată îngerii vor coborî pentru a participa împreună cu noi 


la rugăciunile noastre. 


La vocea tare a Părintelui, noi răspundeam aproape murmurând (Antifonul I - 
Binecuvintează, suflete al meu, pe Domnul..., Antifonul II - Unule născut, Fiule şi 
Cuvântul lui Dumnezeu..., precum şi Antifonul III - Fericirile). În timp ce noi cântam 
Antifoanele, Părintele rostea destul de tare rugăciunile „de taină”, pe care de obicei 
preotul le rosteşte, conform tradiţiei, foarte încet sau în gând. Astfel noi auzeam cum el se 
roagă ca să intre în sfântul altar şi îngerii, pentru a sluji Sfânta Liturghie împreună cu noi, 
oamenii. Cerul se deschidea, cobora în biserica noastră pentru a ne ridica pe noi si a ne 


face să trăim două ore în „lumina cea adevărată”. 


Ştiam că a sluji Domnului este lucru mare şi înfricoşat chiar pentru Puterile 
cereşti. De aceea Părintele a vrut ca Sfânta Liturghie să fie într-adevăr o slujire şi o laudă 


cât mai deplin săvârşită, adusă de noi toţi şi pentru toți. 


- Acum şi voi închipuiți pe Heruvimi, ne spunea el când învăţam Heruvicul. 
Aducem cântare Sfintei Treimi asemenea Heruvimilor şi odată cu Heruvimii. Mântuitorul 
Însuşi vine pentru a aduce Jertfa Sa mântuitoare. Cetele îngereşti Îl înconjoară. Noi nu le 
vedem cu ochii trupeşti, dar îngerii sunt prezenţi printre noi, alături de noi şi noi Îl 
întâmpinăm cu bucurie pe Mântuitorul „ca pe Împăratul tuturor”. Cântarea voastră trebuie 


să exprime trăirea acestei realităţi. 


Şi noi cântam Heruvicul, întâmpinam pe Mântuitorul cu sfială şi cutremur în 
timp ce, din altar, auzeam rugăciunile rostite cu acea voce caldă şi plină de credinţă a 


Părintelui. 


Crezul îl cântam nuanţat, în funcție de conţinutul cuvintelor, cu mici pauze 
intercalate. La textul: „S-a răstignit pentru noi în zilele lui Pilat din Pont şi a pătimit şi S-a 


îngropat” răream puţin şi cântam tot mai în surdină, pentru a retrăi toți tragedia răstignirii 

suferită pentru noi şi răutatea oamenilor care au închis pe Domnul în mormânt. Odată cu 
învierea, se înviora brusc cântarea; era bucuria învierii. Niciodată, la nici o biserică n-am 


auzit nuanţări asemănătoare cu cele pe care le făceam noi. 


- Trebuie să trăiţi ceea ce cântaţi, pentru ca trăirea voastră să o transmiteţi 


tuturor! zicea Părintele. 
Şi noi, într-adevăr, asta căutam să facem. 


Cât de încordat trăiam apoi toată partea care urma! Prin rugăciunea şi mâinile 
Părintelui ştiam că însuşi Mântuitorul aduce Sfintele Daruri - Jertfa Sa - lui Dumnezeu 
Tatăl, cerând coborârea Duhului Sfânt. Ştiam că acolo, la noi, în sfântul altar, se 
săvârşeşte, sub ochii credinţei noastre, cea mai mare minune a lumii. Pe când noi aduceam 
lauda şi adânca noastră mulțumire lui Dumnezeu, la rugăciunea rostită de Părintele pâinea 
şi vinul se transformau, prin puterea şi lucrarea Duhului Sfânt, în Trupul şi Sângele 
Mântuitorului. Duhul Sfânt cobora totodată şi asupra noastră şi ne umplea de pace, lumină 
şi bucurie. În această stare de plinătate şi înfrățire aduceam lauda Maicii Domnului 
(Axionul) şi la priceasnă (cântare care are loc la Sf. Liturghie atunci când preotul se 
împărtășește) cântam unele bucăţi duioase, calde, din cele cântate de Oastea Domnului, 


unele pe versuri de Eminescu. Părintele ne spunea: 

- Trebuie să cântaţi aşa, ca gândul nimănui să nu se risipească. Toţi să 
rămână învăluiți în misterul Tainei care s-a săvârşit, încât cu o gură şi cu o inimă să se 
poată înălța Rugăciunea Domnească. 

De cele mai multe ori rugăciunea „Tatăl nostru” o cânta Părintele. Totuşi, 


uneori el făcea semn şi o începea Anişoara „mare”, cu vocea ei caldă de soprană, rar 


întâlnită şi o continua întreaga biserică. 

Miruitul era, pe lângă binecuvântare, o întâlnire directă, personală, a fiecăruia 
dintre noi cu Părintele; era dorită, așteptată, căci ne aducea de fiecare dată ceva nou: un 
îndemn, o observaţie, o încurajare sau o dojană. În câteva secunde sau minute avea loc un 
dialog scurt sau doar câteva cuvinte rostite cu voce tare de Părintele, căci ceea ce privea 
pe unul privea, de cele mai multe ori, pe toți. Şi nu aveam nimic de ascuns unul faţă de 
altul; toţi eram îndrumați pentru a deveni o unitate în credinţă şi în Hristos. Înaintam într- 
o linişte deplină, fără să vorbim între noi, fără ca cineva să se grăbească. Miracolul Sfintei 


Liturghii plana încă asupra noastră. 


Imi amintesc cum odată, fiind într-o rochie mai viu colorată şi puţin mai 


decoltată, Părintele mi-a zis: 
- Să nu confunzi biserica cu o sală de spectacol! 


M-am simţit vinovată, mi-a fost ruşine de greşeala mea şi am lăsat capul în 


Jos. Părintele mi-a pus mâna sub bărbie şi mi-a ridicat capul cu cuvintele: 
-  Fruntea sus! 
Parcă ar fi zis: de câte ori greşeşti, îndreaptă-te, de câte ori cazi, ridică-te. 


Părintele cerea, impunea o vestimentaţie sobră, o ţinută demnă, adecvată 
pentru biserică, pentru ca nimeni să nu fie distras de la rugăciune prin îmbrăcămintea 


celui de lângă el. 


Altădată m-a întrebat: 

- Astăzi pe cine ai adus? 

Insista să ne propovăduim credinţa, să aducem suflete în marea corabie a 
Bisericii. 

Unui credincios ce venea rar la biserică, i-a zis: 

- Ioane, Ioane, de ce fugi tu de Hristos? Nu ţi-e frică ţie că o să vină timpul 


când o să-L cauţi şi El n-o să te mai recunoască sau o să-L strigi şi El n-o să te mai audă? 


La miruit, Părintele afla ce a intervenit în viaţa fiecăruia, pentru a cunoaşte tot 
ce se întâmplă cu noi, familia sa. Plecam cu linişte, bucurie şi putere în suflet, ştiind că am 


rămas sub scutul Părintelui şi în rugăciunile sale. 


Despre felul în care i s-a pregătit sfârşitul ştiam toţi de atunci, dar se vorbea 
doar „la ureche” cum, fiindu-i atât de rău, nu i s-a dat nici o ultimă îngrijire medicală. În 


schimb i-a fost dat să audă mirarea doctorului operator că încă n-a murit. 


După ani şi ani, am aflat şi unele dezvăluiri făcute nouă de Matilda Mircea: 
descoperirea făcută Părintelui Constantin în primele zile ale venirii sale la această capelă 
şi cât de bine a îndeplinit porunca Domnului; a stat neînfricat „pe picioarele sale”, a 
lucrat, ne-a ridicat pe noi, cei rătăciţi, pentru a putea fi părtaşi la Cina cea de Taină a 


Domnului şi Mântuitorului nostru lisus Hristos. 


Tatiana Cortun 

Organizatorul 


Relatare: Corneliu Codreanu 


Inainte de a descoperi Biserica Sapienţei, am cercetat multe biserici din 
Bucureşti şi din ţară, în căutarea liniştii sufleteşti, (linişte sufletească) greu încercată de 


război şi mai ales de urmările lui. 


Eram şi sunt refugiat din Basarabia, fugit din calea celor fără de Dumnezeu. 
M-am retras împreună cu armata română din care făceam parte ca elev al Şcolii Militare, 
încadrat fiind într-un regiment de Vânători, amplasat în apărare pe malul Nistrului. Am 
ajuns pe pământul Țării în 29 iunie 1940, după un marş forţat de două zile şi o noapte, 
urmăriți permanent de hoardele roşii. Am trecut Prutul lăsând în Basarabia toată familia şi 
tot trecutul copilăriei şi adolescenţei mele. Nici o clipă însă n-am pierdut nădejdea că mă 


voi reîntoarce pe locurile sfinte ale neamului meu. 


În zorii zilei de 22 iunie 1941 am fost trezit de gorniştii Școlii Militare care 
sunau alarma, anunțând începutul războiului sfânt de eliberare împotriva bolşevismului. 
Am cerut şi obținut aprobarea să plec pe front ca voluntar de război. Am luptat cu toată 
abnegaţia şi dăruirea pe toată perioada lui. Am luptat pe străzile Chişinăului, după cum am 
dorit, iar bucuria mea a fost de nedescris când, în seara zilei de 16 iulie 1941, am atins 
Nistrul. Ajunsesem chiar în zona Vadul lui Vodă, de unde cu un an înainte plecasem 
plângând, atunci când a trebuit să părăsim fără luptă tranşeele de apărare pe care, cu multă 


trudă, le săpasem în zadar. 


Trebuie să menționez că din familia mea, din cinci copii câți am fost la 
părinţi, patru am luptat pe front - în mod voluntar - împotriva bolşevismului. Fratele mai 


mic, Mihail, a murit în bombardamentul bolşevic dezlănţuit asupra trenului sanitar din 

care făcea parte; fratele mai mare, Sergiu, voluntar într-un regiment de infanterie, grav 
rănit în luptele de la Cotul Donului, luat prizonier, s-a întors în ţară ca invalid de război 


gradul I, aproape orb, afară de alte răni grave ce i-au grăbit sfârşitul. 


Personal, am continuat lupta (după încheierea operaţiunilor din Răsărit) şi pe 
frontul din Apus, până în apropiere de Praga unde, în 14 aprilie 1945, am căzut grav rănit. 
Rănile căpătate în luptă m-au marcat profund. Intrat în spital, am ieşit abia după 3 ani, 4 
luni şi 14 zile, în 28 august 1948. În ziua de 1 aprilie 1950 am fost dat afară din armată ca 
„element duşmănos”, deoarece făcusem parte din armata regală română şi mai avusesem 


„neobrăzarea” să lupt voluntar împotriva „patriei socialismului”. 


Peste câţiva ani, în 1962, am mai înregistrat o mare lovitură dată familiei 
mele. Socrul meu, Grigore Grigorescu, om înstărit din comuna Runcu, judeţul Dâmboviţa, 
după ce fusese deposedat de aproape întreaga avere (era socotit chiabur şi, în consecinţă, 
duşman al poporului), a fost chemat într-o zi la Sfatul Popular al comunei de nişte 
persoane venite de la Raion şi 1 s-a cerut să părăsească imediat casa în care locuia, întrucât 


le este necesară pentru o şcoală. El le-a zis: 

-  Mi-aţi luat totul, acum mă daţi afară şi din casă; unde să mă duc la 
bătrâneţe? 

- Te duci unde vrei, de exemplu la fiica ta, la Bucureşti! Nouă ne dai casa! i- 
au răspuns tovarăşii de la Raion. 


- Eu din casă nu plec decât mort! 


Tovarăşii au folosit pe lângă vorbe injurioase şi forţa fizică, ameninţându-l că 


99 


îl vor „termina ei de viaţă” dacă nu îi ascultă. 


După ieşirea de la Sfatul Popular, fiind el într-o stare fizică îngrijorătoare, 
soţia mea, care tocmai se afla atunci acasă, a hotărât să-l ia imediat la Bucureşti, pentru a 


fi consultat de un medic specialist. Pe drumul spre gară, în autobuz, socrul meu a auzit de 

la oamenii din sat că nepoata lui, care tocmai dăduse examen de admitere la liceu, deşi a 
dat răspunsuri foarte bune, a fost respinsă pentru că era nepoată de chiabur, neavând 
dreptul să frecventeze liceul alături de copiii „clasei muncitoare”. Această veste a fost 
picătura care a umplut paharul. A făcut o congestie cerebrală. Cu toată îngrijirea medicală 
şi spirituală, nu s-a mai putut vindeca, iar după patru ani de chinuri s-a stins din viaţă, în 


1966. 


Toată tragedia trăită de întreaga familie nu ne-a putut micşora nădejdea în 
ajutorul lui Dumnezeu. Cu cât „lupta de clasă” se accentua, cu atât mai puternică devenea 
credinţa în Dumnezeu şi nădejdea în izbăvirea Lui. 

În contextul împrejurărilor arătate mai sus, am descoperit „o oază de linişte 
sufletească”: Biserica Sapienţei. Soţia mea o frecventa mai de mult. Într-o duminică a 
anului 1967, m-am dus şi eu. Am rămas adânc impresionat de cuvintele pline de 
înţelepciune, împletite cu exemple din viaţa reală a oamenilor, ca şi de înfăţişarea ascetică 


a Părintelui Sârbu. Mi-am dat seama că este un mare erudit. La miruit, Părintele mi s-a 


adresat: 
- Dumneavoastră aţi mai fost pe la noi? 
- Nu, Părinte, i-am răspuns, dar de acum înainte voi veni mereu! 


Şi m-am ţinut de cuvânt. Ani în şir, împreună cu toată familia, m-am implicat 
în toate problemele Bisericii. In scurtă vreme am devenit unul din consilierii de nădejde ai 
Părintelui Constantin Sârbu. Nu a existat problemă tehnică la care Părintele să nu-mi 


ceara părerea. 


La sosirea mea în marea familie spirituală pe care o reprezenta această 
comunitate, biserica se afla în plină refacere: se făceau pregătiri pentru instalația de 
încălzire centrală, se făceau reparaţii atât interioare cât şi exterioare, precum şi multe 


altele. In curtea bisericii se făceau lucrări de amenajare a unei adevărate oaze de flon şi 

verdeață: rânduri de flori, de trandafiri, de arbori decorativi au luat în scurtă vreme locul 
paraginii şi al bălăriilor. 

O troiță ridicată în cinstea eroilor cu mulţi ani înainte ajunsese o ruină; 
acoperişul spart, stâlpul central putrezit la bază de abia se mai ţinea. l-am propus 
Părintelui să-mi permită să mă ocup eu de ea. S-a declarat foarte bucuros. După ce am 
confecționat mai multe sute de bucăți de șiță (solzi de tablă), am început refacerea 
acoperişului, reuşind să-l realizez aşa cum se vede şi astăzi. În timpul lucrărilor la 
acoperiş s-a rupt stâlpul central, putrezit, eu prăbuşindu-mă cu troiță cu tot. A trebuit 
consolidat şi soclul, după care am putut termina acoperişul. Aproape după fiecare slujbă, 
la miruit, Părintele ţinea să atragă atenţia întregii biserici că eu sunt autorul sutelor de 
şindrile - solzi - cu care este acoperită troiţa. Deşi îl rugasem de mai multe ori să nu mai 


spună acest lucru, o sublinia întotdeauna în faţa credincioşilor. 


Părintele era foarte receptiv la orice sugestie care 1 se părea bună. După ce o 
verifica, antrena întreaga comunitate, trecând imediat la acțiune. De exemplu, la început 
biserica era văruită în exterior de două ori pe an, de Sfintele Paşti şi la hramul bisericii, 
Adormirea Maicii Domnului. Din cauza căldurii, a ploilor, a numeroaselor straturi de var 
suprapuse, pereţii începuseră să se cojească. Am sugerat Părintelui refacerea tencuielii 
exterioare prin aplicarea unei tencuieli cu praf de piatră şi ciment alb, care ar elimina 
repetatele văruiri şi ar da un nou aspect bisericii. După ce mi-a cerut mai multe detalii, s-a 
declarat de acord cu soluția propusă. După doar câteva zile, când m-am întors dintr-o 
delegaţie, venind la biserică, am rămas surprins să găsesc un furnicar de oameni agăţați de 
zidurile bisericii, pe care le curăţau de tencuiala veche. Printre ei, Părintele umbla de la 


om la om, sfătuindu-i şi încurajându-i părinteşte. Văzându-mă, m-a întrebat: 
- Ei, îți place treaba pe care o facem? 


- Este nemaipomenită! i-am răspuns. 

Un alt exemplu: în interior biserica era pardosită cu plăci de piatră care erau 
degradate şi denivelate. Într-o duminică, pe când mă întorceam cu Părintele de la 
înmormântarea doctorului geolog Mircea Ilie (un bun creştin şi enoriaş al bisericii), mi-a 
spus că ar avea intenţia să refacă pardoseala bisericii şi să o paveze cu plăci de marmură, 
rugându-mă să întocmesc documentaţia tehnică. După două zile l-am căutat să-i dau - în 
ciornă - documentaţia solicitată. Negăsindu-l, am predat-o doamnei Cristina, care vindea 
lumânări, cu rugămintea de a o da Părintelui spre a fi dactilografiată. Eram grăbit, 
deoarece plecam într-o delegație. Când am revenit, peste câteva zile, să semnez 
documentaţia dactilografiată, am rămas înmărmurit: mai mult de jumătate din suprafaţa 
bisericii era deja pardosită cu marmură. Exprimându-mi mirarea pentru repeziciunea cu 


care s-a acţionat, Părintele mi-a zis: 


- Dumnezeu face minuni în biserica noastră! 


Părintele avea o putere de convingere extraordinară. Numai aşa se explică 
numărul mare de oameni care îl înconjurau şi-l ajutau în munca la care se înhămase. Deşi 
slăbit de boală, de anii grei de temniţă şi de bătrâneţe, era neobosit. Nu ştiu când mânca 
sau când se odihnea. L-am văzut numai în activitate. Am rămas impresionat de numărul 
mare de oameni ce veneau zilnic să muncească la biserică. Cei mai mulţi - între treizeci şi 
patruzeci - veneau din cartierul Bucureştii Noi. Veneau din toate păturile sociale: de la 
oamenii simpli, meseriaşi, la intelectuali de marcă - ingineri, economişti, ofițeri şi oameni 
cu răspunderi în unitățile publice şi economice. Erau familii întregi care veneau să 
lucreze: soţi, soții şi copii. Amintesc de un director de întreprindere (membru de partid), 
care venea aproape zilnic cu soția şi doi copii. Erau refugiați din Bucovina. Părintele, 


glumind, îmi spunea arătând spre harnicul director-inginer: 


- Aşa muncesc tovarăşii noştri comunişti! 


Pagina 83 


Deci, deşi sunt membri de partid, nu uită că în primul rând sunt creştini. Mai 
amintesc familia unei bune creştine, Matilda Mircea, care venea împreună cu soţul său 
Samson şi cu fiica adoptivă Steluţa, familia Munteanu - soţ, soție şi fiică, familia Grigore, 
famila Burlăcioiu, familia Fântână, Maria Codreanu (o bătrână octogenară) şi foarte mulți 


cărora nu le-am reţinut numele, care erau permanent prezenţi la lucru. 


Un număr mare de creştini veneau şi din alte cartiere ale Bucureştiului: 
căpitanul Gurguţă Ştefan cu familia, doi meşteri zidari şi zugravi, Moş Gheorghiţă şi alţii. 
Veneau oameni şi din afara Bucureştiului, ca de exemplu două familii din Ploieşti şi mulţi 
din comunele suburbane ale capitalei. Din comitetul bisericii amintesc pe doamnele Maria 
Mărculescu, Octavia Tăslăuanu, Mariana Stoicof, Victoria Boreţiu, Asineta Burlăcioiu, 
Elena Marinoiu, pe dl. profesor Dinu Petre. Pe alții al căror nume nu-l mai ştiu îi rog să 


mă ierte. 


Biserica a devenit neîncăpătoare pentru marele număr de credincioşi care 
veneau să-l asculte pe Părintele Sârbu. În biserică, aglomeraţia era aşa de mare, încât nu 
mai era posibil să se îngenuncheze, credincioşii fund rugaţi să nu mai facă acest gest, ci să 
se apropie cât mai mult de altar, lăsând numai un culoar prin mijloc, nu mai lat de 30 - 40 


cm. 


La un moment dat, Părintele mi-a cerut să studiez posibilitatea executării unui 
coridor exterior bisericii, îmbrăcat în sticlă, pentru ca oamenii (zeci şi zeci de persoane) 


care ascultau slujba de afară, lipiți de ferestre, să fie protejați de intemperii. 
Părintele mi-a povestit că la început, când a venit, cineva i-a spus: 
- Vai, Părinte, ce goală este biserica! 
La care Sfinția Sa a răspuns: 


- Nu face nimic, Dumnezeu o va umple! 

Părintele Sârbu, care era un neobosit gospodar pentru biserică, într-o seară, 
având cu el nelipsitul toiag, a venit la noi acasă, în Bucureştii Noi, cu o bucată de tablă de 
alamă şi m-a rugat să fac din ea o cutie a milelor, pe care s-o aşeze lângă altar, pentru 


acatiste. Atunci m-a întrebat: 
- Ce zice lumea despre colectele ce se fac la biserică? 
Eu i-am răspuns: 


-  Sfinţia voastră, de fiecare dată când faceţi un apel pentru câte o colectă, 
spuneţi: Avem nevoie de făină, ulei şi zahăr, dar mai avem câte ceva. Lumea însă se 


grăbeşte să aducă cât mai multe prinoase şi se strânge mai mult decât este nevoie. 
Atunci Părintele mi-a zis: 


- Oamenii nu ştiu că din obolul (donația) lor, biserica împarte lunar zeci de 


sticle de ulei, zahăr sau făină celor necăjiţi şi aflaţi în nevoie. 


Am aflat apoi că mulţi oameni necăjiţi erau abonaţii Părintelui la alimentele 


de strictă necesitate, iar cei ce le aduceau le rupeau din propria lor raţie. 


Lucrările de reparaţii, de dotări şi înfrumusețare a bisericii au durat mai mulți 
ani. În interior s-au executat instalaţiile de încălzire şi iluminat electric, concomitent cu 
lucrările de reparare a tencuielilor şi tâmplăriei. S-au reparat stranele, iar pentru a lărgi 
spaţiul din biserică, s-a restrâns suprafaţa altarului, mutându-se catapeteasma către interior 
cu 40-50 cm. S-a înălţat pardoseala altarului cu 16 cm şi s-a aplicat parchet de stejar. Uşile 


împărăteşti şi întrega catapeteasmă au fost acoperite cu foiţă de aur. 


Concomitent cu lucrările din interiorul bisericii s-au desăvârşit şi lucrările 
exterioare: împrejmuiri şi porţi metalice, copertină la intrarea în biserică, instalaţia de 


ventilaţie interioară, canalizarea apelor pluviale din jurul bisericii într-un sistem deversor 

la canalizarea străzii, etc. Grădina bisericii a devenit demnă de invidiat prin frumuseţea sa. 


Pentru dotarea bisericii cu cele necesare săvârșirii slujbelor, s-au procurat de 
către bunii creştini toate obiectele necesare (potire, cupe, cădelniţe etc.), iar cele vechi au 
fost din nou aurite sau argintate. Era suficient ca Părintele să arate nn potir sau un alt vas 
care trebuia poleit şi zeci de persoane se înghesuiau spre altar pentru a lua obiectul 
respectiv, pe care peste o săptămână îl aduceau ca nou. S-au făcut o mulţime de donaţii în 
obiecte bisericeşti şi odăjdii (podoabe liturgice). Soţia mea a dăruit câteva covoare pentru 
acoperirea parchetului din altar. Într-o zi, Părintele a primit un telefon de la un magazin că 
are cumpărate două covoare persane pentru biserică. Ducându-se să le ridice, a aflat 


covoarele, dar niciodată n-a aflat şi numele celor ce le-au plătit şi donat bisericii. 


După terminarea acestor lucrări şi amenajări, a avut loc, în 1973, resfințirea 
bisericii de către un sobor de preoţi. Vorbind la această sfințire, unul din preoţi s-a referit 


la încrederea pe care Părintele Sârbu o avea în oameni şi a spus: 


- Am rămas surprins când l-am auzit pe Părintele Constantin Sârbu spunând 
unei persoane să se ducă în locuinţa sa şi să-i aducă ceva de care avea nevoie în timpul 


slujbei, casa fiindu-i deschisă permanent. 


Părintele Sârbu nu s-a lăudat niciodată cu realizările sale. Greu am aflat că în 
tinereţe a înfiinţat un azil de bătrâni la Huşi, dotat cu cele necesare. Când unul dintre 
credincioşi, vrând să-i facă o plăcere, a intervenit la Patriarhie ca să 1 se confere „Crucea 


patriarhală”, a rămas surprins când 1 s-a răspuns: 
- Părintele Sârbu are de mulţi ani această distincţie. 


A zâmbit şi Părintele când a auzit de cele întâmplate şi a confirmat că, într- 


adevăr, o avea de multă vreme. 

Vorbind despre originea mea de moldovean basarabean, care a trebuit să 
părăsească locurile copilăriei, Părintele mi-a povestit că şi familia sa era de origine tot din 
Basarabia, din ţinutul Cahulului, dar că a fost nevoită să se refugieze peste Prut după 
ocuparea rusească a sudului Basarabiei, în 1878. Îmi povestea că a avut o copilărie 
nefericită, orfan de ambii părinţi, crescut de o bunică săracă. Fiind copil, de multe ori a 
îndurat foamea şi multe alte lipsuri. Într-o zi, pe când era flămând şi bunica se afla la 
muncă, a găsit nişte bani pe drum, trimişi parcă de Dumnezeu, cu care a cumpărat pâine, 


făcându-i mare bucurie bunicii când a venit de la lucru. 


Fiind Preot la Huşi şi având calitatea de consilier, a fost trimis de superiorii 
săi să inspecteze o parohie din judeţul Huşi, de unde se primiseră nişte reclamaţii 
împotriva preotului. I s-au dat şi indicaţii ca rezultatul anchetei să se încheie cu 
propunerea de excludere a respectivului preot. Ancheta întreprinsă de Părintele Sârbu a 
scos în evidenţă nu numai că preotul în cauză nu era vinovat de cele ce i se imputau, dar 
că era chiar un preot foarte bun şi reclamaţiile primite la episcopie erau reclamaţii 
invidioase ale unor persoane interesate. Părintele a încheiat raportul cu menţiunea: „Eu nu 
pot propune sancţionarea unui asemenea preot”. Rezultatul anchetei a nemulţumit pe 


superiorii săi. Întristat de această situaţie, Părintele Sârbu şi-a cerut transferul în capitală. 


La Bucureşti, a locuit în cartierul Vergului, împreună cu soția şi cele două 
fetiţe. Nu avea o parohie propriu-zisă şi slujbele le ţinea într-un subsol. Locuinţa sa era o 
căsuță modestă. A început să îndure lipsuri. „Parohia” se compunea din câteva zeci de 
case, în majoritate locuite de muncitorii de la Malaxa. Cu toate greutăţile pe care le 
suporta, Părintele nu s-a descurajat. Nu avea biserică, dar avea în gând ideea construirii 
unui locaş de închinăciune în cartierul destul de sărac în care făcea apostolat. Cu ajutorul 
oamenilor de bine dar şi cu ajutorul personal al mareşalului Antonescu, Părintele a reuşit 


(România aflându-se în plin război) să ridice la bariera Vergului nu o biserică oarecare, ci 

o adevărată catedrală. Necazurile însă nu l-au ocolit şi, scurtă vreme după instalarea în 
Bucureşti, soția sa a fost chemată la Domnul. A rămas văduv la 37 de ani, cu două fetiţe 
MICI ŞI cu greutatea bisericii care se afla în construcție. A îndurat nesfârşite suferinţe şi 
lipsuri. Povestea că într-un timp când se afla în mari lipsuri, venind de la o sfințire a găsit 
pe una din fetiţe în pat cu temperatură mare. A îngenuncheat lângă patul ei şi se ruga cu 
lacrimi, gândindu-se că nu are nici un ban pentru doctori şi medicamente. Pe când se ruga 
plângând (şi vai, Părintele Sârbu a plâns rugându-se de multe ori!), deodată fetiţa s-a 


ridicat din pat spunând: 
- Ce faci, tată? 


Nu mai avea febră şi se făcuse sănătoasă. 


Odată cu terminarea războiului a fost terminată şi biserica, dar a început 
prigoana împotriva preoţilor. Datorită autorităților comuniste şi prin contribuția 


9) 


„dezinteresată” a unor trădători, Părintele a fost luat de lângă copii, sub învinuirea de 
„duşman al poporului” şi a fost trimis în temniţele de exterminare comuniste. Fetiţele au 


fost crescute de rude. 


După eliberarea din 1964, nu s-a mai dus la Biserica Vergului, realizată prin 
strădania sa, ci a acceptat cea mai modestă biserică din Bucureşti, Biserica Sapienţei. 

Această biserică a apărut parcă din cenuşă. Dintr-o capelă părăsită, uitată din 
nepăsare printre bălării, a ajuns în scurtă vreme să se vorbească de ea ca despre o 
catedrală. 


Părintele Sârbu a spus cuiva: 


- Dacă într-o biserică sunt oameni puţini, aceasta se întâmplă în primul rând 
din cauza preotului. La biserica noastră vor veni, căci Dumnezeu, care a răbdat să stea 


închisă patruzeci de ani, îşi va întoarce faţa spre ea. 

Şi a avut dreptate. 


În fiecare an, Părintele Sârbu era sărbătorit de credincioşii bisericii. Îmi aduc 
aminte că la împlinirea a şaptezeci de ani, am fost rugat de doamna doctor Tăslăuanu să 
scriu o felicitare pentru această ocazie, dându-mi şi textul respectiv. Domnul Burlăcioiu a 
adus câteva coli de hârtie cretată, pe care am realizat cu litere chirilice, în stil bisericesc, 
un adevărat hrisov (carte domnească). Înmânarea acestei felicitări a fost făcută, la 
sugestia doamnei doctor Tăslăuanu, de doi copii - un băieţel şi o fetiță (fiica mea). 


Părintele Sârbu a mulţumit înduioşat, spunând: 


- Uitați-vă, mi-au trimis o felicitare ca un adevărat hrisov domnesc! 


La sfârşitul fiecărei slujbe, în timpul miruitului, Părintele făcea apel la 
credincioşi să cerceteze biblioteca şi să împrumute cărți pentru luminarea sufletului, 
recomandând ca acestea să fie îngrijite, spre a le putea citi cât mai mulţi creştini. Dar 


organele Securităţii, sesizându-se, au dispus lichidarea imediată a biblioteci. 


Părintele era menţinut sub o continuă supraveghere şi sub repetate anchete. În 


ultimul timp, tot la trei săptămâni veneau ofiţeri de Securitate şi-l anchetau ore întregi. 


În ziua de 14 octombrie 1975, la sfârşitul slujbei, ne-a spus că starea sănătăţii 
sale s-a agravat şi că a fost sfătuit, printre alții şi de un nepot al său, să se opereze de un 


ulcer pe care-l avea din închisoare. Altfel, situaţia sa ar fi tragică. 


- M-am hotărât să mă internez şi dacă o vrea Dumnezeu şi mă voi face bine, 
voi reveni. Pe dumneavoastră vă rog să nu părăsiţi biserica, să vă gândiţi că patruzeci de 
ani a fost închisă, să păstraţi ce am realizat împreună, să nu se risipească. Să vă aduceţi 
aminte câte eforturi au fost depuse pentru a ajunge în starea în care se găseşte astăzi. Vă 


binecuvântez şi vă las în grija Domnului! 

A fost ultima oară când l-am auzit vorbind pe Părintele. 


Peste câteva zile, pe 25 octombrie, l-am înmormântat în mijlocul florilor din 


grădina bisericii pe care a iubit-o atât de mult. 


La slujba înmormântării au participat mulți preoți, unii foşti colegi de 
suferinţă, precum şi multe sute de credincioşi. Impresionante au fost cuvintele unui fost 


preot (caterisit de comunişti), coleg de închisoare: 


- Părinte Constantin, nu voi uita niciodată felul cum te-ai purtat în 
închisoare, nu voi uita cum mica bucăţică de pâine pe care o primeai o transformai în 
anafură şi după ce o sfinţeai, o împărțea pentru împărtăşirea noastră. Să te răsplătească 
Dumnezeu, şi pentru că I-ai slujit Lui, să te primească în împărăţia Sa, ca acolo sus, 


împreună cu îngerii să te bucuri de odihna de care în această lume nu ai avut parte! 


M-a impresionat de asemenea profund cuvântarea unui tânăr călugăr, 
absolvent al Institutului de Teologie (peste puţină vreme s-a preoțit şi a cerut paşaport 
pentru vizită în Franţa, aprobat cu greutate, dar plecând, nu i s-a mai permis să se întoarcă 
în ţară). El a povestit că, student fiind, a fost însărcinat de conducerea Institutului să 
însoţească în Bucureşti un profesor de la Sorbona. Profesorul i-a cerut tânărului student 
să-l ducă la o biserică ortodoxă, ca să asiste la slujbă, iar acesta l-a adus la biserica 
Sapienţei (îl cunoştea pe Părintele Sârbu). Pe tot parcursul slujbei, studentul i-a tradus 
profesorului desfăşurarea ei, dar în timpul predicii, profesorul l-a rugat să nu-i mai 
traducă, deoarece înţelege tot ce spune Părintele Sârbu. Mare a fost mirarea studentului 
când, după ieşirea din biserică, profesorul i-a povestit că a înţeles tot ce a vorbit preotul, 


deşi nu ştia limba română. 


Jalea tuturor credincioşilor a fost foarte mare. In scurtă vreme, mare parte din 
oameni au plecat la alte biserici, din cauza preotului rămas provizoriu. Până la venirea 


Părintelui Constantin Voicescu, chiar parastasele Părintelui Sârbu a trebuit să le ţinem la 

alte biserici. 


Cer iertare memoriei Părintelui Sârbu că, în puţinele rânduri pe care le-am 
scris, nu am putut să cuprind mai mult din activitățile sale, pe care le-am cunoscut în 
decursul anilor petrecuţi împreună, pentru a le face cunoscute şi celor ce nu au avut 


prilejul pe care eu l-am avut de a sta alături de un asemenea preot şi om. 


Corneliu Codreanu 


Propovăduitorul 


Relatare: Viorica Udrescu 


Prezentul are în el urme ale trecutului, dar prezentul face parte din viitor. 
Când Părintele Constantin Sârbu a plecat la spital pentru operație, ne-a lăsat cuvânt 


înţelept: „Nu părăsiţi această biserică!”. 


După un sfert de veac de când Părintele nostru iubitor Constantin Sârbu s-a 


dus la cele veşnice, nu ne-a uitat. Noi eram turma lui creştină, pe care a păstorit-o şi pe 

care a zidit-o în întreaga ei complexitate fizică, morală şi socială. 


Cu o personalitate ieşită din comun, metodic, bine organizat în tot ceea ce 
făcea şi gândea, înfăptuia mult (totul) numai cu nădejdea în Domnul nostru lisus Hristos. 
Chip blând, zâmbet şăgalnic, iradia lumină şi avea putere să formeze chipuri luminate. Era 


învăţător cu har, călăuză spirituală, duhovnic cu forță morală şi taină dusă până la capăt. 


Noi eram marea lui familie spirituală, pe toți ne iubea la fel, bogat sau sărac, 
bolnav sau sănătos. Organiza totul cu un tipic desăvârşit. Ne învăţa până în cele mai mici 
amănunte cum să ne comportăm în biserică. Odată intraţi, să nu mai vorbim, mişcăm sau 
salutăm; să ne rugăm, să ne concentrăm la rugăciunile Sfintei Liturghii şi îndeosebi la 
Sfânta Jertfă. Simţea când nu-l urmărim cum se cuvine în rugăciune, întrerupea slujba, 
ieşea din altar şi ne ruga cu blândeţe să ne concentrăm. Nu puteai să nu-l asculți, era o 


adevărată şcoală a rugăciunii pentru momentele dumnezeieşti pe care le trăiam. 


S-a îngrijit de hrană pentru sufletele noastre. Adunase cu multă strădanie 
câteva sute de cărți de valoare pe care le-a legat şi le-a aranjat într-o cameră frumos 
amenajată cu dulapuri şi rafturi, devenită biblioteca noastră. Două doamne din comitet 
țineau evidenţa cititorilor. Toţi beneficiam de aceste cărţi, aveam fişe individuale. Dar 
acest fel de activitate organizată nu plăcea în ochii securiştilor. Ei nu lipseau din bisericuţa 
noastră şi au făcut în aşa fel încât au dispărut o parte din fişele de cititor, care au ajuns 
apoi în dosarele noastre personale de la serviciu. De aceea, cu timpul am folosit bonuri, 
iar apoi s-a renunţat şi la ele, rămânând doar buna credinţă şi corectitudine a cititorului. 
Până la urmă biblioteca a fost interzisă şi desființată, Securitatea a ridicat cea mai mare 


parte din cărți iar altele au fost sigilate într-un dulap. 


Timpul ne marchează pe toţi. Cel care a perceput acest fenomen cu prisosinţă 


a fost Părintele paroh Constantin Sârbu, care spunea mereu: „Repede, căci timpul este 

scurt!”. Şi, într-adevăr, într-un timp scurt el a înfăptuit realizări mari. Lui nu i-a trebuit 
mult să ridice zidurile pronaosului, nici să rezidească pereţii sau să refacă pictura, 
încălzirea, pardoseala, etc., cu munca şi sprijinul credincioşilor. Ţin minte vremea când ne 
încălzeam cu un godin (sobă de fier), având burlane trase în jurul bisericii. Încălzirea cu 
lemne era precară, lemnele le aduceam noi, credincioşii, fiecare venea cu câte un lemn 
subsuoară. Ar fi putut Părintele să cumpere un car cu lemne, dar poate el voia ca şi prin 
acea bucată de lemn să ţină trează conştiinţa participării noastre la viaţa bisericii şi să 
dorim ameliorarea ei. Focul însă ardea aşa cum se nimerea, pe Părintele îl deranja, îi crea 
multe griji. A pornit deci lupta, a apelat la ajutorul tuturor; s-au făcut proiecte, planuri, 
aprobări, zile de muncă şi a realizat centrala termică şi caloriferele în biserică şi în casa 


parohială. Nu i-a fost uşor. 


Gospodar fiind, nu i-a plăcut nici ca apa sfințită să stea în găleți acoperite sau 
neacoperite. Într-una din zile a mers la o cooperativă, unde a comandat cele trei cazane 
din metal cromat pentru aghiazmă. Era fericit când povestea ce realizare a avut cu aceste 
cazane. Când a vrut să pardosească biserica cu plăci de marmură, neavând bani suficienţi, 
n-a aşteptat. A făcut un împrumut la C.A.R. şi a reuşit să pună acel „covor”, pe care l-a 
dorit atât şi pentru că între naos şi pronaos rămăsese un prag înalt care deranja. „Repede, 


1? 


căci timpul este scurt!”. Şi într-adevăr aşa a fost. 


La toate acestea şi la multe altele a avut alături de el credincioşi adevăraţi, 
care-şi dovedeau credinţa prin fapte, fiecare cu atribuţia lui. Eu vreau s-o amintesc aici pe 
Cristina, una dintre cele mai apropiate ajutoare. Era o femeie foarte muncitoare, care prin 
munca de zi cu zi reuşea să-l sprijine pe Părintele la lucrările gospodăreşti. Era nelipsită 
din biserică, o deschidea dimineaţa la ora şapte şi o închidea seara. Era dorinţa Părintelui 


ca la casa Domnului să fie în permanenţă uşa deschisă. Tot ea avea grijă de pangar, de 

ordine şi de curăţenie. Timp de 15 ani a vegheat cu dragoste şi dăruire in bisericuţa 
noastră. Dumnezeu s-o odihnească. In aceeaşi perioadă, au lucrat cu mari atribuţii 
doamnele Maria Mărculescu, Dumitriţa, Mitana, Ruxandra, Victoria şi multe altele, până 


în zilele de acum. 


Voi relata în continuare un episod legat de Părintele Sârbu, care a marcat 


profund toată viaţa mea. 


Era prin august 1973. Urma să plec împreună cu soţul meu la Sângiorz-Băi şi 
totodată doream să vizităm şi mănăstirile din nordul Moldovei. l-am spus şi Părintelui 
Constantin planurile noastre. În ultima duminică înainte de plecare, la miruit, după ce mi- 


a dat binecuvântarea, m-a întrebat: 
- Ce faci? Când pleci? Aş dori şi eu să vizitez mănăstirile, nu le-am văzut 
niciodată, dar n-aş putea pleca înainte de 15 august, când va fi hramul bisericii noastre. 


In primul moment am rămas surprinsă. Cum de un om deosebit ca dânsul să 


nu fi avut parte până la vârsta de 68 de ani să vadă asemenea minuni. 


- Părinte, concediul şi tratamentul nostru la Sângiorz începe la 1 august, dar 


cu un program bine organizat, vă aşteptăm la Suceava pe data de 15 august, la aeroport. 


Pe data de 15 august ora 14.30, Părintele a plecat cu avionul de pe aeroportul 
Băneasca spre Suceava. În aceeaşi zi am pornit şi noi spre locul întâlnirii. Dar în drum ne- 
am oprit să vizităm un orfelinat, Casa de copii din Prundul Bârgăului. Acolo erau copii 
părăsiți de părinţii lor, condiţiile erau minime, atât cele de hrană cât şi de afectivitate. Toţi 


îşi aşteptau părinţii să vină să le aducă bomboane. Pe mine mă întrebau: 
- Tu eşti mama mea? 


Impresionaţi, eu şi soţul meu am luat un copil, pe care directoarea ni l-a dat 


acasă contra o „chitanţă”, urmând ca ulterior să întocmim actele de înfiere, ceea ce în 

scurt timp am şi făcut. Datorită acestei împrejurări am întârziat la întâlnire. Când am 
ajuns, Părintele se afla pe aleea din faţa aeroportului, înconjurat de piloţi şi călători. Era 
voios şi le vorbea, făcând cerc de oameni împrejurul lui. Pe vremea aceea, un preot care 
să aibă audienţă la public era greu de găsit, dar Părintele Sârbu, cu harul pe care-l avea, 
reuşise să-i cointereseze prin tot ce le vorbea şi chiar să-i mobilizeze să găsească o soluţie 
de a-l aduce înapoi la Bucureşti dacă noi nu mai veneam. Pe noi ne-a întâmpinat fără 


supărare, cu aceeaşi seninătate: 
- Credeam că m-aţi uitat! 


- Părinte, iertare, probleme deosebite ne-au oprit la Casa de copii din 
Bârgău. 
Ne-a privit blând, cu ochii plini de bucurie, când a văzut că în loc de doi, eram 


acum trei. A înțeles imediat adevăratul motiv. Ne-a rugat să-l ducem undeva să se 


odihnească. 


Am pornit toți patru la primul motel de lângă Stupea, lângă casa memorială 
Ciprian Porumbescu, fiind găzduiţi într-o singură cameră. În zori, am văzut că Părintele 
ieşise din cameră fără să-l simțim. L-am găsit pe terasa din faţa motelului. Vorbea cu 
multă căldură unor tineri pe care-i găsise acolo. El era pretutindeni propovăduitor, 
păstorea cu dragoste oriunde, sublinia permanent rolul preotului pentru răspândirea 


Ortodoxiei şi păstrarea adevăratei credinţe în Hristos; el însuşi era oricând „în misiune”. 


Într-un răstimp de trei zile am putut să oferim Părintelui bucuria de a vizita, 
după planul întocmit de el: Putna, Solea, Arnota, Moldoviţa, Suceviţa, Gura Humorului, 
Dragomirna, Voroneţ, Biserica Sf. loan de la Suceava şi casa memorială Ciprian 


Porumbescu. 


Dar boala căpătată în anii de puşcărie precum şi oboseala acumulată în 


această călătorie l-au determinat s-o întrerupă. Era însă fericit că reuşise să viziteze acele 

locuri minunate pe care dorise toată viaţa să le vadă. Cu bucurie în suflet ne-a 
binecuvântat şi ne-am despărțit. Dânsul a plecat cu avionul la Bucureşti, iar noi ne-am 
continuat călătoria cu maşina. De atunci a fost şi mai mult alături de noi şi de copilă, 


dăruindu-ne nădejdea mântuirii pentru fapta noastră. 


În urma acestei călătorii am primit drept răsplată de la Maica Domnului 
statutul de părinți şi apoi de bunici. Viaţa familiei noastre a căpătat alte valenţe, simțind 


neîncetat ocrotirea lui Dumnezeu. 


Mulţumim Mântuitorului nostru şi Maicii Sale, care în ultimii 35 de ani ne-au 
dăruit la Biserica Sapientei, la sfântul altar, slujitori cu har şi dragoste pentru credincioşi, 
pe preoţii Constantin Sârbu, Constantin Voicescu şi Boris Răduleanu. Ei au slujit cu 


credinţă şi dragoste adevărată, iar pentru noi au fost mari îndrumători şi duhovnici. 


Se spune că „dacă în viaţă ai parte de un duhovnic mare, poţi să te consideri 
fericit”. Aşa ne putem considera noi, credincioşii de la Biserica Sapienţei care am primit 
„lumina cunoștinței” şi bucuria comuniunii în numele Domnului nostru lisus Hristos şi 


sub ocrotirea Maicii Domnului. 


Viorica Udrescu 

Părintele săracilor 


Relatare: Ana Cristea 


La 30 de ani am venit în Bucureşti. M-am născut la ţară, în satul Vâlcele, 


lângă Suceava şi am lucrat la colectiv de la 16 ani. O consăteancă mi-a spus: 


- Nu poţi continua munca la colectiv, eşti slabă, bolnăvicioasă. Hai cu mine 


la Bucureşti, stai la mine până îţi găseşti serviciu! 


Părinţii mei erau şi ei slăbiți de muncă şi suferinţă. Aşa am ajuns la Bucureşti 
şi am intrat „la stăpân”, la familia Popa Gheorghe, unde trebuia, în primul rând, să am 
grijă de două fetiţe, Carmen şi Cristina, de 7 luni şi de 4 ani. Dar în noua mea situație de 
servitoare nu-mi găseam liniştea interioară. Prietena mea mi-a propus să merg cu ea la 


Biserica Sapienţei, avertizându-mă: 
- [hn biserica asta nu se vorbeşte! 


Am acceptat. Când am ajuns, am rămas decepționată: o biserică mică, 
dărăpănată, întunecoasă; de afară părea mai degrabă casă decât biserică, cu pereţii 
înnegriţi, cu pardoseala stricată, un preot mic de statură. „La ce biserică m-a adus”, mă 
gândeam în sinea mea. Când a început însă predica şi l-am auzit pe Părintele vorbind, mi- 
am zis: „Aici e mântuirea sufletului meu!”. Toată predica a fost spusă parcă anume pentru 


mine. 


Prima vineri, care a urmat, am venit seara la slujbă şi am dat şi un acatist, cu 
rugămintea de a primi un serviciu. Cineva a mai dat un acatist cu o cerere asemănătoare. 
După Vecernie, Părintele a spus să rămână cele două persoane care caută serviciu. Era în 


aprilie 1967, înainte de Paşte. A stat de vorbă cu noi amândouă în pridvor şi ne-a spus: 

- Îmi trebuie o femeie la lumânări. Care este situaţia voastră? 
- Eu sunt servitoare la stăpân. 

- Eu n-am deloc serviciu şi am mama bolnavă. 

- Care renunţaţi? 

- Eu renunţ, am zis. Sunt mai tânără şi totuşi am ceva. 


Părintele a apreciat renunţarea mea. A rămas de atunci Cristina la lumânări şi 


s-a dovedit a fi un mare şi credincios sprijin al bisericii până la sfârşit. 


In sâmbăta Paştelui am avut discuţii cu stăpâna. Seara, la Inviere, m-am dus 


plângând la uşa altarului: 
- Ce ți s-a întâmplat? 
- M-a dat stăpâna afară din casă! 


Părintelui, care lua asupra sa toată suferința noastră, i s-au umplut ochii de 


lacrimi. A stat un moment, apoi mi-a zis: 


- Să ştii că un singur Stăpân este în lumea asta, Acela din cer. Lui îi slujim 


cu toții. Toţi suntem egali înaintea Lui. Nouă ne rămâne să ne rugăm. 


Cât de mult m-au liniştit şi întărit cuvintele lui! Iar situația din familie s-a 
schimbat în aşa fel încât stăpânii mei au insistat să nu mai plec şi m-au tratat de atunci 


încolo ca pe cineva de-al lor. 


Aveam dreptul la o zi liberă pe săptămână. Mi-am ales duminica dimineaţa şi 
vineri după-amiază. Uneori luam fetiţele cu mine la biserică. Se ataşaseră mult de mine, 
mă iubeau. La Sfânta Liturghie stăteau nemişcate lângă mine. Părintele nu accepta să se 
plimbe copiii prin biserică. Dacă nu reuşeai să-i stăpâneşti, trebuia să stai cu ei în pridvor, 
în linişte, altfel trebuia să pleci cu ei, să ieşi din biserică, să nu se facă tulburare, ca lumea 


să se poată concentra pentru Sfânta Jertfă. Chiar şi în curte, în timpul Sfintei Liturghii 

pretindea să se menţină cea mai desăvârşită linişte. 


Vineri, după-masă, veneam şi făceam curăţenie în locuinţa Părintelui, în casa 
parohială. Pe Cristina, care avea doi ani, Părintele îmi spunea să o culc chiar în patul său, 


în timp ce eu îmi vedeam de lucru. 


Îmi povestea frânturi din greutăţile întâmpinate la construirea acelei biserici 
(Biserica Vergului). Pe măsură ce zidurile se înălțau, comunitatea creştină se întărea, dar, 
pe de altă parte, invidia unor oameni şi alarma Securităţii creşteau. Când s-a arătat 
minunea cu icoana Maicii Domnului pe geam, puhoiul de credincioşi n-a putut fi oprit. 
Regimului comunist nu i-a convenit şi aşa a avut loc prima arestare a Părintelui. De atunci 


au hotărât suprimarea lui. 


După ce a terminat construirea bisericii, în anii aceia grei de după război, a 


fost arestat, în 1954. Îmi spunea: 
- M-au ars cu fierul roşu la tălpi, mi-au smuls barba, m-au bătut, dar le-am 
spus: „Puteţi să mă chinuiţi cât vreţi, dar nu mă lepăd de Hristos!”. 


Cei ce au dorit moartea lui n-au izbândit, căci Dumnezeu l-a ocrotit. După 8 
ani de închisoare şi Canal şi doi ani de domiciliu obligatoriu în Bărăgan, s-a întors, 


acceptând cea mai săracă şi dărăpănată biserică din Bucureşti. 
L-am mai întrebat pe Părintele: 
- De ce nu v-aţi dus să staţi la fetele dumneavoastră? 


- Nu, Ana, Dumnezeu nu m-a lăsat pe pământ să mă duc cu copilul în parc şi 
să-l cumpăr iaurt şi bomboane. Dumnezeu m-a lăsat pe pământ să-l slujesc Lui şi 
oamenilor. Unii, chiar dintre cei de la conferințele preoțești, îmi spuneau că sunt exagerat 
în credinţă, că „sar peste gard”. Dar poți fi exagerat în slujirea lui Dumnezeu? Ce făceam 


şi înainte, decât că împlineam legea iubirii Lui? 

Rugăciunile Părintelui aveau mare putere. Al doilea stăpân la care m-am 
angajat - Barac Vasile - avea un văr care o scosese afară din casă pe mama lui. Ea a vrut 
să-i intenteze proces băiatului, dar o cunoştinţă a îndrumat-o... la o biserică unde „se fac 


minuni”. Aşa a ajuns la Părintele Sârbu, care 1-a spus: 


- Nu este bine să te judeci cu băiatul tău, pe care l-ai purtat în pântece şi l-ai 


alăptat. Să facem 40 de zile rugăciuni! 


Nu i-a luat nici un ban şi, înainte de a se încheia sărindarul, băiatul a venit, şi- 


a cerut iertare, a aranjat-o într-o garsonieră şi a avut grijă de ea. 


Un alt exemplu am avut chiar cu proprietăreasa mea, la care m-am mutat după 
ce am reuşit să mă angajez la fabrica de dopuri „Izolatorul”. Proprietăreasa avea situaţie 
bună, dar şi două fete care nu se puteau mărita. La rugămintea ei, Părintele a hotărât un 
sărindar (rugăciune de 40 de zile). Înainte de a se încheia cele 40 de zile, ambele fete s-au 
măritat. Părintele îi spunea să aibă grijă de mine că sunt foarte necăjită, săracă şi străină, 
că n-am pe nimeni în Bucureşti. Când a venit odată la mine să-mi facă o sfeştanie, mi-a 


spus: 
- Tare bine mă simt în casa săracului! 


Avea grijă de noi toţi. Nu ştiu cum ne ştia; ne vedea la liturghie pe fiecare şi 
cum lipseam, ne întreba duminica următoare unde am fost. Dacă lipseam mai mult, 


trimitea pe cineva să vadă ce-i cu noi. 


Am mers la azile de multe ori cu doamna doctor Tăslăuanu, cu Jeni, doamna 


Tatiana, Cocuţa şi cu altele. 

In biserică Părintele cerea să fie mare linişte, să nu rămânem îmbrăcaţi nici 
măcar cu „fâşurile”, căci foşnesc şi tulbură liniştea. Să nu ne mulţumim că am găsit noi 
înşine calea spre Dumnezeu şi spre mântuire, ci să ne străduim să aducem şi alte suflete la 


Biserică; să ne întărim sufleteşte, căci vor veni vremuri grele, spunea Părintele. 


La biserică am cunoscut şi pe mama Mitana, care vindea lumânări la biserica 
Vergului. Ea ducea fetiţele Părintelui la şcoală după moartea soţiei sale şi la ea au rămas 


fetele la început, după arestarea Părintelui. 


Ana Cristea 

Înzestrat cu toate darurile 


Relatare: Lucica Scurtu Popşor 


Am avut binecuvântarea şi fericirea de a trăi, cei mai mulţi şi mai preţioşi ani 
din viaţă, într-un cartier al Bucureştiului, binecuvântat de Dumnezeu cu multe biserici, 
care de care mai pline de farmec şi păstorite de preoţi aleşi. Biserica de care țineam ca 
parohie, cu hramul Izvorul Tămăduirii (demolată în timpul regimului comunist) se afla pe 
strada „Puţul cu apă rece”, unde zeitățile antichităţii veneau probabil să-şi potolească 
setea, după cum se numeau străzile din jur: Jupiter, Ceres, Proserpina, Minotaurului, 
Ecoului, sau să-şi oglindească lumina constelaţile cerului: ca Uranus, în Izvorul de apă 


vie de pe strada Izvor. 


La Biserica Izvorul Tămăduirii, pe vremuri fusese preot „popa Ghiţă” 
(Popescu), care şi la bătrâneţe îşi păstrase minunata voce cu inflexiuni cutremurătoare ce 
picura adânc în sufletele credincioşilor, alături de lacrimile care nu lipseau din ochii lui. ÎL 
văd şi acum, după zeci de ani, cum atunci când ieşea din sfântul altar cu Sfânta Cruce în 


29 


Joia Mare, cânta plângând: „Astăzi S-a răstignit pe lemn....”; iar după ce punea Sfânta 
Cruce în mijlocul bisericii, îşi făcea metaniile cu „închinămu-ne patimilor Tale, Hristoase” 
fără a-i conteni lacrimile. De asemenea, cu vocea tremurată de emoție citea cântând 
Sfintele Evanghelii ale Patimilor, făcând să-mi rămână în minte şi în suflet toată viața, 
mai ales sfârşitul fiecăreia, ca de pildă: „Și ieşind afară Petru, a plâns cu amar”. Nicăieri, 


niciodată n-am mai întâlnit o asemenea trăire a Evangheliilor ca la Popa Ghiţă, deşi am 


avut parte de preoți dintre care unii le citeau deosebit de frumos, cu multă cucernicie. 


Nu departe de Biserica Izvor era Biserica Mihai Vodă, la începutul dealului 


spre Uranus, superbă ctitorie a lui Mihai Viteazul, bijuterie de arhitectură, cu pictura 

executată de Costin Petrescu (acela care a realizat frumoasa frescă a Ateneului) - loc în 
care se aflau şi Arhivele Statului înfiinţate de B. P. Haşdeu - înconjurată de o grădină 
minunată, opera unităţii militare care avea în grijă şi biserica, întrucât era locaşul de 
închinare al Cavalerilor Ordinului Mihai Viteazul. Aici păstorea preotul Păsculescu Ornea, 
scriitor talentat, cunoscut mai mult prin poveştile pentru copii, un vorbitor dăruit, care 


captiva prin frumuseţea cuvântului său. 


Peste câteva străduțe, fermeca, prin predicile şi cântările bisericeşti 
nemaiîntâlnit de nuanţate, preotul Gheorghe Comana, de la Biserica Sfinţii Apostoli. Ani 
de zile ne duceam la acea biserică, sorbind cu nesaţ cuvântul de învăţătură care înălța 


sufletul, purifica inimile, îmbogăţea mintea. 


Peste Dâmboviţa era Biserica Sf. Ilie Gorgani, de care tineretul de atunci şi de 
totdeauna a fost şi va fi legat prin viaţa care animă aici, în care mulți au aflat credinţa cea 
adevărată şi au primit Duhul Cel ceresc, ajutaţi de trăirea marilor personalități ale 
neamului românesc care frecventau această biserică. Preotul paroh, C. Grigore, fost 
director al Seminarului Teologic de la Râmnicu Vâlcea, era un predicator de elită, un 
adevărat învăţător care folosea „tehnica” didactică, vorbind întotdeauna la subiect, având 
schema predici bine definită, sfârşind cu învăţăminte şi îndrumări folositoare. Cuvântul 
era întraripat, plin de căldură şi de dragoste pentru Dumnezeu şi pentru om. Împreună cu 
Părintele Grigore slujea Părintele Alexe Olescu, ceva mai tânăr, cu o ţinută distinsă, înalt, 
subțire, frumos, cu o voce dulce de tenor, foarte bun vorbitor, cu idei deosebit de 
interesante, însuflețit de adânci sentimente pentru cauza românismului. Se armoniza 


perfect cu Părintele Grigore, completându-se unul pe altul. 


Puțin mai sus, pe strada Uranus, era o biserică nouă, cu o construcţie foarte 
frumoasă, care a avut parte să fie prima demolată din acest cartier. Nu departe erau şi 


Bisericile Schitul Maicilor şi Mănăstirea Antim. 


Nu mai ştiu când şi cum am descoperit că pe o străduţă - Sapienţei - care lega 

strada Mihai Vodă cu cheiul Dâmboviţei, este o biserică mică, într-o curte. Acolo slujea un 
preot mai tânăr, înalt, impunător, cu o voce frumoasă de bariton-tenor: Preotul Costel 
Popescu, care am aflat că de fapt avea norma la Patriarhie şi că i s-a dat în primire această 
bisericuţă, după ce fusese multă vreme închisă, ea neavând parohie (poate doar câteva 
case, restul erau arondate la bisericile din jur: Sfinții Apostoli şi Mihai Vodă). Părintele 
Costel slujea foarte corect, după rânduială. Era o fire rezervată, timid faţă de om şi de 
aceea nu prea erau mulţi aceia care frecventau biserica de pe strada Sapienţei, cu hramul 
Adormirea Maicii Domnului. Veneau regulat doi orbi mai în vârstă, de la Căminul lor de 
pe strada vecină, un domn cu soţia, un croitor, domnul Dobre, epitrop, care era nelipsit, 
vreo două bătrânele, familia noastră: mămica mea cu mine şi cu copilul şi uneori şi alte 
câteva persoane. Părintele Costel ţinea o predică scurtă, pe înţelesul tuturor şi de aceea mă 
duceam acolo cu băieţelul (care avea în jur de 8-10 ani), pentru că înţelegea şi el „despre 


ce este vorba” şi participa astfel cu drag şi la sfintele slujbe. 


Într-o zi din anul 1964, nu a venit Părintele Costel Popescu şi am aflat că a 
fost numit paroh chiar la biserica de care ţineam noi: Izvorul Tămăduirii. Apărând în 
sfântul altar altcineva, am avut emoţii: oare cum va fi noul preot de aici? Era un preot care 
părea în vârstă, deşi pe atunci nu avea nici şaizeci de ani, avea o voce plăcută, slujea cu 
căldură, era sigur pe fiecare gest şi cuvânt, se vedea că nu este un începător şi nici un om 
obişnuit. La sfârşitul slujbei, rezemat de măsuţa cu icoana Maicii Domnului, ca obosit şi 


suferind, a spus cu glasul aproape în şoaptă: 


- Pe mine mă cheamă Părintele Constantin. Să vă rugaţi şi pentru mine, căci 


am mare nevoie de rugăciunea dumneavoastră. 


Atitudinea plină de smerenie, ochii vii, pătrunzători, sclipind de inteligenţă şi 
duh, cuvântul cald, care-l apropia îndată de suflet, m-au cucerit din prima clipă. Aşa l-am 


cunoscut pe Părintele Constantin Sârbu. 


Mai târziu, am aflat de apartenenţa lui la „familia spirituală” din care făceam 

şi noi parte, de cei zece ani de detenţie pentru cauza românească şi credinţa în Dumnezeu, 
de faptul că el a ctitorit impunătoarea biserică din Bariera Vergului şi alte informaţii legate 


de viaţa şi rodnica lui activitate. 


Tot târziu mi-am amintit că, de fapt, l-am cunoscut încă din 1941-1942, când 
am participat la o logodnă din lumea noastră, care s-a oficiat într-un subsol de la Bariera 
Vergului din biserica atunci în construcţie, că preotul care a slujit a ţinut un scurt şi 
consistent cuvânt pentru „viitoarea familie” şi că apoi, gânditor, a spus că a fost 
impresionat de faptul că niciodată la o asemenea ceremonie nu a avut o asistenţă atât de 
deosebită, de aleasă, de plină de credinţă şi pătrunsă de seriozitatea, profunzimea şi 
importanţa acestui moment, în care logodnicii se pregăteau pentru Taina cea mare a 


căsătoriei. 


După ce a luat în primire biserica din strada Sapienței, Părintele Sârbu şi-a 
început imediat îndeplinirea misiunii pentru care ardea de nerăbdare. În primul rând, în 
mare grabă a rezolvat prima chestiune organizatorică: ordinea în biserică. A scos afară tot 
ce era inutil sau încurca spaţiul şi aşa foarte mic: fotoliile celor doi orbi, dulapuri, etc.; a 
dus aproape de tot lângă sfântul altar iconostasul şi măsuţa cu icoana Maicii Domnului, 
pentru a face cât mai mult loc. El ştia că va fi cercetat de mulţi din toate cartierele 


Bucureştiului. Şi aşa s-a întâmplat. 


Patriarhul Justinian, la care se prezentase când a ieşit de la închisoare, i-a 


spus: 
- Ce să-ţi dau eu ţie, Sârbule? 
- Cea mai săracă biserică din Bucureşti, Prea Fericite! 


- Ştiu eu, a zis Patriarhul, că orice biserică ţi-oi da ţie, tu faci din ea o 

grădină! 


ȘI aşa a fost. 


Multe ar fi de spus despre Părintele Sârbu din cei 11 ani cât a păstorit la 
Biserica Sapienţei! Spaţiul rezervat acestor rânduri nu poate cuprinde totul. Deşi scrie la 
carte că darurile sunt felurite şi împărțite, Părintelui Sârbu i s-au dat toate darurile, pe care 


el le-a folosit trudind din greu pentru a le valorifica şi a nu îngropa nici un talant. 


EI a lucrat atât pe plan material cât şi spiritual, îndemnând pe toţi credincioşii 
să întreprindă cu dragoste orice fac pentru biserică, chiar dacă pare ceva fără mare 
valoare, căci tot ce porneşte din suflet pentru casa Domnului este primit acolo sus, precum 
cei doi bani ai văduvei. El însuşi prezenta ca important orice lucru care părea foarte mic. 
De pildă, la sfârşitul slujbei, înainte de miruit, avea în mână o hârtiuţă mică din care citea: 
ne trebuie mături, ne trebuie ziare şi cârpe pentru şters geamurile, etc., menționând că tot 
ce se face, tot ce se dă la biserică este pentru suflet şi nimic nu trebuie minimalizat. 
Biserica e a tuturor şi toţi, ca într-o familie, trebuie să contribuie cu ce pot, cu ce este 


nevoie, pentru ca ea să arate frumos. 


Părintele Sârbu cra un pedant (meticulos) în ceea ce priveşte ordinea, 
curăţenia, frumosul. Totul trebuia să fie perfect. Permanent era în mijlocul credincioşilor, 


învăţându-i cum să aibă cultul acestor obligaţii faţă de biserică, de semeni, de ei înşişi. 


El îmbina permanent în gând şi în faptă orice activitate materială cu cea 
spirituală, pentru că tot ce făcea, în orice domeniu, era spre lauda lui Dumnezeu, din 
dragoste şi recunoştinţă pentru El. În viaţa de toate zilele, el era pătruns în orice clipă de 
tainele cerului, dar se apleca peste frământările pământului, în care erau prinşi oamenii, 


cunoscând în adânc şi tainele sufletului. 


EI a realizat o biserică vie, în care viaţa în Hristos să fie trăită cu ardoare, aşa 

cum s-ar cuveni de fapt în orice biserică. 


La înmormântarea lui, o credincioasă, Mariana Stoicof, adresându-se 


Părintelui Vicar, Alexandru Ionescu, i-a spus: 


- Cu lacrimi în ochi vă rugăm să transmiteţi Prea Fericitului Patriarh că-l 
rugăm să țină seama pe cine numeşte ca slujitor la această biserică, pentru că am umblat 


ani de zile până să găsim o biserică adevărată. 


După un an a fost numit cel mai potrivit de a fi preot la Biserica Sapienţei, 
Părintele Constantin Voicescu, care i-a continuat opera cu aceeaşi înflăcărare şi dragoste 
pentru Domnul nostru lisus Hristos, pe care a transmis-o şi a cultivat-o permanent în 


sufletele credincioşilor. 


Părintele Sârbu îşi înţelegea misiunea lui în viaţă prin a face totul pentru om, 
după cuvântul Apostolului Pavel: „Tuturor în toate mă străduiesc să plac, căutând nu 
folosul meu, ci folosul celor mulți, ca să se mântuiască” (1 Corinteni 10, 33). Preocupat 
permanent de acest obiectiv, mereu venea cu câte o idee pentru ca în Biserica Sapienţei 
totul să fie desăvârşit: împărțitul anaforei de către femei îmbrăcate în halate albe, care să o 
pună cu linguri inoxidabile în cornete; perniţe toate la fel pentru fiecare strană, prinse 
frumos cu un şnur; scaune mici, rotunde, uşor de manevrat; vase pentru aghiazmă cu mai 
multe robinete. La Înviere, punea în mai multe locuri mese pentru împărţirea Sfintelelor 
Paşti, ca oamenii să nu aştepte, să nu stea la rând; vara erau afară cuiere (date în grija unei 
doamne) în care credincioşii să-şi agaţe sacoşele cu cumpărături. Biblioteca de împrumut 
funcționa minunat; avea multe volume care circulau intens. Când au văzut „autoritățile” 
ce perfect funcționează biblioteca de la Sapienţei, au închis-o, la început sub pretextul 


unor verificări, iar apoi au închis-o de tot. 

Părintele iubea nespus florile. Se bucura şi să dea şi să primească. Nu ştia cum 
să facă mai frumoasă grădiniţa de lângă biserică, numai cu flori „alese” - plantase mulți 
trandafiri, fiecare răsărit din „dania” (donația) de câțiva lei a câte unui credincios şi tare 
şi-a dorit doi brazi mari, impunători. N-a avut parte să-i vadă în faţa bisericii! În Vinerea 
Mare îndemna pe credincioşi să aducă multe flori, având grijă să fie desfăcute bucheţelele 


pentru a-i fi uşor să le împartă la miruit. 


Eu aveam posibilitatea să procur flori pentru grădină. Le aduceam aşa, 
mai...discret, ca în timpurile acelea. Odată, văzând că am descărcat nişte lădiţe, repede 
bucuros a venit cu două sticle de Cotnari să le dea şoferului. Acesta, care nu prea ştia bine 
motivele (îi spusesem că le vom da la Forţele de Muncă, de vizavi) a rămas mirat. l-am 


spus: 


- Ce să facem acum? Părintele ne-a văzut cu florile şi a crezut că sunt pentru 


biserică! Ia vinul, zi „bogdaproste” şi...gata. 


L-am „admonestat? apoi pe Părintele Sârbu pentru mica încurcătură, 
spunându-i că şi atunci când mă cheamă la serviciu la telefon să nu zică „Părintele Sârbu”, 
ci „unchiul” şi să nu mai întrebe „Când aduc florile?”... Era uneori naiv şi drăguţ ca un 
copil. Apoi telefona şi spunea solemn: „Aici e unchiul!”. Îi adusesem odată şi o ingineră 
de specialitate, ca să studieze cum să facă un aranjament floral mai deosebit, după dorinţa 


lui. 


La înmormântare, în cortegiu era şi o doamnă de la Consiliul Popular al 
Capitalei, mama unei fetiţe care venea la biserică şi-l iubea mult pe Părintele. Am salutat- 
o mai rezervat, căci era mare la partid şi lucra în Direcţia în care lucram şi eu, având o 
funcţie de răspundere. După ce s-a pensionat, venea regulat la biserică. Fetiţa 1 se 


căsătorise în străinătate. De dragul ei, vorbea des cu mine. Imi spunea: 


- Când mă gândesc cât timp am pierdut cu partidul în loc să-mi văd de 

suflet! 
Tot atunci s-au „deconspirat” şi florile, continuând: 


- Totdeauna Părintele a avut flori pentru grădină. Ce-i trimiteam eu, ce-i 


aduceai dumneata!... 


weg? 


Deci nu era chiar „secretă”, discretă acțiunea mea - cum credeam eu - 


povestea cu florile ... 


În zilele rânduite de Biserică pentru pomenirea morţilor, amintea întotdeauna 
să se aducă ofrande, pe care le ducea la cele mai sărace cămine de bătrâni; atrăgea atenția 
să se dea tot ce este mai bun, mai ales, mai frumos, elegant ambalat, cu ceva deosebit în 
pacheţel, totul din cea mai mare dragoste pentru cel plecat; căci e mare păcat, spunea, să 
dai de pomană ceea ce-ţi prisoseşte sau ca şi cum ai arunca! Înainte de marile sărbători, 
îndemna să se facă daruri celor apropiaţi. Într-un an mi-aduc aminte că venea Moş 
Nicolae. Nu aveam deloc bani şi hotărâsem să trec „ncobservată” această zi. Ducându-mă 


la biserică, Părintele Sârbu a spus la sfârşitul slujbei: 


- Vedeţi că vine Sfântul Nicolae. Aveţi grijă de o atenție cât de mică pentru 
cei dragi. Aşa e frumos. Nu lăsaţi să treacă ziua aceasta oricum, faceţi orice sacrificiu 


pentru dragostea faţă de cei din jur şi gândiţi-vă şi la aceia la care nu se gândeşte nimeni! 


Mi-a dat peste cap toată hotărârea mea de a nu pregăti nici un dar! M-am 


împrumutat, am făcut ce-am făcut şi l-am primit cum se cuvine pe Sfântul cel aşteptat! 


În legătură cu atenţiile pentru cei dragi spunea: 


-  Duceţi flori mamelor voastre cât sunt în viaţă. Spuneți-le: „Eşti cea mai 
bună, cea mai dulce mamă şi te iubesc mai mult decât pe oricine pe lumea asta!”. Nu 


aşteptaţi să le duceţi flori la mormânt, unde nu mai folosesc! 

Aceasta e una dintre cele mai prețioase învățături ale Părintelui Sârbu, de care 
ori de câte ori îmi aduc aminte, mă copleşesc lacrimile. O spunea cu sufletul sfâşiat de 
durerea de a fi fost orfan, crescut de o bunică simplă, neştiutoare de carte, care lucra cu 
ziua pentru a-l ţine pe el la şcoală, dar plină de credinţă în Dumnezeu. Ea îi spunea: „Tu 
să te faci preot, ca să mă pomeneşti şi pe mine!”. El, copil sărman, cuminte, modest, 
obişnuit să nu dorească nimic, să renunţe la orice! Învăţat de mic să se roage lui 
Dumnezeu, să creadă în El şi să viseze la ziua în care va fi slujitorul Lui la sfântul altar - 


VIS şi rugă care 1 s-au împlinit! 


Sunt lucruri care se lămuresc în timp, uneori în timp îndelungat. Astfel, odată, 
într-o împrejurare de care nici nu-mi mai aduc aminte, doi bărbaţi vorbeau despre 
grozăviile întâmplate la Canal, locul în care trebuiau să dispară aceia care nu puteau 
colabora cu regimul de distrugere a tot ce este românesc şi creştinesc. Unul, vorbind 
despre bacurile de pe Dunăre, în care sute de deţinuţi politici trăiau clipe apocaliptice, 


când în apele spumegânde unii se prăbuşeau înghiţiți de valuri, spunea: 


- Ce tot se vorbeşte de cutare! Să vezi acolo un adevărat popă, popa Sârbu, 
care mic de statură, dar plin de credinţă şi tărie, le dădea curaj la toţi, îmbărbătându-i, 
ajutându-i să nu deznădăjduiască, să creadă în Dumnezeu, să se roage Lui, că El îi va 


scăpa... 


După zeci de ani, gândindu-mă că de Părintele Sârbu al nostru este vorba, m- 


am interesat şi am aflat că el este acela care a fost la Canal pe bacuri! 


Timpurile în care Părintele Sârbu a păstorit la Biserica Sapienţei erau grele, 
apăsătoare - plin regim comunist, 1964-1975. Libertatea era oricând ameninţată. Orice 
cuvânt sau gest putea fi suspectat şi în orice moment putea apărea, ca în atâtea alte dăți, 


un ordin circular pentru a fi „ridicaţi” toţi aceia care aveau cazier politic. Toată lumea era 

foarte circumspectă, nu se vorbea cu nimeni nimic din ceea ce vreodată ar fi putut 
constitui un cap de acuzare. De aceea niciodată nu am vorbit nimic cu Părintele Sârbu 
despre închisorile şi suferinţele îndurate de el, după cum nu am discutat niciodată nici alte 
chestiuni care, în mentalitatea zilei, ar fi fost neîngăduite. O singură dată, când Părintele a 
pus pe perete în pridvor un mic afiş - „în această biserică nu se vorbeşte. Este biserica 


tăcerii” - m-a întrebat: 
- Poate cineva să zică despre mine că fac legionarism? 


(Legea tăcerii era una din legile cuibului legionar: „Vorbeşte puţin, vorbeşte 
ce trebuie, vorbeşte când trebuie. Oratoria ta este oratoria faptei. Tu făptuieşte, lasă pe alții 


să vorbească). 
I-am răspuns firesc: 
- Cum o să zică, Părinte? Doar în biserică nu se vorbeşte! 


Câte gânduri adânci, fapte excepţionale, trăiri unice din viaţă au rămas 
nemărturisite, pierdute pentru totdeauna! Câte învăţăminte de mare valoare îngropate în 


negura tăcerii! 


Preocupat permanent de „ce să mai facă” pentru a fi totul şi mai bine şi mai 
frumos, în ziua de Paşti, la a doua Înviere, când se cântă: „Cine este Dumnezeu mare ca 
Dumnezeul nostru”, pornea prin biserică purtând în mână un platou pe care punea mici 
buchete de flori, pe care le arunca credincioşilor. Apoi atrăgea atenția: dacă cel de alături 


nu are, să i se dea şi lui o floricică; întotdeauna să fie grijă şi pentru celălalt. 


În cadrul sfintei misiuni pe care preoţii o au, fiecare se opreşte în mod 
deosebit asupra unui anumit aspect. Aşa, de pildă, Părintele Gheorghe Comana de la 


Sfinţii Apostol insista asupra „superbiei”, păcatul prin care a căzut Lucifer. Amintea 

mereu, din „Sărmanul Dionis” al lui Eminescu, momentul când Dionis s-a socotit 
asemenea lui Dumnezeu, dar n-a apucat să spună decât „Dum...”, pentru că a şi căzut. Tot 
el învăţa că la spovedanie trebuie „să te acuzi” (deci smerenia şi curajul recunoaşterii 
păcatului); Părintele C. Voicescu, preot cu mare chemare pentru sfânta taină a preoţiei, ne 
repeta cuvântul: „Fără Mine nu puteți face nimic”; Părintele Grigore, ca dascăl pătruns de 
importanţa acestei misiuni, făcea dese incursiuni în cultura generală, citând din autori şi 
mari gânditori, pasiunea lui fiind Giovani Papini, din a cărui carte, „Viaţa lui lisus”, citea 


câte o pagină la sfârşitul tuturor predicilor. 


Părintele Sârbu s-a oprit asupra cuvântului Mântuitorului de la despărțirea de 
Sfinţii Apostoli, când, trimiţându-i la propovăduire le-a spus: „Mergând, învăţaţi toate 
neamurile...”. Atrăgea mereu atenţia asupra acestui fapt: primul lucru pe care l-a indicat 


Apostolilor a fost „învăţaţi”, după aceea „botezaţi” şi celelalte. 


Din ignoranță se trag toate relele şi păcatele. Întunericul ignoranței trebuie 
înlăturat prin lumina lui Hristos. Primul lucru pe care Părintele Sârbu trebuia să-i înveţe 
pe oameni era să se roage. Pentru aceasta, în tot timpul slujbelor se întrerupea din când în 
când, atrăgând atenția asupra momentului rugăciunii sau asupra ordinii, a atitudinii 
tuturor. Nu lăsa nimic să se facă la întâmplare. Totul era dirijat de el: strana, întreaga 


biserică. Nu îngăduia aproximaţii de ton în cântări. Oprea, spunea: 


- Cine nu are voce sau nu ştie să cânte, să cânte numai în gând, să nu 
deranjeze pe toţi ceilalți! Dacă am venit să-l aducem laudă lui Dumnezeu, trebuie s-o 


facem frumos, armonios. 
Se întrerupea din slujbă pentru a restabili ordinea din biserică: 
- Lui Dumnezeu îi place ordinea! 


Când se apropia momentul Prefacerii, ruga pe toată lumea să se concentreze 


în rugăciune mai ales acum; când coboară Duhul Sfânt şi numai după ce toată lumea era 

astfel pregătită, rostea: „Să stăm bine, să stăm cu frică, să luăm aminte Sfânta Jertfă cu 


pace a o aduce”. 


Preotul nu se roagă singur. El trebuie să înalțe rugăciunile împreună cu toți 


credincioşii. Simţea atunci când această legătură era slăbită. Spunea: 


- Astăzi au venit la noi mai mulţi dintre aceia care vin aici pentru prima 
oară. Noi îi primim, dar îi rugăm să se integreze în atmosfera acestei biserici, pentru că 


preotul, în slujirea lui, are nevoie de comuniune desăvârşită cu toată lumea din biserică. 


Anişoara era o fată tânără, frumoasă, înaltă, cu o voce îngerească. Uneori, 
Părintele voia ca ea să cânte singură „Pre Tine Te Lăudăm” sau “Tatăl nostru”. Atunci 
spunea: „Anişoara” şi toată lumea ştia că Anişoara va cânta singură. Glasul ei înălța, 
purifica. Alteori Părintele cânta singur “Tatăl nostru”. înaintea unor slujbe speciale, ca de 
pildă Canonul cel Mare al Sfântului Andrei Criteanul (pe care Părintele Sârbu îl făcea în 
fiecare Vineri din Postul Mare), înainte de hramul bisericii, Adormirea Maici Domnului, 
sau înainte de Prohod în Vinerea Mare, Părintele învăţa pe credincioşi cântările specifice, 
făcând mici repetiţii, cu multă competenţă, răbdare şi bucuria că se învaţă bine. „Suflete al 
meu, suflete al meu”, acea minunată rugăciune din Canonul cel Mare, se cânta de două 
ori. Era mult prea duioasă şi cutremurătoare pentru a te despărți de ea după o singură 
cântare! Tot de la Părintele am învăţat cu toţii, pe melodia „Mergi la cer şi Te aşază lângă 


Tatăl Creator”, cântecul de la Adormirea Maicii Domnului: 


„De la margini, o, Apostoli, 
La Ghetsimani v-adunaţi 
Şi-al meu trup - zice Fecioara - 


Cu cântări să-l îngropaţi”. 


Cu acest cântec, intercalat cu „Sfinte Dumnezeule”, se făcea ocolirea bisericii, 

iar când rostea ecteniile, Părintele spunea: 
- Toată lumea cu faţa la biserică! 


Pentru ca toţi credincioşii să participe cât mai intens la săvârşirea Sfintei 
Taine a Euharistiei, punctul central al Sfintei Liturghii, Părintele Sârbu hotărâse ca „Pe 
Tine Te lăudăm” să se cânte foarte încet, fie de cor, fie de Anişoara, în timp ce el rostea 
ceva mai tare, din sfântul altar, rugăciunile de taină, de invocare a Sfântului Duh şi de 


preamărire a mucenicilor, martirilor, etc. 


Atunci am auzit şi noi, pentru prima oară, acele cutremurătoare şi înălțătoare 


rugăciuni. 


Toate zilele Părintelui Sârbu au fost numai strădanie pentru a-i învăţa pe 
oameni, de la cele înalte până la cele mici: comportamentul în tramvai şi autobuz de a 
ceda locul, de a nu se împinge, etc; credincioşii din biserică să se cunoască bine, să se 
împrietenească, să se sărute, ca într-o familie (el folosea cuvântul de „familie spirituală”); 
scaunul nu e făcut ca să stea geanta pe el, iar cine poate, să se mai scoale şi să cedeze 
locul şi altuia, care poate şi el e obosit; când se aduce o hăinuţă pentru a fi dată cuiva, să 


fie frumos aranjată, curată, călcată, cu ceva atrăgător lângă ea. 
Părintele Sârbu era smerit cu inima dar nu timid. De aceea el spunea şi lucruri 
pe care alţi preoţi se jenau să le spună. De pildă: 


- E ruşinos ca pentru praznicul care se face acasă (la parastase) să se 
cheltuiască sume enorme, iar la biserică să nu se dea aproape nimic. Mie nu mi-e jenă să 


vă atrag atenţia, pentru că trebuie să vă învăţ. 


În cadrul învățatului, Părintele Sârbu folosea mult exemplul. Un gest cât de 
neînsemnat al cuiva, dar izvorât din inimă, el îl sesiza şi-l dădea repede ca exemplu: o 


floare adusă de cineva, o scrisoare primită de la un suflet credincios, etc. Odată, făcând 

apel pentru nevoile bisericii, un copilaş de patru ani şi-a adus pușşculiţa şi a dat-o 


Părintelui. Imediat l-a pomenit ca exemplu. 


Mereu amintea că fiecare trebuie să aducă şi pe altcineva la biserică, întrucât 
în afară de preoția sacerdotală mai există una, cea universală, a tuturor credincioşilor. Nu 


numai preotul e în misiune, ci şi fiecare credincios. La miruit întreba: 
- Pe cine ai adus azi? 
Sau, despre câte unul din famile care lipsea: 
- Dece n-a venit? Să-i spui că mi-e dor să-l văd! 


Şi acela, cum auzea că Părintele s-a interesat de el, data viitoare venea 


neapărat. Aşa, odată l-a dat exemplu pe Marius, un copil de şcoală: 


- Uitaţi, Marius a făcut misionarism la el în bloc. In primul rând a adus-o la 
biserică pe surioara lui, apoi pe mama şi pe tata! (o familie care a rămas de atunci legată 


pe totdeauna de Biserica Sapienţei). 


Atent cu fiecare, nu-i scăpa nici unul din ochi. Pentru oricine avea un cuvânt. 
La miruit se uita în ochii fiecăruia (nu aşa cum se întâmplă uneori, că preotul miruieşte cu 
indiferenţă, vorbind cu altcineva). Venea uneori în Bucureşti mama soţului meu din 


Ardeal. Cum o zărea, exclama: 
- A venit mama din Ardeal! 
Mama, impresionată, nu-i venea să creadă: 
- Tulai Doamne, că popa acesta m-a cunoscut! 
Şi-i era şi mai mare drag să meargă la biserică la Sapienţei. 
Părintele Sârbu învăţa mereu: 
- Nu începeţi să vorbiţi nici după ce s-a terminat slujba. Păstraţi tăcerea şi 


reculegerea. Când porniţi către casă, nu vorbiţi pe drum alte lucruri, ci despre ceea ce aţi 

auzit la sfânta slujbă. Ajunşi acasă, povestiţi acelora care n-au putut veni ce aţi văzut, ați 


auzit, ați trăit la biserică, pentru a fi şi ei părtaşi la bucuria noastră! 


Cu mare admiraţie ne spunea că ducându-se şi el într-o excursie într-o ţară din 
Jur (cred că în Ungaria) şi participând la o cununie într-o biserică protestantă, a văzut cum 
acolo era o linişte desăvârşită, care nu a fost tulburată de nimic nici după ce s-a sfârşit 


slujba, pentru că şi felicitările se dădeau afară. Spunea: 


- De ce să zicem mereu doar: „ce ordine şi linişte e în biserica romano- 


catolică” şi să nu ne străduim să fie şi la noi la fel. 


Părintele Sârbu folosea orice împrejurare pentru a-i învăţa pe ai noştri, 


comunicând întotdeauna tot ce vedea frumos, demn de luat exemplu, de oriunde. 


Darul de a picura în inima fiecărui om un strop din inima, din dragostea lui, 
era taina puterii lăuntrice de atracţie pe care o avea faţă de oricine; este cel mai mare dar 
pe care îl are un conducător, mai ales un conducător de suflete. La aceasta se adăuga şi 
chipul şi întreaga lui prezenţă care erau lumină, armonie, bunătate, maiestate, dulceaţă, 


inteligenţă. 


O acţiune importantă pe care a desfăşurat-o Părintele Sârbu în cadrul 
preocupării de „a învăţa” a fost aceea de lămurire a sectanţilor şi de întoarcere a lor pe 
calea cea adevărată. În convoiul de la înmormântarea lui erau câţiva dintre aceştia. O 
doamnă care era în legătură cu el, care începuse să cunoască ceva din Adevărul de 
Credinţă, dar care nu ajunsese încă la capătul drumului, îmi spunea că ea, deşi nu e încă 
lămurită deplin, pentru Părintele Sârbu avea o deosebită dragoste şi considerație, motiv 
pentru care participa la ceremonie. Farmecul personal, puterea lui de atracţie îl ajutau să 
întoarcă din rătăcire pe mulţi, care, pentru el, veneau alături de el, chiar înainte de a 
cunoaşte întru totul ceea ce fusese ascuns, urmând să perfecteze ulterior această 


cunoaştere. El împlinea cuvântul Sfântului Apostol Pavel din Epistola către Coloseni: 

„Purtaţi-vă cu înţelepciune faţă de cei ce sunt afară (din Biserică), folosiţi-vă de prilejuri 
când se ivesc. Vorbirea voastră să fie totdeauna plăcută, cu sare dreasă, ca să ştiţi cum 


trebuie să răspundeţi fiecăruia” (Coloseni 4, 5-6). 


O altă doamnă îmi spunea tot atunci, la înmormântare: 


- In cei 60 de ani de când frecventez biserica, nu am învăţat atâtea câte am 


învăţat în câteva luni de când vin aici, la Părintele Sârbu. 


Predica o rostea în mijlocul bisericii, unde i se punea tetrapodul, înconjurat ca 
într-o îmbrăţişare de credincioşii care aşteptau cu nerăbdare cuvântul lui ziditor. In 
ultima vreme, fiind bolnav grav (abia stătea în picioare, folosind un scaun în momentele 


când se putea), uneori spunea: 


- Astăzi îmi ziceam că n-am să ţin predica, pentru că îmi este tare rău. Dar 
când am văzut cum sute de ochi privesc spre altar, aşteptând cuvântul de învăţătură pentru 
care au venit aici de la distanţe mari, din cartiere depărtate, având şi acolo biserici unde s- 
ar fi putut duce, m-am rugat lui Dumnezeu să-mi dea putere şi uite că mi-a ajutat să duc 


predica la bun sfârşit! 


Dintre toate binecuvântările care izvorau din prezenţa lui, cuvântul din cadrul 
predicii - în care lămurea înţelesul pericopei evanghelice a zilei, pe care-l completa cu alte 
neauzite, necunoscute învățături - captiva, fermeca, entuziasma, umplea inimile de un dor 
aprins după Domnul lisus şi după Sfânta Fecioară Maria. Mereu se întorcea către altar şi 
arăta Sfânta Cruce, spunând că de acolo şi numai de acolo ne vine mângâierea, tăria, 


mântuirea. 


Starea ca de extaz pe care o crea Părintele Sârbu în faţa Sfintei Cruci din altar 
am mai trăit-o, ani mai târziu, în faţa aceluiaşi altar, când Părintele Boris Răduleanu, care 


după pensionare a slujit un timp cu Părintele Voicescu, având un cult fierbinte pentru 


Pagina 117 


Sfânta Fecioară Maria, se întorcea către icoana ei, ne-o arăta şi ne îndemna s-o iubim, s-o 
cinstim, s-o chemăm întotdeauna, căci numai Ea ne poate oricând ajuta. Cei care am 
frecventat Biserica Sapienţei în acele perioade nu ştim cum să-l mulţumim Bunului 
Dumnezeu pentru fericirea pe care preoţii ei ne-au aprins-o în suflet, înflăcărându-ne 


pentru Domnul nostru lisus şi pentru Sfânta Lui Maică. 


Se spune undeva că dacă ai dat peste un sfânt, să te ţii de pulpana lui. Noi am 


cunoscut această binefacere cerească. 


Un alt dar ce i-a fost hărăzit de sus Părintelui Sârbu a fost talentul de a lucra 
cu oamenii, de a-l pune pe fiecare în locul potrivit, pentru ca el să-şi dea cu cel mai mare 
folos „obolul” (contribuție) lui. Astfel, lângă uşa de intrare în biserică aşezase o măsuţă, 
unde a pus o doamnă, Viorica, să încaseze cotizaţiile (contra chitanţă) şi alte ofrande. Ea 
la început n-a prea voit (dorea să stea liniştită în timpul slujbei), dar Părintele a convins-o 
că „asta este menirea e1”. Tăcută, discretă, dulce la înfăţişare, încasa permanent acolo 
bani, fără a deranja cu nimic liniştea şi urmărind în acelaşi timp cu atenţie sfânta slujbă. 
Era bine venită prezenţa ei acolo, atât pentru cei care doreau să dea bani, cât şi pentru 


biserică (în acest fel banii se strângeau mai sigur, fără amânări). 


Într-o zi, trecând cu Părintele prin dreptul Bisericii Mihai Vodă, ne-a 
întâmpinat preotul nou de acolo. Îl ştiam de mai mulţi ani, de când cântase în strană la 
Sfinţii Apostoli. Slujea corect, dar probabil nu-l avea, cum zice românul, pe „vino'ncoa”! 


L-a salutat pe Părintele Sârbu şi l-a întrebat: 


- Cum faci dumneata, Părinte, că ai biserica plină, că la mine nu vine 


nimeni?! 


Părintele s-a proptit în baston şi privind departe, gânditor, i-a răspuns: 

- Ştii cum fac eu? Mă uit la fiecare în parte şi mă gândesc: ce să-i dau să 
facă pentru biserică? Dacă e o doamnă, o intelectuală - profesoară, doctoriţă - n-am s-o 
pun să spele pe Jos, nici să frece candelele. Pentru aceste treburi am eu pe alţii, care nu pot 
face decât aşa ceva. Atunci îi dau o altă însărcinare. De pildă: „Uite, dragă doamnă, în 
biserică e nevoie de ordine şi de linişte absolută. Pentru aceasta eu trebuie să mă întrerup 
din slujbă şi să atrag atenţia să fie respectate acestea, ceea ce nu e prea indicat şi mi-e 
greu. Te rog pe dumneata să ai această grijă, să fie liber drumul din mijlocul bisericii, 
femeile în stânga, bărbaţii în dreapta, toată lumea să înainteze până la sfântul altar, ca să 


rămână liberă intrarea”. 
Mereu spunea: 


- Afară mai e un suflet care vrea să se mântuiască şi nu poate să pătrundă 


pentru că e blocată intrarea, deşi înăuntru e loc. Gândiţi-vă întotdeauna la celălalt! 


Venea şi lua de mână pe câte unii şi îi ducea până în faţă de tot. Era atâta lume 
încât, la propriu, nu la figurat, stăteam ca sardelele, cu braţele în jos, aproape nu puteam 
să ne facem cruce. Ruga mereu să nu îngenuncheze nimeni, pentru că ocupă două locuri 
iar cel de afară nu se poate bucura şi el de binefacerile Sfintei Liturghii. În noaptea de 
Înviere, îi scotea pe toţi în curte, îi aranja în careu, răspândindu-i până la cele două porţi şi 


numai după ce absolut fiecare era la locul lui, citea Sfânta Evanghelie. 


Avea întotdeauna grijă ca toată lumea să audă slujba, căci totul trebuia făcut 
pentru om. Vara, fiind linişte absolută atât înăuntrul bisericii cât şi afară, cei mai suferinzi 
puteau urmări slujba stând pe bănci în grădină. A vrut să facă sonorizare, pentru a se auzi 
bine de tot şi în curte pentru aceia care nu rezistau la căldură mare. Deşi adusese 


ventilatoare, nu 1 s-a permis de către autorități folosirea lor! 


Pentru că icoanele nu e voie a fi sărutate decât înainte de a începe Sfânta 


Liturghie, pentru a nu se face mişcare în biserică (de către cei mai noi, care nu cunoşteau 

rânduiala), o rugase pe doamna „cu ordinea” să pună nişte şnururi la intrarea în biserică 
(după pridvor) atunci când se apropia momentul Prefacerii. Tot acesteia „cu ordinea” îi 
spusese ca atunci când vede vorbindu-se, să se apropie discret şi încet, cald, să roage să nu 
se mai vorbească, dar cu mare atenţie, ca să nu supere, să nu îndepărteze omul de biserică. 
Unei alte doamne îi dăduse în primire grădina, pe care s-o ude în fiecare seară. ȘI aşa, 


multora le găsea ceva de făcut, pentru că spunea: 


- Lui Dumnezeu îi place ordinea. Priviţi Universul, Cosmosul - câtă 
desăvârşită ordine! Dacă am venit în biserică să-l aducem laudă lui Dumnezeu, să ne 


comportăm aşa cum li place Lui! 


Părintele Sârbu insista asupra faptului că viaţa creştină e viaţă de obşte. Sf. 
loan Gură de Aur spune clar: „Cine nu a lucrat pentru ridicarea şi mântuirea aproapelui, 
nu se poate mântui pe sine”. La Judecată vom merge cu toţii, de mână şi vom fi întrebaţi 
ce am făcut pentru cel de alături. Vom fi judecaţi nu atât pentru răul pe care l-am făcut, cât 


pentru binele pe care am neglijat să-l facem. 


Dragostea şi ajutorul se manifestă şi pentru cei adormiţi. De aceea la 
parastasele de obşte, în Sâmbetele morților, Părintele ruga pe credincioşi să nu fie 
indiferenți faţă de multele nume care se pomenesc, căci fiecare reprezintă o viaţă, şi să nu 
aştepte fiecare să-şi audă numai pomelnicul lui, iar apoi să se gândească la altceva, ci 


după fiecare nume să zică toți un „Dumnezeu să-l ierte!”. 


La fel, în serile când citea acatiste, ruga pe toată lumea să urmărească 
necazurile, grijile, dorinţele celor pentru care se citeau acatistele şi pentru fiecare să zică 


din inimă un: „Doamne ajută-l!”. 


Părintele Sârbu se ducea în toate părţile unde prezenţa lui era binefăcătoare: în 


case modeste cu oameni bătrâni, suferinzi, prin cămine de bătrâni, peste tot. E uimitor 

cum găsea timp pentru toţi. Dacă-i dădeai un acatist cu ceva deosebit, chiar dacă pe 
moment nu realiza, noaptea se gândea, se frământa, se ruga şi a doua zi pornea după 
lămuriri. În chpe grele de mari încercări ale cuiva, lua asupra lui suferința, drama, 
purtând-o el în mare măsură, uşurând sarcina celorlalți prin rugăciunile fierbinţi, bine 
primite de Bunul Dumnezeu, prin cuvântul lui cald, mângâietor. Lângă mulți, prezenţa lui 


a fost o binecuvântare. 


Din dragoste şi înţelegere, trimitea preoților de la Patriarhie din ofrandele pe 


care le primea el. M-a întrebat odată: 


-  Zici că fac fanariotism? Nu! Colegii mei de acolo sunt strâmtoraţi, au 
salarii mici, timpurile sunt grele. Eu am mai mult decât îmi trebuie. Și aşa ţin regim, am 


copii buni, mănânc la ei. Dar acestora nu le dă nimeni nimic! 


Odată Părintele a trimis o femeie la un preot de la Patriarhie, cu o sacoşă cu 
câte ceva. Preotul, întrebând-o de unde vine şi auzind că darurile primite sunt de la 


Părintele Sârbu, i-a spus un mare adevăr: 

- Tine minte de la mine, popă ca popa Sârbu n-aţi pomenit şi nici n-o să mai 
pomeniti! 

La înmormântare, un preot care a luat cuvântul a spus o altă mare realitate: 

- Dacă m-ar fi întrebat cineva care este cel mai gospodar preot din 
Bucureşti, 1-aş fi răspuns: popa Sârbu. Care este cel mai bun misionar din Bucureşti? Popa 
Sârbu. Care este cel mai bun liturghisitor? Popa Sârbu... Şi aşa, la toate întrebările cu 


„cine e cel mai bun” în toate domeniile, pe plan spiritual şi material, tot popa Sârbu ar fi 


fost răspunsul! 

Din dragostea lui pentru frumos, de două ori a adus-o pe pictorița şi 


scriitoarea creştină Olga Greceanu să refacă pictura lui Tătărăscu. 
Din dorinţa de a încăpea cât mai mulți în biserică, a construit pridvorul. 


În legătură cu activitatea de construcții şi reparaţii, avea un sprijin într-un 
domn, prieten, care era ceva director pe la întreprinderea de Stat pentru Casele 
Naţionalizate şi altele ale Statului (ICRAL). Acesta îl ajutase mult, mereu: la întărirea 
pereților, la zidăria cu praf de piatră, etc. Văzând că Părintele vrea să pună marmură ca 
padiment, i-a spus să nu care cumva să se apuce de aşa ceva, pentru că el nu are 
posibilitatea să-l ajute. Părintele a tăcut, a scos podeaua de scânduri (cu muncă voluntară) 
ŞI s-a dus singur, în baston, la depozitul de ciment. Văzându-l un salariat de acolo, stând 


într-un colţ (el studia situaţia), l-a întrebat: 
- Ce vrei aici, Părinte? 
- Nişte ciment! 
-  Vezi-ți de treabă, acesta e numai cu repartiție, nu se poate! 
Uitându-se lung la el, Părintele i-a spus: 
-  Plătesc oricât! 
Imediat a fost cu cimentul în maşină şi l-a dus la biserică. 


li trebuia nisip. A ieşit în drum, a găsit o căruţă care ducea nisip la Spaţii 
Verzi, a plătit-o bine şi când a venit domnul de la ICRAL, a rămas înmărmurit. Părintele 
Sârbu era perseverent în hotărârile lui, ştia să plătească oricât, numai să-şi vadă scopul 


atins. Şi Dumnezeu era totdeauna cu el! 


Impărţea cu generozitate tot ce avea. Ştia să dea şi ştia să ceară credincioşilor, 
pentru a-i învăţa şi pe ei să dea şi să ajute astfel pe cei mai oropsiţi. Indrăznea orice pentru 


biserică şi tot ce încerca avea rezultatul dorit. 

În seara dinaintea plecării la spital pentru operaţie, s-a dus la doamna care 
avea o funcţie de răspundere la Consiliul Popular al Capitalei, la Spaţii Verzi, doamnă a 
cărei fetiță venea la biserică şi-l iubea mult pe Părintele. I-a spus că a doua zi se 
internează şi că până dimineaţă trebuie neapărat să fie asfaltată curtea bisericii, fiind 
ultima lucrare pe care el doreşte s-o facă. Doamna respectivă, de dragul fetiţei ei, i-a 
promis că va face tot posibilul. A chemat pe un inginer, şef la un sector şi 1-a spus despre 
ce este vorba, rugându-l să facă treaba în noaptea aceea, fără să ştie nimeni... Acela i-a 
făgăduit, menționând că şi tatăl lui este preot... Până dimineaţă, curtea a fost asfaltată şi 
Părintele a plecat liniştit la spital, pentru că-şi dusese la bun sfârşit lucrarea „materială” 


privind biserica. 
Seara, la ultima slujbă, o fată tânără se agăţase de mâna lui, țipând: 
- Nu vă duceți la spital, Părinte, nu vă duceți! 
EI i-a spus: 


-  Linişteşte-te! Trebuie să mă duc. Dacă va voi Dumnezeu să mă întorc la 
voi, ne vom ocupa de acum numai de lucrarea spirituală. Dacă nu va voi Dumnezeu, 


pentru mine ar fi o mare descătuşare... 


Şi Dumnezeu a voit să-l descătuşeze, împlinindu-i dorinţa de a-l lua la EI, 
pentru a fi împreună cu soția pe care a iubit-o nespus, cu părinţii şi cu bunica la al cărei 


îndemn mersese pe drumul preoţiei. 


Prin bunătatea sa cuceritoare, prin desăvârşita supleţe în discuţii - deşi ferm în 
afirmarea principiilor - prin marea iscusinţă în catehizare, prin judecata sa ascuţită, prin 
trăirea lui de ascet, dar cu o neîntâlnită putere de muncă, prin cuvântul lui aprins de 
dragoste pentru Hristos, Părintele Constantin Sârbu a salvat multe suflete şi le-a condus pe 


cărările virtuţii, făcându-le ca la rândul lor să lupte pentru lămurirea şi apărarea credinţei. 


Părintele Sârbu a fost un ziditor de vieţi închinate lui Dumnezeu, un cuceritor 

de inimi, un biruitor. 


Îl vom păstra mereu în inimi pe Părintele Constantin Sârbu, cu gândul la 


primul său cuvânt către noi: 


- Să vă rugaţi şi pentru mine, căci am mare nevoie de rugăciunea 


dumneavoastră! 


Ne vom ruga pentru el, ştiind că şi el se roagă pentru noi acolo sus, 
desăvârşind cercul de iubire care ne leagă pe toți, pe cei de aici şi pe cei de Dincolo, aşa 
după cum pe Sfântul Disc se pun de către preot miride atât pentru cei vii cât şi pentru cei 
adormiţi, ca apoi împreună să aibă parte cu toții de a fi curăţiți de păcate în vinul din 


Sfântul Potir, Sângele Domnului Iisus. 


Lucica Scurtu Popşor 


Pagina 124 


Duhovnicul 


Relatare: Mariana Stoicof 


Amintirile despre Părintele Constantin Sârbu, icoane vii în sufletul meu, îmi 
întreţin mereu arzând flacăra credinţei celei adevărate şi fierbinți, precum şi respectul 
pentru preoție. El a fost primul preot din viaţa mea, care m-a determinat prin exemplul 
personal - model - să cred că preotul nu este numai un om obişnuit, ci poartă harul lui 
Dumnezeu, care lucrează pentru cei ce cred în Dumnezeu. Până l-am cunoscut pe el nu 
am putut crede decât cu mintea; sufletul nu sălta de fericire, nu simţea fluidul haric care 


emană din ființa unui preot. 


Părintele Constantin Sârbu, prin predicile sale şi prin fapte, m-a trezit din 
buimăceala sufletească în care trăisem până atunci, ca şi cum mi-ar fi poruncit (să cred şi) 
să înţeleg ce este credinţa pentru om şi ce vrea lisus Hristos de la noi, oamenii. El ştia să 
cucerească sufletele şi să le aducă pe drumul drept al Bisericii prin dragoste adevărată, 
perseverenţă şi printr-o credinţă care la el simţeam cum ardea în vâlvătăi. Dăruit de 
Dumnezeu cu toate darurile şi cu suflet de copil, m-a făcut să gândesc că ceea ce a 
însemnat Eminescu pentru literatura română, a însemnat Părintele Constantin Sârbu 


pentru Biserica ortodoxă română: „Preot nepereche”. 


Era într-o zi de iarnă, 1969-1970, cu multă zăpadă şi un soare strălucitor, când 
Dumnezeu hotărâse, prin mila Sa nemărginită, să mă îndrept spre Biserica Sapienţei. Asta 
se întâmpla atunci când satana mă convinsese să nu mai frecventez nici o biserică. O 
prietenă, colegă de şcoală, care mă cunoştea din copilărie, înțelegând din povestirea mea 


despre ce este vorba, m-a luat de mână şi m-a dus pe strada Sapienţei, spunându-mi: 

- Te duc la un preot pe care nu-l vei mai putea părăsi! 


Sunăm la uşa casei parohiale. Era într-una din zilele săptămânii când Părintele 
nu oficia Sfânta Liturghie. Sunăm, sunăm de mai multe ori şi într-un târziu ne deschide 
uşa un preot mărunțel de statură, cu ochii inteligenţi, blânzi, cercetători şi foarte 


pătrunzători, cu vorba blajină. 


Fusese în rugăciune, n-a vrut s-o întrerupă - se scuză dânsul - şi abia când a 
terminat-o a venit să vadă cine sună. Ne-a întrebat ce poftim şi ne-a invitat în casă, nu 
înainte de a ne atrage atenţia să ne ştergem bine pe picioare, că nişte creştine binevoitoare 
muncesc din greu şi cu dragoste pentru întreţinerea curăţeniei. M-a înduioşat respectul 


acesta faţă de munca aproapelui, precum şi vorba lui blajină şi înţeleaptă. 


- Ce v-a adus tocmai la această bisericuţă, doamnă? m-a întrebat Părintele, 


ca să mă localizeze mai precis. 


Mi-am dat seama că avea nişte antene spirituale fine, prin care intuia omul de 
la prima privire. Era Preotul, care mai înainte de toate trebuia să cunoască omul pentru 
sufletul căruia avea să lucreze, să se roage, şi trebuia să ştie ce are de făcut pentru el. 
Înainte de a vorbi eu, a început să-mi povestească despre viaţa lui din copilărie şi preoţie, 
amintiri din închisoare, ca să-mi deschidă astfel sufletul pentru destăinuirea mea. În 
timpul acestei convorbiri simţeam ceva ce nu pot defini, înălțător, luminos, cald, îl 
simţeam deja ca pe un tată apropiat, căruia pot să-i încredinţez toate tainele vieţii mele. 


Am rămas legată sufleteşte de el până la moartea sa. 


Prima Sfântă Liturghie m-a impresionat foarte mult. Era o atmosferă 
deosebită, pe care nu am mai întâlnit-o decât la unele mănăstiri. Simţeai pe toți 
credincioşii că se pregătesc pentru marea taină ce urma să se săvârşească. Încă de la 
intrare m-a izbit în mod deosebit curăţenia exemplară, pictura valoroasă a lui Tătărăscu, 
estetica interioară a bisericii, disciplina credincioşilor, care într-o tăcere absolută aşteptau 


începerea Utreniei. Intr-o vreme când în alte locuri credincioşii abia se adunau pe la 

sfârşitul Sfintei Liturghii, acolo, biserica era plină înainte de Utrenie. După Utrenie, parcă 


îl aud pe Părintele Sârbu zicând: 


- Măi copii, dacă aţi venit aici ca să vă rugaţi, să fiți cu ochii în pământ şi cu 
sufletul sus, la Dumnezeu, împreună cu mine, că altfel, dacă vă uitaţi în toate părțile, vă 
simt aici, în ceafă, gândurile împrăştiate şi nu mă pot înălța. Cine nu se poate ruga este 
mai bine să se ducă la plimbare, ca să ne lase liniștiți, pentru a putea înălța flacăra limpede 


a rugăciunii către Dumnezeu. 


La orice abatere de la statutul credinciosului în timpul Sfintei Liturghii, el se 
oprea din oficiere şi menţiona abaterea, corectând-o pe loc. Mereu şi mereu ne atrăgea 
atenția că Sfânta Liturghie nu înseamnă numai rugăciunile preotului, ci şi colaborarea 
noastră cu el şi că nu ne putem împărtăşi cu Duhul Sfânt decât dacă avem toată 
deschiderea sufletească spre Dumnezeu, pentru ca astfel să se reverse asupra noastră harul 
dumnezeiesc. Şi ne mai atrăgea atenția că revărsarea harului este cu atât mai mare cu cât 


rugăciunea noastră este mai adâncă. Zicea Părintele: 


- Să nu credeţi voi că „lumânărica” sau „prescurica” este totul. Nu, copii! 
Ridicarea sufletelor voastre lângă Domnul este Sfânta Liturghie! Deci, linişte desăvârşită 


şi concentrare maximă la ceea ce gândim şi rostim! 


Şi acestea despre care vorbesc se petreceau în anii cumpliți ai totalitarismului 
şi ateismului, când au fost demolate atâtea biserici, când toate bisericile noastre erau 
controlate la fiecare slujbă de securişti cu carneţele, în care-şi notau tot ce li se părea 
suspect. Pe Părintele Sârbu însă nu-l înfricoşa nimic, cu toate că făcuse ani de detenţie 
cumpliţi şi domiciliu forţat în Bărăgan. Îi vedea pe „sticleţii” cu casetofoane, cu aparate 
de fotografiat, luând notițe din predici, dar cu atât mai mult el se aprindea la vorbă. 
Vorbea răspicat, cu afronturi clare la adresa celor care persecută Biserica lui Hristos. Li 
se adresa direct şi tăios, în timp ce noi ne făceam micuţi-micuţi, şi ne temeam să nu ne 


aresteze a doua zi. 

În anii aceia de grea persecuție a Bisericii, nici nu ştiu dacă afară de Părintele 
Sârbu mai făcea cineva în vreo biserică pom de Crăciun în seara de Ajun, cu colinde după 
Vecernie. Dânsul făcea. Ducea tradiția mai departe, ca să nu uite copiii obiceiurile din 
ziua Naşterii Domnului. Confecţionase o stea mare, frumoasă, luminată din interior, care 
mai există şi astăzi şi o aşeza pe peretele dinspre sud al bisericii. Acolo aşeza şi bradul 
înalt, frumos gătit cu prinoase, jucării, dulciuri şi hăinuţe aduse de credincioşii bisericii. În 
noaptea de Ajun, biserica era ticsită de lume: copii, tineri şi bătrâni. Părintele oficia întâi 
Vecernia, după care adresa câteva gânduri legate de semnificaţia nopţii de Ajun şi a 
Naşterii Domnului. Urma un concert de colinde, susținut de corul bisericii şi apoi 
împărțirea darurilor. Moş Crăciun era reprezentat de domnul Petre Dinu, care împodobea 
strana cu vocea lui minunat timbrată. El punea întrebări copulor legate de buna lor 
purtare, de credinţa lor, iar ei, cu priviri de îngeraşi, primeau darurile, făgăduind că vor fi 
cuminţi, ascultători şi cu rugăciunile la zi. Plecam acasă cu conştiinţa datoriei împlinite 
faţă de Hristos şi copii noştri în Noaptea sfântă şi adormeam în fâlfâit de aripi, zurgălăi, 


colinde şi binecuvântări de sus. 


După Sfintele Liturghii din zilele Crăciunului, povăţuiți de Părintele Sârbu, 
aduceam prinoase pentru bătrânii din azile sau bolnavii din spitale şi împreună cu dânsul 
duceam aceste pachete celor uitaţi de lume. Ce bucurie! Câte lacrimi de fericire trezeau 
aceste vizite şi în special prezenţa Părintelui, care se aşeza pe marginea paturilor şi îi 
întreba pe cei necăjiţi câte una, câte alta, ca un adevărat apostol al lui Hristos. După câtva 


timp ne citea şi scrisorile de mulţumire primite. 


Ceea ce era, iarăşi, caracteristic Bisericii Sapienţei, stabilit de Părintele Sârbu, 
obicei rămas până astăzi, era Canonul Sfântului Andrei Criteanul în prima şi a patra 
săptămână din Postul cel Mare al Paştelui. Canonul era citit şi cântat în stilul plin de 
credinţă şi smerenie al Părintelui Sârbu, pe muzica atât de potrivită cu textul a Părintelui 


Berezovschi, aşa cum pe vremea aceea se oficia numai la Mănăstirea Antim. Părintele 

Sârbu citea cu vocea aceea inconfundabilă, cu un timbru atât de personal, plin de 
sinceritate şi har, cu atâta pioşenie, smerenie şi evlavie, încât lacrimile noastre ţâşneau 
fără voie. Corul condus de Ileana Marinoiu dădea răspunsurile şi cu toții ne rugam, 
cântam şi plângeam păcatele noastre. Totul se petrecea încetişor, cu lumină puţină, într-o 
atmosferă de mănăstire. În prima şi ultima săptămână din Postul Mare rugăciunile se 


săvârşeau mult mai amplu, după tipicul mănăstiresc. 


In glasul Părintelui era tot sufletul său, toată credinţa, smerenia, iubirea curată 
şi adâncă pentru Dumnezeu. Totul era adevărat, autentic în rugăciunile sale; uitai de tine, 
de ce este în jurul tău şi la sfârşit te trezeai ca dintr-un vis minunat, revenind uşor pe 


pământ, între oameni. 


Unde eşti, Părinte sfinte, să ne mai aduci măcar o dată cerul pe pământ, în 
sufletele noastre obosite şi vlăguite?! Cine altul în afară de cucernicia ta ar mai putea face 
să plângă, în nopțile Canonului Mare, şi pietrele, prin rugăciunile adânci, pline de 
pocăință adevărată, cu glasul acela de rob al lui Dumnezeu? Era glasul unui om care a 
suferit pentru Dumnezeu cu bucuria că i s-a dat suferinţa şi cu rugăciunea arzătoare pentru 
noi toţi, fiii săi, pentru toți aceia pe care îi avea acolo aproape, lângă dânsul. Toată 


biserica, în genunchi, plângea. Era Hristos acolo cu noi! 


Ca să poţi să-l descrii pe Părintele Sârbu ar trebui să scrii tomuri (vo/ume) 
întregi; o stea mare şi luminoasă lăsată de Dumnezeu pe pământ, pentru a fi exemplu de 


preoție şi pentru salvarea de suflete . 


Avea o dragoste deosebită pentru bătrânii neputincioşi şi singuratici, pentru 
ordine, estetică, muzică, flori, curăţenie. Odată, văzând nişte credincioase tinere ale 
bisericii într-o curte din apropierea bisericii, le-a întrebat ce caută acolo, fiindcă locuiau 
departe de biserică. Când i-au răspuns că vin mereu la o mătuşă singură şi bătrână, ca să 


stea de vorbă cu dânsa, s-a înduioşat: 

- Nici nu ştiţi ce mult îmi place acest gest al vostru. Aşa să faceţi mereu, că-l 


place lui Dumnezeu! 


Spovedania făcută la Părintele Sârbu îţi aducea o mare mulţumire şi uşurare 
sufletească. La prima mea spovedanie, când am început să-i spun păcatele, ochii 1 s-au 
umezit şi până am sfârşit mărturisirea, Părintele plângea cu lacrimi fierbinţi, însoțit de o 
mirare fără margini, poate şi pentru inocenţa şi candoarea cu care îi spuneam toate. După 
câtva timp a povestit credincioşilor, fără să dea în vileag numele meu, ce era în stare să 
facă şi să creadă o fiică duhovnicească a sa, explicând gravitatea păcatelor respective 
drept învăţătură pentru aceştia (era vorba de spiritism şi credinţa în reîncarnare). Ne 
pregăteam pentru spovedanie cu atâta dragoste şi sfială, ca şi cum ne duceam chiar în faţa 
Mântuitorului, fiindcă simţeam că Părintele ne înţelege, ne iartă şi suferă pentru noi, cei 
care săvârşim greşeli peste greşeli cu inocenţă. Dânsul le ierta, învățându-ne cum să ne 


îndreptăm. 


Prin felul său blând, apropiat şi înţelept, ştia să scoată totul din tine. În marea 
sa delicateţe şi înţelegere, ne propunea să scriem faptele pe care ne jenăm să i le spunem 
cu glas tare. Cunoştea până în adânc mizeria morală a omului şi nu voia să ne lase cu pata 
pe suflet nemărturisită. Îl interesa foarte mult dacă suntem conştienţi de păcatele noastre şi 
dacă ne pare rău pentru ce am greşit în faţa lui Dumnezeu. Sesiza ceea ce era obscur sau 
păcătos în viaţa credinciosului şi avea tactul necesar de a-l face conştient de gravitatea 
rătăcirii în care se află şi de a-l întoarce la Dumnezeu. Mare şcoală era pentru noi sfânta 
spovedanie la Părintele Sârbu! Dojana lui era beţişorul lui Dumnezeu. Ştia să dojenească 
numai aşa cum o mamă sau un tată o face. Avea darul de a ne face să înţelegem de cenu a 
fost bine ce am greşit. Avea timp - totdeauna - pentru noi să ne asculte cu mult interes 
duhovnicesc, cu toată dragostea de care era în stare un om. Noi eram copiii, familia lui, de 


care nu s-a despărțit nici o zi decât la moarte. Nu s-a îndurat, în 11 ani cât a lturghisit la 


Pagina 130 


Biserica Sapienţei, să-şi ia concediu decât o dată sau de două ori câteva zile. Până la 
dânsul nu am întâlnit un alt preot care să iubească pe semenii lui ca pe proprii copii pe 
care îi dăduse Dumnezeu. Vedeai bine cum se simţea dator să le corecteze traiectoria 


greşită a vieţii lor sufleteşti şi, prin mijloacele sale subtile, controla efectele. 


Părintele era punctual ca un ceasornic şi aşa ne învățase şi pe noi să fim. 


În biserică îi plăcea să se cânte încetişor şi lin, pentru a crea o atmosferă de 
rugăciune. Ne învățase un „Tatăl nostru” pe care-l cânta toată biserica, dar pe care numai 
o solistă, Anişoara „mare” - Anişoara Sisea - îl începea atât de înduioşător şi limpede, 
încât îl continuam cu lacrimile în gât. Acest „Tatăl nostru” a fost cântat la ultima Sfântă 


Liturghie a Părintelui Sârbu din altar de el însuşi şi de atunci nu s-a mai cântat. 


Părintele Iulian Stoicescu mi-a povestit că înainte de a se interna pentru 
operaţie, la ora şase dimineaţa a sunat la uşa sa Părintele Sârbu, ca să-i dea o sumă 
importantă de bani pentru biserica Flămânda şi un rând de veşminte preoțești, această 
biserică fund mai lipsită de fonduri decât a noastră. Până atunci, spunea Părintele Iulian, 


în fiecare lună îi ajuta biserica, din ce avea şi cu cât putea. 


Din spusele altor credincioşi, ştiu că Părintele ajuta unele schituri sărace din 


Moldova cu bani, la urmă lăsându-le şi veşminte. 


La toate lucrările sale, dar în special la cele care trebuiau făcute cu mai multă 
discreţie, era ajutat de doamna Maria Mărculescu, secretara şi casiera bisericii. Părintele îi 
aprecia foarte mult credinţa curată, nealterată, devotamentul ei pentru Hristos şi Biserică, 
corectitudinea în toate lucrările încredințate şi smerenia ei excepţională. Odată, atătându- 


mi-o, mi-a zis: 


- Vezi pe doamna care trece? Este licențiată a Facultății de Drept. Nu s-ar 


spune când o priveşti, cu înfăţişarea ei modestă. Să ţineţi minte că doamna Maria 

Mărculescu e o sfântă! 


Acestea au fost cuvintele lui despre credincioasa care a fost „mâna lui 


dreaptă” până în momentul morții. 


La biserica noastră era o bătrână - mama Ana - văduvă cu doi copii şi o pensie 
de urmaş mică. Venea cu regularitate la toate slujbele, tocmai din Şoseaua Giurgiului, 
până la vârsta de 86 de ani, când a căzut răpusă de o congestie cerebrală. Era foarte 
credincioasă. Părintele Sârbu o cerceta şi o ajuta mereu, iar cu puţin înainte de a muri i-a 


spus: 


-  Ană, eu poate nu mă mai întorc din spital, dar tu să nu părăseşti bisericuţa 
aceasta, că aici lumea te ştie că eşti o credincioasă de nădejde, dar în altă parte te va 


considera o cerşetoare. Să vii aici, că oamenii te vor ajuta până la sfârşit! 


ȘI aşa a fost. 


Dacă vedea că cineva a lipsit de la slujbă două săptămâni, telefona sau 
trimitea pe cineva să vadă ce s-a întâmplat cu acel credincios. Ne trata ca pe copii săi. 
Avea grijă să fim internaţi când era nevoie, să avem medicamentele necesare, ne şi 


împrumuta cu bani când era cazul. 


Timpul în care a slujit Părintele Sârbu, 1964-1975, au fost ani grei, în care 
orice investiţie, orice reparaţie a bisericii era foarte greu de realizat din lipsa banilor. 
Totuşi, Părintele, prin prestanţa sa morală, prin dragostea pe care o insuflase enoriașilor, 
reuşea să strângă, foarte repede şi uşor, suma necesară oricăror lucrări. Dacă era nevoie de 
bani pentru biserică, se adunau ca prin farmec şi, prin muncă voluntară, se reuşea orice 
iniţiativă. Îmi amintesc cum s-a refăcut tencuiala exterioară a bisericii, venind la muncă 


enoriaşii cu mic cu mare, aproape în fiecare zi cât au durat aceste reparaţii. Părintele 

Sârbu a organizat munca în aşa fel încât zilnic veneam cam 10-15 oameni, lucrând şase- 
opt ore, de multe ori cu sculele aduse de noi şi cu materialele noastre. Venea şi sora mea 


mai mare, Lenţica. Ciopleam la zid, dărâmând până la tencuială. 


Asta o făceam nu numai din dragoste pentru Dumnezeu, ci şi pentru Părintele, 


care avea un magnet puternic cu care ne atrăgea sufletele. 


Alături de mine lucra la zidul bisericii o credincioasă, Agafia, plăpândă, tare 


necăjită în familie şi bolnavă. Intr-o zi mi-a spus: 


- Sunt tare bolnavă şi necăjită, dar când fac ceva la chemarea Părintelui, mă 


însănătoşesc. Uite, acum nu am nimic şi-mi era tare rău când am plecat de acasă! 


Şi trăgea vârtos cu ciocanul, ca un om sănătos. 


Noi, care lucram la repararea zidurilor, aduceam alimente pentru masa de 
prânz, iar alte surori ale noastre pregăteau mâncarea şi eram serviţi la ora mesei ca orice 
muncitor care trebuie hrănit. Mi se pare că în vreo două săptămâni lucrarea a fost 
terminată, fără ca biserica să ceară bani de la Patriarhie. Tot în felul acesta s-a pardosit 
biserica cu marmură albă, fără specialişti din exterior. Au fost confecționate câteva măsuţe 
pentru aprins lumânări în curte, cu acoperiş din tablă, tot prin munca şi contribuția 


enoriașilor. Părintele doar ne întreba: 


- Ce ziceţi, voi, copii? Credeţi că e bine să facem cutare lucru prin forţe 


proprii? 


Şi totul răsărea ca din poveste în cel mai scurt timp. Au fost ani de sporire 
duhovnicească şi satisfacţii, pentru că vedeam că suntem luaţi în seamă şi fiindcă puteam 
realiza ceva concret. Totodată aceste realizări ne strângeau tot mai tare de Părintele nostru 


bun şi drag şi întăreau unitatea dintre noi. 


Grădina din curtea bisericii a fost întreținută tot prin grija şi contribuția 

noastră. Mai aduceam fiecare câte un soi de trandafir, câte un soi de floare deosebită, 
îngrijind grădina pe cât se putea. Noi ştiam că acolo este casa noastră. O iubeam şi o 
îngrijeam ca atare şi Părintelui îi străluceau ochii când ne vedea trebăluind ca nişte albine 


în stup. Nu îngăduia să fie ruptă nici o floare din grădină. 


La ultima Sfântă Liturghie, de Sfânta Parascheva, Părintele Sârbu şi-a luat 
rămas bun de la noi pentru totdeauna. Era o zi însorită de toamnă, cu crizanteme de toate 
culorile. Eu lipsisem de la biserică vreo două săptămâni. Mă supărasem pentru că 
Părintele a întrerupt Sfânta Liturghie pentru a face observaţii cuiva (cum se mai întâmpla) 
şi m-a sustras din concentrarea mea. După ce mi-a trecut „supărarea” nejustificată, am 
cumpărat trei crizanteme ruginii, frumoase şi le-am adus Părintelui la uşa altarului, 


spunându-i: 


-  Primiţi, Părinte, o floare pentru Cuvioasa Parascheva, alta pentru sufletul 


dumneavoastră minunat şi alta pentru bunica mea, care se numea Parascheva. 


Ochu 1 s-au umplut de lacrimi şi m-a privit duios, dar cercetător, întrebându- 


Dar unde aţi fost, doamnă, două săptămâni? 


- Am rătăcit, Părinte! 


Da, bine ați zis, ați rătăcit! 


Deci ştia tot. Mi-am făcut atâtea mustrări de cuget pentru lipsa mea, încât am 
stat aproape toată Sfânta Liturghie în genunchi - şi aceasta a fost cea mai frumoasă slujbă 


din viaţa mea. 


Părintele Sârbu a slujit cu emoția şi puterea aceluia care simţea că o face 
pentru ultima dată. A cântat în altar „Tatăl nostru”, în emoția tuturor celor care ştiau că 


pleacă la operaţie. Toată slujba s-a desfăşurat ca un film de adânci dimensiuni spirituale, 

ca şi cum toţi, preot şi credincioşi, ne deplasam sus, cât mai sus, transfiguraţi, până când 
predica Părintelui ne-a adus la realitate. După ce ne-a marcat semnificația zilei respective, 
ne-a anunţat că a venit ziua internării sale în spital, chiar contrar voinţei lui, pentru o 
intervenţie chirurgicală. Ne-a rugat să nu facem din aceasta o tragedie, deşi simte că nu se 
va mai întoarce viu de la spital. Dar noi să nu ne întristăm şi să nu plângem, că de acolo 
de unde va merge ne va putea ajuta mult mai mult. Ne-a spus că a lăsat în ordine toate 
cele necesare pentru bisericuţă, că a obținut aprobare imediat, fără nici o obiecție, de la 
înalt Prea Fericitul Patriarh de a fi înmormântat în curtea bisericii. A cerut înhumarea aici, 


în curtea bisericii, ca să fie aproape de noi, să ne poată ajuta. Ne-a zis: 
- Şi vă voi ajuta mult mai mult de acolo de sus, decât v-aş fi ajutat de aici! 


Ne-a spus că a muncit în toți aceşti ani cu dorinţa de a închega şi forma un 
nucleu de credincioşi uniţi şi puternici în Hristos, care să răspândească lumină oriunde s- 
ar afla. La urmă ne-a rugat fierbinte să nu părăsim această biserică, în care a lucrat cu 
atâta dragoste şi sârg împreună cu noi, pentru că el ne-a pregătit pentru Preoţie şi nu 
pentru preot. Ne-a zis: 

- Oricine ar veni în locul meu, voi să veniți şi să staţi cuminţi într-un 
colțişor, cu ochii în pământ şi cu sufletul la Hristos şi să vă rugaţi aşa cum v-am învăţat, 
iubind tot ce vine de la Dumnezeu! 

De când a vorbit la ultima Sfântă Liturghie, am simţit că nu-l voi mai vedea 
niciodată viu pe Părintele Sârbu. 

Era printre puţinii preoți care a îndrăznit în predicile sale să ia atitudine 
împotriva comuniştilor şi a necredincioşilor. Atitudinea lui trebuia pedepsită de cei vizaţi 


şi acest lucru s-a produs prin aranjarea unei anumite echipe chirurgicale. Operația s-a 


soldat cu o infecţie, cu o septicemie ce probabil a provocat moartea. 


Doamna Maria Mărculescu, de curând adormită şi ea, se afla în momentele 

acelea la patul de spital al Părintelui. El şi-a dat seama că i-a venit „ceasul” şi a rugat-o 
să-l ajute să se spele pe faţă şi pe mâini şi să-i aducă un preot pentru Sfânta Împărtăşanie. 
În dreapta socoteală a Tatălui Ceresc, lucrurile au fost aranjate în aşa fel încât, alergând pe 
la toţi preoții din jurul spitalului, Mania Mărculescu n-a găsit pe altcineva să vină decât pe 
Părintele Arhimandrit Argatu. Dumnezeu a vrut ca un „înger” să fie împărtăşit de un alt 


„înger”. 


Şi aşa s-a stins o mare lumină, la 23 octombrie 1975. Nu ştiu dacă un alt suflet 
a fost jelit de atâta omenire! Gândul mi-a alunecat la înmormântarea Domnitorului Ştefan 
cel Mare, atunci când am văzut puhoiul de omenire care umplea biserica, străzile din jur, 
curtea, toţi plângându-l ca pe un copil al lor. Era o mulţime imensă, un puhoi de oameni, 
neînchipuit de mulţi şi toţi îl plângeau cu jale mare. Un sobor de preoţi l-au prohodit şi 


câţiva vorbitori i-au adresat recunoştinţă, dragoste şi mulţumiri pentru tot ce a făcut. 


Noi, enoriaşii bisericii, ne învârteam de colo-colo, ca loviți de un cutremur, 
necrezând că este adevărat că nu mai este Părintele Sârbu. Văzând că toţi cei prezenți 
plâng copleşiţi de durere şi că nimeni dintre credincioşii bisericii nu ia cuvântul, am vorbit 
eu, în numele credincioşilor, încercând să exprim portretul Părintelui şi ce am pierdut prin 
moartea lui, rugând pe Părintele Patriarh să ne trimită un alt preot după măsura Părintelui 
nostru care ne-a părăsit. Singurii mulţumiţi erau oamenii Securităţii, că au mai stins 


lumina unui soare. 


Mariana Stoicof 

Un „ales” al Domnului 


Relatare: Maria Mărculescu 


Cu puţin înainte de a părăsi viaţa aceasta pământească, doamna Maria 
Mărculescu, una din cele mai apropiate şi preţuite colaboratoare ale Părintelui 
Constantin Sârbu, a consemnat în scris unele meditații personale şi apoi, de pe patul 
spitalului, ne-a povestit câteva amintiri, foarte puţine față de cele multe pe care n-a mai 


ajuns să ni le spună şi pe care le-a dus cu ea în mormânt. 


După moartea soţului meu, am căutat împreună cu sora mea o biserică unde să 
găsim liniştire pentru sufletele noastre. În fiecare duminică mergeam în altă parte, lăsând 
ca duhul din noi să vorbească. Astfel, într-un din zilele de sărbătoare, Dumnezeu ne-a 
condus paşii la Biserica Sapienţei. Aici am găsit ceea ce căutam; aici am şi rămas. Nu 
după mult timp, am devenit casiera şi secretara Bisericii. Am cunoscut bucuria de a avea 
duhovnic şi păstor sufletesc pe Părintele Constantin Sârbu şi de a conlucra cu el zi de zi 


spre întărirea şi creşterea comunităţii noastre. 


Într-o perioadă de îngrădire şi asuprire a Bisericii, Părintele Constantin Sârbu 
nu a pregetat nici o clipă să lucreze fără teamă în slujba lui Dumnezeu, nesocotind 
îngrădirile care 1 se impuneau, suferințele personale şi amenințările Securităţii, care-i 
cereau necontenit să renunţe la o astfel de slujire. Primea şi avea timp pentru toţi; 
încredința lui Dumnezeu problemele grele ale bisericii şi ale fiecăruia, găsind răspuns prin 
luminare divină. De aceea şi soluțiile date de el erau pline de înţelepciune. Temelia şi axul 
pe care şi-a fixat întreaga viaţă era rugăciunea; îndemnându-ne şi pe noi ca în acest fel să 


ne deschidem calea spre Dumnezeu. 

Totdeauna era gata pentru rugăciune, oricât de ocupat era şi oricât de grea îi 
era propria suferinţă. Prin rugăciunile sale, Dumnezeu a dat vedere unei nevăzătoare, a dat 
putere Vioricăi, a vindecat multe suferinţe trupeşti şi sufleteşti. Chiar atunci când ajuta pe 
cei flămânzi, nu uita să le dea hrană şi pentru suflet. Prin predici, cateheze şi învățături 
neîncetate ne dăruia „lumina cunoștinței” cu tact şi pricepere, cu înţelepciune, putere de 
convingere şi multă căldură sufletească. În acest fel s-a format comunitatea noastră, 
perfect închegată prin nădejde, credinţă şi în special prin dragostea de om şi de 
Dumnezeu. Împotriva sectanţilor a dus o luptă neîncetată. A reuşit să întoarcă pe calea 
Bisericii pe mulți, având ei drept pildă viaţa comunităţii noastre şi a comuniunii dintre 
noi. 

Bun organizator, ne repartiza atribuții precise, fiecare ştiam exact ce aveam de 
făcut. Astfel a reuşit în câțiva ani, prin munca şi aportul aproape exclusiv al credincioşilor, 
să transforme capela ruinată într-o bisericuţă model, numită adeseori „catedrală”. În afara 
lucrărilor mari, a făcut cămăruțele de jos, din subsol, pentru depozitat lumânări şi alte 
obiecte, a făcut cele trei cazane pentru aghiazmă din metal cromat, cele trei mese metalice 
acoperite pentru lumânări, a cumpărat covoare, feţe de masă, mochete, mobilă în 
bucătărie, a instalat faianţă şi gresie în bucătărie şi baie la casa parohială, ca să fie, cum 
zicea, „pentru cel ce vine după mine”. A adus două camioane de pământ virgin pentru 
grădină, a cumpărat de la o seră trandafiri şi brazi care au fost sădiţi, a făcut un mic gard 
despărțitor între grădină şi curte. Având continuu ceva de refăcut, zicând: „repede, căci 


|? 


timpul îmi este foarte scurt!”. In ziua în care a fost operat, în curtea bisericii s-a turnat 


asfaltul, ultima sa lucrare, efectuată într-o singură zi. 


I-a plăcut ordinea în toată activitatea sa, el însuşi fiind un model de ordine şi 


punctualitate. La toate slujbele respecta cu stricteţe ora fixată. Ne spunea: 


- Dacă vreodată nu puteţi veni la Sfânta Liturghie, să ştiţi că la ora zece 


începe Sfânta Liturghie, iar la ora unsprezece şi un sfert are loc Prefacerea Darurilor. 

Oriunde vă veți afla, prin rugăciune puteţi fi în comuniune cu noi, ca şi când aţi fi de faţă. 
Şi aceste ore erau respectate cu stricteţe. 


A fost atât de prețuit şi iubit de noi toţi, credincioşii care formam „familia” 
lui, încât îl ascultam şi-l urmam fără şovăire, ca pe un adevărat Păstor, care ne spunea: 
„Eu toate le fac cu voi şi prin voi”. Şi noi simţeam că suntem una cu el în Domnul nostru 
lisus Hristos, prin iubire. La orice solicitare a Părintelui răspundeau mult mai mulți 
oameni decât era nevoie; alteori primeam un ajutor neprevăzut. De exemplu, în 1974, 
pentru a pardosi biserica cu marmură, a făcut apel la sprijinul credincioşilor, ca să poată 
înfăptui lucrarea în trei-patru zile. Dar în prima zi au venit şaptezeci de credincioşi, încât 


toată lucrarea s-a făcut într-o singură zi. 


Imi amintesc o întâmplare. Intr-o duminică, Părintele Constantin Sârbu ne 


spune: 


- Am trecut prin piaţa de flori (pe atunci în spatele Hanului lui Manuc) şi am 
văzut la consignaţie un candelabru care s-ar potrivi foarte bine să fie aşezat în pridvorul 
bisericii noastre. Costă cam mult: 900 lei. După atâtea cheltuieli, nici nu-mi vine să mai 
apelez la dumneavoastră, având în vedere şi cele ce vor urma. Totuşi, poate puteţi găsi pe 
altcineva, vreo relaţie, care ar avea bunăvoința să facă această donaţie. Să încercăm. Eu vă 
sfătuiesc să treceţi să-l vedeţi. Poate va putea şi va voi cineva să-l aducă dar lui 


Dumnezeu. Este o jertfă pentru sufletul lui. 
Duminica următoare, Părintele ne întreabă: 
- Ați văzut candelabrul? Cine s-a hotărât să-l dăruiască? 
Linişte. 
- Nimeni nu are nimic de spus? 


Linişte. Din fundul bisericii înaintează o femeie bătrână, sau între două vârste: 

- Eu, Părinte, vreau să cumpăr candelabrul, dar nu am chiar toţi banii. Câţi 


am, îl dau. 

- De unde ai tu (îi spune pe nume) atâţia bani? Abia îţi duci viaţa de pe o zi 
pe alta! 

Și ne face semn că cerşeşte. 

- I-am adunat pentru fata mea. Ea a murit. Acum, câți am, îi dau pentru 
Domnul. 


- Dumnezeu să-ţi primească jertfa pentru sufletul tău şi al fetei! Aşează-te la 


uşa bisericii şi fiecare, la ieşire, va putea adăuga câte ceva pentru a 
completa suma necesară. 


Bătrâna s-a aşezat cu mâna întinsă, după cuvântul Părintelui şi a adunat mult 


mai mult decât valora candelabrul. 
Duminica următoare, Părintele ne-a spus: 


- Am cumpărat candelabrul, căci doamna X ne-a dat banii făgăduiţi. Dar să 
ştiţi că a avut de suferit din pricina asta. Sora ei a dojenit-o foarte tare, şi puţin spus 
dojenit: „Ţi-ai găsit tocmai tu, o amărâtă, să donezi!”. Ea nu-şi dădea seama că prin 
această donaţie sora ei şi-a agonisit o comoară. Ea a suportat dojana şi a înfruntat-o cu 


toată istețimea şi demnitatea, făcând acest dar sfintei biserici. 
Aşa se săvârşeau lucrările, cu ajutorul lui Dumnezeu, în biserica noastră! 


Am avut numeroase ocazii să ne convingem că Părintele Constantin a fost 
văzător cu duhul şi că Dumnezeu asculta cererile sale. Deşi era totdeauna ferm şi 
categoric în atitudinea şi hotărârile sale, era de o mare smerenie şi se cobora la nivelul 
fiecăruia dintre noi, sprijinindu-ne şi ridicându-ne. Şi prin felul în care ne vorbea, nu 


puteam să nu-l ascultăm. 

Fiind casiera şi secretara bisericii, aveam împuternicire şi delegație pentru a-l 
reprezenta pe Părintele şi a rezolva problemele pe care mi le încredința la bancă, la poştă, 
la Patriarhie. Aveam semnătură în bancă, cu drept de a ridica şi depune banii în numele 
bisericii, plăteam impozitele, depuneam bani pentru lumânări la Patriarhie şi apoi le 


ridicam, mergeam cu actele la Protoierie şi alte atribuţii ce mi se încredinţau. 


Mi-a rămas viu în amintire cum odată, ducându-mă la Protoieria sectorului cu 


acte, Părintele Protopop mă întreabă: 
- Dar cine eşti dumneata? Pentru cine vii tot mereu dumneata? 
- Pentru sufletul meu vin, Părinte! am răspuns. 


Protopopul n-a mai zis nimic. Reîntoarsă la biserică, am povestit Părintelui 


Constantin întrebarea ce mi-a fost pusă. 
-  Şitu ce i-ai răspuns, Marie? 
- Că pentru sufletul meu vin. 
- Duhul Sfânt te-a învăţat ce să răspunzi! 


Şi astăzi îmi sună în urechi cuvintele Sfinţiei sale. 


Tot eu ţineam legătura cu săracii pe care biserica îi ajuta lunar. Pentru sine, 
Părintele a disprețuit bunurile pământeşti, dar s-a îngrijit de cei în suferință: bolnavi, 
văduve, orfani. Nu-i plăceau şi nu accepta cerşetori la uşa bisericii, dar avea evidenţa unor 
persoane în vârstă, fără pensie şi fără nici un sprijin. Căuta să-i afle în tot Bucureştiul; 
avea evidenţa lor şi le trimitea regulat ajutoare. Credincioşii bisericii şi alţi apropiaţi de 
noi căpătaseră o încredere nelimitată în multiplele acţiuni pe care le întreprindea Părintele 
Sârbu, încât răspundeau la toate solicitările lui chiar fără a cunoaşte repartizarea 


fondurilor şi a ajutoarelor. Un director de spital a venit odată şi a dăruit o mare sumă de 

bani. Tot aşa şi alţii. Se strângeau şi alimente. Eu mergeam în fiecare lună să duc fiecăruia 
acasă ulei, zahăr, orez, mălai, făină, precum şi bani. Precizam data când urma să vin luna 


următoare. 


Astfel, din banii bisericii Părintele întreținea un număr mare de săraci, oropsiți 
al regimului comunist. Părintele nu făcea cunoscut tuturor acest lucru. Pe atunci putea fi 
interpretat ca o acţiune potrivnică regimului, o acţiune de ajutorare a celor consideraţi 
„duşmani ai poporului” (respectiv ai partidului comunist). Ajutam, deci, cu foarte multă 


discreţie şi chiar cu un oarecare risc. 


La sărbătorile mari - la Paşti, la Crăciun, la Rusalii - se mergea în prima zi la 
azilul de la Ciolpani, mai oropsit, care, fiind în afara Bucureştiului, pe şoseaua spre 
Ploieşti, nu primea ajutoare, condiţiile de viaţă ale bătrânilor fiind mult mai grele. Uneori 
mergeam chiar cu trei maşini. Erau încărcate cu oale cu mâncare caldă, cu haine, cu 
pachete pentru fiecare, conţinând vase: căni, farfurioare, castroane emailate, tacâmuri, etc. 
În prealabil Părintele se interesa de numărul bătrânilor aflaţi la azil, încât ştiam numărul 
pachetelor care trebuiau făcute. Uneori mergeam câțiva dintre noi şi cu RATA. Unii dintre 
bătrâni împleteau, croşetau, lucrau sacoşe din aţă pescărească ce se vindeau la biserica 
noastră şi banii îi duceam celor care le-au lucrat. În această situaţie erau, de exemplu, 
domnul Radu Mironovici cu soţia. Abia în ultimii ani am aflat că ei aveau, de fapt, un 
„domiciliu obligatoriu” acolo, că făcuseră mulți ani închisoare politică, domnul 
Mironovici fiind chiar unul dintre întemeietorii Mişcării Legionare. Aşa mi-am explicat de 
ce Părintele mă trimitea să le duc şi în timpul anului pachete cu alimente sau bani. Poate îi 
cunoştea dinainte, de la Huşi. Părintele fiind anchetat mereu de Securitate, îşi lua măsurile 
de prudenţă şi chiar când venea la Ciolpani, mă trimitea uneori pe mine la anumiţi bătrâni, 


pe când el stătea de vorbă cu personalul azilului. 


Şi în afara marilor sărbători mergeam la Spitalul nr. 9 sau Bălăceanca, ducând 


sacoşe încărcate cu mâncare. Meream câte cinci-şase persoane. Imi amintesc dintre ei pe 

Samson Mircea, soţul Matildei, Tatiana Cortun şi alții. 


Înainte de a pleca la spital pentru operaţie, Părintele mi-a încredinţat 
douăsprezece C.E.C.-uri de 5.000 de lei fiecare, pentru a le expedia în cazul în care nu se 
va mai întoarce viu de la spital. Erau bani pe care Părintele îi repartizase pentru unele 
schituri, mănăstiri sau biserici sărace din ţară. Pe atunci această sumă reprezenta un real 
ajutor. De asemenea, în Bucureşti, după moartea Părintele Constantin, am predat un 


C.E.C. de 5.000 de lei Părintelui Iulian Stoicescu, pentru Biserica Flămânda. 


La ultima Sfântă Liturghie, Părintele ne-a spus şi ne-a repetat ultima lui 
dorinţă: 
- Să nu părăsiţi biserica aceasta! Să n-o părăsiți indiferent ce preot ar fi. Eu 


v-am pregătit pe voi nu pentru preot, ci pentru Preoție! 


Spitalul la care a fost îndrumat să se opereze era în spatele Poştei Centrale de 
atunci, vis-a-vis de C.E.C.-ul mare. Rezerva în care a fost introdus avea un geam spart. 
Un credincios al bisericii, care acum este preot-călugăr i-a adus sticlă şi i-a montat singur 
geamul în locul spărturii. Trei zile mai târziu, în ultima zi de viaţă a Părintelui pe acest 
pământ, mă aflam lângă patul lui, împreună cu doamna doctor Ursulescu. În timpul nopţii 
fusese doamna doctor Tăslăuanu. Părintelui îi era foarte rău. Am căutat doctorul, care abia 
într-un târziu a deschis doar uşa şi şi-a exprimat mirarea că bolnavul încă n-a murit. 
Atunci Părintele, văzând că a fost sortit morţii, m-a trimis să caut un preot ca să vină să-l 
împărtăşească. Am alergat la bisericile din jur, dar nici un preot n-a putut veni. Mergând 
din biserică în biserică, am ajuns la Mănăstirea Antim. Aici l-am găsit pe Părintele Argatu, 
care a venit imediat. Atunci n-am înţeles de ce Părintele Argatu, venind, parcă tot încerca 
să aşeze perna bolnavului. Abia apoi ne-a spus că pe când îl împărtăşea, a văzut o aureolă 


în jurul capului său. In primul moment a crezut că perna este colorată. Apoi însă şi-a dat 

seama că este aureola unui mare ales al lui Dumnezeu. După ani şi ani, când Părintele 
Argatu stătea de vorbă cu vreun credincios al Bisericii Sapienţei, reamintea totdeauna 
această descoperire ce i-a fost dăruită de Dumnezeu pentru a o face cunoscută tuturor: 


aureola cu care l-a încununat Dumnezeu pe Părintele Constantin Sârbu. 


Astfel mi-a fost dat să trăiesc acel moment atât de dureros, sfâşietor, dar 
totodată solemn al trecerii Părintelui nostru atât de iubit dintr-o lume în alta. Să ne rugăm 
ca, aşa după cum ne-a ajutat fiind alături de noi şi printre noi, să ne ajute şi de acolo de 
sus, de la Domnul Puterilor, prin rugăciunile sale, să ne câştigăm şi noi, nevrednicii, 


iertare de păcate şi mântuire pentru sufletele noastre. 


Maria Mărculescu 

Ultimele zile 


Relatare: Elena Hanganu 


Era în vara anului 1964, când în curtea Bisericii Adormirea Maicii Domnului, 
din strada Sapienţei nr. 5, am văzut o schimbare: un preot nou, o viață nouă care începea 


să se înfiripe. 


Locuiesc în casa vecină cu biserica din anul 1959. Ne desparte doar gardul 
comun. De când m-am mutat aici, am participat la slujbele care se ţineau în această 
capelă, formată dintr-o singură încăpere - naosul - despărțită de altar prin iconostas. 
Bisericuța se afla într-o stare jalnică. Pictura din interior, executată de Tătărescu, era 
ştearsă, înnegrită, pereții erau în cea mai mare parte scorojiţi, căzuţi, pardoseala era 
stricată, covoarele lipsind cu desăvârşire, gaze nu erau introduse în biserică şi nici 
încălzire nu se făcea, gardul era dărăpănat. Puţini enoriaşi erau orbii, care aveau o casă a 
lor în apropiere, pe strada Vigilenţei. Mai veneau câțiva copi şi foarte puţini dintre vecinii 
bisericii. Cei care veneau permanent la biserică nu depăşeau douăzeci-douăzeci şi cinci de 


persoane, în zilele de sărbătoare. 


Într-una din zile, de la balconul meu care dă în curtea bisericii am văzut un 
preot nou, mai în vârstă, mic de statură, cu barbă albă. Totodată am văzut o cunoştinţă de- 
a mea, pe doamna doctor Ursulescu Mania. Am strigat-o de la balcon, cu rugămintea să 
mă aştepte, întrucât vreau să cobor să vorbesc cu ea. Astfel am aflat că-l cunoaşte pe 
Părintele din tinereţe, iar cu preoteasa fusese bună prietenă. Tot ea mi-a spus că soţia 
Părintelui a murit de o boală necruțătoare şi că el este singur, de curând ieşit din 


închisoare după o detenţie de zece ani. Doamna doctor îi repara o pereche de pantaloni, 

iar Părintele era în casă, aranjând câte ceva dintr-o ladă ce-i rămăsese într-o pivniţă, 
înainte de arestare. Atunci l-am cunoscut şi eu pe Părintele Constantin Sârbu. Era în ochii 
lui un fel de melancolie, de durere, de suferinţă, de iubire, de iertare. Mai târziu mi-a fost 
dat să cunosc forța lui spirituală, puterea lui de muncă, spiritul lui gospodăresc şi 
organizatoric cum nu am văzut la nimeni altul, toate oglindite, de altfel, în realizările lui, 


înfăptuite doar în cei zece ani cât ne-a fost dat să-l avem în mijlocul nostru. 


Au apărut ajutoare care au început să facă ordine, să îmbrace pereții - la 
început cu coli de hârtie, pentru a acoperi urâţenia lor, apoi cu metraje din materiale de 
culoare închisă. Părintele a făcut rost de un godin (sobă de fier), iar lemnele erau aduse de 
copiii din vecini şi de credincioşi. După câtva timp, la lumânări a venit o femeie cu care 
Părintele conlucra foarte bine, tanti Cristina sau, cum îi spuneam noi mai târziu, mama 
Cristina. Ea îmi povestea că în zilele de sărbătoare din cursul săptămânii, Părintele o 
trimitea la serviciul „Braţele de muncă” din apropiere, să cheme de acolo oameni la 


slujbă. Dintre ei, mulți rămâneau credincioşi bisericii. 


Ţinea Părintele nişte predici extraordinare. Oamenii nu au întârziat să se 
adune şi nici Părintele nu s-a lăsat până nu a realizat ce a dorit, cu ajutorul credincioşilor 


veniţi din tot Bucureştiul. 


În vara anului 1967, îmi aduc aminte că era foarte cald, iar Părintele făcuse 
rost de cărămizi de la fabrica de cărămizi. Când le aduceau oamenii cu camioanele, ele 
erau încă fierbinţi. Noi le dădeam din mână în mână, de la poartă până în curtea bisericii. 
Cum însă nu se puteau lua direct în mână, purtam mănuşi sau cârpe groase să nu ne 
frigem. L-am întrebat pe Părintele cum a putut face rost de atâtea cărămizi, într-un timp în 
care statul nu acorda nici un sprijin pentru biserici şi cu atât mai puţin materiale de 
construcții. Mi-a răspuns că dacă ar fi spus adevărul, sigur nu le obținea, dar a mințit 


pentru Mântuitorul, spunând că vrea să facă o magazie de lemne, întrucât biserica are 

încălzire cu lemne, ceea ce era adevărat. Construcţia s-a făcut cu foarte multe braţe de 
muncă ale credincioşilor, care lucrau cu tragere de inimă, fără bani, dar cu multă dragoste 


de Dumnezeu. 


Părintele Sârbu o iubea foarte mult pe Maica Domnului, spunând că ea este 
ocrotitoarea acestui sfânt locaş şi voia să o aducă împreună cu Domnul nostru lisus 
Hristos în toate inimile şi casele oamenilor. De foarte multe ori mă întreba ce mai doresc 


oamenii să ştie despre Dumnezeu, ce probleme îi frământă, ce ar vrea să mai afle. 


L-am rugat odată să ţină o predică pentru un unchi al meu, care înjura foarte 
tare de cele sfinte şi avea o lipsă de credinţă sau mai curând o lipsă de educaţie religioasă, 
deşi a avut şansa să se fi născut pe vremea când se făcea religie în şcoală. Îmi amintesc cât 
de emoţionată eram să văd cum va proceda Părintele, dacă va putea să-i transmită, să-l 
facă să înţeleagă ceva din predică şi în special dacă va rămâne ceva în sufletul lui. Vorbind 
după aceea cu Părintele, nu mică mi-a fost mirarea să aflu că şi dânsul avea emoţii. 
Întrebându-l de ce, mi-a spus un lucru foarte frumos: nu este uşor să câştigi un suflet 
pentru Mântuitorul, iar dacă este cazul, poţi merge după el până la capătul pământului şi 


poţi să fu fericit că nu ai trăit degeaba pe pământ, iar plata ta mare este în cer. 


Unchiului meu i-a dat foarte mult de gândit slujba Părintelui şi mi-a spus că 
ceva în el s-a răscolit. A început să vină mai des la biserică. De fiecare dată la Înviere 


venea numai la Părintele Sârbu. 


Avea Părintele o mică istorioară, aşa o numea dânsul, pe care ne-o spunea de 
fiecare dată în noaptea Învierii: era o mamă care avea un fiu. Într-una din zile, fiul şi-a 
omorât mama, a tăiat-o în bucăţi, a pus-o într-un sac şi a plecat să o arunce în apă. Pe 
drum s-a împiedicat, a căzut, bucăţile din sac s-au împrăştiat pe drum, iar el a auzit un 
glas: „Te-ai lovit, dragul mamii?”. După ce ne spunea această istorioară, ruga pe toți cei 


ce au părinţi şi nu i-au văzut de mulți ani să se ducă la ei, căci acei părinți aşteaptă. De 

multe ori ne spunea că veneau apoi la dânsul oameni care mărturiseau că l-au ascultat, 


spre bucuria lor şi a părinților lor. Dar cel mai fericit era Părintele. 


Toate slujbele Părintelui se terminau cu o urare de sănătate şi o săptămână de 
lucru cu bucurii şi împliniri. Ne spunea că Biserica nu învaţă pe oameni decât numai de 


bine. 


Când se făceau parastase pentru cei adormiţi şi în zilele de mari sărbători, 
Părintele făcea apel să se adune toate prinoasele de la biserică şi să se meargă la azilele de 
bătrâni. Era foarte cunoscut pentru aceste milostenii în toate azilele. Acest obicei se 
păstrează şi astăzi în biserica noastră. Dar pe atunci, intrarea preotului în azile nu era 
văzută cu ochi buni. Când mergeam cu Părintele Sârbu de Paşti, se cânta „Hristos a 
înviat”, iar de Crăciun se cântau colinde. Îmi amintesc ce bucurie si emoție trăiam atunci 
când, după Sfânta Liturghie, Părintele ne citea scrisorile pe care le primea de la cei din 
azile, fie de la intelectuali, fie de la oameni simpli, care spuneau că nimeni nu-i mai 


cercetează, dar să mai asculte şi colinde! 


Părintele Sârbu era şi un foarte bun psiholog, şi ştia ce-i trebuie şi ce-i lipseşte 
fiecăruia. Mergea acasă la oameni şi le făcea sfeştanii, mergea la spitale şi azile, unde 
spovedea şi împărtăşea, într-o vreme când accesul în spitale era greu acceptat. După cum 
Sfântul Nicolae cândva ajuta pe cei nevoiaşi, tot aşa şi Părintele Sârbu ajuta pe cei în 
suferinţă, ştiuţi de noi sau neştiuţi. Au fost foarte mulţi cei care au primit ajutor material şi 


spiritual de la acest mare titan al credinţei. 


Am fost şi mai sunt încă unul dintre puţinii oameni foarte fericiţi care a avut 
parte de aşa mari dascăli. Am cunoscut aici, la această biserică, în continuare, pe Părintele 
Constantin Voicescu şi pe Părintele Boris Răduleanu, preoţi cu adâncă credinţă şi trăire în 


Dumnezeu, având puterea harului divin, pe care să ni-l transmită. Ei mi-au adâncit cea 

mai mare avere pe acest pământ: credinţa. Nu aş putea trăi fără ea, fără bunul Dumnezeu, 


care mi-a dat foarte multe pe acest pământ, iar eu nu sunt vrednică de mulţumire. 


Stăteam foarte des cu Părintele Sârbu de vorbă. Dacă se întâmpla să fiu 
supărată, să fiu prost dispusă, coboram în curtea bisericii, unde-l găseam fie în curte, fie în 


biserică. După ce stăteam de vorbă cu el, mă întorceam alt om. 


Ilubea foarte mult copiii. De aceea veneau foarte mulți copii la biserică. Astăzi, 
copiii de odinioară vin aici cu proprii lor copii. Fetiţa mea, care avea câţiva anişori, făcea 
totuşi foarte multă treabă la biserică, bineînţeles, pentru vârsta ei. Când s-a construit 
pronaosul, Părintele împreună cu fetiţa mea au pus prima cărămidă la zidire. După ce a 


terminat toate lucrările, mi-a spus: 
- De acum în colo nu-mi rămâne decât să mă ocup de suflet! 
Dar nu a fost să fie aşa. 


Era în anul 1975, cred, într-o duminică din luna octombrie, când eu nu am 
putut merge la biserică, fiind plecată în provincie. Seara am primit de la Părintele un 
telefon, spunându-mi că, întrucât nu am fost la biserică, vrea să-mi dea o binecuvântare, 
deoarece a doua zi va merge la spital pentru o operaţie (avea, printre multe altele, un ulcer 
mai vechi, probabil din timpul detenţiei). Întrebându-l la ce spital merge, mi-a spus că se 
va opera la Spitalul Poştei. Întrucât nu auzisem lucruri prea bune despre acest spital, i-am 
sugerat să meargă în altă parte. Dânsul mi-a precizat că totul este aranjat, că va veni o 
cunoştinţă sau un nepot de-al dumnealui de la C.C. pentru a-l opera şi totul va merge 
foarte bine. Mie nu mi se părea normală aşa o grabă, şi tocmai la acest spital, care nu mi 


se părea cel mai indicat. Dar dânsul era foarte hotărât în ce avea de făcut. 


Luni, după ce am venit de la servici, am trecut pe la mama Cristina, să văd ce 


mai face, căci într-adevăr îmi era ca o mamă. De foarte multe ori îi duceam mâncare, 

întrucât stătea toată ziua la biserică, ținând biserica deschisă şi trebăluind tot timpul. Când 
am ajuns la ea, era foarte supărată şi plângea. Am întrebat-o ce are. A început să-mi 
povestească ce i-a spus Părintele înainte de a pleca la spital: să aibă grijă de biserică, 
întrucât el nu se mai întoarce; în biserică să pună o masă anume, pe care va fi aşezat 
sicriul, indicându-i locul precis unde va sta masa, unde vor sta sfeşnicele pentru lumânări, 
unde se vor pune florile ce i se vor aduce, iar noaptea să fie acoperit cu pânza pe ochi, să 
nu rămână descoperit. l-a spus toate în cele mai mici amănunte. Părintele spunea şi 
plângea, după care a ieşit afară din biserică şi s-a mai uitat de câteva ori înapoi, zicându-i 


să nu uite ce i-a spus. 


În fiecare zi treceam pe la mama Cristina să aflu veşti de la spital şi aşteptam 
să mergem şi noi când ne va chema la dânsul. Miercuri, în jur de ora 14.30, când veneam 
de la serviciu, am auzit clopotele bătând ca la mort. O fracțiune de sceundă mi-a trecut 
prin minte dacă nu cumva o fi murit Părintele şi m-am cutremurat, am simţit că picioarele 
nu mă mai ascultă şi de-abia am aşteptat să ajung la biserică. Mama Cristina nu se mai 


putea opri din plâns. Nu a fost nevoie să mai întreb pentru cine bat clopotele. 


Pavajul din curtea bisericii s-a pus într-o zi, în ziua când a fost operat, iar 
mormântul fusese foarte repede aprobat de Patriarhie să fie făcut în curtea bisericii, 


Părintele fiind unul dintre ctitorii el. 


Părintele a fost de o ordine desăvârşită. După moartea lui, totul a fost perfect 
lăsat. Până şi cutule milei erau lăsate cu monetar, totul cu inventar. Chiar şi fetelor 
dânsului le-a lăsat la fiecare, pe inventar, din lucrurile sale personale, ce are fiecare de 


luat, pentru a nu fi discuţii sau neînţelegeri. A lăsat scris cum să 1 se facă înmormântarea. 


După înmormântare am stat de vorbă cu doamna doctor Ursulescu, care mi-a 
povestit cum s-au desfăşurat acele zile. Dânsa nu a crezut până în clipa când a văzut cu 


ochii ei deznodământul. 


Cu câtva timp înainte, a vrut să facă o excursie în ţările socialiste, împreună 

cu Părintele. Doamnei doctor i-a venit aprobarea şi a făcut excursia. Părintele însă a fost 
respins. Interesându-se la Miliție, i s-a răspuns că ei i-au dat aprobarea, dar poate cei de la 


Securitate l-au respins. La scurt timp au venit de la Securitate la Părintele şi i-au spus: 


- Noi vom trimite la dumneata nişte persoane la spovedit, îţi vom spune ce 


întrebări le vei pune şi răspunsul ni-l dai nouă! 
Părintele le-a răspuns: 
- Eunu pot sluji la doi stăpâni, lui Dumnezeu şi lui mamona! 


Neacceptând acest lucru şi probabil şi altele, nu era văzut cu ochi buni. De 
asemenea, Biserica Sapienţei era un focar unde lumea venea în număr foarte mare, iar în 
predici Părintele continua o propovăduire deschisă pentru Hristos şi împotriva ateismului. 
Atunci, Securitatea, care îl ancheta cam din trei în trei săptămâni, i-a spus cu pistolul pe 
masă să aleagă cum vrea să-şi stabilească sfârşitul, sugerându-i chiar să se sinucidă. 
Părintele a refuzat. Fund bolnav de ulcer, a apărut „necesitatea” operaţiei, insistându-se să 
accepte să fie operat, „pentru a-i fi mai bine”. în aceste condiţii a avut loc operaţia sa, prin 
care el s-a predat în mâna lui Dumnezeu. De aceea mi-a telefonat şi mie ca să-mi dea o 


ultimă binecuvântare. 


Doamna doctor Ursulescu îi spunea Părintelui la spital cum îi va face acasă o 
supă de pasăre cu găluşte, la care Părintele îi răspundea ce trebuie să facă pentru 
înmormântarea sa. Miercuri dimineaţa, doctorul care l-a operat a deschis uşa la rezerva 


Părintelui, spunându-i: 
- Cum, n-ai murit încă?! 


Atunci Părintele, care era legat la mâini, şi le-a dezlegat cu ajutorul doamnei 
doctor Ursulescu, a trimis-o pe doamna Maria Mărculescu după un duhovnic care să-l 
împărtăşească şi după ce şi-a făcut ultima Liturghie în viaţa aceasta şi a fost împărtăşit de 


Părintele Argatu, şi-a încredinţat sufletul în mâna lui Dumnezeu. 

Am păstrat această taină în suflet până după Revoluţie, când frica din mine a 
început încet-încet să se stingă. Mi-a fost frică s-o întreb pe doamna doctor cum îl chema 
pe doctorul criminal. Poate după Revoluţie, dacă el mai trăieşte, să vină să-şi ceară iertare 
la mormântul Părintelui. Sunt convinsă că Părintele l-a iertat de atunci, întrucât a plecat 
mai repede la cei pe care îi iubea atât de mult, la Mântuitorul nostru şi la Maica Sa, dar 


ne-a văduvit pe noi, cei care mai aveam nevoie de ajutorul lui duhovnicesc. 


Am simţit şi după moartea sa cum ne-a ajutat de acolo de unde se află sufletul 


lui mare. 


La cutremurul din 1977, băieţelul meu avea câţiva ani. Îngrozită de ce am 
auzit că s-a întâmplat în jurul nostru, căutam disperată copilul prin casă şi nu puteam să 
dau de el. Întuneric fiind, nu ştiam pe ce cale, unde să găsesc chibrit şi lumânare. Strigam 
„Cristi, Cristi!”, dar el era pe balconul dinspre curtea bisericii. Stătea în genunchi spunând 
„Tatăl nostru” şi multumind Părintelui Sârbu că ne-a scăpat de cutremur şi că nu am murit 


şi noi. Incă o dată am simţit puterea Părintelui, care se roagă pentru noi. 


Scăparea de la tăvălugul buldozerelor a fost încă o dovadă de iubire şi de 


rugăciune a Părintelui la Maica mult iubită a Domnului nostru Iisus Hristos. 


Şi astăzi, toţi cei care l-au cunoscut şi vin la bisericuţa noastră, nu intră în 
biserică până nu trec mai întâi pe la mormântul Părintelui, mulţumindu-i pentru că i-a 
ajutat în necazurile sau problemele fiecăruia, sau doar pentru a-i spune: „Sărut-mâna, 
Părinte, ai grijă şi de noi, nu ne uita, căci nici noi nu te vom uita cu puţina noastră putere 


în credinţă!”. 


Elena Hanganu 

Previziuni 


Părintele Constantin Sârbu şi-a prevăzut sfârşitul. Ana Cristea ne povesteşte: 


Pe data de 3 octombrie 1975 urma să plec la băi. Aveam canon să nu mă 
împărtăşesc până de Crăciun. Totuşi, la sfârşitul lui septembrie, ştiind că plec, Părintele 


îmi spune: 
-  Pregăteşte-te să te împărtăşeşti duminică! 
- Dar cum, Părinte? Am canon să nu mă împărtăşesc până la Crăciun. 
- Ştiu eu ce-ţi spun. Tu pregăteşte-te, duminică te împărtăşesc! 


De atunci presimţea el sfârşitul lui. 


La întrebările noastre, Matilda (Cocuţa) Mircea îşi încheie amintirile 
spunându-ne: 


In vara anului când a murit, l-am visat pe Părintele Constantin Sârbu în curtea 


bisericii, unde totul era uscat: pomii, florile, iarba. Când i-am povestit, mi-a zis: 
- Când voi pleca eu. 
- Dar unde te duci? l-am întrebat. 
- Vreau să mă duc în străinătate. 
(Nu voia să spună că va muri). 


- Dar ce să cauţi acolo, Părinte? 

- Aşa o să vă uscați şi voi, cum e pădurea asta uscată. Aveţi grijă, că vor veni 
timpuri grele. La urmă de tot n-or să mai fie preoţi, uşile încuiate, au să plângă lacătele la 
UŞI, că nu va mai fi cine să facă slujbă. O să vă duceți după un preot cu un picior încălţat 
şi unul descălţat. Cât îi aveţi acum, cercetaţi-i şi împărtăşiţi-vă. Atunci se va închide cerul 
ŞI nu veţi mai avea de unde lua credinţă. Aceea pe care o aveţi, aceea să o păstraţi. Să nu 
vă mândriţi, să nu minţiţi, faceţi bine, căci dacă faceţi păcate, piere şi credinţa. O părticică 
mică în adâncul inimii stă ascunsă acolo şi dacă faceți o faptă bună, mai prinde si ea viaţă, 
e veselă. Dar dacă voi nu faceţi nimic, nu postiţi, nu vă rugaţi, nu faceţi milostenii, se 


micşorează, se micşorează... şi gata! 


Cu vreo două săptămâni înainte de a se duce la spital, m-am dus să-l ajut, că 
avea ceva la picior. L-am descălţat şi i-am pus apă cu bicarbonat ca să se spele. Avea răni 
la degete, era opărit de la ciuperca pe care o avea din închisoare şi nu se putea apleca. Mi- 
a spus să-l spăl între degete. Când a întins mâna spre picior, am văzut că mâinile lui erau 
schimbate, erau parcă albastre şi aveau cute. M-a trecut un fior. Mi s-a părut că şi faţa lui 


era schimbată. I-am spus: 
- Părinte, ai mâinile schimbate, nu mai ai mâinile pe care le aveai. 
El a zis: 
- Poate oi muri! 
- Nu de moarte, dar nu ştiu cum sunt schimbate mâinile! 
După câteva zile, când am mai venit la biserică, mi-a zis: 


-  Cocuţo, ai dreptate cu mâinile mele. Am fost înștiințat că plec. Dar dacă tu 
nu îmi spuneai că am mâinile schimbate, eu nu mă rugam să mi se dezvăluie acest lucru. 
Dar întrucât tu mi-ai spus de mâinile mele, eu m-am rugat şi am fost înștiințat că plec. 

Şi-a împărţit o parte din cărți. Mie mi-a dat „Urmarea lui Hristos”. Nu-mi 


venea să cred că totuşi va pleca atât de repede. Păstrez şi astăzi bocancii şi pantalonii lui, 

cu care a venit din închisoare. 


După moartea lui, l-am visat odată, când mi-a arătat nişte coji de portocale 
aruncate de la blocul de alături lângă troiță şi mi-a zis: „Cocuţo, uite ce mizerie! Cât veți 
trăi voi, eu sunt la geam în altar şi văd tot ce se întâmplă şi tot ce faceţi voi în timpul 


sfintelor slujbe”. Asta mi-a spus în vis. Dimineaţa i-am spus lui Mircea: 
- Ştii ce am visat eu? Uite, aşa, aşa... 
- Lasă, Cocuţo, astea sunt copilării! 
- Hai cu mine, să vedem dacă sunt cojile alea de portocală! Vu şi pleci. 
Până la urmă a zis: 
- Hai că o fac şi pe asta, hai că merg! 


Şi am mers acolo şi am văzut că într-adevăr erau două jumătăţi de resturi de 


portocală aruncate lângă troiță. Mircea era la poartă, gata să plece. 
- Intră şi înăuntru. Poate îl vedem acolo pe geam, cum a zis el! 
- Poate îl vezi tu, dar eu nu-l văd, că sunt păcătos. 


Totuşi, la insistența mea a intrat în biserică. Era puţină lume, era dimineaţă. 


Mircea îmi spune: 
- Văd că lumea asta se închină. 
-  Inchină-te şi tu, cum se închină oamenii aceştia! 


Şi când a trecut Mircea de la Domnul lisus şi s-a dus spre Maica Domnului, l- 
a văzut pe geam pe Părintele. Asta l-a adus pe el la credință. Mircea îl ajuta pe Părintele la 
construcții, la tencuit cu Moş Gheorghiţă, mergea cu pachete la azile, dar la biserică nu 
venea, nu se ducea nicăieri. După ce l-a văzut pe Părintele pe geam, s-a mişcat în el ceva 


ŞI s-a întors spre credinţă. 
Pe Părintele Sârbu l-am mai visat şi-n alte rânduri, dar am să vă spun cum mi- 

a vestit venirea Părintelui Voicescu. Parcă m-am dus la biserică, în casa parohială, să fac 
curat. Acolo, în dormitor, când am intrat era un alun, mare de intraseră crengile prin geam 
până spre căminul acela de orbi. Mă întrebam ce-o fi cu alunul ăsta. Am luat şi eu o 
crenguță cu trei alune şi am băgat-o în şorţ. Aveam un şorţ alb. M-am dus apoi în biserică, 
unde era lume, stranele pline. Nu ştiu pe cine aşteptau. Şi a intrat Părintele Sârbu, cu 
cămaşă albă cusută cu fir. A intrat înăuntru şi a făcut la toată lumea semn de 
binecuvântare. Apoi a venit şi mi-a luat alunele din buzunar, s-a uitat la policandru şi a 


apărut un alun mare în biserică. Eu am zis: 
- Părinte, după ce că biserica e mică, ce facem cu alunul ăsta? 
- Acesta este rodul Părintelui vostru care vine astăzi! 
-  Rodul Părintelui?! 


Atunci, după ce m-am trezit, m-am îmbrăcat şi eu repede şi m-am dus la 
biserică să-l văd pe noul preot. Și într-adevăr, a venit Părintele Voicescu, l-am văzut şi eu. 
Şi i-am povestit şi dânsului cum l-am visat şi cum am venit să-l văd. 

În momentele grele ale vieţii mele l-am simţit totdeauna alături de mine pe 
Părintele Sârbu şi - în vis - cerându-i ajutorul, mi-a răspuns: „Spune necontenit aşa: 
Doamne, fii cu mine în toată vremea şi în tot locul! Şi tot răul se va îndepărta”. Am zis şi 


continui să urmez sfatul lui, al bunului şi scumpului meu Părinte! 

Capitolul 2 
Meditaţii în Săptămâna Mare 


Tâlcuire duhovnicească la Evanghelia din Joia Mare 
(loan 13, 1-38) 


1. Iar înainte de sărbătoarea Paştilor, ştiind lisus că a sosit ceasul Lui, ca să 


treacă din lumea aceasta la Tatăl, iubind pe ai Săi, cei din lume, până la sfârşit i-a iubit. 


2. Şi făcându-se Cină, şi diavolul punând dinainte în inima lui Iuda, fiul lui 


Simon Iscarioteanul, ca să-L vândă, 


3. Iisus, ştiind că Tatăl I-a dat Lui toate în mâini şi că de la Dumnezeu a ieşit 


şi la Dumnezeu merge, 


4. S-a sculat de la Cină, S-a dezbrăcat de haine şi, luând un ştergar, S-a 


încins cu el. 


5. După aceea a turnat apă în vasul de spălat şi a început să spele picioarele 


ucenicilor şi să le şteargă cu ştergarul cu care era încins. 


6. A venit deci la Simon Petru. Acesta I-a zis: Doamne, oare Tu să-mi speli 


mie picioarele? 


7. A răspuns lisus şi i-a zis: Ceea ce fac Eu, tu nu ştii acum, dar vei înţelege 


după aceasta. 


8. Petru I-a zis: Nu-mi vei spăla picioarele în veac! Iisus i-a răspuns: Dacă 


nu te voi spăla, nu ai parte de Mine. 


9.  Zis-a Simon Petru Lui: Doamne, spală-mi nu numai picioarele mele, ci şi 


mâinile şi capul. 

10. lisus i-a zis: Cel ce a făcut baie n-are nevoie să-i fie spălate decât 


picioarele, căci este curat tot. Şi voi sunteţi curaţi, însă nu toţi. 
11. Că ştia pe cel ce avea să-L vândă; de aceea a zis: Nu toți sunteţi curaţi. 


12. După ce le-a spălat picioarele şi Şi-a luat hainele, S-a aşezat iar la masă şi 


le-a zis: Înţelegeţi ce v-am făcut Eu? 
13. Voi Mă numiţi pe Mine: Învățătorul şi Domnul, şi bine ziceţi, căci sunt. 


14. Deci, dacă Eu, Domnul şi Învățătorul, v-am spălat vouă picioarele, şi voi 


sunteţi datori să spălaţi picioarele unii altora. 
15. Că v-am dat vouă pildă, ca precum v-am făcut Eu vouă, să faceţi şi voi. 


16. Adevărat zic vouă: Nu este sluga mai mare decât stăpânul său, nici solul 


mai mare decât cel ce l-a trimis pe el. 
17. Când ştiţi acestea, fericiți sunteți dacă le veți face. 


18. Nu zic despre voi toţi; căci Eu ştiu pe cei pe care i-am ales. Ci ca să se 


împlinească Scriptura: „Cel ce mănâncă pâinea cu Mine a ridicat călcâiul împotriva Mea”. 


19. De acum vă spun vouă, înainte de a fi aceasta, ca să credeţi, când se va 


îndeplini, că Eu sunt. 


20. Adevărat, adevărat zic vouă: Cel care primeşte pe cel pe care-l voi trimite 
Eu, pe Mine Mă primeşte; iar cine Mă primeşte pe Mine primeşte pe Cel ce M-a trimis pe 


Mine. 


21. lisus, zicând acestea, S-a tulburat cu duhul şi a mărturisit şi a zis: 


Adevărat, adevărat zic vouă că unul dintre voi Mă va vinde. 
22. Deci ucenicii se uitau unii la alţii, nedumerindu-se despre cine vorbeşte. 
23. lar la masă era rezemat la pieptul lui lisus unul dintre ucenicii Lui, pe 


care-l iubea lisus. 

24. Deci Simon Petru i-a făcut semn acestuia şi i-a zis: Intreabă cine este 


despre care vorbeşte. 
25. Şi căzând acela astfel la pieptul lui lisus, I-a zis: Doamne, cine este? 


26. lisus i-a răspuns: Acela este, căruia Eu, întingând bucăţica de pâine, i-o 


voi da. Şi întingând bucăţica, a luat-o şi a dat-o lui Iuda, fiul lui Simon Iscarioteanul. 


27. Şi după îmbucătură, a intrat satana în el. Iar lisus i-a zis: Ceea ce faci, fă 


mai curând. 


28. Dar nimeni din cei care şedeau la masă n-a înţeles pentru ce i-a zis 


aceasta. 


29. Căci unii socoteau, deoarece Iuda avea punga, că lui îi zice lisus: 


Cumpără cele de care avem trebuinţă la sărbătoare, sau să dea ceva săracilor. 


30. Deci după ce a luat acela bucăţica de pâine, a ieşit numaidecât. Şi era 


noapte. 


31. Şi când a ieşit el, lisus a zis: Acum a fost preaslăvit Fiul Omului şi 


Dumnezeu a fost preaslăvit întru El. 


32. Iar dacă Dumnezeu a fost preaslăvit întru El, şi Dumnezeu ÎL va preaslăvi 


întru El şi îndată ÎI va preaslăvi. 


33. Fiilor, încă puţin timp sunt cu voi. Voi Mă veți căuta, dar, după cum am 


spus iudeilor - că unde Mă duc Eu, voi nu puteţi veni - vă spun vouă acum. 


34. Poruncă nouă dau vouă: Să vă iubiţi unul pe altul. Precum Eu v-am iubit 


pe voi, aşa şi voi să vă iubiţi unul pe altul. 


35. Intru aceasta vor cunoaşte toți că sunteți ucenici ai Mei, dacă veţi avea 


dragoste unii față de alţii. 


36. Doamne, L-a întrebat Simon Petru, unde Te duci? Răspuns-a lisus: Unde 

Mă duc Eu, tu nu poţi să urmezi Mie acum, dar mai târziu Imi vei urma. 


37. Zis-a Petru Lui: Doamne, de ce nu pot să urmez Ţie acum? Sufletul meu 


îl voi da pentru Tine. 


38. lisus i-a răspuns: Vei pune sufletul tău pentru Mine? Adevărat, adevărat 


zic ţie că nu va cânta cocoşul, până ce nu te vei lepăda de Mine de trei ori! 


Iisus i-a iubit până la capăt 


lisus Hristos, Domnul nostru, înainte de praznicul Paştilor, ca Unul care ştia 
că l-a sosit ceasul să plece din lumea aceasta şi fiindcă iubea pe ai Săi care erau în lume, i- 
a iubit până la capăt. 

I-a iubit până la capăt! 

Nimic nu este mai necesar între oameni decât Dumnezeu şi decât iubirea 


adevărată şi statornică. Iubirea este în stare să facă singură cât toate celelalte împreună, 


pentru că ea le cuprinde în sine pe toate celelalte. 


Fiecare iubire curată este binecuvântată pentru timpul cât ţine, dar iubirea care 


ține până la capăt este binecuvântată veşnic. 


Iubirea care ţine numai o vreme poate avea un preţ mărginit sau poate să nu 
aibă nici unul. Dar cea care ţine până la capăt, aceea are un preţ nepreţuit, pentru că iubiri 


vremelnice pot fi oricâte, dar iubirea până la capăt nu este decât una. 
Lumea avea nevoie şi de adevăr şi de iubire. 

Ca să fie înţeles, adevărul avea nevoie de dovada minunilor. 


Ca să fie urmată, iubirea avea nevoie de dovada jertfei. Numai Hristos le-a 
putut arăta pe amândouă. De aceea, adevărul Lui este unicul adevăr vrednic de primit şi 


iubirea Lui este unica iubire vrednică de urmat. 
Adevărul este învăţătura Sa, iubirea este pilda Sa. 


Ele sunt El, căci una străluceşte prin cealaltă: adevărul prin iubire şi 


iubirea prin adevăr, iar amândouă prin eternitatea lor. 


Ca să poţi cunoaşte pe cineva cu adevărat, uită-te cum a iubit. Cine n-a iubit 
până la capăt, acela nu este creştin adevărat. Dacă după aceasta cauţi să cunoşti pe cineva, 


nu te vei înşela niciodată. 


Pe Hristos Îl poţi cunoaşte ca unic în toate, pentru că El în toate a fost 


desăvârşit. Nici un alt om n-a putut fi astfel; de aceea El n-a fost om - sau numai om. 


Tot astfel, în cei care se aseamănă mai mult cu Domnul lisus se găsesc 


înmănunchiate toate însuşirile Lui, dar mai ales dragostea neschimbată. 


Dragostea lui Dumnezeu este minunată, nu numai fiindcă ea este dusă până la 
capăt, ci mai ales pentru că este dusă până la capăt pentru toți, chiar şi pentru 
vânzătorul Său, chiar şi pentru călăii Săi. Această dragoste n-a făcut rău nimănui, 
nici măcar nu a dorit răul nimănui, căci Dragostea ştie să le facă pe toate, numai răul nu 


ştie să-l facă. 


Suflete creştin, nu te mai numi astfel dacă nu ai iubire! Nimic nu este mai 


creştin decât iubirea şi nimic mai păgân ca lipsa ei. 
Pentru a fi un om viteaz îţi trebuie tărie. 
Pentru a fi un om drept îţi trebuie cinste. 


Pentru a fi vrednic îţi trebuie conştiinţă. 

Ppentru a fi sfânt, îţi trebuie neapărat iubire. 


Bunule Dumnezeu, Care ne iubeşti, fii binecuvântat în veci şi fii veşnic slăvit, 
pentru toate binefacerile Tale faţă de noi! Iar pentru dragostea cea mare cu care ne-ai iubit 
pe când noi eram încă vrăjmaşi ai Tăi, pe când eram încă departe de Tine şi pe când eram 
străini de poruncile Tale, fii de o mie de ori binecuvântat, căci numai un Dumnezeu poate 


iubi astfel! 


O, Doamne lisuse, Tu care ai cunoscut dumnezeiasca bucurie de a dărui o 


astfel de iubire, dorim să ne faci şi pe noi să o cunoaştem, dăruindu-ne-o asemenea Ţic! 


Doamne, lisuse Hristoase, bucuria de a primi această iubire o cunosc toţi cei 


chemaţi, dar bucuria de a o da, aceasta o cunosc numai cei aleşi. 


Noi Te rugăm, Preabunule Doamne lisuse Hristoase, să ne ajuţi ca să Te 
putem urma pe Tine în toate: în blândeţe, în răbdare, în înţelepciune, în milă, în dărnicie, 
în iertare, în înfrânare, în vorbire, în toate. Dar în nimic nu Te rugăm atât de mult să ne 
ajuţi să Te urmăm pe Tine, ca în iubire. În iubirea plină de toate aceste virtuţi, dar 
statornică, netulburată şi nemicşorată până la capăt. Şi acelaşi lucru Te rugăm, Doamne 
Iisuse, pentru toți ucenicii Tăi, fraţii noştri, pentru ca prin aceasta să cunoască toţi oamenii 
că suntem ucenicii Tăi. Şi toată slava să-Ţi fie adusă Ţie, Dumnezeul nostru mare şi sfânt: 


Tatălui şi Fiului şi Sfântului Duh, acum şi pururea şi în vecii vecilor. Amin. 


Pagina 162 


Diavolul pusese în inima lui luda: gândul 


Diavolul lucrează cu vicleşug mai întâi prin inimă, apoi prin minte. 


Mai întâi îl face pe om să se lase târât spre poftele inimii şi când inima i-a 
ajuns plină de bucuriile spurcate, după aceea şi mintea o urmează, ajutând inimii să-şi 


spurce viaţa şi mai mult (Marcu 7, 21-23). 


Cele mai rele şi mai blestemate gânduri, diavolul nu le pune în mintea omului, 
ci în inima lui. Căci dacă le-ar pune în minte, omul, oricât ar fi el de rău şi oricât ar fi 
mintea lui de întunecată, totuşi s-ar îngrozi gândindu-se la ele şi poate ar vedea şi urmarea 
lor nefastă. Dar dacă pune aceste gânduri în inimă, inima nu se gândeşte niciodată la 
urmări. Inima este gata să sară şi să împlinească îndată orice pornire ce vine în ea, căci 
inima nu are ochi, dar mintea are. Şi când din prisosul unei inimi spurcate vorbeşte gura, 
sau scrie condeiul, sau lucrează celelalte mădulare, limba ajunge o lume de 
nelegiuiri (Matei 15, 11-20). Ea întinează tot trupul şi aruncă în foc cursul vieţii, după ce 


aprinsă a fost ea de flăcările gheenei (Iacov 3,6). 


O, cât de mult trebuie să fie omul atent asupra inimii lui! Căci satana 
întotdeauna atacă mântuirea omului prin poarta inimii, fiindcă prin poarta aceasta omul 


este totdeauna mai slab şi aici cedează mai uşor. 

Când săgeata aprinsă a unei priviri ispititoare este îndreptată direct spre inimă, 
când pofta vreunui păcat atrăgător este aşezată în faţa inimii, când gândul unei fapte de 
ruşine este aruncat peste zid înăuntrul inimii, îndată inima ia foc... ca pădurea uscată! 


Şi cine mai poate salva apoi ceva din ea, când flăcările se întind şi cuprind grabnic totul, 


nimicind fără cruţare orice rod bun din ea! 


O, fratele şi sora mea! Nu am destulă tărie în cuvânt ca să-ţi pot spune aşa 

cum aş vrea şi cum ai tu nevoie să ştii, cât de treaz trebuie să veghezi asupra inimii tale 
întotdeauna, nu numai atunci când vin gândurile negre cu grămada înăuntrul tău, dar şi 
atunci când mai ales vine unul! Căci dacă din cele multe pot să rămână unele şi să se 
aşeze pe inima ta, sau pot să zboare toate, apoi când vine unul singur, acela se aşează cel 


mai sigur şi se cuibăreşte în inimă. 


Nu poţi opri ciorile să nu zboare peste casa ta, dar le poți opri ca să nu-şi facă 


ele cuib acolo. 


Nici gândurile rele nu le poţi opri să nu-ţi vină, dar le poţi alunga pentru a nu- 


şi face loc în inima ta. 


De aceea, ochii minţii tale să fie totdeauna treji. Și când un gând se repede ca 
un lup să-ţi muşte inima, sau ca un uliu se roteşte deasupra inimii, căutând să găsească un 
loc să se aşeze, luptă-te cu toată puterea şi alungă-l! Căci de multe ori, după cinci minute 


va fi prea târziu. 


Odată ce săgeata arzătoare ţi-a străpuns scutul inimii tale, numai Dumnezeu 
ştie cum se va stinge şi ce prăpăd poate să facă în acea inimă, şi prin ea în atâtea alte 
inimi. 

O, Doamne Dumnezeule, Făcătorul inimii omului, ai milă de noi toți! Tu ştiu 
cât de slabă este inima noastră, pentru că ai făcut-o aşa spre a pătrunde cu uşurinţă în ea 
dragostea de Tine şi de semenii noştri, bunătatea, mila şi credincioşia! Dar Tu ştii şi cât de 
viclean este vrăjmaşul mântuirii noastre, cu câtă şiretenie se foloseşte el de slăbiciunile 


inimii noastre ca să pătrundă înăuntru şi să ne piardă cu otrava şi cu focul păcatului. 


De aceea Te rugăm, Doamne, pune strajă inimii noastre şi dă-ne o minte 
sănătoasă şi trează, care să nu lase niciodată să pătrundă înăuntrul nostru un gând venit de 
la diavol. Ca să nu ne ducă apoi la fapte ucigaşe şi vinovate de un păcat veşnic, aşa cum l- 


a dus pe Iuda, a cărui minte n-a vegheat. 

Ascultă-ne, Doamne, rugăciunea şi nu ne lăsa pe noi! Amin. 


Ştia că la Dumnezeu se duce 


Cine are o busolă şi se orientează bine după ea, ştie totdeauna cu siguranţă 


încotro se duce. 


Cine are cuvântul lui Dumnezeu şi se conduce mereu, ascultător, după el, ştie 
totdeauna unde va ajunge. Acela ştie că se duce spre Dumnezeu, că se duce după 
Dumnezeu şi că va ajunge la Dumnezeu, pentru că un astfel de suflet umblă în lumină. 


Lucrează cât este ziuă şi este fiu al zilei (1 Ioan 1, 7). 


Ce minunată şi fericită este viața unui astfel de suflet orientat sănătos şi 
umblător în lumină! Ce plină de siguranţă este inima lui, ce plină de bucurie este faţa lui, 
ce strălucitoare este privirea lui! Ce paşnică şi fericită este toată fiinţa unui copil al lui 
Dumnezeu, care iubeşte cuvântul lui Dumnezeu, care face voia lui Dumnezeu şi care, cu 
toată smerenia şi grija, se sileşte totdeauna să calce pe urmele lui Hristos şi ale sfinților 
Săi! În toate zilele sale şi în toate faptele sale, un astfel de om ştie că se duce la Dumnezeu 
şi pentru că ştie, nu numai că nu se mândreşte cu aceasta către nimeni dar, plin de 
cutremur şi de grijă, totdeauna se străduieşte să poată face fiecare pas spre Dumnezeu, în 
aşa fel încât atunci când va ajunge în faţa Lui, să nu-i fie ruşine de nici un pas de pe 
tot drumul făcut până aici. Se străduieşte neîncetat ca în tot ce face pe drumul luminos 


spre faţa Domnului, nici o faptă şi nici o clipă să nu-i fie umbrită de ceva care nu ar fi 

plăcut înaintea ochilor Aceluia cu care se va întâlni în curând. Un astfel de suflet se va 
îmbrăca totdeauna pentru ochii Stăpânului şi Mirelui său, iar nu pentru ochii cei desfrânaţi 


al lumii şi ai păcatului. Numai atunci îmbrăcămintea sa va fi evlavioasă şi chipul curat. 


Un astfel de credincios şi credincioasă vor şti sigur unde să se ducă şi unde 
nu, cum să se poarte şi cum nu, cu cine să umble şi cu cine nu, cum le este îngăduit să se 
îmbrace şi cum nu. Pentru un astfel de suflet nu-i nevoie mereu de observatori care să-l 
oprească sau să-l mustre. Duhul Sfânt al lui Dumnezeu, la Care ştie că se duce, îl va face 
totdeauna atent şi nu-i va lăsa niciodată vreo îndoială în inima lui, nici chiar atunci când 
cuvântul nu-i spune chiar atât de deslușşit, când ar vrea un răspuns la o îndoială a minţii 


sale (loan 14, 26 şi 1 loan 2, 27). 


Ce minunat este un astfel de suflet de frate sau de soră! Iubind cu tot cugetul 
pe Domnul, la Care ştie şi doreşte să se ducă, el va iubi şi va dori tot ce-l poate ajuta pe 
drumul spre cer. Va iubi şi va dori pe fraţi, adunarea frăţească, sarcinile frăţeşti, ostenelile, 
jertfele, privegherile şi chiar mustrările frățeşti, ştiind că toate acestea îl ajută să se 
curăţească, să se corecteze, să se smerească, spre a se putea înfățişa înaintea Domnului cu 


bucurie, în ziua chemării, într-o stare tot mai vrednică (2 Timotei 4, 6-8). 


O, Marele nostru Dumnezeu şi Mântuitor lisus Hristos, fii binecuvântat pentru 
dragostea cea mare cu care ne-ai iubit şi cu care ne-ai învăţat şi pe noi cum trebuie să 


iubim pe Tatăl şi cum trebuie să ne purtăm în chip vrednic de chemarea şi împărăția Sa! 


Te rugăm, Doamne Iisuse, luminează inima şi mintea fiecăruia din noi asupra 
drumului pe care mergem spre Tine şi asupra chipului pe care trebuie să-l avem, ca să 


putem sta lângă Tine! 


Nu ne lăsa, Doamne Iisuse, pe nici unul din noi să mai iubim, să mai dorim şi 
să mai purtăm nimic din chipul lumii acesteia, nici pe îmbrăcămintea văzută a trupului 
nostru, nici pe cea nevăzută a sufletului nostru. Ci ne umple, Doamne Iisuse, de o aşa 


dragoste curată şi fierbinte faţă de Tine, încât tot drumul nostru către Tine să ne fie 

presărat cu lumina evlaviei Tale şi toată fiinţa noastră să fie străbătută de frica Ta, astfel ca 
toate faptele noastre, toate gândurile, privirile şi dorinţele noastre să se îndrepte spre 
dragostea ce o avem pentru Tine! Căci gândul că la Tine venim va fi puternic şi treaz în 
noi ŞI nimeni nu ne va putea face să dorim altceva mai mult, decât să ne înfăţişăm înaintea 


Ta fără prihană, fără vină şi în pace, în orice clipă. Amin. 


S-a dezbrăcat de hainele Lui 


Numai acela care, plin de mângâiere, ştie că de la Dumnezeu a venit şi că la 
Dumnezeu se duce, numai acela are putere să se dezbrace pe sine de sine. Acela se poate 
dezbrăca de orice mândrie, de orice pretenție, de orice interes, de orice laudă şi chiar de 
orice merite. Acela se poate dezbrăca de hainele lui, pentru a le da celui mai dezbrăcat ca 
el. Se poate lipsi de pâinea lui, spre a-i potoli foamea semenului său mai flămând ca el. Se 


poate lipsi de dreptul său, în folosul altuia mai lipsit ca el (1 Corinteni 10, 33). 
Acela poate, dar numai acela poate. 


Cel care nu poate face aceasta cu bucurie adâncă şi din toată inima, acela nu 


este al lui Hristos (Romani 8, 9), căci nu are Duhul Lui. 


Când eram odată într-un loc pustiu şi eram foarte însetat, am întâlnit pe drum 
doi cunoscuţi, care duceau un vas plin cu apă. Știind că aduc apa de departe, i-am rugat 


zicând: 

- Dacă puteți să-mi daţi, cu bucurie, puţină apă să beau, vă rog! 
Dar ei mi-au răspuns: 
- Nu putem cu bucurie! 


- Atunci nu voi mai bea!, le-am răspuns, şi nu am mai băut. 


Tot ceea ce ne cere Dumnezeu să facem pentru El, doreşte să facem cu 
bucurie şi din toată inima (Coloseni 3, 23) şi tot ce facem pentru semenii noştri să fie tot 


aşa. 


In ce mă priveşte, m-am hotărât de mult ca tot ce fac să mă străduiesc să fie 


cu bucurie şi din tot ce primesc, să iau numai ceea ce mi se poate da cu bucurie. 
Cred că sunt foarte multe suflete care cred în felul acesta. 


Dacă întrebi pe cel venit la tine: „Vrei să mănânci?”, nu numai că nu-ți va 
spune: „Vreau!”, dar văzând că nu-i dai bucuros, va refuza, chiar dacă te prefaci că vrei 


să-i pui pe masă. Cine întreabă, nu dă bucuros. Cine dă bucuros, nu întreabă. 


Dacă pofteşti pe cineva în casă la tine şi, voind să intre, te va vedea pe tine 
uitându-te cu groază la încălțările lui, mai degrabă se va grăbi să plece la alții, decât să-ți 
ducă vreun fir de praf pe covoarele tale. Şi astfel tu te vei lipsi pe tine de multe ori de un 


mare har (Evrei 13, 2). 


Ce minunat este acel suflet credincios, care, ca şi Domnul său, s-a putut 
dezbrăca de toate hainele sale! Care îi slujeşte Domnului, fraților şi tuturor semenilor săi, 


cu o inimă plină de bunătate, de dărnicie şi lepădare de sine. 


Ce multe astfel de suflete am cunoscut printre minunaţii mei fraţi şi surori! 
Dumnezeu să fie binecuvântat pentru ei, cum a fost binecuvântat prin ei. Cred că datorită 
lor Dumnezeu a iertat multe Sodome şi mai rabdă încă multe Gomore! (Facerea 18, 24- 


32), 

Dragă suflete, învaţă şi învaţă mereu de la Domnul tău cum se face voia lui 
Dumnezeu şi cum să-l împlineşti cuvântul. Căci nu vei putea fi în stare niciodată să speli 
picioarele nimănui, dacă nu ai învăţat să te dezbraci de toate hainele tale, de toate 
dorinţele şi planurile tale, de toate visele şi chiar trebuinţele tale. Desigur că nu vei putea, 
dacă nu te-ai învăţat să te rupi de orice lucru de pe pământ şi să poţi renunţa la orice drept 
al tău. Să ajungi până acolo până unde ai putea să-ţi urăşti chiar şi viaţa ta, dacă slava lui 


Dumnezeu, cauza lucrării Sale şi mântuirea cuiva ţi-ar cere şi acest preţ (Luca 14, 26). 
Până nu ai ajuns la această stare, nu vorbi de spălarea picioarelor! 


Slavă veşnică Ţie, Doamne Iisuse, care Te-ai putut dezbrăca pe Tine Însuţi nu 
numai în seara Cinei, spre a spăla picioarele celor mai apropiaţi ai Tăi, ci cu mult mai 
înainte, când ai primit să Te dezbraci de slava Ta cerească, să iei chip de rob, făcându-Te 
asemenea oamenilor şi smerindu-Te pe Tine Însuţi până la cea mai grea şi mai ruşinoasă 


ascultare (Filipeni 2, 7-8), ascultarea morţii, ca să ne înveţi pe noi ce este ascultarea! 


Slavă Ţie, Doamne Iisuse, care ne-ai spălat nouă tuturor întinăciuni mult mai 
mari decât noroiul sau praful şi ne-ai curăţat cu preţ mult mai scump decât o 


îngenunchere! (1 Petru 1, 19; Evrei 9, 12). 


Slavă Ţie pentru toate acele suflete sfinte care au învăţat de la Tine nu numai 
litera dinafară a cuvântului, ci mai ales Duhul dinăuntrul cuvântului, care au înţeles ceea 
ce Tu ai vrut să ne înveţi. Astfel ca nu numai în dezbrăcarea din afară, ci mai ales în 
dezbrăcarea interioară, omul nostru cel nou să se curăţească din zi în zi, după chipul Tău 
şi după pilda Ta, pe care ne-ai lăsat-o (Coloseni 3, 10). Tu, Creatorul nostru şi Modelul 


nostru, fu slăvit! Amin. 

Cu ştergarul cu care era încins 


Iată clipa cea mai cutremurătoare din câte au fost până acum şi începutul 
tuturor celorlalte care urmează de aici înainte până la sfârşit. Domnul lisus Se scoală de la 
masă, Se dezbracă de hainele Lui, Se încinge cu un ştergar, toarnă apă într-un lighean şi 


începe să spele picioarele ucenicilor Săi şi să le şteargă cu ştergarul cu care era încins. 
Cu ştergarul cu care era încins. 


De multe ori lisus privea în sus spre ucenicii Săi (Luca 6, 20). Prima dată o 
făcuse atunci, îndată după ce i-a ales, înainte de a le spune cel dintâi cuvânt - „Ferice de 


voi...” - cu care a început Evanghelia Sa şi cu care încep şi psalmii (Psalmi 1, 1). 


Dar acum privea la ei şi mai de jos. Ca să ştergi picioarele cuiva cu un ştergar 
cu care eşti încins, trebuie să te apleci până la pământ. Mântuitorul îngenunchea înaintea 


fiecăruia din ei, când îi spăla. Dar când îi ştergea, a trebuit să se aplece şi mai mult. 


Când vrei să speli pe cineva, când vrei să-l mustri, când vrei să te ocupi de 
murdăria pe care o are el, ca să-l poţi spăla cu adevărat trebuie să te cobori până la 
picioarele lui. Trebuie să fii în stare să te apleci lângă el, până la starea în care să poţi 
cuprinde picioarele la inima ta, ca într-o îmbrăţişare plină de dragoste pentru curățirea lui. 
Cine nu poate iubi atât de mult şi nu se poate apropia atât de dulce, nu va putea spăla şi 


curăţi niciodată în chip mântuitor pe nimeni. 


Dar când ştergi întinăciunea cuiva, când vrei să-i acoperi păcatul, să-i 
îndepărtezi nelegiuirea făcută, când vrei să-l ierți şi să-l înfăţişezi neprihănit (Isaia 40, 2; 
Coloseni 1, 22), atunci trebuie să te apleci şi mai mult. Trebuie să te smereşti şi mai mult, 
atât de mult încât să te anulezi pe tine pentru el, să te uiţi pe tine şi să calci pe tine, pentru 


a-l înălța pe el. Acesta este cel mai dumnezeiesc lucru şi cel mai greu cu putinţă pentru 

oameni. 


Orice bine pe care-l faci altuia îți cere mai întâi să-ți faci ţie un rău de aceeaşi 
mărime. Cu cât pui pe altul mai presus de tine, cu atât trebuie să primeşti a te aşeza mai 
întâi pe tine mai prejos. Cu cât vrei să îmbraci pe altul, trebuie mai întâi să te dezbraci pe 
tine; cu cât vrei să faci altuia un loc mai larg, cu atât trebuie mai întâi să-l restrângi pe al 
tău. 

Ca să se poată sfinți ucenicii cu adevărat, Domnul a trebuit să Se sfințească 
mai întâi pe Sine Însuşi; ca să-i poată face să moară, a murit mai întâi El; ca să-i poată 
învia şi înălța la cer, a făcut aceasta mai întâi cu Sine Însuşi. Numai după toate acestea El 
se ridică în faţa tuturor şi, pentru a le cere cea mai mare şi mai strălucită jertfă, le spune: 
Eu v-am dat o pildă şi o măsură. Atât cât v-am iubit Eu, să faceţi şi voi (loan 13, 34). Aşa 
cum am făcut Eu, să faceţi şi voi (loan 13, 15) şi aşa cum v-am făcut Eu vouă, să faceți şi 


voi semenilor voştri (loan 13, 14). 


Slavă veşnică Ție, Marelui nostru Dumnezeu şi Mântuitor lisus Hristos, 
pentru că niciodată până la Tine n-a mai fost un Impărat şi un Domn care să poată face 


robilor Tăi asemenea Ţic! 


Slavă Ţie, Care ne-ai arătat cel mai de preţ şi cel mai fericit drum spre slavă: 
umilinţa; cea mai curată şi cea mai sfântă împlinire a voii lui Dumnezeu: iubirea; şi cea 


mai desăvârşită fericire: aceea de a îndrepta şi sfinţi pe alţii, prin iertarea Ta. 


Totdeauna ne-ai învăţat, Doamne Iisuse, şi din fiecare cuvânt al Tău am 
desprins lumină, bucurie, nădejde şi îndemn. Dar în seara aceea a Cinei celei de Taină, tot 


ceea ce ne-ai învăţat este Taină şi Minune. 


Taina şi Minunea sunt cel dintâi lucru pe care ni-l arăţi acum cu pilda Ta, când 
vrei să ne deschizi mintea asupra celei dintâi trepte pe care sui la cer: umilinţa cea mai 


adâncă, de care avem nevoie atunci când cercetăm vina altora; dragostea cea mai adâncă 

atunci când mustrăm; tăcerea cea mai mare atunci când iertăm şi bunătatea cea mai 


deplină în toate acestea. Amin. 


Doamne, Tu să-mi speli mie picioarele...?! 


Lucrurile cu neputinţă de priceput şi de cuprins nu le poate face decât 
dragostea, doar dragostea este aceea care le poate face pe toate! Fiindcă singură ea poate 


să acopere totul, să creadă totul, să nădăjduiască totul, să sufere totul (1 Corinteni 13, 7). 

Ceea ce nu ai face pentru nici un preţ din lume eşti în stare să faci, fără să 
aştepţi nimic în schimb, când ai o adevărată iubire. 

Când eşti părinte adevărat, eşti în stare să veghezi zile şi nopţi în şir la un 
căpătâi preaiubit, chinuit de febră; să aştepţi zile şi nopţi fără număr un chip plecat 
departe; să plângi zile şi nopţi fără număr o fiinţă neuitată, pe care nimic pe lume nu o mai 
poate înlocui. 

Când eşti soţ adevărat, eşti în stare să-ţi dai picătură cu picătură sângele şi 
viaţa ta pentru a o salva pe a soției, eşti în stare să înduri orice, măcar pentru o nădejde. 

Când eşti fiu adevărat, eşti în stare de o ascultare desăvârşită, de o 
recunoştinţă nemărginită şi de o iubire totdeauna îndatoritoare şi respectuoasă. 

Când eşti frate adevărat, eşti în stare să ierți şi să uiţi orice jignire, să depui 


orice osteneală, să arăţi orice bunătate, să biruieşti orice piedică, să te alipeşti de orice 


Pagina 172 


suflet, să asculți orice cuvânt, să dai orice jertfă. 


Când eşti păstor adevărat, eşti în stare să-ţi dai viaţa pentru oile tale (loan 


10, 11). Vei căuta uşile lor, păşunea lor, rănile lor, păcatele lor şi mântuirea lor. Şi nimic 
din ce ar putea face rău sau bine oilor tale nu ţi-ar fi indiferent. 


Oricare ar fi relaţiile dintre oamenii care se iubesc, ei îşi caută unii altora 
numai binele. Deci înţelegem şi aşteptăm ca să facă unii pentru alţii lucruri neobişnuite 


altor stări, dar obişnuite dragostei, când aceasta este adevărată. 


În seara aceea şi în clipa aceea (Cina cea de Taină), între Hristos şi ucenicii 
Săi totul se petrecea neobişnuit, chiar şi pentru ei, care începuseră de mult să se 
obişnuiască cu ceea ce era neobişnuit. Când lisus le vorbise despre Trupul şi Sângele Său 
(loan 6, 53-69), cei mai mulţi dintre ucenicii Lui L-au părăsit. N-au putut să sufere şi să 
înţeleagă vorbirea neobişnuită pe care o auziseră. Dar acum era o faptă cu totul 
neobişnuită. Era mult mai de neînțeles. Zece din apostolii Domnului se supuneau în 
tăcere, plini de smerenie şi de cutremur. Numai doi, Petru şi Iuda, cel dintâi şi cel din 
urmă dintre ei, cel mai sincer şi cel mai viclean, cel mai gata să moară pentru Hristos şi 


cel mai gata să-L omoare, priveau totul altfel decât ceilalți. 


Petru, uimit şi copleşit cu totul, nici nu ştia ce trebuie să facă: să primească să- 
1 spele picioarele Hristosul lui Dumnezeu, când până la slava Acestuia abia putea ajunge 
cu priceperea credinţei sale, sau mai degrabă să se împotrivească, fiindcă ceea ce făcea 


acum Domnul i se părea chiar şi lui prea de tot. Prea de tot! 


luda, ca unul care avea gândul diavolului în el, nu mai vedea acum nimic 
decât cu vrăjmăşie şi cu dispreţ. Tot ce privea, judeca rău şi răstălmăcit. Şi orice nouă 
dovadă a dragostei lui Hristos față de el şi faţă de alţii îi stârnea un nou val de ură, cu atât 
mai aprinsă cu cât dragostea Domnului se arăta mai binevoitoare. Dumnezeule, cât rău 
poate face chiar şi numai un gând satanic, când omul se lasă împins de el spre iadul cel 


mai negru! 

Slavă veşnică Ţie, Doamne Iisuse! 


Slavă dragostei Tale, slavă îndelungatei Tale răbdări, slavă Ţie, care i-ai iubit 


pe ai Tăi până la moarte! 


Te rugăm, dăruieşte-ne şi nouă Duhul Tău, ca în dragostea noastră faţă de voia 
Tatălui, faţă de cuvântul Tău şi faţă de lucrarea Duhului să fim totdeauna în stare de cele 


mai neobişnuite lucruri, prin care să ne facem vrednici de dragostea Ta! 


Te rugăm, păzeşte pe fiecare din ucenicii Tăi neîncetat, pentru ca niciodată 
satana să nu poată pune un gând al lui nici unuia din ei, ca nu cumva gândul rău să-i facă 


inima rea, ochiul rău şi mintea blestemată, spre a ajunge apoi el însuşi un diavol. 


Dă-ne, Doamne lisuse, gândul Tău cel bun şi-l pune statornic în inima 
noastră, spre a putea primi tot ceea ce ne faci Tu, cu smerenie şi credință adâncă, chiar 


dacă încă nu putem înţelege ceea ce ne faci. Amin. 

Ce fac Eu, tu nu pricepi acum 


Când tu lucrezi cu Dumnezeu sau când se lucrează cu tine, cele mai multe din 
întâmplări nu le înţelegi la timpul lor. Întâmplările mari, zilele mari, momentele mari - ca 
şi munții cei înalți - nu poţi să le vezi de lângă ele. Trebuie să ajungi mai departe de ele ca 
să le poţi vedea mărimea şi frumuseţea, trebuie să mai faci un drum, să te mai depărtezi 
un timp. Și numai când, după aceea, te uiţi înapoi, abia atunci începi să cuprinzi ceva din 
măreţia lângă care ai fost, să pricepi ceva din lumina care străluceşte uimitor lângă tine, să 


desprinzi ceva din veşnicia de care te atinseseşi. 


Câte din lucrările Domnului, câte din descoperirile Sale, câte din cuvintele şi 
minunile Lui - întreb - le-am înţeles noi oare la timpul lor? Şi de câte ori am răstălmăcit şi 
noi - înțelegând fricos sau sucit, îngust sau dureros - multe din cele mai frumoase şi mai 
fericite din lucrările Lui cu noi? Numai după aceea, câteodată mult mai târziu, începem să 
vedem. Atunci ne cade, ca o maramă (fâșie lungă de voal fin) de pe ochii minţii, falsa 
impresie pe care ne-o formasem, sucitul gând pe care ni-l făcusem în clipa întâmplării. 
Atunci ne luminăm, ca şi cum am ieşi dintr-un îndelungat şi întunecos mormânt. Şi mai 


întâi simţim durerea ascuţită şi amară: de ce n-am înţeles atunci? 


Existenţa noastră nu se încheie nici cu experiențele, nici cu moartea. 
Experiențele sunt tratarea seminţei, moartea este semănarea ei în pământ, spre alt rod 
pentru care este rânduită, spre continuarea existenţei eterne, pentru care a creat-o 
înţelepciunea şi Dragostea Eternă. Căci altfel, de ce nu ne naştem cunoscând de la început 
totul, pentru a realiza în această viaţă totul, dacă această viaţă e totul? De ce această viaţă 
ne e doar ca o şcoală şi abia când suntem bătrâni cunoaştem ceva? La ce ne-ar folosi 


această cunoaştere la sfârşitul vieţii de aici, dacă numai aceasta şi numai atâta ar fi viaţa? 
Cine face experienţe costisitoare dacă nu va avea când să se folosească de 

învățămintele lor? Cine tratează o sămânță pe care ar îngropa-o să putrezească fără nici un 


viitor şi fără nici un folos, fără nici o nădejde? 


Nu, suflete al meu! Totul are un dumnezeiesc şi minunat înţeles. Să nu te 
îndoieşti de nimic, niciodată! Tot ce nu înţelegi acum, nu te grăbi să înţelegi greşit, fiindcă 
va veni timpul să înţelegi cu adevărat, dar mai târziu. Dacă se petrec în viaţa ta, fără voia 
ta şi fără o urmare directă a faptelor tale, întâmplări de neînțeles, nu te grăbi să-ţi formezi 
încă o părere, pentru ca nu cumva să te întristezi degeaba, când de fapt ar trebui să te 
bucuri. Ca să nu cârteşti, când de fapt ar trebui să lauzi pe Domnul. Ca să nu te 
descurajezi atunci când de fapt ar trebui să te umpli de îmbărbătare sfântă şi de bucuroasă 


nădejde. 


De cele mai multe ori, faptele Domnului sunt neobişnuite şi momentan de 
neînțeles. De aceea, când lucrul de neînțeles ţi se întâmplă ţie sau vezi că se întâmplă cu 
lucrarea Domnului, crede adânc că mâna Domnului lucrează. Şi dacă nu-L poţi lăuda plin 
de bucurie, cel puţin taci plin de smerenie, căci după aceea, foarte fericit, ai să înţelegi 


totul. 


Slavă veşnică Ție, Doamne şi Dumnezeul nostru, singurul Care faci minuni, 


pentru toate lucrurile minunate şi cutremurătoare pe care le-ai făcut şi le faci pentru noi. 


Te rugăm, Doamne Iisuse, să dăruieşti inimii noastre totdeauna o încredere 
neclintită în Pronia Ta Sfântă, până când vei dărui minţii noastre o lumină fericită asupra 
înţelesurilor lucrărilor Tale. Nu ne lăsa niciodată să ne pierdem nădejdea, orice ar fi să 
vedem, să auzim sau să ajungem în viaţă! Ci să avem o temeinică încredințare că totul 
este cu înţelepciune şi cu dragoste rânduit sau îngăduit de Tine, spre cel mai mare bine al 


nostru, de aici sau din veşnicie. 


In faţa minunilor Tale, Doamne, dăruieşte-ne o credință smerită şi 
ascultătoare, plină de siguranţa că totul se va sfârşi cu bine şi cu bucurie pentru Tine şi 


pentru noi! lar încrederea aceasta să n-o pierdem, oricât de lung ar fi drumul de la faptă 

până la înţelesul ei. Amin. 


Dacă nu te spăl Eu... 


Dacă nu te spală sângele lui Hristos, nimeni, niciodată nu te va mai putea 


spăla şi nu-ţi va putea spăla păcatul tău (loan 22). 


Dacă nu primeşti preţul sângelui scump al Mielului lui Dumnezeu Celui fără 
de prihană să te răscumpere din deşertăciunea în care trăieşti, nu mai există şi nu va mai 


exista în vecii vecilor nici un alt preţ de răscumpărare pentru tine (1 Petru 1, 18). 


Dacă nu vii la Hristos, dacă nu îngenunchezi la Crucea iertării şi a 
răscumpărării pe care o dă Hristos, dacă nu-ţi zdrobeşti inima în pocăință, dacă nu-ţi varsă 
ochii lacrimi amare pentru toată viaţa de până astăzi trăită în păcat şi dacă nu-i ceri Lui 
din tot sufletul tău să te spele şi pe tine de tot ce ai făcut rău, să ştii, suflete, oricine ai fi 


tu, că în veci nu vei putea avea deloc parte cu Hristos şi cu lumina iertării sufletului tău. 
Nimeni pe lume nu poate face întoarcerea ta, rugându-se în locul tău! 


Oricine te iubeşte și se roagă pentru tine şi suferă pentru tine, 
poate face astfel mult pentru tine înaintea lui Dumnezeu, dar oricât te-ar iubi altcineva, 
oricât de mult ar vrea să facă şi ar face pentru tine, dacă tu însuți nu faci nimic şi nu vrei 
să faci nimic, totul este în zadar. Poţi să fu foarte aproape de Domnul, poţi să fu chiar în 


casa unde Domnul spală şi iartă păcatele altora, poţi să fii chiar acolo, lângă cei care 

ascultă chemarea Domnului şi care vin şi se predau Lui, care se hotărăsc pentru EI şi îşi 
aleg partea cea bună care în veci nu se va lua de la dânşii (Luca 10, 42), dar dacă tu însuţi 
nu înţelegi preţul clipei aceleia şi dacă tu însuţi nu faci acest pas, rămâi afară. Uşa se va 


închide după ei, iar tu vei rămâne afară spre pierzare (Apocalipsa 22, 15). 


Poţi să fu chiar fiul unui părinte credincios sau soţul unei soții credincioase 
sau părintele unor fu credincioşi, poţi să trăieşti toată viaţa ta lângă suflete credincioase 
sau în familia celor credincioşi, dar dacă tu însuţi nu te-ai născut din nou, dacă tu însuţi n- 
ai adus inima ta la Domnul ca să ţi-o spele, tu vei muri în păcatele tale, fără să vezi 
împărăţia lui Dumnezeu, fără să fu mântuit şi vei fi despărțit pe veci de iubiții tăi care au 


fost credincioşi (loan 3, 3; 1 Corinteni 6, 9-11; Efeseni 2, 1-6; Tit 3, 5; Evrei 10, 19-22). 


Suflete drag, ajuns aici, te rog ia bine seama la ceea ce citeşti, înțelege 
întocmai ceea ce îți spune şi îți cere Hristos! Iată, Hristos stă acum şi înaintea ta aşa cum 
stătea atunci în faţa sfântului Său Apostol, gata să-l spele şi pe el aşa cum făcuse cu toți 
ceilalți dinaintea lui şi aşteaptă consimţământul tău. Aşteaptă supunerea şi predarea ta; nu 
te împotrivi, primeşte spălarea Lui! Închipuie-ţi ce ar fi fost dacă sfântul Petru ar fi stat 
ani de zile în hotărârea lui de a se împotrivi cu înverşunare încercării Domnului de a-i 


spăla şi lui picioarele, la ce înjositoare aşteptare L-ar fi supus el pe Domnul! 


Şi totuşi, unii dintre noi facem aceasta de atâta vreme cu El, fără să ne 
îngrozim ce facem față de Hristos. Ne împietrim inima în necredinţă, ne adormim 
conştiinţa în nepăsare, ne înjosim sufletul în faptă păcătoasă şi nu ne pasă de Domnul, 


Care aşteaptă de atâta vreme întoarcerea noastră (Isaia 30, 18; Apocalipsa 3, 20). 


Inţelegi tu, care citeşti acum? Şi mai ales înţelegi că ceea ce este scris aici este 


scris tocmai pentru tine? 


Dumnezeu să te binecuvinteze şi să te spele, de-l vei asculta chemarea! Slavă 


şi mulţumire lui lisus Hristos! 

O, Preadulce şi mult milostive al sufletelor noastre, slavă Ţie şi mulţumire 
veşnică Jertfei Tale, prin care ne-ai spălat! Mulţumire veşnică dragostei Tale, cu care Te-ai 
milostivit de noi! Mulţumire veşnică îndelung-răbdării Tale, Doamne, cu care ne-ai 


aşteptat şi ne-ai chemat să Te primim, ca să ne faci cel mai mare bine! 


Te rugăm, Doamne Iisuse, nu ne mai lăsa niciodată să mai păcătuim, căci 
acum ştim cât de mult te-a costat pe Tine preţul spălării picioarelor noastre. lar dacă totuşi 
mai cădem în înşelăciunea păcatului, întinându-ne din nou haina sufletului, nu ne lăsa să 
amânăm şi să întârziem, ci cu o pocăință plină de lacrimi şi smerenie să alergăm din nou 
la spălarea Ta, ca să putem avea mereu parte de Tine! 

Doamne Iisuse Hristoase, pe cei care încă te lasă să tot aştepţi lângă ei, Tu 
chemându-i, fă-i să se hotărască grabnic, ca nu cumva să pleci, iar ei să rămână neiertațţi! 


Te rugăm, Doamne! Amin. 


Doamne, nu numai picioarele... 


Sufletele curate sunt gata să-şi recunoască şi vinovăţii pe care nu le au. Sunt 
gata să-şi ceară iertare şi pentru păcatele pe care nu le-au făcut; sunt gata să-şi spele şi 
ceea ce nu şi-au întinat, fiindcă smerenia lor îi face să creadă că oricând ar putea să facă şi 


ei aşa ceva şi nu tăgăduiesc niciodată că nu ar putea fi în stare să cadă. 


Picioarele se întinează cel mai adesea, pentru că ele duc greutăţile cele mai 


multe. Ele umblă prin locurile cele mai de jos, ele sunt mădularele cele mai nebăgate în 

seamă şi ele sunt îndrăgite cel mai puţin. 


O, inima Domnului, care le-a iubit tocmai pentru aceasta! De acele gloate 
nebăgate în seamă, iubite cel mai puţin, împovărate cel mai mult, spălate şi uşurate cel 
mai rar, de acelea a avut cea mai mare milă, de poporul năpăstuit, de mulțimile apăsate, de 
gloatele ca nişte turme lăsate fără păstor (Matei 9, 36). Şi El singur, numai El singur a 
venit să-i caute şi să-i mântuiască mai ales pe aceştia, îngrijindu-i ca pe nişte picioare 
crăpate, rănite, bolnave şi bătătorite de chinuri prea lungi, prăfuite de drumuri prea grele 
şi gârbovite de poveri prea nemiloase. Cu câtă milă şi bunătate spală Domnul şi unge 


astfel de suflete! 


Dar nu numai picioarele au nevoie să fie spălate mai des; la fel au şi mâinile şi 


mai ales capul. Adică cei care lucrează pentru alţii şi cei care conduc pe alţii. 


Lucrătorii şi lucrătoarele Domnului au nevoie nu numai să fie spălaţi de către 
Cuvântul sfânt, ci au nevoie să se scalde ei înşişi, să se scufunde ei înşişi, cu toată 
conştiinţa datoriei şi trebuinţei de a se curăţi, în plinătatea lui Hristos. Picioarele au nevoie 


să fie spălate, dar mâinile şi capul au nevoie de şi mai mult. 


Picioarele au nevoie de mai puţine mustrări şi de mai multă îngăduinţă când 
nu umblă chiar deplin curat, dar mâinilor şi capului li se cuvin mai multă mustrare şi mai 
puţine dezvinovăţiri când nu umblă în toată curăţia, fiindcă ele ştiu şi pot oricând să se 


curețe, pe când picioarele nu pot oricând. 


In locurile pe unde te-ai întinat cel mai mult, caută să nu mai treci niciodată. 
Pe căile care te murdăresc, nu mai umbla. Pragul caselor stricate nu-l mai trece şi cu 


oamenii a căror tovărăşie te înjoseşte nu mai umbla niciodată! 


Dacă eşti păstor, urmează pilda Mântuitorului şi caută mai ales oile cele slabe, 
cele mai de la margine, cele din urmă, cele mai neputincioase şi ajută-le să se poată curăţi 


şi vindeca şi ele. Caută să împodobeşti mai frumos mădularele care au preţul cel mai din 

urmă (1 Corinteni 12, 23) şi îngrijeşte cu milă mai ales pe cei dintre mădularele Bisericii 


care sunt picioare. 


Iar când Domnul îţi cere un lucru, fă întocmai cum îţi cere El, nu face cum era 
gata să facă sfântul Apostol Petru: întâi nu voia să facă nimic, iar îndată după aceea voia 
să facă mai mult decât cerea Hristos. Şi asta numai aşa, ca să nu fie cum voia Domnul, ci 


ori mai puţin, ori mai mult. 


Ce minunat este sufletul liniştit, care face voia lui Dumnezeu în chip smerit şi 
cumpătat: nici mai devreme, nici mai târziu, nici mai mult, nici mai puţin. Căci Domnul 
Care a poruncit ştie adevărul şi numai atunci facem bine, când facem întocmai cum ne-a 
spus. Altfel, putem să stricăm chiar şi în ceea ce suntem prea zeloşi, când facem prea mult 


unde nu este cazul. 


O, Dumnezeule strălucit, izvor al oricărei înţelepciuni şi cumpătări, Te rugăm 
să ne dăruieşti nouă tuturor cumpătata înţelepciune, care să cunoască nu numai timpul în 
care trebuie să fii ascultat şi numai mijlocul cu care Te putem sluji pe Tine, ci şi măsura 


sănătoasă şi bună în care ceri Tu să împlinim voia Ta. 


Binecuvintează toate sufletele simple şi smerite care poartă greul lucrării Tale 
şi care adesea au de stat şi de umblat prin locuri grele şi neplăcute! Spală-le mereu cu 
cuvântul Tău şi pune mereu mâinile Tale sub capul lor, să le spele, să le curețe, să le 


vindece cu mila, cu smerenia şi cu dragostea Ta! 


Dar ai milă, Doamne, şi de aceia pe care i-ai rânduit să fie mâinile lor 
slujitoare şi capul îndrumător al altora. Intotdeauna ei să fie curaţi, spre a putea vedea şi 


ajuta şi pe alţii să se curețe, nu să se întineze. Amin. 

Voi sunteţi curati, dar nu toţi 


Un suflet curat este numai acela care se curăţeşte neîncetat pe sine şi care 
umblă neîncetat să curăţească şi pe alţii. Sufletul care nu luptă mereu spre o şi mai mare 


curățire a sa şi a altora o va pierde curând şi pe cea pe care 1 se părea că o are. 


Iată, în mijlocul celor doisprezece Apostoli, Mântuitorul lisus Hristos mergea 
vorbindu-le şi dovedindu-le cu tot mai adâncă sfinţenie şi curăţire necesitatea patimilor 
Sale, pe măsură ce Se apropia punctul cel mai înalt al misiunii Sale pământeşti. În fiecare 
zi cuvântul Domnului era pentru Apostoli tot mai luminos, pilda Sa tot mai înţeleasă, 
dovada Sa tot mai apropiată, căci şi înţelegerea lor se desăvârşea mereu. Înainte, de multe 
ori le vorbise atât de simplu şi tot nu înţeleseseră (Matei 13, 36). Acum le vorbea atât de 


înalt, iar lor le ajunsese atât de uşor să înţeleagă (loan 16, 29-30). 


Cât de minunat ajunge să vadă totul acela care se curăţeşte mereu! El devine 
ca sticla ferestrelor curate sau a ochianului șlefuit, prin care se poate vedea desăvârşit 


totul. 


Mântuitorul le-a spus: Cine s-a scăldat, nu are trebuință să-şi spele decât 
picioarele, ca să fie curat de tot. Şi voi sunteţi curaţi, dar nu toţi! Aceasta înseamnă că, 
oricât de curaţi ni s-ar părea nouă că suntem, să nu uităm niciodată că umblăm pe pământ 
şi că mereu trebuie să privim cu smerenie la noi înşine, fiindcă totdeauna ne putem întina 
sau prăfui, umblând printre alții. Oricât te-ai păzi tu, nu te păzesc alţii. Şi chiar dacă tu te 
fereşti să nu te stropeşti cu noroi sau să nu te umpli de praf, umblarea stricată a altora uşor 


te poate murdări. 


Păunul este o pasăre cu pene foarte frumoase, dar cu picioare foarte urâte. 


Când îşi priveşte penele se umflă de mândrie, dar când îşi priveşte picioarele se dezumflă 

şi se ruşinează. Să învăţăm de la el: când vom fi ispitiţi să ne lăudăm cu vreuna dintre 
penele noastre, care ni se pare mai frumoasă decât ale altora, să ne privim păcatele şi să ne 


ruşinăm de căile noastre urâte. 


Şi să mai învăţăm ceva: chiar când vom fi numai câţiva la o masă întinsă şi ni 
se va părea că suntem numai o inimă şi un gând, să nu fim totuşi prea slobozi în vorbele 
noastre, nici prea încrezători în cel de lângă noi (Proverbe/Pildele lui Solomon 23, 9), 
fiindcă de multe ori nu sunt curați chiar toţi dintre cei cu care stai la masă şi mănânci 
aceeaşi pâine. De multe ori, între ei unul este un vânzător, iar mâine dimineaţă sau chiar în 


noaptea aceasta, vrăjmaşii Domnului vor afla tot ce s-a vorbit la Cina noastră de Taină. 


O, Multpătimitorule lisus Hristos, Mântuitorul şi Dumnezeul nostru, slavă 
Ţie! 

Îţi mulţumim, Doamne Iisuse, pentru toată dragostea pe care o ai faţă de noi şi 
pe care ne-o arăţi din ce în ce mai desluşit. Îţi mulţumim pentru cele mai sfinte şi mai 
pline de iubire dovezi, prin care ne arăţi cât de mult ţii la noi şi cât de mult vrei să ne 
îndrepți toate cărările noastre, pentru ca slujba noastră adusă ie să fie cât mai 
desăvârşită. 

Îţi mulţumim că ne-ai dat încă o pildă din care să învăţăm şi mai limpede cât 
de mult trebuie să fim noi atenţi, atât asupra noastră, cât şi asupra altora. Asupra noastră, 
pentru că mai avem ce să curăţim din ale noastre, iar asupra altora, pentru că totdeauna 


vrăjmaşul poate avea printre cei apropiaţi ai noştri o unealtă a lui. 


O, de câte ori am aflat noi aceste adevăruri, dar adesea le-am aflat prea târziu, 
după ce întinăciunea noastră se întinsese prea departe şi întinăciunea altora spurcase prea 


mult. 


Dă-ne, Doamne Iisuse, un duh totdeauna treaz, cu care să putem vedea aceasta 


înainte, sau măcar atunci când încă nu este prea târziu. Amin. 

Ştia pe cel ce avea să-L vândă 


Fiecare om are o dată în viaţă ocazia să-şi arate într-o faptă puternică binele 
sau răul care zace în el. Această ocazie îi fixează apoi pe veşnicie chipul pe care el îl va 
avea şi numele de care nu se va mai despărţi niciodată. O astfel de ocazie anulează tot ce 
fusese până atunci. Dacă binele uriaş pe care îl poate face omul într-o astfel de ocazie, 
dacă acest bine poate să anuleze tot răul pe care l-a făcut până aici, apoi şi răul pe care-l 
face, tot aşa poate să anuleze tot binele pe care omul îl făcuse până la această întâmplare 


(lezechiel 18, 20-24). 


Domnul lisus ştia nu numai că va fi vândut, dar ştia mai dinainte şi pe cel ce ÎI 
va vinde. Cum însă Domnul nu doreşte moartea păcătosului, ci să se întoarcă şi să fie viu, 
chiar de aceea l-a luat şi pe Iuda lângă Dânsul ca, înştiințându-l mereu şi arătându-i cea 
mai dulce prietenie şi încredere, să-l cucerească din mâna diavolului şi să-l împiedice de a 
face nelegiuirea pe care îşi pusese în gând să o facă. Dar Iuda, orb acum, nu mai poate 
nici să vadă, nici să simtă, nici să înţeleagă nimic. Tot binele, toată iubirea şi toate aluziile 
pe care le făcea Domnul în vorbire nu-l impresionau. El nu putea să înţeleagă cele spuse 
de Mântuitorul de atâtea ori. Dar cunoscând bunătatea şi iubirea Domnului, Iuda era sigur 
că Domnul nu-l va da pe faţă, iar de ceilalți nu se temea deloc, pentru că ştia bine că nu au 
de unde să-l bănuiască. Nu se gândea că el singur se va vădi curând şi se va descoperi pe 
vecii vecilor tot ce era în el. Ocazia, care avea să vină foarte repede, a arătat nu numai cât 


de rea îi era inima, dar şi cât de întunecată îi era mintea. 


Vânzătorule al Domnului şi pârâşule al fraţilor tăi, ia seama la soarta lui Iuda 
şi nu uita! Nu te bizui că Domnul nu te va descoperi şi nu te va vădi, ştiind că Domnul e 
bun! Tu te gândeşti că fraţii nu te vor descoperi, fiind sigur că nici unul dintre ei nu poate 


bănui că te ocupi cu astfel de ticăloşii... Aceste înşelătoare păreri crezi tu că te vor acoperi 

până la capăt şi că nimeni nu va şti ceea ce faci. Mai crezi că nici stăpânii care te plătesc 
să faci crima aceasta n-au interesul să te dea de gol. Nu te gândeşti însă la tine însuţi şi nu 
ai învăţat încă din păţania altora că vinovatul însuşi s-a descoperit pe sine, de cele mai 


multe ori?! 


Tu însuţi te vei da de gol strigând: „Am vândut!”. Tu însuţi vei mărturisi odată 
în gura mare aceasta. Tu însuţi vei arăta, prin urmările faptelor tale, ce crimă ai făcut. De 
aceea, câtă vreme Domnul n-a adus peste tine, pentru nelegiuirea ta, blestemul răsplătirii 
neiertate, cutremură-te, înspăimântă-te şi te prăbuşeşte la picioarele Domnului pe care L- 
ai trădat şi la picioarele fraților pe care i-ai vândut! Şi dacă Cel curat S-a aplecat atât de 
mult, cât de mult trebuie să se plece cel vinovat? Dacă Cel Care răscumpără S-a smerit 
atât de mult, cât de mult trebuie să se posterne cel care vinde?! Şi dacă Celui Sfânt I s-a 


cerut atât, cât de mult 1 se cere celui mai blestemat? 


O, Prea Bunule Doamne lisuse, cu cât de mulți astfel de ucenici ai stat la 
masă, i-ai ştiut lângă Tine şi le-ai acoperit îndelung nelegiuirea! Dar ei n-au vrut să 
înţeleagă că păcatul lor va fi descoperit de ei înşişi, pentru a le fi teamă şi a nu-l mai 
săvârşi. Şi oricât de bine au căutat să se ascundă, s-a vădit ce era în inima lor. Dar pentru 
că de mult nu mai aveau cinste, nu s-au ruşinat şi pentru că de mult nu mai aveau 


conştiinţă, nu au mai avut remuşcări. 


Dacă totuşi pot fi iertaţi, Doamne, astfel de oameni, noi ne rugăm cu teamă şi 
cu cutremur pentru ei, dar numai Tu ştii cât avem voie să venim înaintea Ta cu astfel de 
rugăciuni (1 loan 5, 16). Ci ai milă, Doamne, când stăm îngroziţi înaintea Ta şi nu ştim 


dacă e mai bine să ne rugăm sau să tăcem. Amin. 

Înţelegeţi voi ce v-am făcut Eu? 


Celui ce înţelege nu trebuie nici să-i faci mult, nici să-i arăţi mult, nici să-i 
vorbeşti mult. Cine s-a desprins, prin întrebuinţarea minţii sale curate şi a cugetului său 
curat, să deosebească bine voia lui Dumnezeu cea sfântă, plăcută şi desăvârşită, aceluia 
nu-i vine greu să priceapă care este înţelesul oricărui cuvânt şi al oricărei fapte; aceluia, 
Duhul Adevărului uşor îi poate descoperi înţelesul cel drept. Aceluia, Duhul dragostei 
dintr-o dată îi poate împărtăşi întinarea, pătrunderea înţelesului ascuns în lucruri, în inimi, 


în cuvânt. 


Dar celui ce nu vrea să înţeleagă din cauza vreunui păcat sau din cauza 
vreunui defect, oricât te-ai trudi să-i arăţi, totul va fi în zadar. Ucenicii Domnului lisus, 
câţi erau curaţi, au înţeles atunci limpede că ceea ce făcuse Mântuitorul când le spăla 
picioarele nu însemna un nou obicei, pe care va trebui să-l considere pe viitor o formă de 
cult prin care să se laude şi să se deosebească de alţii, nici să facă din acest ritual o 
lăudăroasă condiţie de mântuire. Ci dincolo de fapta însăşi, să se pătrundă de înţelesul ei 


cel nemuritor şi general: 


- Mai întâi că doar acela dintre fraţi este mai mare, care din adâncul inimii 
lui poate să se smerească mai prejos ca toţi, în tăcere şi iubire. 

- Apoi că, păstrându-ne pe noi înşine în necurmată curăţie, trebuie să privim 
cu grijă şi simţ de răspundere la fraţii noştri, dorind şi lucrând neîncetat pentru ca ei să 
poată ajunge tot mai curaţi. 

- Niciodată nu vom putea spăla pe nimeni numai cu vorbele noastre, ci doar 


cu mâinile noastre, adică cu rugăciunile noastre şi cu ostenelile noastre. 

- Celui cu adevărat mare, nu-i este greu să se smerească în faţa oricui. 
- Celui cu adevărat curat, nu-i este greu să spele pe oricine. 


- Celui cu adevărat sfânt, nu-i va fi greu a face totul în tăcere şi cu cea mai 


discretă duioşie. 


- Cel cu adevărat iubitor, va face în totdeauna totul cu plăcere, cu bucurie, 


cu blândeţe, cu prietenie. 


- Cel cu adevărat înţelept va păstra esenţa adevărului tuturor lucrurilor. 


Dar vai, cât de puţini ucenici înţeleg ce a făcut Domnul şi ce a dorit El să 


înţeleagă ei din ceea ce a făcut EI! 


Oamenii nu cunosc ce este smerenia sinceră şi s-au deprins cu falsa smerenie 
din care, pentru deosebirea de alţii, au mai inventat o formă de spălare a picioarelor: aceea 
în care picioarele sunt mai dinainte spălate şi bine parfumate, ca să nu miroasă cumva 
celui care o să le spele după ritualul cuvenit. Apoi, necuraţi cum sunt, puţin le pasă de 
viaţa lăuntrică a celorlalți. Dacă forma dinafară este îndeplinită întocmai, celelalte nu se 
văd - îşi zic mulţi. Şi pentru că nu au înţeles nimic din exemplul lui Hristos, umblă să 
spele totul numai cu vorbe, cu critici, cu mustrări sau sfaturi, fără a pune mâna şi 


osteneala lor întru nimic, nici la rugăciune, nici la ajutorare. Vai de cei care fac aşa! 


O, cât de departe sunt gândurile lor de gândurile oamenilor şi căile Domnului 


de căile lor (Isaia 55, 9)! Ce a făcut Domnul şi ce au înţeles ei! 


Preabunule Doamne Iisuse, fii slăvit în veci şi veci pentru bunătatea şi mila cu 


care Te-ai smerit, silindu-Te să ne faci cumva să înţelegem gândurile Tale şi căile Tale! 


Te rugăm, Doamne, să ne ierţi că atât de puţini au putut să înţeleagă, că atât de 


mulți au răstălmăcit nu numai gândurile Tale, dar şi cuvintele şi pildele pe care ni le-ai 

lăsat. 


Că oricât sunt de limpezi gândurile Tale sau de desluşite cuvintele Tale, 
oamenii, cu voia lor, răsucesc totul, pentru că iubesc mai mult foloasele lor decât folosul 


Tău şi slava lumii decât slava lui Dumnezeu. 


Dumnezeule Preabun, trimite-ne lumina Ta ca să ne trezească şi să ne îndrepte 


cu adevărat pe toţi, ca să înţelegem ce ai făcut Tu. Amin. 


Voi Mă numiţi bun şi bine ziceţi! 


Până mai ai cui spune tată sau mamă, cât ar trebui să fii de fericit, de 


recunoscător şi plin de iubire prin rostirea acestor unice cuvinte pe pământ! 


Până mai ai pe cine numi Învățătorul meu, Domnul meu, Mântuitorul meu sau 
Binefăcătorul meu, cu lumină în ochi şi cu fior în inimă, să şopteşti aceste sfinte denumiri 


şi să te pătrunzi de fiorul lor fericit! 


Câtă vreme trăiesc părinţii tăi, tatăl tău şi mama ta, spune-le numele sfânt cu 
sfinţenie. Caută-i cu dragoste, îngrijeşte-i cu evlavie, ascultă-i cu respect până la moarte şi 
nu dispreţui nici faţa lor bătrână, nici cuvintele lor poate slabe, nici trecutul lor poate 
modest. Fii faţă de ei întocmai aşa cum ai dori să fie copiii tăi faţă de tine. Nu fii nervos, 
nici nepăsător, nici străin față de ei, căci mai ales în privinţa aceasta este adevărat 


cuvântul că ceea ce semeni, aceea vei culege. 

Câtă vreme este încă lângă tine Învățătorul şi Domnul tău, până n-a plecat 
încă Mântuitorul şi Binefăcătorul tău, îndreaptă-ţi neîncetat spre El inima ta şi glasul tău. 
Caută-L mereu cu dragostea şi recunoştinţa Ta. Spune-l numele Lui cel iubit şi sfânt 
pentru tine, mereu mai cald şi mereu mai cu dor, căci nu-i nimic mai frumos şi mai 
vrednic din partea ta ca acest lucru rar, tot mai rar întâlnit azi printre oameni. 


92 99 


Dacă spui „mamă” sau „tată” părinților tăi, aşa precum se cuvine, bine faci, 
fiindcă dovedeşti că eşti om. Dar dacă numai spui şi nu te porţi faţă de ei întocmai cum 


eşti dator până la moarte, atunci nu faci bine şi nu eşti om! 


Dacă spui Domnului lisus: „Domnul meu şi Dumnezeul meu!”, ca Toma (loan 


20, 28), atunci caută să nu-l mai fii necredincios niciodată! 


Dacă îi spui Învăţătorului Ceresc: „Lu eşti Hristosul, Fiul Dumnezeului Celui 


Viu!”, ca Petru (Matei 16, 16), bine faci, dar caută să nu te mai lepezi de El niciodată. 


Şi dacă ştii şi crezi Cuvântul Său Sfânt că este Adevărul şi Viaţa veşnică (loan 
6, 68; 17, 12), atunci preţuieşte acest cuvânt ca pe cea mai de preţ comoară a sufletului 
tău, iar ascultarea şi trăirea lui să-ţi fie cea mai cutremurătoare grijă în fiecare clipă a 
vieţii tale. Căci atunci, şi după ce nu vei mai avea aceste comori unice lângă tine, 


mulţumirea preţuirii lor va fi pacea veşnică şi fericită a sufletului tău iubitor şi bun. 


Slavă veşnică Ție, Doamne şi Mântuitorul nostru! Tu eşti comoara noastră cea 
mai scumpă! Sufletul meu este plin de fericire ori de câte ori pot îngenunchea 
recunoscător şi îţi pot strânge cu dragoste picioarele Tale la inima mea. Doresc să rostesc 
totdeauna sfântul Tău nume cu tot fiorul evlaviei recunoscătoare şi doresc ca orice cuvânt 
îmi spui, să-l ascult cu scumpătate şi să-l trăiesc cu credincioşie. La aceasta te rog să mă 


Pb 


ajuţi în fiecare clipă. ŞI câtă vreme mai am cui spune „tată” sau „mamă”, aceste unice şi 
binecuvântate nume pe pământ, Te rog ajută-mă să le spun totdeauna cu respectul şi 
dragostea cu care sunt dator. lar faţă de ființele cărora le spun un nume unic, ajută-mă să 


fiu totdeauna plin de îndatorată slujire fiască (ca de fiu), până nu voi mai fi pe pământ. Și 

la aceasta te rog, Doamne lisuse, să mă ajuţi să veghez neîncetat. Amin. 


Și voi sunteţi datori! 


Toată viaţa noastră pe pământ este alcătuită din drepturi şi datorii. Acela care, 
cu o cinstită conştiinţă a dreptăţii, nu cere niciodată mai mult decât dă şi nu dă niciodată 
mai puţin decât cere, acela este un om drept. Acela care dă totdeauna fără să ceară 
niciodată sau întoarce înapoi mult mai mult decât a primit, din dragoste pentru Hristos, 
acela este un om sfânt. Dar acela care cere mai mult şi dă mai puţin sau poate nu dă deloc, 


acela este un om nelegiuit. 


Dar pe când faţă de oameni adeseori ne împlinim datoriile cinstit - din pricina 
fricii, sau ruşinii, sau respectului - faţă de Dumnezeu nici una din aceste însuşiri nu ne 
face în stare să întoarcem la timp şi cu dreptate ceea ce datorăm, şi asta pentru că oamenii 
ne pot trage îndată la răspundere, dar Dumnezeu nu ne trage îndată. Pentru că nu se aduce 
repede la îndeplinire hotărârea dată de Dumnezeu împotriva faptelor rele, de aceea este 
plină inima oamenilor de dorinţa nelegiuirii (Cartea înţelepciunii lui Isus, fiul lui Sirah 
(Ecclesiasticul) 9, 11). Şi pentru că Dumnezeu are îndelungă răbdare, de aceea omul nu 
vrea să vadă că El îl îndeamnă la pocăință. Astfel, omul dispreţuieşte bogăția bunătăţi şi 


îndelungii Lui răbdări, fiind mereu nedrept faţă de Dumnezeu. 


Dar oare numai cei necredincioşi se poartă astfel faţă de Dumnezeu? Nu, ci 


chiar foarte mulţi dintre cei ce se numesc fii şi robi ai Lui. 

lată, Dumnezeu ne-a dat un loc de muncă, ne-a dat sănătatea cu care muncim, 
ne-a dat priceperea cu care să putem face munca noastră şi ne-a dat ajutorul Său în toate. 
Pentru toate aceste daruri primite de la El şi care valorează atât de mult faţă de partea pe 
care o punem de la noi, noi ar trebui după dreptate să împărțim cel puţin în două cu 
Domnul câştigul nostru, căci cel puţin jumătate este partea Lui. Dar în realitate, cât dăm 


noi lui Dumnezeu din ceea ce luăm ca plată sau ca recoltă după munca noastră zilnică? 


lată, Dumnezeu ne-a rânduit o întindere din pământul Lui ca s-o lucrăm. Noi 
arăm, semănăm, plivim, îngrijim şi secerăm. Dar pământul este al Lui. Ploaia este de la 
EI. Vântul şi condiţiile creşterii, rodirii şi coacerii sunt de la El. Puterea şi sănătatea cu 
care muncim, ca şi priceperea cu care ştim să facem bine munca noastră, toate sunt de la 
El. Deci cel puţin jumătate din rodul cules la vremea roadelor este al Lui (Luca 20, 10). 
Dar cu fapta, cât o să primească Dânsul oare de la noi pentru săracii Lui, pentru lucrarea 


Sa, pentru folosul Său? Iată cum înţelegem noi să împlinim ceea ce suntem datori! 


Dar smerenia, dragostea şi ascultarea pe care suntem datori să le arătăm către 
frații noştri, din supunere față de Dumnezeu, oare cât le înţelegem şi cum căutăm să le 
plătim? N-au ajuns oare toate acestea pentru mulți numai o făţarnică formalitate a 
mâinilor sau a vorbei, fără o adâncă şi caldă simţire a inimii? Ceea ce a vrut Domnul să ne 
facă pe toţi să înţelegem prin spălarea picioarelor, nu este oare tot atât de neînțeles pentru 


cei mulţi? 


O, cât de întristător de străine sunt gândurile noastre faţă de cuvântul Lui şi 


căile noastre faţă de voia Lui! 


Preamilostive Doamne Iisuse, Te slăvim, căci Tu ai milă nemărginită faţă de 
toţi oamenii, dar faţă de cei credincioşi ai şi mai multă. Faţă de cei ce nu cunosc voia Ta, 
Tu ai nevoie de răbdare. Dar faţă de aceia care o cunosc trebuie să ai îndelungă răbdare; 
căci pe când cei care nu ştiu voia Ta sunt vrednici de puţine lovituri când nu o îndeplinesc, 


aceia care se laudă că o cunosc, de câte lovituri sunt vrednici atunci când o îndeplinesc 


Pagina 191 


rău sau chiar potrivnic? 


Ai milă, Doamne Iisuse, de acele suflete rătăcite de la gândul şi voia Ta, care 
au făcut din spălarea picioarelor doar o formă din afară, spre a se lăuda cu ea, cum făcea 
fariseul faţă de vameş (Luca 18, 11), dar nu mai au nimic de-a face cu adâncul înţeles pe 
care ai vrut Tu să-l dai, adică respectul sfânt şi prețuirea smerită pe care să înţelegem 


fiecare din noi că le datorăm celorlalți fraţi şi mai ales celor mai mici decât noi. Amin. 


Eu v-am dat o pildă 


Adevărata pildă este aceea pe care o trăieşte însuşi cel care ţi-o predică. 
Adevăratul învăţător este acela care crede şi urmează mai întâi el însuşi ceea ce 
propovăduieşte altora. Şi totdeauna să urmezi numai învăţătura aceluia care este în stare 
nu numai să trăiască cu viaţa sa ceea ce spune, dar şi să pecetluiască cu moartea sa ceea ce 
a spus. În chip cu totul desăvârşit numai Hristos a putut face astfel, iar dintre ai Săi, numai 


aceia care au avut credinţa Lui. 

Un creştin care are conştinţa lui Hristos în el, acela va lua seama la toate 
cuvintele lui Hristos, cu o minte sănătoasă şi cinstită, înțelegând drept şi limpede gândul 
lui Hristos din cuvântul Lui. Va înţelege nu ceea ce i-ar conveni lui să înţeleagă, ci ceea ce 


vrea Dumnezeu. lar inima lui fiind curată, va căuta să facă întocmai aşa ceea ce a înţeles. 


Orice învăţător ştie cât de mare putere are pilda sa pentru ucenicii săi. Ştie că 


oamenii învaţă mai mult din ceea ce văd cu ochii, decât din ceea ce aud cu urechile şi de 

aceea se va strădui să le arate mai întâi practic ceea ce vrea să-i facă să înveţe bine. Dar pe 
când în lucrurile trupeşti, ceea ce vezi este cu neputinţă să nu înţelegi întocmai, în 
lucrurile duhovniceşti iată ce uriaşă răstălmăcire fac adesea bieţii oameni: când Domnul le 
arată ucenicilor Săi să se ferească de aluatul fariseilor, care era făţărnicia, ei înțelegeau că 
le zice aşa fiindcă nu luaseră pâine (Matei 16, 11); când le arăta trebuinţa naşterii din nou 
pentru mântuire, ei înțelegeau naşterea firească; şi când le vorbea de taina Sfintei 
Împărtăşiri cu Trupul şi Sângele Său Sfânt, şi-au pierdut cu totul orice fel de înţelegere, 


spunând cu groază că vorbirea aceasta este prea de tot, cine poate s-o sufere? (loan 6, 60). 


lar din pilda spălării picioarelor, după atâtea veacuri, mai sunt unii creştini 
care înțeleg că şi ei trebuie să facă forme dinafară, nesocotind cu totul înţelesul adânc pe 
care Domnul a vrut să ne facă să-l cuprindem prin ceea ce a făcut El. Astfel, sărmanii 
oameni, la anumite zile se pregătesc din timp, spălându-şi acasă picioarele lor, iar când 
merg la adunare, cel care le spală picioarele spală doar nişte picioare spălate, salvând 


forma, iar înţelesul luminos al acestei pilde rămâne tot atât de acoperit ca mai înainte. 


Viaţa Domnului lisus Hristos a fost pe pământ în întregime o pildă. Toate 
pildele Lui de smerenie, de iubire, de blândeţe, de jertfă, de iertare, de curăţire, de 
bunătate, au întregit viaţa Lui trăită dumnezeieşte. Trecând fără de păcat prin toate ispitele 
care sunt cu putinţă să vină într-o viaţă de om, Hristos ne-a dat cel dintâi exemplu că 
învăţătura Sa este cu putinţă a fi împlinită cu fapta de către orice om, numai dacă acel om 
voieşte cu adevărat aceasta. Domnul lisus de la nivelul firii omeneşti a pornit, arătând 
doar că singura condiție necesară este să ai dragoste de Dumnezeu şi iubire de semeni. De 


altceva nu mai ai nevoie de nimic, pentru a putea trăi aşa cum a trăit lisus (1 loan 2, 6). 


Prea Bunule, Mântuitorul şi Învățătorul nostru, mulţumim cu toată dragostea 
inimilor noastre pentru bunătatea şi răbdarea Ta îndelungă şi înţelegătoare pe care ne-ai 
dovedit-o neîncetat, din clipa când ne-ai arătat pilda Ta şi până astăzi, nouă celor ce n-am 


înţeles-o decât atât de puţin. 

Te rugăm, Doamne lisuse, nu ne lăsa să mai bâjbâim în îngustimea 
nepriceperii noastre! Ridică-ne până la înţelegerea gândului Tău! Iar dacă zidul întărit al 
formei din afară nu ne îngăduie să pătrundem până la frumuseţea înţelesului lăuntric, 


dăruieşte-ne aripile luminii, spre a ajunge la înţelegerea şi trăirea în adevărul Tău! 


Te rugăm, Doamne Iisuse, ajută şi pe cei care sunt robiți şi orbiți de duhul 
dezbinării, atât de mult încât din orice remarcă ar face o nuia, din orice cuvânt un zid şi 


din orice exemplu o interpretare dezbinatoare. Amin. 


Robul nu este mai mare decât Domnul 


Credincios adevărat este acela care, făcând binele, nu se măsoară cu semenii 
săi, ci cu învățătorul său, căci cine se măsoară cu alţii, totdeauna se va mândri, dar cine se 


măsoară cu Domnul, acela îşi va găsi totdeauna măsura smereniei sale. 


Un adevărat rob al lui Hristos nu este acela care caută slobozenia prin 
neascultare, ci e acela care simte slobozenia cea mai dulce trăind într-o neîncetată 
ascultare de Domnul său, între fraţii săi. Când îți iei o prea mare slobozenie faţă de 
Hristos, devii robul tău însuţi. Numai când te poţi robi pe tine cu adevărat, atunci devii ca 


un adevărat slobod. 


Cu adevărat slobod este acela care are numai un singur lanţ - neprihănirea, o 
singură cătuşă - dragostea, un singur proces - conştinciozitatea şi o singură sentinţă - 


datoria împlinită fericit. Un om slobod a fost Robul Cel Neprihănit, care tocmai prin acest 

fel de a fi, S-a făcut eliberatorul tuturor (Isaia 53, 11), luând asupra sa poverile 


nelegiuirilor lor. Căci numai în acest unic fel puteam noi toţi să fim eliberați. 


Mai mare decât Domnul n-a ajuns nici un rob al Său. Dar dacă tu nu ai ajuns 
să eliberezi chiar pe nimeni din robia păcatului, atunci să ştii că nu eşti nici în cea mai 
mică măsură un slobozit al lui Hristos. Căci a fi cu adevărat ucenic al lui Hristos înseamnă 
a învăţa neîncetat cum poţi să faci mai bine acest lucru, anume eliberarea altora din robia 


păcatelor. 


Datoria unui rob este să urmeze mereu pe stăpânul său. Meritul unui ucenic 
este să înveţe mereu ca învățătorul său, şi răsplata unui apostol este să înalțe mereu solia 


încredinţată lui de către Acela care l-a trimis. 


În toate acestea sunt trepte mereu mai înalte şi stări mereu mai sfinte, spre 
care trebuie să năzuim neîncetat, cu un efort înnoit zilnic, până la capătul vieţii. Oricât de 
încet ne-am putea ridica spre modelul înălţat de Dumnezeu, lupta şi munca noastră spre El 
nu trebuie să înceteze niciodată. Cu un singur cuvânt poţi alunga mulți nori, cu un singur 
suflet mântuit poţi acoperi multe păcate (Iacov 5, 20) şi cu o singură viaţă poți înlătura 
multe morți (1 Timotei 4, 16; Romani 11, 14; 1 Corinteni 9, 22). Căci sunt oameni sfinți 
aceia care, chiar dacă încă nu au făcut nici o faptă de sfinţenie, doresc şi caută aceasta cu 
cea mai mare sete şi râvnă. A şi ajuns apostol şi ucenic al lui Hristos - chiar dacă nu a 
făcut nici o minune - acela care cu sinceritate şi smerenie munceşte şi se roagă pentru 
asta. Din aceste stări n-ai voie să te cobori spre oameni decât pe calea unei adânci iubiri, 
spre a le face bine. Dar trebuie să fu întotdeauna bine înarmat, pentru că satana, care îi 
ține robi, îşi apără prada cu toată puterea. O săgeată a lui te va răni. Alinând rănile altora, 
tu nu ţi-o dezveleşti pe a ta niciodată, iar preţul tău veşnic va fi acela al sufletelor pe care 


le-ai slobozit, al timpului pe care l-ai răscumpărat, al adevărului pe care l-ai strălucit. 
Vei fi atunci şi tu ceva din Domnul tău. 


Slavă veşnică Ţie, Domnul, Învățătorul şi Dumnezeul nostru! Tu, prin 

dragostea şi înţelepciunea Ta, ne-ai ridicat din moartea şi nimicnicia în care eram căzuţi, 


înălţându-ne la cinstea de a ne numi fii, împreună-lucrători şi prieteni ai Tăi. 


Te rugăm, Doamne lisuse, să pui în noi tot mai mult Duhul Tău cel Sfânt 
(Romani 9, 1; Galateni 4, 6), ca prin El, eliberaţi din întuneric, să putem elibera şi noi pe 
alţii, aducându-i la lumina Ta. Înfiaţi prin harul Crucii Tale, să putem şi noi înlesni 
înfierea altora şi dezvinovăţiţi de Tine prin iertare, să ne putem face ajutor şi unelte în 


mâna Ta, pentru dezvinovăţirea şi despovărarea altora. 


Te rugăm, Doamne Iisuse, fă să crească tot mai mult numărul şi roadele celor 
care caută mântuirea semenilor lor şi slava Ta. Cu atât mai mult cu cât omenirea are tot 


mai mare nevoie de astfel de oameni. Amin. 


Dacă ştiţi - dacă faceţi... 


A şti este una, dar a face ceea ce ştii este cu totul alta. Ştiinţa este primul pas 
spre mântuire, dar faptele sunt tot drumul până la ea. Ştiinţa îl îngâmfă pe om şi îl 
ameţeşte, pe când credinţa împlinitoare cu fapte îl înalță, făcându-l tot mai smerit, mai 


îndatorat şi mai bun. 


Numai ea singură, ştiinţa este totdeauna o gheaţă; ceea ce o topeşte şi o face 
apă dulce şi bună este căldura faptei. Numai a şti binele este adesea o osândă. A şi face 
este fericirea sufletului sănătos. Decât a fi un ştiutor fără faptă, mai bine ai fi un făptuitor 


fără ştiinţă. Căci o înfăptuire curată şi smerită a voinţei lui Dumnezeu poate înlocui o 

cultură pretențioasă. Cunoştinţa, fie ea cât de lăudată, fără trăirea caldă a faptei bune nu va 


avea niciodată un prea mare preţ; poate dimpotrivă! 


In Hristos însă, a face înseamnă mai întâi a şti. După cum Dumnezeu a 
început facerea lumii mai întâi prin lumină, tot aşa nici adevăratul credincios nu va reuşi 
să facă vreodată ceva sănătos şi vrednic dacă mai întâi nu va căuta să cunoască cum 


trebuie şi când trebuie făcut ceea ce este nevoie să facă. 


Nu poţi face binele decât dacă ştii bine. Fiecare din noi suntem datori, faţă de 
noi înşine în primul rând, să ne dăm silinţa ca să ştim a deosebi totdeauna care este voia 
lui Dumnezeu cea sfântă, plăcută şi desăvârşită. Să ne dăm silinţa ca să putem pricepe 
toate dimensiunile pe care trebuie să se întindă lucrările noastre în slujba lui Hristos şi să 
cunoaştem şi dragostea lui Hristos, care întrece orice cuprindere, căci numai aşa putem 


ajunge plini de toată plinătatea lui Dumnezeu (Efeseni 3, 18-19). 


Ce minunat este sufletul acela care a ajuns cu Hristos pe locul cel înalt, de 
unde se văd toate luminos şi desăvârşit! Aceasta înseamnă să fi ajuns în Adevăr, căci 
adevărul este cunoaşterea înţeleaptă şi chibzuită a Binelui. Niciodată nu vei putea fi o 
călăuză bună pentru alții dacă mai întâi nu ai o cunoaştere clară a drumului pe care mergi. 
Un îndrumător îndrăzneţ nu este chiar totdeauna de folos, dar unul înţelept este totdeauna 
necesar. Fiindcă în înţelepciune este totdeauna şi îndrăzneală, dar în îndrăzneală nu este 


totdeauna şi înţelepciune. 


Sunt vremuri de mare binecuvântare pentru lucrarea lui Hristos atunci când în 
fruntea ei se găsesc cât mai mulți bărbați plini de Duhul Sfânt, căci totul este mai întâi 


înţelepciune, apoi putere. 


Este binecuvântată acea familie şi biserică ce are în mijlocul ei cât mai multe 
astfel de suflete care au strălucirea cunoaşterii peste toate întinderile faptei. Acolo totul se 
aseamănă cu revărsarea soarelui peste un hotar de lanuri ce se leagănă sub roduri. Vai însă 


acolo unde se munceşte fără lumină, unde se ştie fără să se facă şi unde se face fără să se 

ştie! Ferice este numai acolo unde Adevărul lucrează Dragostea. 


Atotînţelepte şi Atotputernice, Dumnezeul nostru, Tu care ai făcut întâi 
lumina şi apoi lucrarea, Te rugăm, dăruieşte-ne şi nouă, tuturor alor Tăi, priceperea prin 
care să putem lucra chibzuit şi ordonat tot ce trebuie să facem în orice vreme şi în orice 
loc! Pentru orice pas Te rugăm să ne dai lumină, pentru orice loc să ne dai cunoaştere, 
fiindcă numai ştiind cum trebuie să mergem, unde trebuie să ajungem şi cât trebuie să 
facem sau să vorbim, vom putea împlini voia Ta şi datoria noastră. Nu lăsa, Doamne 
Iisuse, niciodată lucrarea Ta pe mâna nechibzuită şi pe călăuzirea neluminată! Ci Tu, care 
eşti Izvorul înţelepciunii, dăruieşte-ne totdeauna călăuze pline de puterea înţelepciunii, ca 
să ne înveţe să ştim cum să facem voia Ta, în forma cea mai frumoasă şi mai caldă. Şi dă- 


ne şi puterea de a face ceea ce cunoaştem, potrivit adevărului mântuitor. Amin. 

Cel ce mănâncă pâine cu Mine 


Domnul stătea la masă cu ucenicii Săi, în seara Cinei de Taină... Era ceasul cel 
mai zguduitor! Totdeauna le spusese ucenicilor adevăruri mari şi neaşteptate, dar 
niciodată ca acum. Despre Patimile Sale, Domnul le mai vorbise şi altădată, dar ei, chiar 
dacă le crezuseră, le priveau ca pe ceva îndepărtat, pentru cine ştie când. Despre vânzător 
le mai vorbise, dar acum lumina cuvintelor Domnului se apropie tot mai mult de cineva 
anume, până când se opreşte asupra celui care mânca din acelaşi blid cu El, care rupea din 


aceeaşi pâine. 


Să te pârască poate oricine, dar să te vândă nu poate decât acela care mănâncă 
pâine cu tine. Rău poate să-ţi facă orice semen, cât de străin şi de depărtat ar fi de tine, dar 
cel mai mare rău nu ţi-l poate face decât acela care neapărat îţi stă cel mai aproape. De 
aceea, nici durere mai mare nu poate produce nimeni pe lume, ca acela de la care ai 


dreptul să aştepţi cea mai mare bucurie. 


Dragă suflete, care ai avut pe lume harul de a avea un învăţător din pâinea 
căruia te hrăneşti, fii cu luare-aminte şi nu lăsa nici un fel de gând satanic să-ţi pătrundă în 
inimă împotriva învățătorului tău! Oricât de mare îţi pare fericirea pe care ai putea să ţi-o 
cumperi prin vânzarea binefăcătorului tău, nu o dori! Oricât de mare rău ţi s-ar părea că ți- 
a făcut el, nu dori niciodată să te răzbuni pe părintele tău, pe învățătorul tău, pe 
binefăcătorul tău, căci preţul cu care îl vei vinde şi săgeata cu care îl vei străpunge vor 


arde în vecii vecilor mâinile şi inima ta. 


Eu am văzut pe Părintele Iosif plângând de multe ori când era între noi, mai 
ales în vremea grelelor încercări, dar față de noi era totdeauna vesel şi zâmbitor, spre a ne 
îmbărbăta şi întări. Când era singur însă, pe patul jertfei lui, zile şi nopţi întregi l-am văzut 


cu ochii plini de lacrimi. Tot ce scria şi spunea era scăldat în lacrimi (Faptele Apostolilor 

20, 19-31; 2 Corinteni 2,4). Dar niciodată nu l-am văzut plângând mai amar ca atunci 
când unul dintre noi, care mânca de ani de zile din pâinea sa, l-a vândut şi a ridicat 
călcâiul cel mai dur împotriva lui. Şi l-am văzut zilnic suferind în toți aceşti ani cât am 
stat necurmat lângă el. Dar numai o dată l-am văzut zdrobit: atunci când cel ce mânca din 
belşug din pâinea sa l-a lovit fără milă, mai mult decât oricare din vrăjmaşii lui de moarte. 
La anii de atunci nu m-au clătinat nici un fel de temeri. Simţeam bucuria îndrăznelu în 
toate zilele încercărilor. Dar fapta acestui om m-a cutremurat. O singură fiinţă de acest fel 
am mai cunoscut apoi, la distanţa de mulţi ani, dar n-aş dori să mai cunosc niciodată! Cum 
toate faptele lor sunt la fel, tot aşa le va fi şi sfârşitul. La vremea lui, pe fiecare îl va 
ajunge plata înspăimântătoare a celor făptuite, căci mii de ani de merite nu pot acoperi 
nimic din monstruozitatea crimei unice de care s-au făcut vinovaţi cu un păcat veşnic 


(Marcu 3, 28; 1 loan 5, 16). 


O, Doamne Iisuse, noi am mers după Tine mereu, plini de bucurie şi de 
mângâiere sau de răbdare şi nădejde. Dar când am descoperit printre noi, chiar printre noi, 
vânzători ai Tăi şi ai lucrării Tale, am mers îngroziţi. Ne-am înfiorat când ne-am trezit 


lângă un demon şi lângă un tâlhar, care până în clipa aceea ni se păruse frate. 


Dumnezeule, cu tot sufletul înspăimântat stăm înaintea Ta, neştiind ce să 
facem: să ne rugăm pentru sufletul care este al Tău, dar care totodată este şi pârâşul 


fraților noştri, sau să nu îndrăznim, căci şi una şi alta ne sunt tot atât de pline de teamă. 
Dumnezeule înfricoşat, Tu singur poţi trece peste cuvântul Tău, când vrei să- 

Ţi mai arăţi încă o dată nemărginita Ta bunătate şi iubire faţă de cea mai josnică prăbuşire 

în care poate cădea vreo ființă devenită demon. Dacă poţi ierta, Doamne, Te rugăm, dar 


tot aşa Te rugăm să ne ierți pentru că Te-am rugat. Amin. 

Atunci când se vor întâmpla, să credeţi! 


Domnul lisus a înștiințat pe ucenicii Săi mai dinainte despre multe din 
lucrurile care aveau să li se întâmple lor şi lumii. Duhul lui Hristos profeţise încă din 
vechime, prin aleşii Săi prooroci, multe din cele ce aveau să se întâmple până la vremea 
venirii Sale pentru mântuire şi apoi până la vremea sfârşitului veacurilor şi a venirii Lui 


pentru judecată (1 Petru 1, 10-12). 


Dar, în vremea profeţiei, puţini au crezut în cele ce le spuneau profeții şi mulți 
dintre profeţi au plătit cu viaţa lor ascultarea de Dumnezeu, Care îi trimisese să spună 
lumii: „Aşa zice Domnul...”. Dar când a venit vremea să se împlinească cele spuse de 
gura Domnului, toţi cei care auziseră au crezut. Au fost siliți să creadă, căci faptele sunt 
dovezile cele mai neclintite. Dar în clipa împlinirii profeţiei, multora nu le-a mai folosit la 
nimic. La ce le-a mai folosit celor din vremea lui Noe când, venind peste ei potopul, şi-au 
adus aminte că li se spusese mai dinainte că va veni? (Facere 6, 17). La ce le-a mai folosit 
celor din Ierusalim, când a venit peste ei nimicirea, că şi-au adus aminte de ceea ce le 
profețise Domnul lisus despre nimicirea lui (Luca 21, 20-24)? Şi la ce le va mai folosi 
celor ce aud acum cuvântul sfânt al lui Dumnezeu, dar nu se întorc la El, că foarte curând 


va veni vremea să vadă cu groază împlinindu-se întocmai tot ceea ce ei nu cred acum? 


Multe din înştiinţările Domnului nu le-am înţeles nici noi la timpul lor. Numai 
când le-a venit vremea să se împlinească, ne-am adus cu uimire aminte că Domnul ne 
înştiinţase despre aceasta cu mult înainte, dar nu înţelesesem. Domnul n-a lăsat şi nici nu 
va lăsa niciodată pe ai Săi fără lumină, oriunde i-ar trimite. Pas cu pas, Domnul va 
înştiința mai dinainte pe ai Săi despre toate care se vor întâmpla; trebuie numai ca noi să 
cunoaştem cuvântul Său şi să avem Duhul Său, prin care să desprindem înţelesul cel 


nevăzut din cele ce le vedem; să întrezărim din cele ce sunt pe cele ce trebuie să fie şi să 

putem alege, din cele ce trec, pe cele ce rămân. 


Cât de fericit este sufletul nostru când, după o îndelungă răbdare, ajungem 
zilele să pipăim cu mâinile noastre ceea ce numai în credinţă nădăjduiam să mai vedem 
cândva. Atunci ne aducem aminte, de multe ori ruşinaţi, că ni se spusese totul, dar noi nu 


am crezut. 


Fraţi şi surori în Hristos, dar oare câte făgăduinţe ale Domnului nostru nu s-au 
împlinit încă?! Să ştiţi însă că toate se vor împlini cu credincioşie, întocmai cum sunt 
scrise, dar la vremea lor. Se va împlini întocmai ceea ce ne-a spus Domnul despre „a doua 
Sa venire în slavă, pentru judecată şi răsplătire” (Evrei 9, 27-28). Se vor împlini întocmai 
cele spuse cu privire la toate cele ce se văd şi la toţi cei care îşi leagă inima de ele 
(Ecclesiastul 1, 14; Evrei 10, 34; 2 Petru 3, 10-14). Se va împlini întocmai scumpa 
Domnului făgăduinţă că va veni să ne ia cu Sine, pentru ca acolo unde este El să ajungem 
şi noi (loan 14, 2-3). Dar ca să ne putem atunci bucura cu adevărat, este nevoie ca acum 
să credem deplin toate acestea, să ne legăm de ele prin credinţă din toată inima noastră şi 
să fim convinşi că merită să dăm, pentru dobândirea bunătăților veşnice, orice jertfă pe 
pământ. 

Binecuvântat să fie, Doamne lisuse, numele Tău cel mare şi adevărat! 
Binecuvântat să fie cuvântul Tău, prin care ne-ai făcut cunoscute toate lucrurile pe care le- 
am văzut, care sunt şi au să fie după ele! (Apocalipsa 1, 19). Pentru ca din cunoaşterea 
celor văzute să avem credinţă pentru cele pe care încă nu le-am văzut şi să nu ne îndoim 
de ele nicidecum ci, pe măsura împlinirii lor, să ni se umple inima de credinţă în 
Dumnezeirea Ta, care pe toate le-ai ştiut mai dinainte, pentru că de ochii Tăi nimic nu 


rămâne ascuns. 


O, Doamne Iisuse, noi credem încă de pe acum tot ce încă nu s-a întâmplat 


dar Tu ne-ai spus că are să se întâmple. 


Ajută-i, Doamne lisuse, pe toți ai Tăi să nu se îndoiască de nici unul din 

cuvintele Tale, căci cerul şi pământul pot să treacă, dar nici unul din cuvintele Tale nu vor 


trece (Matei 24, 35; Isaia 51, 6; Evrei 1, 11). 


Şi când ultimele se vor împlini, să nu mai avem nevoie de credinţă (| 


Corinteni 13, 8), ci numai de o veşnică şi prea fericită iubire recunoscătoare. Amin. 


Pe acela pe care îl trimit Eu 


Adevărat, adevărat vă spun că cine primeşte pe acela care-l trimit Eu, pe Mine 


Mă primeşte. Şi cine Mă primeşte pe Mine, primeşte pe Cel ce M-a trimis pe Mine. 


Acela pe care-l trimite Hristos, o, ce ființă trebuie să fie acela şi ce lumină 
trebuie să-l învăluie, ori când vine, ori când vorbeşte, ori când slujeşte. Umblarea lui 
trebuie să cutremure, cuvântul lui trebuie să zdrobească, duhul lui trebuie să aprindă, 
tăcerea lui trebuie să fie plină de chemarea lui Dumnezeu. Smerenia lui trebuie să fie 


simțită, blândeţea lui să fie caldă, răbdarea lui să fie liniştită, iubirea lui să fie statornică. 


Pe toată viaţa şi lucrarea unui astfel de trimis al lui Hristos trebuie să se vadă 
strălucind semnul ceresc, pecetea fierbinte şi dovada luminoasă a roadelor Duhului Sfânt 


(Galateni 5, 22). 


Purtându-se aspru cu trupul său şi ținându-şi-l în frâu, va propovădui altora cu 


mare folos (1 Corinteni 9, 27). 


Trăind o viaţă de rugăciune, va fi de folos multora (Iacov 5, 15). 

Croind cărări drepte cu picioarele sale, va îndruma pe mulți spre Hristos (1 


Corinteni 11, 1). 


Lucrând cu mâinile sale, chiar zi şi noapte, va căuta să nu fie povară nimănui, 


propovăduind Evanghelia lui Dumnezeu (1 Tesaloniceni 2, 9). 


Îndurând cu răbdare toate suferințele lui Hristos, va fi găsit totdeauna vrednic 


de încredere şi slujbă (1 Timotei 1, 12). 


Fiind în toate privințele o pildă de fapte bune pentru credincioşi: în vorbire, în 
purtare, în dragoste, în credință, în curăție, se va mântui pe sine însuşi şi pe cei care îl vor 


asculta (1 Timotei 4, 12-16). 


Acela care se poartă aşa, este trimisul lui Hristos, fiindcă şi el trăieşte tot aşa 
cum a trăit Hristos. Pe un astfel de om trebuie să-l primim, într-adevăr, cum ni se 
porunceşte şi să-i pretuim cuvântul din toată inima, căci preţuim astfel cuvântul lui 


Dumnezeu (Galateni 4, 14; 1 Tesaloniceni 2, 13). 


Pe un astfel de om trebuie să-l urmăm totdeauna, nu numai ţinând învăţătura 
pe care ne-o dă, dar mai ales străduindu-ne să urmăm pilda virtuților lui, căci bărbaţi plini 
de o astfel de credinţă, de putere şi de vrednicie sunt din ce în ce mai puţini pe pământ. Şi 


pe măsură ce fărădelegea se va înmulţi, ei vor fi tot mai puţini. 


Oriunde s-a mărturisit Evanghelia lui Hristos a fost nevoie de astfel de trimişi 
binecuvântaţi de Dumnezeu. Acela care a trăit în sfinţenie a fost de mare preţ şi ajutor 
acelora pe care i-a cunoscut. Răbdarea lui i-a încurajat, încrederea lui i-a întărit, prezenţa 
lui i-a înflăcărat şi astfel el a fost un exemplu şi o binecuvântare. Conştiinţa răspunderii 
pentru toţi fraţii săi nu-l lasă niciodată nepăsător faţă de nici un suflet. În orice slăbiciune 
sau cădere a altora el îşi va simţi partea lui de răspundere înaintea lui Dumnezeu (2 
Corinteni 11, 28-29). Pentru mântuirea altora ar fi gata să-şi recunoască păcate de care nu 


este vinovat, numai pentru ca acela vinovat să ajungă să-şi recunoască vina sa. O, cât de 

mult preţuiesc pentru Domnul şi pentru Biserica Lui astfel de slujitori! Cât de necesari 


sunt azi şi cât de mult ar trebui să ne rugăm ca Dumnezeu să ni-i dea şi să ni-i păstreze. 


Slavă Ţic, Preamărite Dumnezeule şi Mântuitorul nostru, că ai venit la noi şi 
ne-ai făcut să vedem pe pământul acesta cea dintâi viaţă cerească! Slavă Ţie că chiar dacă 
Te-ai dus de la noi, nu ne-ai lăsat fără trimişii Tăi, care prin trăirea lor să ne aducă aminte 
de viaţa Ta, prin cuvântul lor să-l recunoaştem atât de frumos pe al Tău şi prin pilda vieţii 
pe care au trăit-o printre noi, nu numai să Te binecuvântăm pe Tine, ci să dorim ca şi noi 


să umblăm şi să trăim la fel ca ei. 


Te rugăm, Doamne Iisuse, trimite mereu Bisericii Tale astfel de oameni plini 
de Duhul Sfânt şi îndepărtează din lucrarea Ta tot mai mult pe toţi acei care sunt trimişii 
iadului! Îndepărtează, Doamne, pe cei răi, pentru ca sămânţa celor buni să ajungă a 
stăpâni ţara, iar sămânţa răului să nu mai fie, ca să Te bucuri veşnic de cei buni, Doamne, 


şi să ne putem bucura şi noi. Amin. 

Unul din voi Mă va vinde! 


După ce a spus aceste cuvinte, lisus s-a tulburat în Duhul Lui, a mărturisit şi a 


zis: „Adevărat, adevărat vă spun că unul din voi Mă va vinde!”. 


Când vorbeşti despre vânzător, totdeauna ţi se tulbură duhul şi ţi se cutremură 
inima. Slujba nelegiuită şi satanică pe care o face astfel de făptură este crâncenă şi plină 
de spaimă. Legiunea de demoni care îl stăpâneşte pe un astfel de om are o fioroasă putere 
împotriva adevărului (2 Corinteni 13, 8). Nu numai apropierea lui, dar şi gândul acestei 
apropieri alungă orice linişte a duhului şi bucurie a inimii. Oroarea pe care o lasă, după ce 
trece, este ca atingerea rece a unei târâtoare scârboase care îţi încrâncenează toată ființa. 
Simţi cu groază că nu ai vorbit cu un om, ci cu un demon, că n-a trecut pe lângă tine o 


creatură omenească, ci o reptilă primejdioasă şi otrăvitoare. 


Până nu ai încă înspăimântătoarea dovadă a vânzării, chiar dacă ai presimţirea 
unei prezenţe în stare s-o facă, tot mai ai o nădejde care te ţine lângă om, fiindcă totuşi 
crezi că s-ar putea să nu săvârşească nelegiuirea de care se dovedeşte în stare. Dar când 
fărădelegea a fost făcută, iar pe faţa şi pe conştiinţa făptaşului nu se poate întrezării nici 
măcar o urmă de remuşcare, ci dimpotrivă, în ochii lui însângeraţi se vede desluşit setea 
de alte nelegiuiri, ce alt simțământ îţi mai rămâne faţă de el, decât spaima şi oroarea? 

Peste toată ființa unei astfel de creaturi vezi numai pecetea înfiorătoare a 


capitolului 13 din Apocalipsă. 


Au fost mulţi ani când nu ne-am putut închipui că poate să mai existe pe 
pământ astfel de făpturi. Au fost şi mai mulţi ani apoi când mintea noastră a refuzat să 
creadă că pot, chiar printre fraţi, să se afle unii care să fie în stare de astfel de nelegiuiri. 


Am crezut că un astfel de om n-a putut fi decât unul, odată, atunci - acela despre care 

vorbea în clipa aceea lisus. Dar acum orice iluzie ni s-a dus. O altă „Săptămână a 
Patimilor” l-a dat pe faţă pe vânzătorul ei, căci fiecare săptămână a Patimilor îşi are 
neapărat pe vânzătorul ei, căci fără vânzător nici nu ar fi fost o înspăimântătoare 


Săptămână a Patimilor. 


Oriunde este răstignit un nevinovat sau mai mulţi, a fost neapărat un vânzător, 
care a încasat arginţii vânzării. O, nevinovaţi şi uşor crezători ucenici ai lui Hristos, tot nu 
înţelegeţi voi nici acum? Prilejurile de poticnire trebuie să vină, dar vai celor prin care 
vin! Vânzători trebuie să se facă, fiindcă este scris că se vor face (Marcu 13, 12 ; Luca 21, 


16), dar vai acelora prin care se fac! 


Dacă ştiţi aceste lucruri, luaţi mai bine aminte în jurul vostru, ca să-l vedeţi pe 
acela dintre voi care a început să umble şi pe alte căi, nu numai pe ale lui lisus. Care 
merge şi cu alții, nu numai cu voi. Care mai are şi alte gânduri, nu numai cele 
duhovniceşti. Care cheltuieşte şi mai mult decât dacă ar câştiga cinstit. Care umblă şi prin 
locuri unde nu are ce căuta normal un frate. Căci neapărat dintre voi este acela! (2 


Corinteni 11, 14; Faptele Apostolilor 20, 29; 2 Timotei 3, 4). 


O, Înfricoşate Dumnezeule, Judecătorul şi cunoscătorul tuturor conştiinţelor, 
descoperitorul tuturor nelegiuirilor, răsplătitorul tuturor faptelor! Cât de înfiorați stăm 
înaintea Ta acum şi nu îndrăznim nici să vorbim, dar nu putem nici tăcea! Mila pentru 
aceste creaturi, care altădată erau şi ei ucenici ai Tăi, ne-ar îndemna la o rugăciune, cu 
strângere de inimă, pentru salvarea lor din pragul iadului. Dar conştiinţa vinovăţiei 
făptuite parcă ridică în faţa noastră săbiile amenințătoare ale versetelor Tale şi ne oprim la 
jumătatea drumului dintre milă şi teamă. (Evrei 10, 26-27; loan 5, 16; Marcu 4, 29). Ce 


am mai putea face apoi, îngăduit de Tine, pentru e1? 


Dar ne rugăm pentru ceilalţi, pentru cei nevinovaţi, să Te înduri să-i aperi şi 
să-i scapi! Să-i aperi ca să nu ajungă nici unul în mâna demonilor, ca să-l facă vânzător. Şi 


dacă a ajuns, să-l scapi mai înainte de a ajunge să vândă. Amin. 

Ucenicii se uitau unii la alţii 


Ce cumplită chpă trebuie să fi fost pentru ucenicii Domnului aceea când 
Mântuitorul le-a spus la masă: „Unul din voi mă va vinde!”. Ca un trăsnet căzut dintr-o 
dată şi pe neaşteptate vor fi zdrobit aceste cuvinte toată bucuria lor. Aşa părtăşie sfântă se 
închegase în inimile lor unii faţă de alţii şi toți faţă de Domnul, încât ar fi fost cu neputinţă 
vreunuia dintre ei să-şi închipuie că vreodată careva ar putea ajunge să se rupă de ceilalți. 
Cei nevinovaţi, auzind aceste cuvinte, au început să se uite unii la alții, pentru prima dată 
bănuitori, şi fiecare în gândul său îl cerceta pe celălalt, bănuindu-l în inima sa. În clipa 
aceea se spărgea în ţăndări, ca un vas foarte scump, toată încrederea nemărginită şi 
armonia unităţii lor. În inima fiecăruia năvălea acum apa neagră şi rece a neîncrederii, 


năruindu-se totul. 


Cât de zdrobită trebuie să fi fost inima lor, când se uitau unii la alții pentru 
prima dată cu ochi încruntaţi şi bănuitori! O, cum trebuie să fi răvăşit sufletul lor o mie 
de gânduri deznădăjduite! Satana se bucura din plin când vedea că mica şi sfânta 
comunitate credincioasă lui lisus se destramă. Şi va fi şoptit fiecăruia dintre cei 11 ucenici 
destule îndemnuri ispititoare, sfătuindu-i pe fiecare să se retragă, să se ducă acasă şi să se 
întoarcă la treaba lui. Le va fi şoptit cât de bine ar fi fost dacă ar fi făcut aşa mai demult, 
sau chiar să nu fi apucat de la început pe acest drum, că iată acum unde s-a ajuns! Iată pe 
cine a iubit, iată în cine s-a încrezut, iată cu cine s-a însoţit! Ce bine ar fi fost dacă asculta 


de soţie, sau de părinţi, sau de prieteni şi ar fi stat acasă! 
Cu astfel de gânduri le-a zdrobit satan sufletul. 


Vai, cât de mult rău fac, nu numai lucrării lui Dumnezeu, ci chiar şi semenilor 
lor, acei oameni nelegiuiți care vând pe ai lor şi care trădează dragostea, prietenia, 


frățietatea, cinstea şi cuvântul lor. Căci aceştia nimicesc chiar bunul cel mai scump pentru 

inimile omenești, care este încrederea în om. 


Până există încredere, ce sfântă este legătura dintre credincioşi şi fraţi, 
părtăşia dintre soţi, iubirea dintre prieteni, armonia dintre oameni. Când însă diavolul 
pune în inima unuia dintre ei gândul vânzării şi înşelăciunii, se prăbuşesc toate acestea. Şi 
câtă jale şi prăpăd rămâne în inima lor! Ce gust amar le va veni pe buze şi se va preface în 


cele mai înveninate cuvinte pentru acela care a trădat! 


Dragul meu, care auzi aceste amare lucruri, ia bine seama la tine însuți! 
Roagă-te lui Dumnezeu şi priveghează, ca nu cumva să ajungi şi tu un vânzător de 
Hristos, căci aceasta te va rupe de Hristos şi de fraţi, iar păcatul tău va otrăvi nu numai 
veşnicia ta, ci şi părtăşia altora, căci fiecare va începe să se teamă de celălalt şi să se 


îndoiască de toţi. lar aceasta este o nenorocire mai mare şi mai largă decât oricare alta. 


O, Doamne Lisuse, Tu care eşti plin de bunătate şi de îndurare, binecuvântează 
pe ucenicii Tăi curaţi şi statornici şi mângâie inimile lor! După orice zdrobire, înalță-i 
iarăşi şi nu-i lăsa să-şi piardă încrederea scumpă unii față de alţii. Căci fără încrederea 
între fraţi, nimic bun şi frăţesc nu mai poate rodi şi creşte între ei şi în lume. Ci zdrobind 
puterea ispititorului, nu lăsa niciodată să stăruie în inimile noastre îndemnul de a părăsi 
calea Ta, nici de a ne retrage din sfânta Ta lucrare din pricină că am cunoscut în ea şi 
vânzători de fraţi sau rătăciți de la credinţă. Ci ajută-ne ca noi înşine să luăm totdeauna 
bine seama ca să nu ajungem în această situaţie, ci să-Ţi fim credincioşi adevăraţi, Ţie şi 


fraților noştri, până la sfârşit Amin. 

Pe pieptul lui lisus 


Dar unul dintre ucenici, acela pe care-l iubea lisus, stătea la masă culcat pe 
pieptul Lui. Câte poeme minunate, câte tablouri sfinte, câte predici ziditoare s-au înălțat 
spre cer şi au umezit ochii a mii şi mii de oameni, pornind de la acest dumnezeiesc 


moment! 


Binecuvântat să fie Domnul, Care, dacă a îngăduit, pentru împlinirea 
Scripturilor, să fie un fiu al pierzării (loan 17, 12), din pricina căruia inima lui lisus să se 
întristeze şi Duhul Lui să se tulbure, tot El a făcut să aibă, de cealaltă parte, un fiu al 


iubirii, prin alipirea căruia inima Lui sfântă să se mângâie şi Duhul Lui să se învioreze. 


Binecuvântat să fie Domnul, căci dacă Săptămâna Patimilor a descoperit un 
fiu al urii, tot ea ne-a descoperit un atât de fericit fiu al dragostei, de la care ne-au rămas 


cele mai dulci şi mai fierbinţi chemări ale dragostei lui Dumnezeu. 


Binecuvântat să fie Domnul Dumnezeu, care se îngrijeşte totdeauna pentru 
alesul Său, ca după scurta cupă amară întinsă de trădător, să guste şi paharul cel dulce, 
turnat cu o duioasă alinare de o şi mai înflăcărată şi scumpă iubire frăţească. Şi cu cât ura 
unora este în stare de fărădelegi mai mari, cu atât dragostea altora va deveni mai fierbinte, 


mai curată, mai alipită de cel nevinovat. 

Fiii urii mor de două ori, fiii dragostei nu mor niciodată. 

Scumpi şi binecuvântaţi ucenici iubitori şi credincioşi, învăţaţi de la Apostolul 
iubirii şi fiți mai alipiţi de Domnul! Lipiţi-vă de Domnul, mai ales atunci când se ivesc 
vânzători şi prigonitori mai înverşunaţi! Nu vă fie teamă că acela care vinde pe Hristos, vă 
va putea da în mâinile tiranilor şi pe voi! Şi chiar dacă v-ar da, ce mai înseamnă viaţa 


pentru voi fără Domnul? (Filipeni 1, 21). Pentru mine a trăi este Hristos, spune Sfântul 

Apostol Pavel. Atunci a muri este un câştig. Ce să mai fac cu o libertate fără Hristos? Ce 
să mai fac cu o Evanghelie fără El? Ce să mai fac cu o adunare fără El? Atunci, a merge la 
pătimire cu lisus este un har! Viaţa fără Hristos nu mai valorează nimic, dar moartea şi 


pătimirea cu El valorează cât veşnicia! 


Fericiţi veţi fi când aceste gânduri vor birui în voi josnica teamă pentru trupul 
netrebnic! Și fericiți veți fi dacă veţi birui în voi frica de a pierde bunurile netrebnice, 


slava şi viaţa netrebnică ce ar putea să vă rămână, pierzând pe Hristos! 


O, Preadulcele meu Mântuitor şi Domn lisus Hristos, bucuria şi comoara 
sufletului meu, mângâierea şi odihna inimii mele, dragostea şi fericirea duhului şi vieţii 
din mine, fii binecuvântat în veci de veci! Pe pieptul Tău cel plin de dragoste am aflat 
odihna tuturor zbuciumărilor mele. Pe pieptul Tău am aflat fericirea vieţii mele, lumina 
veşniciei mele, răsplata tuturor suferințelor mele! Pe pieptul Tău cel dulce doresc să 
rămân alipit şi ascultător şi nimic pe lume să nu mă mai poată smulge de acolo, nici binele 


nici răul, nici clipa, nici veşnicia! Amin. 

Acela despre care vorbea Iisus! 


Când ucenicul, pe care-l iubea Iisus, stătea la masă culcat pe pieptul Lui, plin 
de întristare pentru cele auzite şi plin de presimţirile dureroase ale despărțirii lui de 
Domnul, Simon Petru, care precum se crede era dincolo de lisus, i-a făcut semn 
ucenicului iubit să întrebe cine este acela despre care vorbise Iisus. Din toate acestea şi 
din cele ce urmează se vede că Domnul nu l-a numit pe Iuda cu glas tare, în auzul tuturor, 


ci l-a descoperit în şoaptă numai lui loan. Ceilalţi nu au înţeles nici atunci nimic. 


Domnul lisus l-a iubit chiar şi pe Iuda până la capăt. A vorbit despre păcat, a 
osândit păcatul, a arătat cât de grozav şi de mare este păcatul aceluia care s-a făcut 
vânzătorul Său, dar pe omul nenorocit, pe ucenicul căzut nu l-a numit cu numele. A lăsat 
ca să se descopere el, să-l descopere ceilalţi, să-l descopere păcatul său. Acela despre care 
vorbea lisus era păcatul, nu omul. Păcatul nu putea să nu fie acela (păcatul e păcat), dar 
omul putea să nu fie el (dar omul are puterea alegerii). Prilejul de păcătuire trebuia să 
vină, nu se putea să nu vină (Matei 18, 7; Luca 17, 1), dar acela prin care a venit putea să 
nu fie tocmai Iuda. Şi dacă ar fi vegheat şi s-ar fi rugat, n-ar fi căzut nici el în ispită (Matei 


26,41). 


În lume există tot felul de păcate: şi din cele care pot avea iertare în veacul 
acesta şi din cele care nu vor avea iertare nici în veacul viitor (Matei 12, 32). Domnul 
lisus a arătat că păcatele sunt rânduite la osândă, iar nu oamenii; că dacă fiecare dintre noi 
ne-am feri să nu cădem în păcat şi dacă ne-am lupta să nu rămânem în el când am căzut, ci 
am veni cu lacrimi ca să cerem şi să primim iertare de la Dumnezeu, n-am fi niciodată 
osândiţi. Acela care face aşa este întotdeauna spălat de păcatele sale şi izbăvit de osânda 
lor, prin credinţa în sângele lui Hristos şi prin lacrimile amare ale unei pocăinţe adevărate. 


Dar acela care, neascultând cuvântul de înştiinţare, nepriveghind şi nerugându-se, cade în 

păcat şi nu mai iese din el, acela va fi osândit împreună cu păcatul în care s-a prins şi cu 


care de bunăvoie şi cu plăcere s-a unit contra lui Dumnezeu; despre acela a vorbit lisus. 


Până când nu spui pe faţă pe cel care săvârşeşte păcatul şi până când nici 
Dumnezeu nu-l descoperă, omul se poate îndrepta şi se poate mântui, întorcându-se cu 
pocăință de la ceea ce face. Uşa Domnului este deschisă până la capăt. Dai vai, cât de 
puţini sunt aceia care se mai pot întoarce când lăcomia a intrat mai dinainte în inima lor, 
când mincinoasa încredințare îi îmbărbătează în rătăcire şi când ura contra nevinovăţiei îi 


împinge la cruzimi. 


O, Îndelung-răbdătorule, Doamne Iisuse, slavă veşnică bunătăţii Tale! Cu o 
iubire păstrată până la capăt faţă de toţi ai Tăi, Tu nu Te-ai schimbat faţă de nici unul, nici 
chiar faţă de acela care s-a făcut vânzătorul Tău, căci nu l-ai înlăturat de la nici una din 


binefacerile Tale până când Te-ai despărțit de el prin păcatul lui. 


O, Prea Bunule Doamne lisuse, dăruieşte-ne şi nouă, Te rugăm, răbdare şi 
curăţie în toate umbletele noastre, dar mai ales faţă de cei care se dovedesc că ne sunt 
duşmani de moarte şi umblă să ne facă cel mai mare rău! Căci numai atunci vom fi întru 
totul nevinovaţi atât față de cuvântul iubirii Tale, cât şi faţă de datoria iubirii noastre. 


Amin. 

Doamne, cine este? 


Pe binefăcătorii tăi sau ai altora este bine să-i cauţi întotdeauna, pentru ca să-i 
cunoşti şi să le poţi arăta prețuirea şi recunoştinţa ta. Dar e bine să nu întrebi niciodată 
cine este acela care ţi-a pus sau îți pune la cale răul, sau cine a fost acela care ţi-a făcut 
răul. Chiar dacă ai împotriva cuiva toate dovezile că el este răufăcătorul tău, este mai bine 
ca aceste dovezi să le arunci pe foc, pentru ca să nu fii ispitit vreodată, într-o clipă de 
slăbiciune, să te răzbuni singur şi să-ţi pierzi astfel nu numai răsplata răbdării tale, ci şi 


pacea cugetului. Cred că aşa au făcut totdeauna şi Domnul şi ai Lui. 


Domnul lisus nu l-ar fi numit niciodată pe vânzătorul Său, dacă nu l-ar fi 
întrebat acela care era mai lângă inima Lui. Şi chiar şi atunci i-a spus în chipul cel mai 


dureros cu putinţă şi nu pe om l-a osândit, ci nerecunoştinţa omenească. 


De câte ori îl va fi privit Domnul pe Iuda în ochi, când vorbea ucenicilor Săi 
despre trădare, despre vânzare, cu faţa plină de tristeţe şi cu Duhul tulburat?! Şi cât va fi 
cercetat Domnul să vadă dacă nu cumva în ochii vânzătorului s-a ivit măcar o umbră de 
căință pentru fapta lui! O umbră de căinţă pentru gândul pe care-l purta în inimă, căutând 
doar prilejul să-l înfăptuiască. O umbră de căinţă pentru arginţii care îi avea chiar în 


buzunar şi pe care îi pipăia cu tăinuită lăcomie şi dragoste... 


Dar ochii vinovaţi ori se ascund, ori se obrăznicesc, atunci când nu vor să se 
plece. La început, ochii lui Iuda se vor fi ferit de privirile duios-mustrătoare ale 
Domnului. Dar mai târziu, când gândul s-a făcut faptă, ochii lui Iuda s-au făcut 
acoperitoarea nelegiuirii lui: au devenit obraznici, înfruntând cu cerbicie şi cu 
neînduplecare îndrăzneață orice privire a ochilor Domnului, arătând astfel că nu se lasă 


biruiți, ci sunt hotărâți să lupte cu îndârjire şi cutezanţă vrăjmaşă contra Duhului lui lisus. 

In ultimele zile pe care le petreceau împreună şi mai ales în ultimele clipe pe 
care le petreceau acum, în seara aceasta, cu toţi ceilalţi, cu ce dureri trebuie să se fi 
resemnat Domnul lisus în această rupere definitivă de unul dintre cei iubiţi, pe care El şi-l 


alesese să-l fie un prieten şi colaborator nedespărțit pe vecie, iar nu un ucigaş! 


Dar când nici lacrimile, nici rugăciunea, nici arătarea celei mai răbdătoare 
iubiri nu mai pot mişca pe cineva, atunci nu-ţi mai rămâne spre inima lui nici o punte. 
Atunci petrecerea împreună nu va mai fi decât o stare de gheaţă, pe care şi unul şi altul nu 


doresc decât s-o termine cât mai repede. 


Ce bine ar fi fost pentru amândoi, şi pentru Invăţătorul vândut şi pentru 
ucenicul vânzător, să nu se fi cunoscut niciodată, căci atunci Iuda n-ar fi avut cum să facă 


păcatul acesta îngrozitor. 


O, marele nostru Dumnezeu şi preamilostiv, cine oare va putea slăvi îndeajuns 
bunătatea Ta răbdătoare faţă de creatura mâinilor Tale, care îndrăzneşte să Te înfrunte pe 
Tine şi să se ia la luptă cu Tine, Făcătorul şi Binefăcătorul ei! Te rugăm, Doamne lisuse, ai 
milă de fiecare ucenic al Tău şi nu-l lăsa niciodată să ajungă robul vreunui gând străin şi 


pătimaş, ca să nu ajungă astfel rupt de Tine şi să nu devină un vrăjmaş al Tău. Amin. 

Fiul lui Simon Iscarioteanul 


Acela care era vânzătorul lui Hristos era Iuda, fiul lui Simon Iscanoteanul. 


lată, din nou sfântul cuvânt al lui Dumnezeu ne vorbeşte astfel cutremurător 
despre partea pe care părinţii o au în faptele copiilor lor şi urmările acestor fapte, fie bune, 
fie rele. Fiindcă creşterea pe care le-au dat-o părinţii în cei şapte ani de acasă şi pilda de 
viaţă pe care copiii au văzut-o, mai ales în aceşti ani, la părinţii lor, se întipăreşte adânc pe 


toată viaţa lor, care atunci începe să se formeze pentru viitor. 


Simon Iscarioteanul poate era plecat de mult în veşnicie atunci când fiul său 
ajungea să arate prin faptele lui ce fel de creştere primise în casa părintească; dar şi acolo, 
în locuinţa morților, îl urmăreau faptele fiului său. Viaţa ticăloasă pe care se pare că o 
trăise tot aşa şi tatăl, se prelungea acum în fiul ticălos. Iuda era fiul lui Simon 
Iscarioteanul şi la fapta fiului era pomenit şi numele tatălui, ca un părtaş cu aceeaşi 


răspundere la greutatea ei. Şi va fi pomenit aşa până în vecii vecilor. 


Rare şi binecuvântate sunt cazurile în care din nişte părinți stricați să se 
dezvolte copii buni şi folositori societăţii. De cele mai multe ori, din fui unor astfel de 
părinți stricaţi ies toţi cei care, în timpul vieții lor, ajung stricaţi şi ei, hoţi, ucigaşi, 
trădători şi ceilalți blestemaţi, făcători ai tuturor relelor, care otrăvesc viaţa semenilor lor 


pe pământ şi batjocoresc numele sfânt al Domnului şi voia cea sfântă a lui Dumnezeu. 


Dragă frate şi soră, care sunteţi părinţii cuiva sau vreţi să fiți părinţii unor 
copii care vor rămâne în lume după voi, aveţi multă grijă şi luaţi bine seama cum vă 
creşteţi copiii şi mai ales ce pildă le daţi prin viaţa pe care copiii voştri o văd la voi! Aveţi 
grijă acum, fiindcă peste puţină vreme copilul vostru vă va scăpa din mâini şi după aceea 


în zadar veţi plânge! Dacă mama este o femeie uşuratică, destrăbălată, certăreaţă sau 

bețivă, cum va creşte fiica ei lângă ea? Dacă tatăl este un fumător, un jucător de cărţi, un 
seducător şi hoţ, ce va ieşi din fiul său, care creşte umblând după el prin cârciumi? Când 
vor fi mari, astfel de copii se vor căsători şi ce se va alege din sufletul care va ajunge să 
fie soţ sau soţie unui astfel de fiu beţiv sau fiică desfrânată?! Ce se va alege de fiii care se 
vor naşte după aceea dintr-o astfel de familie?! Ce se va alege mai departe de tot neamul 


de urmaşi ieşiţi din e1?! 


Ni se înfioară inima când vedem şi acum, chiar printre cei din jurul nostru, ce 
viaţă vor mai duce multe suflete curate care au ajuns în cursa unor astfel de însoțiri 


nefericite cu fii crescuţi din nelegiuiri părintești. 


Dragi părinți, luptaţi cu toate piedicile şi stăruiţi să vă creşteți copiii în frica 
lui Dumnezeu, în credinţă şi în dragoste! Să nu le dați decât pildă bună, că şi pe pământ şi 


sub el vă vor urmări faptele copiilor voştri, ori ca o binecuvântare, ori ca un blestem. 


Iar dacă fiul vostru ticălos sau fiica voastră desfrânata chinuie pe soția sa, sau 
soţia sa chinuie pe soţul său, nu apăraţi pe cel vinovat în contra celui nevinovat, căci vă 


uniţi cu păcatul şi veţi primi o osândă şi mai mare! 


Atotputernice Doamne, Răscumpărătorul cel drept şi Judecătorul cel 
înfricoşat, Te rugăm trezeşte prin Duhul Tău, în toţi părinţii, conştiinţa răspunderii pentru 
toți urmaşii lor! Nu-i lăsa, Doamne, să fie nepăsători şi nesocotiţi, ca nu cumva dând o 
creştere stricată şi o pildă rea de viaţă copiilor lor, să crească nişte criminali, nişte 
destrăbălate şi nişte nesăbuiţi, care le vor otrăvi întâi şi pe urmă viaţa lor, iar apoi şi pe a 
tuturor celor cu care convieţuiesc, inclusiv a societăţii. 

Ci fă, Doamne, ca măcar din teama aceasta toţi părinţii să se întoarcă la Tine, 
pentru ca să poată da fulor lor şi îndrumarea şi pilda cea bună, căci dacă şi după aceasta 
fiii neascultători vor ajunge răi, cel puţin se va vedea că nu părinţii sunt vinovaţi, ci numai 


copiii care n-au urmat pilda părinților. Amin. 

Ce vrei să faci, fă repede! 


Domnul lisus i-a răspuns lui loan, care întrebase în şoaptă: „Doamne, care 
este acela care Te va vinde?”: „Acela căruia îi voi întinde bucăţica de pâine şi i-o voi 
da”... Indată ce i-a fost dată bucăţica, satana a intrat în Iuda, iar lisus i-a mai zis apoi lui 


|? 


Iuda doar atât: „Ce vrei să faci, fă repede!”. Fiindcă atunci când vezi că nu mai poţi 
împiedica o faptă, nu mai doreşti nimic decât să treacă mai repede. Orice amânare este o 
chinuitoare otravă a întregii fiinţe care aşteaptă. De multe ori amânarea e mai grea decât 


însăşi durerea pe care o pregăteşte. 


In Iuda, gândul trădări stăruia de mult. Inştiinţările cutremurătoare şi 
mişcătoare ale Domnului nu-i zdrobiseră inima. In loc să se oprească din drumul 


primejdios pe care apucase, mergea cu şi mai mare îndrăzneală pe el. 


lată grozăvia: pe urma gândului satanic intră şi satana însuşi în inima care i-a 
fost deschisă. Gândul ascuns, păcatul ascuns este solul care îi pregăteşte intrarea şi 
stăpânirea inimii. Pe urmă, omul nu mai e decât un posedat total, un asociat nelegiuit, o 
unealtă blestemată în mâna duhului care de la început a fost ucigaş (loan 8, 44). De la 
început, de când nu fusese încă decât un gând, o umbră, o impresie doar, acest gând era 


ucigaş fiindcă, tot ce lucra, ţintea să ajungă în final la ucidere. 


lată unde duce un gând rău pe care l-ai primit în inimă! Te poate duce la iad 
un gând de desfrânare, de furt, de vânzare, de răzbunare, pe care şi tu, şi tu (enumerare 
care are rolul de a arăta persoane din mulțime) se poate că l-aţi primit în inima voastră și- 
| mai purtaţi încă, aşteptând doar prilejul de a-l îndeplini. Aştepţi poate să plece soţul de 
acasă? Sau să vină noaptea, când trecătorii se vor rări, sau să-ţi vină la îndemână o clipă 
prielnică, pe care satana ţi-o va pregăti, după ce mai întâi te-a orbit şi ţi-a întunecat 


mintea, ca să nu-ţi dai seama ce faci? Apoi cu mare uşurinţă te va arunca în prăpastie 

dintr-o dată şi se pune întrebarea: cum vei mai ieşi?! 


Când Dumnezeu îţi pune în inimă un gând bun, ai grijă şi împlineşte-l cât mai 
repede, până nu vine satana să-l ia din inima ta, dacă tot amâni împlinirea lui (Luca 8, 12). 
Dar când în inimă ţi-a fost pus un gând care este îndoielnic, nu te grăbi să-l asculți, căci de 


firul acestui gând este legată sabia cu care satana te poate ucide pe tine şi pe mulți alții. 


Suflete care auzi aceste înştiințări, opreşte-te o clipă aici, lângă Hristos şi 
ascultă-L cum te întreabă: Ce vrei să faci? Ce gând ai în inima ta? Ce gând ţi-ai pus în 


inimă să înfăptuieşti? Ce îndemn stăruie acum în inima ta? 


Ţi-a venit gândul să o rupi cu satana şi să-l alungi cu totul din inima ta şi din 
viaţa ta? Hotărăşte-te odată pentru Domnul şi intră cu totul îndată în oastea Lui cea sfântă 
şi ascultătoare! Fă repede, cât mai repede acest lucru, chiar acum! Ascultă-L pe Domnul 
lisus, vino şi rămâi apoi cu El până la moarte! Vei fi fericit pe veci. Sau nu cumva ţi-a pus 


ŞI ție satana în inimă vreun gând rău şi ţi-l împinge mereu în faţă ca să-l împlineşti? 


O, dragul meu, nu-l asculta, căci tot ce îți promite este minciună şi te va 


nenoroci şi pe tine pe veci de veci! 


Doamne lisuse Hristoase, Dumnezeul şi Mântuitorul meu cel Bun, te rog din 
tot sufletul meu, alungă din inima mea orice gând rău şi vinovat pe care satana l-a pus ca 
să mă tragă cu el în pierzarea veşnică! Curăţeşte inima mea de tot felul de gânduri rele şi 
pune Tu, Doamne Iisuse, în toată fiinţa mea numai gândul Tău: gândul smerit al ascultării 
de voia Tatălui, gândul curat al umblării în sfinţenie, gândul iubitor al alipirii de Tine şi de 
frații mei, gândul curajos al răbdării şi pătimirii pentru credinţă şi cinste, gândul evlavios 
al unei purtări totdeauna plăcute înaintea Ta şi a oamenilor, gândul sfânt de a rămâne 
statornic şi hotărât în aceste binecuvântate gânduri, stăruind mereu pentru ca ele să ajungă 


în viaţa mea o împlinire bună şi sfântă, zi de zi, până la capătul drumului. Amin. 

Dar nimeni... n-a înţeles! 


O, cât de multe din cuvintele Domnului lisus rămân mereu neînţelese de ai 
Săi! lată, din cei ce şedeau acum la masă împreună cu Hristos, nimeni nu înţelegea pentru 
ce zisese Domnul aceste vorbe. Pentru că toată durerea pe care o cuprindeau cuvintele 
Domnului, ei încă n-o puteau atunci cuprinde cu mintea lor. Când, mai târziu, ei înşişi vor 
avea să bea paharul pe care-l gusta acum Domnul lor şi vor avea şi ei să fie botezați cu 
acest botez, atunci vor înţelege, după cum şi noi am înţeles, cu puternice zguduiri, doar la 


astfel de împliniri ceea ce mai înainte nu putusem înţelege. 


O, ce dureros a fost atunci pentru Domnul că nimeni dintre cei ce stăteau la 
masă împreună cu El nu-i înțelegeau cuvintele şi starea Lui! Chiar şi cei mai apropiaţi ai 
Lui li erau în privinţa aceasta atât de străini şi de îndepărtați, tocmai când Domnul avea 


nevoia cea mai arzătoare de înţelegerea lor. 


O, ce dureros este atunci când lucrarea Domnului trece prin locuri pline de 
primejdii, prin stări pline de răspundere, printre vrăjmaşi plini de vicleşuguri şi chiar cei 
care stau la masă, chiar cei mai din frunte, chiar cei mai cu răspundere pentru toate 


acestea, adesea nu înţeleg nimic! 


De multe ori, mulți dintre ei, în loc să vadă limpede primejdia care ameninţă 
cauza Domnului şi să caute, cât le stă în puterea lor, să împiedice răul care ar putea veni 
peste lucrarea Evangheliei din pricina acelora care, cu gânduri vinovate în inimile lor, 
subminează lucrarea Domnului, tocmai ei nu înţeleg nimic. Nu înţeleg că, dacă totdeauna 
lucrarea Domnului a avut nevoie de unitate înăuntrul ei şi de orientare chibzuită în afară, 
în vremurile cele mai grele are nevoie de o şi mai mare unitate şi solidaritate. Ei nu înţeleg 
că, dacă totdeauna Biserica lui Hristos a avut nevoie de bărbați plini de chibzuinţă şi 


înţelepciune, în vremurile de primejdii şi stâmtorări această nevoie este şi mai mare. In 

astfel de împrejurări, fiecare mădular al lucrării Domnului răspunde nu numai pentru sine, 
ci şi pentru toţi ceilalți. Fiecare faptă a oricăruia dintre ei se răsfrânge asupra tuturor; 
fiecare nechibzuinţă a cuiva aduce pagubă, batjocură, prigonire şi necaz pentru toată 
lucrarea lui Dumnezeu. Atunci, mai ales aceia care stau la masă sunt mai vinovaţi iar ei au 


cea mai mare răspundere. 


Mai presus de toate micile neînţelegeri dintre noi trebuie pusă unitatea şi 
orientarea comunităţii Lui Hristos. O minte chibzuită trebuie să aleagă atunci, cu simţul 
celei mai mari răspunderi, tot ceea ce poate fi motiv biblic pentru un pas care se face şi tot 
ceea ce nu trebuie să se facă. O înţelepciune prevăzătoare trebuie să îndrume atunci 
cumpătat orice cuvânt şi orice faptă a fiecăruia şi a tuturor, să găsească cele mai potrivite 
mijloace pentru ca lucrarea Domnului să poată trece prin primejdie cu cât mai puţine 


pierderi şi să poată ieşi din strâmtorare cât mai curând. 


O, Doamne lisuse, Mântuitorul şi Dumnezeul nostru, slavă Ție, singura 
noastră nădejde şi unicul nostru ajutor! Totdeauna lucrarea Ta a avut nevoie de unitate şi 
înţelepciune, dar niciodată ca atunci când din mijlocul ei se ridică vânzători, iar din afară 
călăi. 

Te rugăm, Doamne lisuse, fii atunci cu cea mai mare grijă asupra Bisericii 
Tale şi asupra scumpei Tale obşti! Luminează-i pe cei care stau la masa Ta, pentru a-şi da 
bine seama de starea în care se găsesc ei şi Biserica Ta, pentru că şi cel mai mic păcat le 


poate aduce cel mai mare rău. 


Fă-i atunci să-şi strângă şi mai mult rândurile şi să-şi deschidă şi mai bine 
ochii, să-şi străjuiască cu şi mai multă grijă gura şi paşii, fiindcă nechibzuinţa unora poate 
aduce răul tuturor. Ci trezeşte-le atunci tuturor alor Tăi simţământul unităţii şi cumpătul 
dreptei umblări, pentru ca să poată trece prin toate primejdiile cât mai repede şi cât mai 


nevătămați cu toţii! Amin. 

Unii credeau că lisus îi zisese... 


Curăţia de inimă a celui nevinovat nu-l lasă să poată crede, de cele mai multe 
ori, ce poate fi în stare să facă cel nelegiuit. Pentru cei buni, anumite fapte par cu 
neputinţă de săvârşit şi de aceea, fiindcă ei nu ar fi în stare să le facă nici dacă ar fi puşi în 
faţa morţii, nu pot crede că le poate face nimeni. Chiar când aud din cea mai de crezut 
gură, tot îşi mai închipuie că nu poate fi adevărat. De aceea, vânzătorul poate face mai 
mult rău decât s-ar crede, mincinosul înşeală pe mai mulți decât gândeşte şi pierzătorul 


face mult mai mare spărtură decât îşi închipuie. 


Domnul lisus a spus: „Diavolul de la început a fost ucigător de oameni şi nu a 
stat întru adevăr, pentru că nu este adevăr întru el. Când grăieşte minciuna, grăieşte dintru 
ale sale, căci este mincinos şi tatăl minciunii. Dar pe Mine, fiindcă spun adevărul, nu mă 


credeţi!” (loan 8, 14-45). 


Şi aceste triste cuvinte ale Domnului se împlinesc mereu şi azi. Domnul spune 
aşa, iar omul ori crede alta, ori nu crede nimic. Pe omul care înştiinţează şi sfătuieşte, care 
îndeamnă spre păzirea de mincinoşi, spre depărtarea de amăgitor, spre păzirea de 
vânzător, bictele suflete nu-l cred. Nu-l cred că ceea ce le spune este chiar aşa, ci cred că 
exagerează ori nu cred nimic. Nu cred că vânzătorul îi caută numai pentru a culege de la 
ei foloase personale, ci cred că vine pe la ei tot din dragoste. Nu cred că umblă doar 
pentru a-L pârî pe Domnul şi a-i da pe cei nevinovaţi în mâinile rele, ci cred că Iuda 


umblă să facă ceva cumpărături pentru praznic, sau vine să dea ceva săracilor... 


Fiindcă vânzătorul ştie că foarte uşor îi înşeală pe cei cinstiți dacă 
întrebuinţează câteva cuvinte frumoase, câteva lacrimi, câteva nevinovate înfățişări. In 


felul acesta nu lasă nici o bănuială în sufletele celor cinstiţi. 

Scumpe suflete credincioase Domnului, nu vă lăsaţi aşa uşor înşelate de 
uneltele lui satana! Nu vă lăsaţi amăgite de cuvintele lui meşteşugit alcătuite! Ele seamănă 
acelor cuvinte ce vi le spunea cândva, când nu ajunsese încă unde este acum. Dar acum, 
inima lui este alta. Nu vă lăsați înduplecaţi nici de lacrimile asemănătoare celor de 
odinioară, căci acum ele sunt false, fiindcă el nu mai foloseşte acum nici cuvintele, nici 
lacrimile decât spre a putea face printre voi, cu mai multă uşurinţă şi mai acoperit, slujba 
satanică de ludă şi vânzător. Să nu vă înşelaţi nici crezând că în el a mai rămas ceva din 
evlavia de altădată, căci gândul de la satana este ca infecția pătrunsă în sânge: curând 
ucide tot ce este sănătos în trup şi face din omul cel mai sănătos un nefericit purtător de 


microbi aducător de moarte şi de blestem, peste tot pe unde este primit şi ospătat! 


Preaiubite suflete nevinovate, ascultați din timp înştiinţarea şi feriți-vă de 
acela despre care vi se spune de repetate ori să vă feriți! Nu vă închipuiţi că vi se spune 
ceva prea de tot, nici să nu credeți altceva, când cel care vă spune este vrednic de crezare 
şi nu v-a înşelat niciodată. Nu vă îndoiţi ca să nu vă uniţi cu vânzătorul la osânda lui! (2 


loan 11). 


Preabunule Doamne Iisuse, îndelung-răbdător şi plin de adevăr, tot ceea ce ne- 
al spus Tu întotdeauna a fost întocmai aşa cum ne-ai spus. Te rugăm să ne ierți că de 
atâtea ori nu am prețuit cum se cuvine înştiinţările Tale şi astfel nu am ştiut să ne ferim la 
timp de iscoadele celui rău, strecurate printre noi. Ci am ajuns, şi noi şi alții, păgubiţi şi 
îndureraţi, de atâtea ori şi atât de mult. Trezeşte-ne, Doamne Iisuse, mintea sănătoasa prin 
înştiințări la timp, ori de câte ori satana va avea lângă noi, la masă, un vânzător. Nu ne 


lăsa să cădem în mrejele lui, spre a nu ne pierde nici pe noi şi nici lucrarea Ta. 
Te rugăm, Doamne lisuse, înlătură pe cel rău dintre ai Tăi! Apără pe cei 
nevinovaţi şi nepricepuţi, ca să nu facă păcatul de a-l ocroti pe el! Apără pe cel bun de cel 


care umblă să-i facă cel mai mare rău şi zădărniceşte totdeauna lucrarea vânzătorului! 


Amin. 

Era noapte! 


Iuda, după ce a luat bucăţica, a ieşit afară în grabă. Era noapte... E noapte 
totdeauna când gândul diavolesc biruieşte în vreun fel un suflet de ucenic credincios. Este 
o întunecare a minţii totdeauna când păcatul pune stăpânire pe o inimă, iar diavolul 
reuşeşte să o smulgă din părtăşia frăţească, făcând-o o unealtă de vânzare. E noapte 
totdeauna când frățietatea se dezbină, când ucenicii se despart, când legământul dintâi este 


călcat, când mânia şi ura împing omul la răzbunare. 


Ce grozavă e o astfel de noapte şi ce mult prăpăd poate face ea când răzbate 


acolo unde lumina n-ar trebui să dispară niciodată! 


Ce minunată e dragostea şi bucuria în Biserica creştină! Ce minunată a fost, 
până când a venit anul dezbinărilor confesionale! De atunci luptele dintre frați cât prăpăd 
au făcut, câte vânzări, câte schingiuiri şi câți morţi! Ce noapte s-a lăsat din clipa aceea 


peste toată plăcuta părtăşie creştină şi ce sfâşiere, care nu se mai reface! 


Ce minunată era părtăşia frățietăţii Oastei Domnului până în decembrie 1934! 
Şi ce noapte s-a abătut atunci, dintr-o dată, prin uneltirea vrăjmaşului, zdrobind atâtea 
suflete, descoperind atâția vânzători, chinuind atâția nevinovaţi, zădărnicind atâtea 
mântuiri şi întunecând atâtea nădejdi! 

Ce minunată e convieţuirea unei familii când este armonie între soţi, grijă 
pentru copii, dragoste şi înţelegere între ei! Şi dintr-o dată, în inima unuia dintre soţi 
pătrunde o săgeată străină! Mintea se întunecă, inima se aprinde veninos, viaţa se 
otrăveşte, sufletele se zdrobesc. Şi dragostea dintâi nu se mai poate reface niciodată, sau 


niciodată aşa cum a fost. 


Ce minunată este viaţa unui suflet cu Hristos! Ascultarea lui față de fraţi este 

smerită şi sinceră. Dragostea lui pentru ai săi şi pentru toți semenii este prietenoasă şi 
înţelegătoare. Blândeţea e domoală şi caldă. Vorba cuviincioasă şi dulce, faţa luminoasă şi 
plină de bunătate. Inima lui este deschisă şi apropiată; totul este luminos! Dar deodată un 
păcat ascuns, un duh străin, o învăţătură duşmănoasă vine în suflet prin altă uşă, în locul 


acesta sfânt şi stingând toată lumina dulce, aduce dintr-odată o noapte fioroasă peste tot. 


Şi vai, când noaptea se prăvăleşte deodată în plină zi, totdeauna are loc o 
răstignire şi o moarte nevinovată: uneori moare credinţa, alteori nădejdea, alteori 


dragostea. Mai grozav este atunci când mor toate deodată. 


Frații mei şi surorile mele, privegheaţi cu toată stăruința, căci vrăjmaşul 
pândeşte libertatea voastră, unitatea voastră, fericirea şi dragostea voastră în Hristos şi în 
lumina Lui. Luptaţi ca să vă salvaţi aceste daruri şi comori scumpe, fără de care nici viaţa, 


nici comunitatea voastră nu mai pot avea nici o bucurie, nici un rod! 


Iubiţi-vă unii pe alții cu căldură şi din toată inima! lar dacă vrăjmaşul a 
strecurat între voi un duh străin, căutați şi iar căutați, până vă veți găsi iarăşi lumina! 
Numai unu la sută dacă există undeva o speranţă, faceţi totul ca să crească, până va ajunge 
o punte pe care să treceţi unii la alții şi să vă îmbrățişaţi iarăşi în dragostea cea dintâi. Căci 


groaznic este acolo unde se lasă noaptea pentru totdeauna! 


Marele nostru Dumnezeu şi Mântuitor, Doamne lisuse Hristoase, cu inima 
strânsă de durere ne gândim la noaptea aceea care începe cu o dezbinare şi se sfârşeşte cu 
o zdrobire. Şi cu aceeaşi inimă strânsă ne gândim la atâtea nopţi care au început aşa de 


uşor şi au sfârşit atât de dureros pentru ai Tăl. 


Trezeşte-ne, lisuse Doamne, neîncetat, ca să ne rugăm din nou şi din nou, să 
priveghem atenţi şi iarăşi atenţi, pentru ca vrăjmaşul să nu ne înșele inima cu false 
încredinţări! Să nu căutăm motive a ne rupe de fraţi, a ne dezbina de ai noştri, a ne face 
vânzătorii comunităţii noastre, pentru ca nu cumva puterea întunericului să ne orbească de 


tot şi să nu mai fim în stare să găsim decât drumul pândei şi al spânzurătorii, aşa cum a 

făcut Iuda! Şi nu ne duce, Doamne, pe noi în ispită, ci ne izbăveşte de cel rău! Căci a Ta 


este împărăţia şi puterea şi slava, a Tatălui şi a Fiului şi a Sfântului Duh. Amin. 


După ce a ieșit Iuda 


După ce pleacă un vânzător, rămâne în locul lui o oroare. 
După ce pleacă un vrăjmaş, rămâne o primejdie. 
După ce pleacă un frate, rămâne o durere. 


După ce pleacă un soţ, rămâne un gol amar, nu numai în casă, ci mai ales în 


suflet. 
După ce pleacă un răzbunător, rămâne totdeauna o ameninţare. 


Iuda a plecat singur, dar s-a întors cu o gloată, căci ura reuşeşte să-i strângă pe 
oameni mult mai grabnic decât dragostea, dar reuşeşte să-i păstreze mult mai puţin. 


După ce a ieşit Iuda, lisus a zis: „Acum Fiul Omului a fost proslăvit şi 


mp? 


Dumnezeu a fost proslăvit în El!”. Nu poţi ajunge la Înviere decât prin Cruce! Nu poţi 
ajunge la slava veşnică decât prin pătimiri, aşa cum nu poţi ajunge în cer decât prin 
pământ. 

Celui care ştia că toate acestea sunt strâns lipite una de alta, i se părea totul 
foarte normal. Ştia că toate sunt condiţionate una de cealaltă şi că ambele feţe aparţin 


aceleiaşi porți, că apropierea de una înseamnă apropierea şi de cealaltă, că intrarea prin 

partea de dincoace înseamnă ieşirea pe partea de dincolo, fiindcă partea de dincoace apare 
doar o clipă, dar cea de dincolo este veşnică. Intrarea Crucii este o clipă, ajungerea la 
Inviere este eternă. Pătimirile durează mărginit, în timp ce slava de după ele este 


nemărginită. Pământul nu înseamnă nimic, dar cerul înseamnă totul. 


Hristos acceptase jertfa înainte de a o da, iar jertfa acceptată este ca şi adusă. 
Jertfa adusă înseamnă proslăvirea, căci Dumnezeu cheamă lucrurile care nu sunt, ca şi 
cum ar fi (Romani 4, 17; 1 Corinteni 1, 26-29), pentru că ele vor şi fi. Şi de aceea, când 
începeau să se desfăşoare pătimirile, ele erau ca şi sfârşite pentru Domnul, iar El, care 
avea ochii pironiţi spre răsplătire, putea să Se bucure de mai înainte, căci Tatăl fusese 


proslăvit prin El. 


După plecarea lui luda, a rămas în adevăr un gol, dar un gol din care se luase 
o piatră mare şi rece. După aceea, inimile ucenicilor, uşurate într-un anumit fel, au putut 
urmări cele mai avântate şi înălțătoare lumini dumnezeieşti, pe care adevărul le 


descoperea în faţa sufletelor lor, înălţându-le tot mai sus, spre înțelegerile veşnice. 


Căci câtă vreme porţi un ghimpe, oricum te-ai feri, simţi mereu prezenţa lui 


neplăcută. Adevărata uşurare o simţi numai după ce ai scăpat de el. 
Dar ce uşurare cerească este aceasta! 


Prea Bunule, Doamne Iisuse, fii binecuvântat, că Tu ne-ai dăruit totdeauna 
împărtăşirea adevărului şi dragostei Tale! Căci după ce a plecat duhul cel împotrivitor 
dintre noi, Tu ne-ai descoperit cele mai luminoase adevăruri şi cele mai avântate biruinţe. 
Te rugăm, curăţeşte neîncetat inima noastră de orice gând împotrivitor faţă de Tine 
Doamne, şi alungă afară din sufletul nostru orice duh străin care ne tulbură, pentru ca 
după aceea să ne poţi descoperi tot ceea ce ne poate înălța viaţa noastră şi umbletul nostru 
în căile Tale. Curăţeşte lucrarea Ta, Doamne lisuse, îndepărtând din mijlocul ucenicilor 
Tăi pe toţi aceia care nu vor să se curăţească de păcatele lor şi nici nu vor să renunţe la cei 


ce caută să Te piardă pe Tine! Căci numai după aceea bucuria poate fi deplină, părtăşia 

curată şi rodul luminos. Amin! 


Dacă Dumnezeu a fost proslăvit în El 


Dumnezeu a fost proslăvit în cel mai înalt chip numai în Hristos. Nimeni pe 
pământ nu a mai putut realiza o trăire desăvârşită a voii Tatălui, aşa cum a trăit-o Hristos. 
Prin nimeni altcineva n-a mai putut fi proslăvit, pe pământ, Dumnezeu Tatăl atât de 
strălucit, ca prin viaţa şi lucrarea pământească a lui lisus Hristos Dumnezeu-Fiul! Prin El 
s-a proslăvit înţelepciunea Lui, care din veşnicie alcătuise planul Învierii şi al mântuirii. 
Prin Hristos s-a proslăvit puterea lui Dumnezeu, dând viaţă şi mişcare. (Faptele 
Apostolilor 17, 28). Prin El s-a proslăvit dragostea lui Dumnezeu, căci S-a făcut pe Sine 
Însuşi Preţul Răscumpărării lumii. (loan 3, 16; 1 Petru 1, 18, 21; 1 Ioan 2, 2). Prin El s-a 
proslăvit dreptatea lui Dumnezeu, arătându-Şi El neprihănirea Lui, în aşa fel încât 


rămânând neprihănit, să socotească totuşi neprihănit pe cel ce crede. (Romani 3, 26). 


Prin Hristos a fost proslăvit Tatăl în cel mai desăvârşit fel, pentru că El s-a 
smerit pe Sine Însuşi, măcar că avea chipul lui Dumnezeu, oglindirea slavei Lui, 
întipărirea fiinţei Lui. S-a dezbrăcat pe Sine Însuşi şi a luat chip de rob, făcându-se 
asemenea oamenilor. S-a smerit şi S-a făcut ascultător până la moarte, şi încă moartea cea 
mai amară, pe cruce, numai pentru a împlini în chipul cel mai desăvârşit voia veşnică şi 


înţeleaptă a Tatălui (Filipeni 2, 6-8). 


O, în ce strălucit şi unic fel a fost proslăvit Dumnezeu în Hristos! De aceea şi 

Dumnezeu L-a înălţat nespus de mult şi I-a dat Numele care este mai presus de orice 
nume, ca în Numele lui lisus să se plece orice genunchi, al celor din ceruri, de pe pământ 
şi de sub pământ şi orice limbă să mărturisească, spre slava lui Dumnezeu Tatăl, că lisus 


Hristos este Domnul (Filipeni 2, 9-11). 


Frate, om al lui Dumnezeu, fiule şi fiică ai lui Dumnezeu, să ştiţi că şi pe voi 


vă va proslăvii odată, dacă şi voi Îl veţi proslăvi cu adevărat pe El. 


După cum Hristos a biruit prin smerenie şi ascultare şi a fost proslăvit prin 
putere şi stăpânire, şezând cu Tatăl pe scaunul Lui de domnie, tot aşa, dacă şi tu, prin 
smerenie şi ascultare de cuvântul lui Hristos, vei birui pe ispititor, vei proslăvi pe Hristos 


ŞI vei ajunge pe scaunul Lui de domnie. 


Paşiu gândului ţi se opresc uimiţi în pragul slavei răsplătirii. Ochii nu ţi se pot 
ridica să privească strălucirea plină de măreție a acestor lucruri; iar inima, copleşită de 
această greutate veşnică de slavă, strigă: din El, prin El şi pentru El sunt toate lucrurile! A 
Lui să fie slava în veci! (Romani 11, 36). A Ta, lisuse Doamne, Care ne iubeşti şi Care ne- 
ai spălat de păcatele noastre cu sângele Tău, Care ai făcut din noi o împărăție şi preoți 


pentru Dumnezeu Tatăl, a Ta să fie slava şi puterea în vecii vecilor! 


Slavă veşnică Ție, prin Care a fost proslăvit în chip atât de măreț Tatăl nostru 
Care este în ceruri şi Care ne-a născut prin Tine şi prin Sfântul Duh la o viaţă veşnică, 
făcându-ne părtaşi la veşnica Sa cinste şi desfătare. Slavă Ţie, care prin ascultarea şi 


smerenia Ta ai înălţat pe mulți! Din tot sufletul îți suntem în veci recunoscători! Amin. 

Mai sunt puţin cu voi 


Zilele fericite trec cel mai repede pe pământ, prilejurile binecuvântate sunt 


cele mai rare şi oamenii cei mai buni rămân cel mai puţin cu noi. 


O, dacă am şti dinainte aceste lucruri, pe care le ştim în urmă, cum am 
răscumpăra atunci cu grijă zilele fericite! Cum am folosi ocaziile binecuvântate şi cum am 


şti să preţuim pe oamenii buni cât mai sunt cu noi! 


Oricât de lungă i-ar fi viaţa pe pământ, omul bun rămâne tot puţin lângă noi. 
De omul bun şi cu voia bună nu te saturi niciodată! De Dumnezeu şi de bunătate este atâta 
nevoie printre oameni, că oricât ar prisosi, tot va fi mereu lipsă! Dar când ai de la 
Dumnezeu harul de a avea lângă tine un învăţător prețios, un binefăcător atât de rar, un 
părinte atât de scump, un prieten şi un soţ atât de dulce şi de neînlocuit, nu te despărți nici 
o clipă de el, ţine-i minte orice cuvânt, urmează-i orice sfat, preţuieşte-i orice îndrumare, 
învaţă-i orice pildă! Că de nimic nu vei avea nevoie mâine ca de acestea, când el nu va 
mai fi cu tine şi când tu nu vei mai avea nici pe cine să mai întrebi, nici cui să-i mai spui 


ceea ce îi spuneai numai lui. Abia atunci vei vedea pe cine ai avut lângă tine! 


Dragă tinere şi tânără care mai aveţi încă un tată şi o mamă lângă voi, pe 
măsură ce trec zilele, aceste capete cărunte, aceste inimi care v-au iubit şi vă vor iubi până 
la moarte vor pleca de pe pământ. De aceea, cât mai sunt lângă voi, să-i preţuiți şi să-i 
iubiţi cu toată puterea voastră, căci nici iubirea de soţ, nici cea de frate, nici cea de fiu nu 
va putea fi niciodată atât de frumoasă şi adevărată ca iubirea părintească! Soţ sau soţie 
poți să ai pe oricine, frați poți să ai mai mulți, fii şi fiice poţi avea tot aşa, dar mamă 
adevărată nu mai poţi avea în vecii vecilor, decât numai una! Şi nici tată adevărat nu mai 
poţi avea un altul, decât unul. Dragă soţ şi soţie, ați trăit atâţia ani împreună, Dumnezeu v- 


a unit şi v-a ajutat să treceţi prin atâtea încercări până astăzi; aţi crescut copii, aţi ridicat 

case, ați suportat necazuri; anii vi se apropie acum de sfârşit şi numai Dumnezeu ştie cât 
veţi mai fi împreună! Atunci, de ce nu vă puteţi iubi mai mult, ierta mai mult, preţui mai 


mult?! 


Dragă suflete reîntors la Hristos, de atâtea ori te-a chemat pe tine Hristos şi 
atâția ani a fost El mereu lângă tine! Anii au trecut, atâţia dintre cei care au auzit şi au 
ascultat cuvântul sfânt alături de tine s-au întors la Hristos sau la mormânt, dar tu încă stai 
între Hristos şi mormântul tău. La Hristos ai putea să vii, dar nu vrei. La mormânt n-ai 
vrea să mergi, dar nu vei putea să nu te duci. Hristos mai este încă lângă tine, dar cine ştie 
cât timp? Tot nu vrei să preţuieşti acest har? Ce vei face când se va duce de la tine? Nu-L 


lăsa să plece, vino! 


Scumpul şi dulcele nostru Mântuitor, Îţi mulţumesc din tot sufletul că nu ai 
plecat nici de lângă mine până nu m-am hotărât să Te primesc şi eu şi să Te cuprind în 
inima mea pe veci! De acum sunt fericit că nu ne vom mai despărţi niciodată. Îţi 
mulțumesc că mi-ai dăruit harul ca să cunosc părinţi atât de plini de iubire, frați şi surori 
atât de scumpi şi de apropiaţi! Mă rog din tot sufletul pentru toți acei de lângă mine, 
precum şi pentru cei de pe tot pământul care încă nu Te-au aflat pe Tine. Ajută-i, Te rog, 


ca să Te afle şi ei cât mai sunt pe pământ! Amin. 

O poruncă nouă: să vă iubiţi! 


E 


Porunca „Să vă iubiți unii pe alții!” este mereu nouă. Oricât de mult s-a 
repetat de atunci, de când a ieşit prima dată din inima şi de pe buzele Domnului, porunca 
de a ne iubi unii pe alții, este nevoie să ni se spună mereu şi tot mereu. Să ni se spună, 
pentru că de fiecare dată este nevoie de ea ca de o noutate şi noutatea este ceva pe care 
avem nevoie să o primim zilnic. Astfel, oricât de vechi este numele unui ziar, el în fiecare 
zi apare din nou şi este din nou citit. Oricare cititor de ziare va dori să-l aibă zilnic, fiindcă 


acelaşi ziar este mereu nou şi cine s-a obişnuit cu el, nu mai poate fără a-l avea zilnic. Cu 


pâinea este tot aşa. 


O, dacă am simţi într-adevăr şi noi în acelaşi fel trebuinţa dragostei dintre noi! 
Dacă am dori să avem iubirea aşa cum avem pâinea zilnică: mereu proaspătă, mereu nouă, 


mereu caldă. 


Pâinea şi ziarul, aceste două lucruri zilnice necesare, aproape fiecare dintre 
noi le caută zilnic. lar pentru a fi siguri că le vom avea, ne abonăm la ele, ca să nu suferim 


lipsa lor. 
Cu iubirea ar trebui să facem la fel. 


Iubirea față de Dumnezeul nostru ar trebui să ne-o împrospătăm zilnic. Tot 
ceea ce am făcut ieri pentru Domnul ar trebui să uităm. Din dragoste pentru lisus, astăzi 


trebuie să facem altceva, din nou. 


Rugăciunea noastră ar trebui să cuprindă zilnic ceva nou, ceva reînnoit, ceva 
proaspăt, pentru ca să aibă neîncetat viaţă şi frumuseţe şi bucurie mereu nouă. Iubirea față 


de frați ar trebui să ne-o reînnoim zilnic, căutându-i mereu cu o nouă plăcere şi preţuire. 

Drag suflet cititor sau ascultător al acestor simple dar adevărate lucruri, să 
învăţăm aceasta şi noi (cel puţin noi amândoi)! Lucrurile cele mai simple sunt cele mai 
necesare vieții pe pământ: aerul, apa, lumina, pâinea. De dragoste este însă cel puţin tot 
atâta nevoie pe lume cât este de pâine, de aer, de apă, de soare. De iubire avem nevoie 
fiecare din noi, nu numai s-o primim zilnic - nouă, proaspătă şi curată - de la toți, dar 


avem şi mai multă nevoie să o dăm noi tuturor, aşa cum a făcut şi Hristos. 
Fie-ţi mereu proaspătă iubirea de rugăciune, pe care o dai lui Dumnezeu! 
Fie-ţi mereu proaspătă iubirea pentru fraţi, pentru soţ sau soţie, pentru părinții 
tăi! 
O, ce fericiți am fi dacă am face aşa! 


Doamne lisuse Hristoase, Izvorul mereu nou al pâinii cu care ne hrănim şi 
trupul şi sufletul nostru, Izvorul vieţii şi al puterii, Izvorul căldurii şi iubirii, Te rugăm să 
reverşi zilnic în sufletele noastre, din belşug, noutatea iubirii proaspete şi calde! 

Te rugăm, Doamne lisuse, fă-ne Tu în stare să nu putem fără iubire! De pâine 
sau de apă proaspătă să ne putem lipsi, dar de iubire să nu avem lipsă, mai ales atunci 
când o dăruim celor din jurul nostru. Umple-ne fiinţa întreagă cu iubire pentru Tine şi 


frați! Amin. 

Intru aceasta vor cunoaşte că sunteţi ucenicii Mei 


Nu este alt semn mai adevărat care să arate că noi suntem cu adevărat ai lui 
Hristos ca iubirea vie, împrospătată şi îmbogățită zilnic. Pâinea nu strigă, nu se laudă, nu 
se preface! Ea se dăruieşte cu totul tuturor, întâi prin mireasma ei, apoi prin gustul ei. Cel 
flămând nu are nevoie de o fotografie a pâinii, nici de o frumoasă descriere a pâinii, ci are 
nevoie chiar de pâine. Cât de amărât am plecat odată de la o prăvălie care avea deasupra o 
firmă mare pe care scria „Pâine”! Pe toți pereţii erau zugrăvite tot felul de forme de pâine, 
dar înăuntru era gol. Nu avea nici un fel de pâine. Eram flămând, aveam nevoie neapărat 
de pâine, dar cel care trebuia să mi-o dea nu avea decât firma şi tablourile zugrăvite ale 


pâinii, iar foamea mă chinuia. 


Fraţii mei, oare noi putem înţelege că cei din jurul nostru nu au nevoie nici de 
firma noastră frumoasă, nici de chipurile sau laudele noastre, ci au nevoie de Pâinea 
noastră, adică de Hristos. Toţi cei care ne înconjoară au nevoie de lisus cum au nevoie de 
pâinea cea zilnică spre ființă. Putem noi înţelege acum cât de mare este datoria noastră 
faţă de Pâine şi faţă de flămând, ca să-i putem apropia? Faţă de Hristos, pe Care trebuie 
să-L ducem lumii şi faţă de o lume pe care trebuie s-o aducem la Hristos? De răspunderea 
veşnică pe care o avem pentru datoria aceasta nu ne poate despovăra veşnic nimeni, ci 
numai împlinirea ei cu adevărat. Cel flămând cunoaşte că cineva are pâine numai prin 
faptul că i-o dă, iar el se satură. Noi nu vom aduce niciodată cinste lui Hristos, nici nu ne 


vom împlini datoria faţă de Dumnezeu şi faţă de semenii noştri doar prin vorbe, fără fapte. 


Oricât de lăudate ar fi credinţa noastră, învăţătura noastră, calitățile noastre, 
dacă oamenii nu văd în faptele noastre, în umblarea şi trăirea noastră, miezul gustos şi 
mireasma plăcută a unei vieți în Hristos, în zadar este totul! Mai bine nu ne-am făli cu 


nimic, nu am vorbi, nu am predica, dacă în viaţa noastră lipseşte Hristos, dacă în loc de 

pâine avem piatră şi în loc de peşte avem şerpi (Matei 7, 9-10)! 


Dragul meu, ceea ce îţi spun ţie îmi spun şi mie şi tuturor: flămânzii s-au 
scârbit de vorbe! Ei vor pâine! Lumea s-a saturat de predici, ea are nevoie de Hristos! De 


ce nu înţelegem noi înşine ceea ce ne luptăm să-i facem pe alţii să înţeleagă?! 


Părintele Iosif ne-a spus că Oastea Domnului este aflarea şi vestirea lui lisus 


Cel Răstignit. Ce înseamnă asta? Înseamnă a ne umple mai întâi pe noi înşine de Hristos 
şi de virtuțile Lui, în toată inima şi trăirea noastră cu fapta şi apoi a-i face şi pe alții 
să ajungă tot aşa. Nu vorbe, ci fapte se cer! Altfel şi aceste cuvinte pot fi numai o firmă 
frumoasă, iar practic, dincolo de vorbe să nu avem nimic. Prin ce va cunoaşte atunci 


lumea că noi suntem ai lui Hristos? 


Prea Bunule Iisuse, Pâinea lumii, Te rugăm ajută-ne să înţelegem deplin 
cuvântul şi porunca Ta! Ajută-ne să nu ne închipuim că numai credinţa ne este de ajuns, că 
numai forma din afară este de ajuns! Ci fă-ne să înţelegem că numai dacă iubim pe alții 
cum ne-ai iubit Tu pe noi, dacă îi iertăm aşa cum ne-ai iertat Tu pe noi, dacă îi căutăm şi îi 
ajutăm pe semenii noştri cum ne-ai ajutat şi Tu pe noi, numai atunci vom fi cu adevărat 
ucenicii Tăi. Şi aceasta să o facem zilnic, cu o iubire mereu proaspătă şi neuscată, cum 


faci Tu pentru noi. Amin. 

Dar mai târziu veni veni! 


- Doamne, i-a zis Petru, unde Te duci? 
lisus i-a răspuns: 


- Tu nu poţi veni acum după Mine unde Mă duc Eu, dar mai târziu vei veni! 


Cine a venit o dată la Hristos, cine s-a alipit de El cu toată inima sa, cine şi-a 
legat soarta şi viaţa lui de soarta şi viaţa Lui Hristos pe pământ, acela nu are altă dorinţă şi 
altă teamă decât să nu-L mai piardă pe Domnul niciodată. Pentru un astfel de suflet, 
Hristos este totul. Hristos este casa lui, familia lui, Hristos este lumina lui, este pâinea lui, 
este sănătatea şi viaţa lui. Fără Hristos el nu are ce face cu toate acestea. Nimic din toate 


acestea nu-L pot înlocui pe lisus în inima şi viaţa lui, dar lisus le poate înlocui pe toate. 


Alipit de Hristos, cu o cerească putere şi iubire, Sfântul Apostol Petru mai 
mult presimţea decât înţelegea ceea ce se petrecea în acea seară, în care se sfârşeau atât de 
multe şi începeau altele şi mai multe. Căci dragostea adevărată presimte totdeauna mult 
mai mult decât este în stare să priceapă. Presimte mai ales apropierea primejdiei şi nu se 
teme de nimic altceva decât de o eventuală despărţire de acela care este de neînlocuit. În 
inima Sfântului Apostol Petru nu era atunci nici un simțământ mai puternic decât grija de 
a nu-L pierde pe Hristos, căci tot timpul a trăit şi a suferit, a plâns şi a umblat plin de grijă 
alături de Învățătorul său Hristos. Numai o singură dată i s-a întunecat această Lumină, o 
singură ispită l-a putut abate de la Ea pentru o clipă zdrobitoare pentru inima sa, şi anume 
vorba sa, dar nu şi duhul său, ca să se împlinească ceea ce fusese spus. Dar câte lacrimi 
amare şi fierbinți nu s-au vărsat peste chpa aceasta îngrozitoare, acoperind-o şi arzând-o 


pentru totdeauna! (Matei 26, 75). 

Unde sunt astăzi ucenicii binecuvântaţi care să strige: Eu îmi voi da viața 
pentru Tine (loan 13, 37)? Sau să zică: Cine mă va despărţi de dragostea lui Hristos: 
necazul sau Strâmtorarea, prigonirea sau foamea, lipsa de îmbrăcăminte, primejdia, 
sabia? Nimic nu va putea fi în stare să mă despartă de dragostea lui Dumnezeu, de lisus 
Hristos, Domnul nostru! (Romani 8, 35 şi 39). Unde sunt ucenicii care să poată spune: 


Iată, noi am lăsat toate şi am urmat Ţie! (Marcu 10, 28)? 


Azi vedem cu atâta amărăciune că mulți - chiar dintre cei care au avut marele 
har de a fi puşi în fruntea lucrării Domnului - în loc să fie mai hotărâți şi mai fericiţi de a- 
şi sacrifica în viitor cu mai multă bucurie viaţa lor, regretă şi puţinul sacrificiu pe care l-au 
făcut în trecut în slujba lucrării Domnului. Nu necazul, nu strâmtorarea, nici foamea, nici 
prigonirea sau primejdia ori sabia i-au despărțit pe aceştia de dragostea lui Hristos, ci 


belşugul, comoditatea, frica, soția şi altele i-au despărțit de Domnul. 


Dacă nu ar fi încredințarea că Hristos va ridica pe alţii, mai vrednici, ca să le 
ia locul, am fi ispitiţi uneori să ne amărâm peste măsură de mult. Dar ştiind că Hristos 
Insuşi este garanția biruinţei noastre, biruim orice ispită şi îndoială, strigând: lisus este şi 


va fi Biruitorul! 


Slavă veşnică Ție, mare Biruitor lisus Hristos, că în cele mai grele zile nu ne- 
al lăsat singuri niciodată şi ne-ai înștiințat despre tot ce ni se va întâmpla, fiindcă Tu ai 
avut încredere în noi şi ne-ai făcut părtaşi la tot adevărul Tău (Faptele Apostolilor 20, 27; 
loan 15, 15). Dar de fiecare dată ne-ai spus: „Eu sunt cu voi, nu vă temeţi!” (Matei 28, 


20). 


Știind dragostea cu care Te iubim, ne-ai făcut dulcea făgăduinţă că vom fi 
nedespărțiui de Tine şi Tu vei fi pe veci nedespărțit de noi, chiar dacă slujba pe care 
trebuie s-o facem pentru Tine va cere uneori să fim gata de jertfe şi de renunţări, pentru o 


vreme. 


Tot ceea ce nu putem acum, vom putea sigur mâine, tot ce nu avem acum, 

vom avea sigur mai târziu. Ajută-ne, Hristoase, să credem în Tine şi să fim neclintiți! 


Amin. 


De ce nu pot acum? 


- Doamne, i-a zis Petru, de ce nu pot veni după Tine acum? Eu îmi voi da 


viaţa pentru Tine! 


E uimitor cum câteodată noi înşine ne profeţim viitorul! Este ca şi cum 
dorinţa pe care o exprimăm la un moment dat, sau legământul pe care-l facem, sau 
temerea pe care o mărturisim ar avea darul să schimbe dintr-o dată cursul vieţii noastre 
într-un anumit loc şi să facă să se împlinească aievea ceea ce am spus în clipa când am 
grăit. 

În clipa acestei solemne declaraţii, Sfântul Apostol Petru era într-adevăr 
hotărât să-şi dea viaţa pentru Domnul, spre a rămâne şi în moarte nedespărțit de Hristos, 


aşa cum fusese în viaţă. 


- De ce nu pot acum? întreabă el. Socotelile mele sunt făcute, inima mea 
este hotărâtă, căile mele sunt limpezite! Nu mai am nimic de aranjat cu lumea, cu familia, 


cu viaţa, cu nimeni! Eu sunt gata acum! 


O, Dumnezeule slăvit, cât de mare e un astfel de suflet care în clipa marii 


încercări nu mai are nimic de aranjat, nu mai are nimic care să-l rețină, nu mai are nimic 

de târguit! Cât de mult l-o fi bucurat pe Domnul să vadă astfel de inimi! Cât de mult l-a 
iubit Domnul pe Sfântul Apostol Petru, tocmai pentru că avea un astfel de suflet! Chiar 
din prima clipă a întâlnirii cu Domnul, Petru fusese gata. Şi nimic nu mai schimba nici 


acum hotărârea şi legământul de atunci. 
Câţi au mai fost sau mai sunt acum aşa? 


lată, fraţii mei, măsura cu care să ne măsurăm chiar în clipa asta şi noi. Eu, şi 
tu, şi el, şi ea şi toți! Am putea noi acum sau n-am putea niciodată? Dacă nu putem acum, 
de ce nu putem acum? Eu sunt gata! Sfântul Pavel spune: „Eu sunt gata nu numai să fiu 
legat, dar chiar să şi mor pentru numele Domnului lisus (Faptele Apostolilor 21, 13) şi 
Chiar dacă ar trebui să fiu torturat, ca o jertfă peste jertfa şi slujba credinţei voastre, eu 
mă bucur!” (Filipeni 2, 17). Dacă nouă ne pare rău că nu am putea acum, ce ne-ar mai 
putea îndoi inima şi lega hotărârea ca să n-o putem face? Ce piedică este astăzi care mâine 


să nu fie? 


O, frate, cine nu-i gata acum, cine nu-i gata în momentul când este nevoie, 


acela nu va fi gata niciodată! Cine nu vine când este chemat, acela nu va veni niciodată. 


Hristos cere de la tine acum, nu mai târziu. El aşteaptă să vii astăzi, nu mâine; 
mâine vor fi chemaţi alții. Fiecăruia, Dumnezeu îi cere o singură dată. Atunci este vremea 
lui. Cine L-a respins şi nu L-a ascultat atunci, rar îi va mai putea auzi vreodată glasul după 
aceea. Nu sunteţi încă gata? Vă mai uitaţi înapoi? Mai aveţi morţi de îngropat? Mai aveţi 
un cuib dulce de care să vă pară rău? Rămâneți! Nu veniţi! Mâine şi aşa vi le va arde focul 


- ŞI s-ar putea cu voi cu tot! 


Priviţi măcar de departe la cele scrise în Evanghelia de la Luca (13, 28)! Va fi 
plânsul şi scrâşnirea dinţilor, când veţi vedea pe Avraam, pe Isaac şi pe Iacob şi pe toți 


proorocii în Impărăția lui Dumnezeu, iar pe voi scoşi afară. 


Doamne lisuse, fii binecuvântat în vecii vecilor! Dacă este ceasul supremei 

hotărâri, iată şi eu sunt gata, strigând apelul alor Tăi şi auzind cum rând pe rând, de atunci 
şi până astăzi, atâţia şi atâţia au răspuns: „Prezent, gata!”. lată, Doamne Iisuse, strigă-mă 
şi cheamă-mă! Sunt gata chiar acum! Socotelile mele sunt făcute: nu mai doresc nimic şi 
nu mai regret nimic! N-am nici o părticică din inima mea legată de nimic pe pământ. 
Bagajul îmi este făcut. Am aşa de puţin de luat cu mine! Tot ce am avut mai de preţ mi-am 
trimis înainte, iar ce am avut mai greu am aruncat în urmă. Nu doresc decât să nu mă mai 


despart niciodată de Tine, Iisuse, dulcele meu Mântuitor şi marele meu Dumnezeu. Amin. 


Iti vei da viaţa! 


O, Doamne Lisuse, stau ruşinat înaintea Ta şi nu mai pot scoate nici un cuvânt, 


decât de pocăință şi de rugăciune! 


A fost şi în viaţa mea o vreme când Ţi-am făcut lăudăroase şi uşuratice 
promisiuni. Poate că în adâncul inimii mele eram însuflețit atunci de o sinceră dragoste 
pentru Tine, dar măsura cumpătată, pe care trebuia să o am în tot ce am spus adesea, m-a 


lipsit de multe cuvinte ce le-am grăit cu gura mea. 


Eram tânăr, Doamne lisuse, iar jertfele, catacombele şi moartea pe care mă 
lăudam atunci că voi fi gata să le îndur pentru al Tău cuvânt mi se păreau numai nişte 
declaraţii înflăcărate şi frumoase, care vor rămâne nişte subiecte de cântări şi de predici pe 
totdeauna. Dar când, mai târziu, a venit vremea să-mi ceri în parte dovada trăită a acelor 


legăminte şi adeverirea cu fapte a acelor pretențioase şi grăbite promisiuni de iubire şi 

ascultare pe care ţi le făcusem, abia atunci mi-am dat seama ce angajament serios îmi 
luasem față de Tine, Doamne Iisuse, şi ce preţ se cerea ca să-mi respect legământul pe 


care îl făcusem. 


O, Doamne Iisuse, astăzi îmi dau seama că şi eu mi-am profețit atunci o mare 
parte din viitorul meu, că în dragostea şi înțelepciunea Ta ai îngăduit să mi se împlinească 
ceea ce doream şi ceea ce mi-am prezis în frumosul avânt tineresc. Dar când privesc 
înapoi, la toată slăbiciunea şi teama şi amărăciunea cu care am mers pe drumurile acelea, 
mă cuprinde un adânc simţământ de ruşine şi nu îndrăznesc să vin înaintea Ta cu nimic, 


decât cu rugăciune de iertare şi cu lacrimi de pocăință. 


Oricâte momente înălțătoare am avut pe acest drum, oricât de mari biruinţe şi 
binecuvântări am cules, oricât de curajos am străbătut uneori prin întunericul acestor 
încercări, totuşi nimic nu mi-a rămas mai puternic în minte ca simțământul că n-am fost 
întotdeauna şi întru totul hotărât să-mi dau viaţa pentru Tine. Că au fost uneori momente 
de slăbiciune în care m-am lăsat doborât de întristare şi n-am putut străbate cântând văile 


reci şi adânci ale umbrei morţii (Psalmul 22). 


Astăzi, Doamne Iisuse, inima mea este plină de sfială şi de teamă, stând 
înaintea Ta. Sunt în viața mea nespus de multe stări în care aş fi gata să-mi dau viaţa 
pentru Tine, fără nici un regret şi fără nici o dorinţă pământească. Dar sunt şi chpe în care 
ceva mi se pare că mă înfioară încă şi mă reţine... Acest fel de clipe aş dori să nu mai fie 
niciodată, Doamne Iisuse, în inima şi în viaţa mea! Nici să nu mai fie vreodată măcar o 
umbră de îndoială cu privire la viitorul lucrării Tale, în care am cunoscut haruri atât de 
unice, suflete atât de îngereşti şi minuni atât de puternice. Ci, chiar dacă au fost şi vor mai 
fi încă destul de mulţi ucenici care Te-au părăsit şi chiar dacă unii din cei din frunte se tem 
să mai umble cu Tine, eu vreau să nu Te mai părăsesc niciodată. Vreau să Te rog să-mi 
umpli inima de încredere, fără nici o clipă de îndoială, că lucrarea oastei Tale este în mâna 


Ta şi că nici o putere de pe lumea aceasta nu o va putea nimici. Că oricât de mulți vor fi 

cei care pleacă, Tu Te vei îngriji ca cei ce vin să fie şi mai mulţi. Că dacă cei ce rămân în 
urma noastră, retraşi, ne îndurerează nespus inima, aceia care vor veni Voioşi ne vor 
bucura şi mai mult. Că dacă cei ce fug aruncă sabia şi scutul Tău, vor veni alţii mai viteji, 
care le vor prelua şi vor munci mai biruitor. Că dacă sunt lucrări rămase nefăcute de cei ce 


se despart de Tine, Tu vei îngriji să vină alții, care le vor împlini mai fericit. 


Şi privind cu o veşnică încredere la toate acestea, neclătinat şi neînvins, să-Ţi 
pot da viaţa mea în orice clipă, fără laude şi fără îndoieli, spre slava numelui Tău, marele 
meu Dumnezeu şi Mântuitor lisus Hristos, căci a Ta, Dumnezeul nostru, este împărăția şi 
puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor. 


Amin. 

Capitolul 3 


Cateheze 
(instruiri religioase) 


Lecţia 1 


Ce înseamnă cuvintele: creştin, ortodox, lisus Hristos şi în ce crede un 
creștin. 


Cuvântul creştin vine de la Hristos. Calitatea de creştin o primim numai în 
clipa Botezului, când primim harul Domnului Hristos şi puterea Lui duhovnicească. Cum 


spune Sfântul Apostol Pavel: „Câţi în Hristos v-aţi botezat, în Hristos v-aţi şi îmbrăcat”. 


Cuvântul ortodox este grecesc, format din două cuvinte: „orto”- drept şi 


„doxa” - credincios. Deci ortodox înseamnă drept-credincios. 


Cuvântul lisus înseamnă Mântuitor. Este numele dat de arhanghelul Gavril 
înainte de a Se naşte, pentru că El S-a născut ca să mântuiască lumea de păcatele ei, adică 


pe om prin jertfa Lui şi să-l facă fericit în veşnicie. 


Cuvântul Hristos înseamnă „uns”. În vechime erau ungi împărații, arhiereii şi 
profeţii. Domnul Hristos a fost Uns de Cel Atotputernic şi posedă cel mai înalt grad şi 
toate darurile Sfântului Duh. A fost şi este Împărat al cerului (a spus lui Pilat: „împărăţia 
Mea nu este din lumea aceasta”), este Arhiereu (Mare Preot) Care s-a jertfit pe El Însuşi 


pentru păcatele noastre, iar acum slujeşte Liturghia cerească în timp ce Preotul slujeşte 

Liturghia în biserică. El este Prooroc sau Profet, pentru că a spus mai dinainte tot ce se va 


întâmpla cu El (Răstignirea, moartea şi Invierea) şi ce se va întâmpla cu evoluţia omenirii. 


Creştinul ortodox crede într-un singur Dumnezeu atot puternic, preamărit în 
trei Persoane - Tatăl, Fiul şi Sfântul Duh: Tatăl nenăscut, Fiul Născut din Tatăl şi Duhul 
Sfânt care purcede de la Tatăl. Un creştin ortodox mai crede şi în Maica Domnului şi în 
sfinţii care au dus o viaţă plăcută lui Dumnezeu, iar acum, fiind proslăviţi, se roagă pentru 
noi înaintea Tronului Celui Prea Înalt. Un creştin ortodox mai crede în cele şapte Sfinte 
Taine, anume: Botezul, Ungerea cu Sfântul Mir, Sfânta Spovedanie, Sfânta împărtăşanie, 
Preoţia, Sfânta Cununie şi Sfântul Maslu. Toate aceste cunoştinţe religioase, pe care se 
întemeiază credinţa noastră, se păstrează în Biserica Domnului lisus Hristos condusă de 
ierarhia Bisericii (episcopi, preoţi, diaconi). Aceasta pentru a se putea păstra unitatea de 


credinţă şi adevărul de credinţă, aşa încât creştinul să nu rătăcească şi să se poată mântui. 


La 325 are loc Sinodul de la Niceea; la 381 Sinodul de la Constantinopol; la 


1054 Marea schismă; la 1512 apare Protestantismul. 

Lecţia 2 


Cărţile Canonice ale Vechiului Testament sunt 39 şi anume: 


A. Cărţi Canonice: 


1. Facerea (Geneza) 19. Psalmii 
2. Ieşirea (Exodul) 20.  Pildele lui Solomon 
3. Leviticul 21. Ecclesiastul 
4. Numerii 22. Cântarea cântărilor 
5. Deuteronomul 23. Isaia 
6. Cartea lui Iosua (Iosua Navi) 24. Ieremia 
7. Cartea Judecătorilor (Judecători) 25. Plângerile lui Ieremia 
8. Cartea Rut 26. Iezechiel 
9. Cartea întâia a Regilor 27. Daniel 
10. Cartea a doua a Regilor 28. Osea 
11. Cartea a treia a Regilor 29. Amos 
12. Cartea a patra a Regilor 30. Miheia 
13. Cartea întâi Paralipomena (întâi a31. Ioil 
Cronicilor) 32. Avdie 
14. Cartea a doua Paralipomena (a doua a33 Tona 
Cronicilor) 
34. Naum 


15. Cartea întâi a lui Ezdra 
| , 35. Avacum 
16. Cartea lui Neemia (a doua Ezdra) 


6.  Sofonie 
17. Cartea Esterei 
l 37. Agheu 
18. Cartea lui Iov | 
38. Zaharia 

39. Maleahi 


B. Cărţi şi fragmente necanonice (dar bune de citit): 


1. Cartea lui Tobit Sirah (Ecclesiasticul) 

2. Cartea luditei 9. Istoria Susanei 

3. Cartea lui Baruh 10. Istoria  omorârii balaurului şi a 
4. Epistola lui Ieremia sfărâmării lui Bel 

N a 11. Cartea întâi a Macabeilor 

5: “Cariea atitea bul Fda 12. Cartea a doua a Macabeilor 

7. Cartea înţelepciunii lui Solomon 13. Cartea a treia a Macabeilor 

$8. Cartea înţelepciunii lui Iisus, fiul luil- Rugăciunea regelui Manase 

E ORE al ADN COD S A API E 


N N NNN N e e e e e = 
SI IP POI DAP o D 


Lecţia 3 


Cărţile Noului Testament sunt 27 şi anume: 


Sfânta Evanghelie după Matei 

Sfânta Evanghelie după Marcu 

Sfânta Evanghelie după Luca 

Sfânta Evanghelie după loan 

Faptele Sfinților Apostoli 

Epistola către Romani a Sfântului Apostol Pavel 

Epistola întâi către Corinteni a Sf. Apostol Pavel 

Epistola a doua către Corinteni a Sf. Apostol Pavel 

Epistola către Galateni a Sfântului Apostol Pavel 
Epistola către Efeseni a Sfântului Apostol Pavel 
Epistola către Filipeni a Sfântului Apostol Pavel 
Epistola către Coloseni a Sfântului Apostol Pavel 
Epistola întâi către Tesaloniceni a Sf. Apostol Pavel 
Epistola a doua către Tesaloniceni a Sf. Ap. Pavel 
Epistola întâi către Timotei a Sfântului Apostol Pavel 
Epistola a doua către Timotei a Sf. Apostol Pavel 
Epistola către Tit a Sfântului Apostol Pavel 
Epistola către Filimon a Sfântului Apostol Pavel 
Epistola către Evrei a Sfântului Apostol Pavel 
Epistola Sobornicească a Sfântului Apostol Iacov 
Întâia Epistolă Sobornicească a Sf. Apostol Petru 
A doua Epistolă Sobornicească a Sf. Apostol Petru 
Întâia Epistolă Sobornicească a Sf. Apostol Ioan 
A doua Epistolă Sobornicească a Sf. Apostol loan 


A treia Epistolă Sobornicească a Sf. Apostol loan 

26. Epistola Sobornicească a Sfântului Apostol Iuda 
27. Apocalipsa Sfântului Ioan Teologul 


Lecţia 4 


Sfânta Tradiţie 


Izvoarele de credinţă pentru creştinul ortodox sunt două: Sfânta Scriptură şi 


Sfânta Tradiție. 


Rătăciţii sectanți (adventiști, baptişti) nu recunosc decât numai Sfânta 
Scriptură, iar Sfânta Tradiţie o leapădă. Noi le răspundem aşa: Sfânta Tradiţie 
completează Sfânta Scriptură. De exemplu, lisus trimite pe apostoli să înveţe şi să boteze 
poporul (Matei 28, 19), dar cum să facă botezul nu spune. După Înviere, le dă putere să 
spovedească păcatele oamenilor (loan 20, 22-23), dar cum să spovedească, ce rugăciuni să 


facă nu scrie în Biblie, ci ştim din Tradiţie. 


Pentru bolnavi, apostolii făceau Sfântul Maslu (Iacov 5, 14-15), dar cum se 
făcea nu se spune. Aceasta o arată Tradiţia Bisericii. În Biblie nu este scris tot cuvântul lui 


Dumnezeu. Este necesară şi completarea Tradiţiei. 


Alte dovezi: Evanghelia de la Ioan (20, 30): „Sunt şi alte minuni pe care le-a 


făcut lisus, care nu sunt scrise în cartea aceasta”. 


Şi de asemenea: 

Evanghelistul loan (21, 25); 

Sf. Pavel către Coloseni (4, 16); 

Sf. Pavel către Tesaloniceni, a doua Epistolă (2, 15); 
Sf. Pavel, prima Epistolă către Tesaloniceni (2, 13); 
Sf. Pavel către Timotei, a doua Epistolă (1, 13-14); 
Sf. Pavel către Timotei, a doua Epistolă (2, 21); 

Sf. Pavel către Corinteni, prima Epistolă (11, 2); 

Sf. loan, a doua Epistolă (1, 12); 

Sf. Ioan, a treia Epistolă (1, 13-14); 


Aşadar, pentru mântuirea sufletului este necesară şi Sfânta Tradiţie, care 
completează Sfânta Scriptură. Şi ea (Sfânta Tradiţie) este cuprinsă în Canoanele 
apostolice, în învăţătura Sinoadelor ecumenice şi în cărțile de slujbă ale Bisericii. Datorită 
rezumative în ceea ce este esenţial. Tradiția s-a păstrat în Biserică multă vreme prin 


memorare şi transmitere orală. 


Pagina 249 


Lecţia 5 


Cultul sfinților şi al îngerilor. 


Creştinii încă de la început au cinstit pe sfinţi. Dar trebuie să facem deosebire 
între sfințire (sau venerare) şi între adorare. Cinstirea sau venerarea o acordăm sfinţilor, 


iar adorarea o acordăm lui Dumnezeu, Stăpânul suprem al sfinţilor şi al oamenilor. 


Îi cinstim pe sfinţi pentru că, după Biblie, sunt „prieteni ai lui Dumnezeu, 
casnicii Lui şi judecători ai lumii”. Exemplu: apostolii au fost numiţi de Domnul 
„prieteni” („Voi sunteţi prietenii Mei, dacă faceţi ceea ce vă poruncesc” (loan 15, 14)). Şi 
ei au făcut aşa cum le-a poruncit Domnul şi şi-au dat viaţa pentru El. Sfântul Pavel scrie 
Efesenilor: „Deci dar nu mai sunteţi străini, ci împreună cetăţeni cu sfinţii şi casnici ai lui 
Dumnezeu” (Efeseni 2, 19). Apostolii vor judeca lumea alături de Iisus: „Adevăr zic vouă 
că voi, cei ce M-aţi urmat pe Mine, la naşterea din nou a lumii, când Fiul Omului va şedea 
pe scaunul slavei Sale, veţi şedea şi voi pe cele douăsprezece scaune şi veţi judeca cele 


douăsprezece seminţii ale lui Israel” (Matei 19, 28). 


Dar sfinţii, chiar şi în viaţă, au fost înzestrați cu puteri deosebite. Exemplu: 
Sfântul Petru a vindecat pe Iuda, pe Enea şi a înviat pe Tavita (Faptele Apostolilor 9, 32- 
42). Sfântul Pavel a înviat în Troia pe Eutihie (Faptele Apostolilor 20, 9-11) şi a vindecat 
pe toţi bolnavii din Cipru (Faptele Apostolilor 28, 3-9). Chiar şi în viaţă fiind, sfinţii s-au 
rugat pentru oameni. De exemplu, Sfântul Pavel scrie Filipenilor: „Mulţumesc 
Dumnezeului meu că pururi, în toate rugăciunile (Efeseni 1, 16), mă rog pentru voi toţi cu 
bucurie” (Filipeni 1, 3-4). Tot aşa scrie şi Tesalonicenilor (1 Tesaloniceni 1, 2-3) şi lui 


Timotei episcopul (2 Timotei 1, 3). 


Sfinţii sunt vii în cer şi ştiu ce se petrece pe pământ cu creştinii. „Bucurie este 


înaintea îngerilor lui Dumnezeu pentru un păcătos care se pocăieşte”, zice Domnul (Luca 

15, 10), dovadă că şi îngerii sunt cinstiți în Biblie. 


Iosua a cinstit pe Voievodul Oştirii Domnului care i-a spus: „Sunt Voievodul 
Oştirii Domnului şi am venit acum înaintea ta”. Şi Iosua a căzut cu faţa la pământ şi 1 s-a 
închinat acolo (Cartea lui Iosua Navi 5, 14-15). Profetul Elisei era venerat pentru minunile 
ce le făcea (4 Regi 2, 15) şi mama copilului înviat de Elisei i s-a închinat până la pământ 


(4 Regi 4, 37). Profetul Ilie de asemenea era venerat (3 Regi 18, 7). 


La început creştinii se adunau la mormintele morților şi se rugau acolo. De 
unde şi până astăzi există rânduiala ca pe masa Sfântului Altar să existe Sfântul Antimis, o 
pânză pe care este zugrăvită punerea în mormânt a Domnului şi în care este cusut un 
oscior al unui martir. Fără acest Antimis nu se poate face Sfânta Liturghie. Iar cu el se 
poate face Liturghie şi în câmp. Mai târziu, când creştinismul nu a mai fost persecutat 
(anul 313 - Împărații Constantin şi Elena), creştinii au zidit biserici peste tot, în cinstea 
sfinților, în Edesa, Constantinopol, Efes. Iar toate Sinoadele ecumenice au întărit această 
credinţă în cultul Sfinților, pe care o păstrăm noi, ortodocşii, dar şi catolicii şi vechii 
eretici ca nestorienii (sec. 5), copţii (sec.6), etc. Numai protestanții au înlăturat-o din sec. 


16 şi după ei, sectele. 


Concluzii: Cultul sfinților a existat de la începutul creştinismului. Pe sfinţi îi 
venerăm, îi cinstim. Pe Dumnezeu Îl adorăm. Sfinţilor nu le cerem mântuirea, ci numai 
mijlocirea înaintea Domnului pentru mântuire. Nu spunem: „Sfinte Mucenice Gheorghe, 
ori Dimitrie, mântuieşte-ne pe noi!”, ci „Sfinte Mucenice Gheorghe, roagă-te lui 


Dumnezeu pentru noi!”. Amin. 


Pagina 251 


Lecţia 6 


Alte obiecţii aduse de sectanți împotriva credinţei noastre. 


Am spus în lecţia trecută că toţi protestanții şi sectanţii resping cultul sfinților 
şi neagă posibilitatea lor de a mijloci pentru noi. Ei aduc ca temei citatul din Sfântul 
Pavel, care scrie lui Timotei aşa: „Unul este Dumnezeu, Unul este şi Mijlocitorul între 
Dumnezeu şi oameni, Cel ce s-a făcut om, lisus Hristos” (1 Timotei 2, 5). Deci, din acest 


citat rezultă că nimeni, deci nici sfinţii nu pot mijloci la Dumnezeu mântuirea noastră. 


Există oare contradicții în Biblie? În lecţia trecută am văzut că, după Biblie, 
sfinţii sunt prieteni ai lui Dumnezeu, că „apostolii vor judeca lumea”, că pe pământ fund, 
au înviat morții (Faptele Apostolilor 4, 9-10; 9, 32-42), au vindecat bolnavi. Iar în cer să 
nu aibă nici o putere? Este imposibil de gândit asta şi în Biblie nu există contradicții! 


Atunci cum se înţelege citatul adus de adversari? 


lată cum: Dacă examinăm cu atenție nu numai versetul 5 din Capitolul II, 
Epistola a doua către Timotei (deci 2 Timotei 2, 5), ci de la versetul 1 până la 6, constatăm 
că aici este vorba de mântuirea obiectivă adusă de Domnul lisus pentru toată lumea, 
pentru întreaga omenire. Dar pentru ca omul să fie vrednic de această mântuire, este 
necesar să facă şi el un efort, adică să creadă în lisus, să se roage Lui, să facă fapte bune, 
pentru a dobândi mântuirea personală. În acest scop îl mai poate ajuta Biserica prin 
Sfintele Taine, prin preoți (Evrei 5, 1) şi-l pot ajuta mai ales sfinţii, prin rugăciunile lor 
puternice de „prieteni” ai lui Dumnezeu. Dar fără dorinţa şi colaborarea omului, nimeni 
nu-l poate mântui. La fel se tâlcuiesc toate citatele cu privire la lisus ca Mijlocitor al 
mântuirii omului. 

Sectanţu mai spun: Din Biblie rezultă că sfinții au refuzat închinarea adusă 


lor. Ei aduc ca exemplu citatul din Faptele Apostolilor 10, 25-26. Dar Corneliu Sutaşul îl 

socoate pe Petru ca un zeu. De aceea Petru i-a refuzat adorarea. Alt citat este adus de 
sectanţi cu privire la Pavel şi Barnaba, care au refuzat ca preotul lui Zeus să se închine lor 
şi să le jertfească (Faptele Apostolilor 14, 11-15). Dar din context se vede că locuitorii din 
Listra, fund păgâni, când au văzut că Pavel vindecase un olog, l-au socotit că este zeu şi 
au adus taur, vrând să i-l jertfească; ori, ei tocmai împotriva zeilor predicau şi de aceea le- 
au refuzat închinarea şi „de abia au domolit gloatele ca să nu le aducă jertfe ca zeilor” 


(Faptele Apostolilor 14, 18). 


Pe scurt: Mântuirea obiectivă a fost adusă de lisus pentru toată lumea. 
Mântuirea subiectivă şi-o câştigă fiecare ins prin credinţa în lisus Hristos, prin rugăciunile 
preoților ca mijlocitori, prin fapte bune, prin Sfintele Taine ale Bisericii, prin credinţa în 
Dumnezeu (Evrei 5, 1) şi mai ales prin rugăciunile adresate sfinţilor, care sunt „prietenu” 
lui Dumnezeu şi judecători ai lumii, în fruntea cărora este Sfântul sfinților, lisus 
Mântuitorul. lar pe pământ sfinţii şi-au refuzat cinstirea şi adorarea care se cuvine lui 


Dumnezeu. Amin. 

Lecţia 7 


Despre cinstirea Maicii Domnului. 


Dacă Sfinții - după Biblie - sunt cinstiţi şi numiţi de Domnul lisus „prieteni” 
ai Săi şi împreună cu ei „va judeca lumea”, cu atât mai vârtos este preţuită şi iubită de El 
Sfânta Sa Maică, şi asta nu numai pentru a respecta porunca a 5-a din Decalog cu privire 
la cinstirea părinţilor, dar mai ales pentru că lisus era un Fiu desăvârşit. Şi un fiu 
desăvârşit nu poate sa fie decât un fiu supus şi ascultător. Cuvântul lui Dumnezeu spune: 
„era supus” faţă de dânsa (Luca 2, 51) şi-i îndeplinea cererile. Dovadă: La nunta din Cana 


Galileii, la cererea ei, lisus preface apa în vin (loan 2, 1-10). Iar pe Cruce fiind, o 


Maica Domnului a fost cinstită şi de îngeri: „Bucură-te, cea plină de har, 


1? 


Domnul este cu tine! Binecuvântată eşti tu între femei 


(Luca 1, 28). 


, i-a spus Arhanghelul Gavriil 


99 


Maica Domnului a fost „binecuvântată” şi numită „Maica Domnului” de către 
Sfânta Elisabeta, mama Sfântului loan Botezătorul: „Binecuvântată eşti tu între femei şi 
binecuvântat este rodul pântecelui tău şi de unde mie cinstea aceasta, ca să vină Maica 


Domnului meu la mine!?” (Luca 1, 42-43). 


Ea a fost fericită de către oamenii din mulțime, care-L ascultau pe Iisus, 
pentru că ea s-a învrednicit a naşte pe Cel ce vorbea. Iată cuvântul: „Pe când vorbea lisus 
acestea, o femeie din mulțime, ridicând glasul, a zis: «Fericit este pântecele care Te-a 
purtat şi sânii la care ai supt!». Şi El a răspuns: «Aşa este, dar fericiţi sunt şi cei ce ascultă 


Cuvântul lui Dumnezeu şi-l păzesc»” (Luca 11, 27-28). 


E de notat faptul că Biblule britanice şi cele protestante spun astfel: „Ferice 


mai degrabă de cei ce ascultă Cuvântul lui Dumnezeu şi-l păzesc”. Adică schimbă total 

înţelesul. Ca şi cum lisus ar nega rudenia de sânge şi ar accentua numai pe cea spirituală. 
Dar e posibil să negi sângele pe care l-ai primit de la mama ta? Cu cât mai limpede şi mai 
conformă cu adevărul este traducerea ortodoxă! „Da, aşa este (nu neagă rudenia de sânge 
şi valoarea Maicii Sale), dar fericiţi sunt şi cei ce ascultă Cuvântul lui Dumnezeu şi-l 


păzesc” (Luca 11, 28). 


Maica Domnului însăşi a mărturisit că pentru cinstea de a naşte pe 
Mântuitorul o vor ferici toate neamurile: „lată de acum mă vor ferici toate neamurile” 


(Luca 1, 48-49). 


Sfânta Fecioară Maria a fost fecioară şi înainte şi după naşterea Domnului 
lisus. In ea s-au împlinit profetiile mesianice şi anume că Mesia (Mântuitorul) se va naşte 


dintr-o fecioară (Isaia 7, 14) care va rămâne fecioară (lezechiel 44, 2). 


Însăşi Maica Domnului, la apariţia îngerului care îi spune că va naşte un fiu, 
rosteşte: „Cum va fi aceasta, de vreme ce eu nu ştiu de bărbat?”. Şi răspunzând, îngerul i- 
a zis: „Duhul Sfânt se va pogorî peste tine şi puterea Celui Prea Înalt te va umbri. De 
aceea şi Sfântul care se va naşte din tine, Fiul lui Dumnezeu se va chema” (Luca 1, 34- 


35). Şi în altă parte se spune acelaşi lucru (Luca 1, 26-27). 


Dar se pune întrebarea: Dacă Maica Domnului a fost fecioară şi înainte şi 


după naşterea Mântuitorului, de ce în unele texte din Biblie 1 se spune femeie? 


Întâi trebuie precizat că în limba ebraică cuvântul femeie nu sună aşa de aspru 
ca în limba noastră. În al doilea rând, cuvintele „bărbat” ŞI „femeie” se întrebuinţează în 
Sfânta Scriptură nu numai pentru cineva care a fost sau este căsătorit, ci sunt expresii 
generale, care arată deosebirea de sex bărbătesc sau femeiesc. De exemplu: îngerul a 
vestit Născătoarei de Dumnezeu că Mântuitorul se va naşte din Fecioară, dar Sfântul 
Pavel scrie către Galateni: „Dumnezeu a trimis pe Fiul Său, cel născut din 
femeie” (Galateni 4, 4). Şi tot aşa despre bărbat, căsătorit sau necăsătorit: „Fericit bărbatul 


care n-a umblat în sfatul necredincioşilor” (Psalmi 1, 1). 

Dar se pune întrebarea: Dacă Sfânta Maria a fost fecioară înainte şi după 
naşterea lui lisus, de ce în unele texte din Scriptură se vorbeşte despre fraţii lui lisus? Cine 
sunt aceşti fraţi ai lui lisus? Au fost ei frați în înţeles propriu? Despre acest lucru vom 


vorbi data viitoare. 


Lecţia 8 


A avut [isus fraţi? 


A avut lisus fraţi? 


În lecţia trecută s-a stabilit adevărul că Mesia (Mântuitorul) trebuia să se 
nască dintr-o fecioară (Isaia 7, 14 şi Luca 1, 34-35) şi să rămână fecioară (lezechiel 44, 1- 


3). Aceasta este şi tradiția unanimă a Bisericii vechi, apostolice. 


Dar, dacă acesta este adevărul, atunci de ce în Sfânta Scriptură, în unele texte 


se vorbeşte despre „fraţii” lui lisus? Cine sunt aceşti frați ai lui lisus? 


La această întrebare răspundem astfel: în limba ebraică, pentru expresia frate, 
nepot sau rudă se întrebuinţează acelaşi cuvânt. Şi tot aşa şi pe linia feminină. Acelaşi 


cuvânt se foloseşte pentru soră, vară, rudă sau chiar cumnată. 


Dovadă: în Cartea Facerii, la capitolul 12, versetul 5 citim următoarele: „Și a 
luat Avraam pe Sara, femeia sa, pe Lot, fiul fratelui său şi toate averile şi toţi oamenii şi au 
ieşit ca să meargă în Canaan”. Aici se spune că Lot era fiul fratelui său, deci nepotul lui 


Avraam. lar cu două capitole mai departe, adică la capitolul 14, versetul 16 citim: „A adus 

înapoi toate bogăţiile, a luat înapoi şi pe fratele său Lot, cu averile lui”. Deci Lot în primul 
citat este numit nepot al lui Avraam (Facerea 12) iar în al doilea (Facerea 14) e numit 
frate. Cum am spus, acelaşi cuvânt se foloseşte şi pe linia feminină: „soră”, rudă sau chiar 
cumnată. Exemplu: „Şi stăteau lângă crucea lui lisus mama Lui şi sora mamei Lui, Maria 
lui Cleopa, şi Maria Magdalena” (loan 19, 25). Ori, noi ştim din Sfânta Scriptură că 
Maica Domnului nu a avut nici fraţi, nici surori, ci era unica fiică a lui loachim şi a Anei, 


născută la bătrânețile lor. 


Dar cine erau aceşti „fraţi”, în realitate veri sau rude ale Domnului lisus? Erau 
patru: Iacob, Iosif, Simon şi Iuda (Matei 13, 55; Marcu 6, 3). Nicăieri în Noul Testament 
Maica Domnului nu este numită mama acestor fraţi. Ci întotdeauna este numită Fecioara 
Mania (Luca 1, 27), Maica lui Dumnezeu (Luca 1, 43), Mama lui lisus (loan 2, 1-3) sau 
Mama Lui (Matei 1, 18). Iar cei patru fraţi erau ai altei Marii sau „cealaltă Mărie”, cum e 
numită în Noul Testament. Nici nu se obişnuia în Orient - ca şi la noi - ca două surori să 


poarte acelaşi nume. 


Iată şi textele biblice care arată acest lucru în legătură cu cei patru frați: „Și 
erau acolo multe femei, privind de departe, între care era Maria Magdalena şi Maria, 
mama lui lacob şi a lui Iosif (doi din cei patru) şi mama fiilor lui Zevedei (ceilalți doi)” 
(Matei 27, 55-56). Mama lor era aşadar o altă persoană decât Maria, mama lui lisus. Şi tot 
aşa se vede acest lucru şi din alte texte: Matei 28, 1; Marcu 15, 40-47 şi 16, 1; Luca 24, 
10; loan 19, 25. 


Din citatele de mai sus rezultă că: 


|.  Aşa-zişii „fraţi” ai Domnului, având o altă mamă decât mama lui lisus, nu 


pot fi fu ai Sfintei Fecioare şi fraţi reali ai Domnului lisus; 


2. Doi din aceşti patru frați au scris câte o Epistolă în Noul Testament, dar ei 


înşişi nu se numesc frați, ci „robi” (Iacov 1, 1) şi „slujitori” (Tuda 1) ai Domnului lisus; 

3. Dacă cei patru fraţi ar fi fost fraţi reali cu lisus, ar fi lăsat Domnul lisus 
pe Sfânta Lui Maică în îngrijirea Sfântului loan? N-ar fi lăsat-o în grija unui copil al ei? 
Mai ales că doi dintre ei erau credincioşi, de vreme ce scriseseră două Epistole care se 


găsesc în Noul Testament. 


Dar se pune întrebarea: Dacă Maica Domnului nu a mai avut alți copii care să 
fie frați cu Domnul lisus, de ce la Matei 1, 25 lisus e numit primul născut? Răspunsul 
este: în Vechiul Testament, „primul născut” se numeşte cel ce deschide întâi pântecele, 
indiferent dacă va mai avea şi alți frați sau nu (leşirea 13, 2); tot în Vechiul Testament, 
adeseori numeralul cardinal (unu, doi) este întrebuințat amestecat cu cel ordinal (întâiul, al 
doilea). Acest fel de vorbire a intrat şi în Noul Testament. În cazul de faţă, „întâiul născut” 
înseamnă „unul născut” în înţelesul de „unicul născut”. Alt înţeles este exclus, deoarece, 
aşa cum am spus, dacă lisus ar mai fi avut fraţi, n-ar fi lăsat pe Maica Sa în îngrijirea unui 
apostol, ci în grija vreunui frate al Său. Dar Domnul lisus a fost Unicul. Nu a mai avut 
frați. Ci aşa-zişii fraţi, cum li se zicea în limba ebraică, erau în realitate veri sau rude ale 


Domnului lisus. 

Lecţia 9 


Dovezi biblice şi istorice despre cinstirea Sfintelor Moaşte. 


Am vorbit în lecţia a şasea că sfinții sunt „prieteni” ai lui Dumnezeu (loan 15, 
14) şi că alături de Iisus „ei vor judeca lumea” (Matei 19, 28). Şi chiar în viaţă fund, „au 
înviat morţi” (Faptele Apostolilor 9, 32-34) şi au vindecat bolnavi (Faptele Apostolilor 28, 
3-9). De aceea creştinii dintotdeauna au cinstit şi pomenirea sfinţilor dar şi moaştele lor, 


care nu au putrezit, pentru că în ele sălăşluiau Duhul şi puterea lui Dumnezeu. 


Chiar şi în Legea Veche oasele celor drepți şi sfinți au fost cinstite. Exemple: 
Evreii au scos cu mare cinste din Egipt trupul Patriarhului Iacob şi l-au dus în Canaan 
(Facerea 50, 1-13). Moise a luat cu sine, tot din Egipt, oasele Patriarhului Iosif (Ieşirea 13, 


19), etc. 


Cei din Vechiul Testament cinsteau pe cei drepţi şi sfinți pentru că moaştele 
lor săvârşeau minuni. Dovezi: „Şi a murit Elisei şi l-au îngropat, iar în anul următor au 
intrat în ţară moabiţii şi, pe când îngropau un mort, cei care-l îngropau, văzând hoarda şi 
speriindu-se, au aruncat mortul în mormântul lui Elisei. Căzând mortul acela s-a atins de 
oasele lui Elisei şi a înviat şi s-a sculat pe picioarele sale” (4 Regi 13, 20-21). Şi tot despre 
Elisei se povesteşte în cartea lui Isus Sirah (48, 12-15); „Elisei s-a umplut de duhul lui Ilie 


ŞI în viaţa sa a săvârşit minuni şi după moarte minunate au fost faptele lui”. 
Aceasta în Vechiul Testament. 


Iar în Noul Testament, în Legea Harului, avem nenumărate exemple prin care 
se arată că nu numai trupurile sfinților, dar chiar şi veșmintele lor au făcut minuni 
nenumărate. De pildă, o femeie care avea de 12 ani scurgere de sânge s-a apropiat de lisus 
pe la spate şi s-a atins de marginea veşmintelor Lui şi în aceeaşi clipă scurgerea sângelui a 


încetat (Luca 8, 43-44 şi Matei 9, 20). Şi tot la Matei (14, 36) citim: „ŞI-L rugau pe lisus 

să-i lase numai să se atingă de poala hainei Lui şi cei ce se atingeau se vindecau”. 


Veţi spune însă: minunile acestea s-au întâmplat cu trupul lui lisus şi cu 


veşmintele Lui. El era Fiul lui Dumnezeu. Dar sfinții sunt altceva. 


Vom aduce dovezi că şi trupurile Sfinţilor Apostoli şi hainele lor au săvârşit 
minuni. Citez: „lar Dumnezeu făcea prin mâinile lui Pavel minuni neobişnuite, astfel că 
cei credincioşi puneau peste bolnavi ştergare sau şorțuri care fuseseră atinse de trupul lui 


şi-i lăsau bolile şi ieşeau afară din ei duhurile necurate” (Faptele Apostolilor 19, 11-12). 


Tot aşa şi trupul Sfântului Petru era înzestrat cu puteri minunate. Citez: „Aşa 
încât scoteau pe cei bolnavi şi-i puneau pe paturi şi tărgi, ca venind Petru, măcar umbra 


lui să-i umbrească şi toți se tămăduiau” (Faptele Apostolilor 5, 15-16). 


Trupurile unor sfinți au fost înzestrate cu darul neputrezirii şi moaştele lor fac 
minuni - ca şi cele ale lui Elisei din Vechiul Testament - şi aduc multe mângâieni în 
sufletele necăjite. Cine nu cunoaşte minunile moaştelor Sfântului Dimitrie Basarabov, ale 


Sfintei Parascheva, ale Sfântului loan cel Nou de la Suceava, etc? 


De aceea pe trupurile lor, primii creştini, au zidit biserici (de exemplu pe 
moaştele Sfântului Ignatie (+104), ale Sfântului Policarp (+166), etc). Iar Sfinţi Părinți 
din primele veacuri au scris minunat despre cinstirea Sfintelor Moaşte ale sfinţilor (de 


pildă Fericiţii Augustin (+430) şi Ieronim (+430), Sfântul Ambrozie (+397), etc). 


Câteva obiecțiuni sectare: Ei spun că trupul trebuia să se prefacă în pământ 
(Facerea 3, 19). Răspundem: Această lege generală este pentru oamenii obişnuiţi, nu 
pentru sfinți. Căci sunt sfinţi ale căror trupuri n-au fost îngropate şi nu au putrezit. 
Exemplu: Enoh şi Ilie (Facerea 5, 24; Evrei 11, 5). Ce să mai vorbim despre trupul 
Mântuitorului, care a fost asemenea cu al nostru, dar fără de păcat (Evrei 2, 17; 4, 15), 


trup care n-a suferit putrezire pentru că a fost luat la cer. 


Altă obiecție: Toate trupurile drepţilor Vechiului Testament au fost 

înmormântate şi unele din ele - ca trupul lui Moise - au fost ascunse. Răspuns: Şi în Noul 
Testament trupurile sfinţilor se înmormântează ca şi ale tuturor creştinilor. Şi numai acelea 
care fac minuni sunt dezgropate şi li se dă o cinstire deosebită. Repet: cinstire, nu adorare. 
lar trupul lui Moise a fost ascuns ca nu cumva evreii să-l idolatrizeze. Ori, trupurile 
sfinților nu sunt idolatrizate, ci numai cinstite pentru duhul şi puterea lui Dumnezeu care 


sălăşluieşte în ele. 


În rezumat: Trupurile sfinţilor, moaştele lor, trebuie cinstite pentru că atât în 
Vechiul Testament cât şi în Noul Testament au fost cinstite. Din nou subliniem: cinstite, 
respectate, nu adorate. Şi cea mai veche dovadă de cinstire constă în faptul că chiar din 
secolul întâi creştinii au zidit altare pe moaştele lor. De aceea şi până azi în Sfântul Altar, 
pe Sfânta Masă se află un oscior de martir. Fără el nu se poate sluji Sfânta Liturghie, chiar 
dacă biserica ar fi de aur. Aceasta fiindcă de la început creştinii zideau biserici pe 


mormintele şi moaştele lor. 

Lecţia 10 


Despre cinstirea sfintelor icoane. 


De la început trebuie să precizăm că este foarte important pentru creştini să-şi 
procure o Biblie ortodoxă, pentru că ea este tradusă corect, nu fals sau tendenţios. Să vă 
dau un exemplu: în Biblia ortodoxă, la Psalmul 96, versetul 7 (care corespunde în Biblia 
protestantă sau britanică cu Psalmul 97, versetul 7) scrie şi este tradus corect aşa: „Să se 
ruşineze toţi cei ce se închină chipurilor cioplite şi se laudă cu idolii lor”. Dar în Bibliile 
protestante şi britanice, pe care le folosesc sectanţii, este tradus greşit, tendenţios: „Sunt 
ruşinaţi cei ce slujesc icoanelor şi care se fălesc cu idolii lor”. După cum se vede, 
traducerea este complet denaturată. Ideea este folosită pentru a putea induce în eroare pe 


neştiutori. 


Să precizăm deci noţiunile de chip cioplit (idoli) şi icoană. Ce este idolul şi ce 


este icoana? 


Idolul, reprezentat printr-un chip cioplit de vițel, de bou, de şarpe, etc, nu este 
un Dumnezeu adevărat, ci un dumnezeu mincinos, fără de putere. Ce putere poate să aibă 
un vițel, un bou sau un şarpe? Inventat de mintea omenească foarte înapoiată, „idolul este 
tot una cu nimic”, cum spune Sfântul Apostol Pavel (1 Corinteni 8, 4). Dar icoana? Icoana 
este reprezentarea unui Dumnezeu adevărat, care a creat universul şi pe om. Dar iarăşi 
trebuie să ştim că icoana nu este Dumnezeu, nu ne închinăm ei ca unui Dumnezeu, ci este 
o fotografie care ne aminteşte de Dumnezeu, Maica Domnului, sfinți, etc. Dar nu ne 
închinăm lemnului sau vopsele: din care este făcută icoana, ci Duhului lui Dumnezeu sau 


al sfinţilor zugrăviți pe ea. 


Dacă aveţi un copil drag, un soţ sau o soţie iubită şi priviţi la fotografia lor şi 


o arătaţi cuiva, spuneţi: „Acesta este soţul, copilul, soţioara...”. Dar nu fotografia în sine 

este copilul sau soţul, ci ea este imaginea, reprezentarea celui drag. Tot aşa trebuie să 
înţelegem şi icoana. 


. w tY A 


imagini. De altfel este şi în firea omului ca anumite lucruri care-i stau la inimă să le poată 
privi ŞI în imagini. 

De aceea vedem cum chiar în Vechiul Testament, care oprea cu asprime, prin 
porunca a doua din Decalog, închinarea la idoli, Moise primeşte totuşi de la Dumnezeu 
porunca aceasta: „Să faci doi heruvimi de aur, un heruvim la un capăt şi un heruvim la 
celălalt capăt al capacului. Acolo, între cei doi heruvimi de deasupra Chivotului Legii, Mă 


p? 


voi descoperi ție şi-ţi voi grăi!” (Ieşirea 25, 18-22 şi cap. 26, verset 31). Şi continuă: 
„Atunci, toți cei cu inimă curată care se îndeletniceau cu facerea Locaşului Sfânt au făcut 
pentru Cort zece covoare de in răsucit şi de mătase violetă şi în țesătura lor au făcut 
chipuri de heruvimi alese cu iscusință” (Ieşirea 26, 31; 2 Cronici (Paralipomena) 3, 10; 
Evrei 9, 5). În fața acestor chipuri de icoane ei cădeau cu fața la pământ: Iosua a căzut cu 
faţa la pământ în fața Chivotului Domnului, unde erau cei doi heruvimi şi a stat aşa până 
seara (losua 7, 6). Aceia erau „heruvimii slavei”, cum îi numeşte Sfântul Apostol Pavel 


(Evrei 9, 5). 


Tot aici ei aduceau şi jertfe. „Şi a venit Solomon la Ierusalim şi a stat înaintea 
jertfelnicului celui de dinaintea Chivotului Domnului şi a adus arderi de tot şi a săvârşit 
jertfa de mântuire” (3 Regi 8, 4-7). „Înaintea Chivotului” înseamnă şi înaintea 


heruvimilor, fără de care Chivotul nu ar fi avut valoarea de cult pe care o avea. 


Ii cântau lui Dumnezeu şi cântări de slavă. „Le voi slăvi din toată inima mea şi 
înaintea îngerilor îți voi cânta” (Psalmi 137, 1). „Inaintea îngerilor” nu înseamnă înaintea 
îngerilor din cer, ci înaintea chipurilor de îngeri ale celor doi heruvimi din Cortul Sfânt şi 


apoi din Templu. 
Preoţii tămâiau. lată cuvântul Domnului: „Să faci, de asemenea, jertfelnic de 

tămâliere, să-l aşezi în faţa perdelei care este dinaintea Chivotului Legii, unde Eu am să 
mă arăt ție; seara, când va aprinde Aaron (Marele Preot) candelele, va arde mireasma. 
Această tămâiere neîntreruptă se va face pururi înaintea Domnului” (Ieşirea 30, 1, 6, 8). 
Tămâind Jertfelnicul şi perdeaua, preoţii tămâiau în acelaşi timp şi heruvimii, fără de care 


promisiunea n-ar fi fost completată nici în Cort şi nici în Templu. 


Aprinderea candelelor: „Să porunceşti fiilor lui Israel să aducă untdelemn 
curat din măsline, ca să ardă sfeşnicul în faţa perdelei celei de dinaintea Chivotului Legii”, 


a grăit Domnul lui Moise (Ieşirea 27, 20-21). 


Este de notat că atât Domnul Hristos cât şi Sfinţii Apostoli n-au dezaprobat 
cinstirea acestor chipuri, ci le-au respectat. De pildă, când Domnul lisus Hristos răstoarnă 
mesele zarafilor (schimbători de bani) din Templu, rosteşte: „Este scris: Casa Mea, Casă 
de rugăciune se va chema pentru toate neamurile” (Marcu 11, 17). Iar Sfântul Apostol 
Pavel zice: „M-am suit în Ierusalim să mă închin (la Templu)” (Faptele Apostolilor 24, 
11). Şi lisus şi Sfântul Apostol Pavel s-au închinat în acelaşi Templu şi înaintea Chivotului 


unde erau cei doi heruvimi care se bucurau de mare cinste. 


Dacă în Vechiul Testament nu se mai găsesc şi alte chipuri care să fie cinstite, 
decât ale heruvimilor, este din pricină că evreii erau înclinați spre idolatrie. Exemplu: 
Moise s-a suit pe munte să primească Tablele Legii şi când a coborât, a găsit poporul 
închinându-se viţelului de aur, cu toate că le spusese să postească şi să se roage 


Dumnezeului Celui Viu. 


Concluzie: Icoanele au fost cinstite de la începutul creştinismului; în 
catacombe se văd până astăzi chipul Domnului Iisus, al Maicii Domnului, al Sfinților şi al 
tuturor drepţilor Vechiului Testament. lar Sfânta Tradiţie şi Sfinţii Părinți mărturisesc în 
scrierile lor că primii creştini aveau icoane şi se închinau. Astfel, Tertulian (+240) scrie că 
pe pereţii lor se află chipul Mântuitorului sub forma Păstorului Cel Bun. Eusebiu de 


Cezareea (+345) arată că a văzut la creştinii vechi icoana Sfântului Petru, a Sfântului 

Pavel şi a Mântuitorului. 


Aceasta este legea cea dreaptă cu privire la cinstirea sfintelor icoane. 


Lecţia 11 


Câteva obiecţiuni sectante cu privire la cinstirea Sfintelor Icoane și 
răspunsul Ortodoxiei. 


Protestanţii şi ucenicii lor - sectanţii - sunt împotriva cinstirii Sfintelor Icoane. 
Ei aduc argumentele lor împotriva credinţei noastre, iar noi trebuie să fim în stare să ne 


apărăm tot cu argumente din Sfânta Scriptură. 


Unele din argumentele lor cele mai folosite sunt: 


1.  Porunca întâi şi a doua din Decalog, unde Domnul spune: „Eu sunt 
Domnul Dumnezeul tău. Să nu ai alți dumnezei afară de Mine. Să nu-ţi faci chip cioplit şi 
nici un fel de asemănare a nici unui lucru din câte sunt în cer sus şi din câte sunt pe 
pământ jos şi din câte sunt în apele de sub pământ! Să nu te închini lor, nici să le slujeşti” 


(Ieşirea 20, 2-5; Deuteronomul 5, 6-9). 


Noi, care ştim din lecţia trecută ce este idol şi ce este icoană, putem să 
răspundem uşor la această învinuire adusa de ei. Şi anume: aici nu este vorba de icoane, ci 


de chipuri cioplite de idoli, la care se închinau toate popoarele păgâne din vremea aceea şi 

pe care le imitau şi evreii. Cuvintele arătate în porunca întâi şi a doua - să nu te închini 
celor „din cer” - nu înseamnă să nu te închini îngerilor, heruvimilor (pe care am văzut că 
Însuşi Dumnezeu dăduse poruncă lui Moise să îi aşeze pe Sfântul Chivot sau Jertfelnic), 
ci înseamnă soarele, luna, stelele, fulgerele, la care de fapt se şi închinau păgânii din 
vremea aceea. lar cele de pe pământ erau animalele, păsările, viţeii de aur, etc. Şi cele din 
apă erau peştii şi celelalte vieţuitoare, la care iarăşi se închinau păgânii şi care ziceau că 
sunt Dumnezeu. Împotriva idolilor, a chipurilor cioplite, era aşadar îndreptată porunca a 
doua, iar nu împotriva icoanelor. Căci dacă porunca ar fi fost împotriva icoanelor, care 
reprezintă pe cele din cer, Dumnezeu n-ar fi poruncit să se facă heruvimi pe Chivot şi pe 
Catapeteasmă (Ieşirea 25, 18), pe pereţii Templului (3 Regi 6, 22-29; 34-35) şi pe uşile 


lui, de care nu avea voie să se atingă nimeni, afară de preoţi, fundcă erau sfinte. 


2. Alt citat pe care-l aduc împotriva noastră este acesta: „Idolii neamurilor 
sunt argint şi aur, gură au şi nu vorbesc; ochi au şi nu văd; urechi au şi nu aud” 
(Psalmi 134, 14-18 şi 113, 12-16). Aici, cum se vede foarte clar, nu este vorba de icoane, 
ci de idoli. Dar idol şi icoană nu-i tot una decât în mintea celor fără de minte. Dacă 
heruvimii porunciţi de Dumnezeu să se pună pe Chivot, în altar, ar fi fost idoli, ar fi 
poruncit oare Dumnezeu ca ei să fie aşezaţi acolo? Şi heruvimii aveau gură şi nu vorbeau, 
aveau urechi şi nu auzeau, aveau mâini şi nu pipăiau, aveau picioare şi nu umblau, ci îi 
purtau preoţii, „fiii lui Cahat” (Numerii 4, 4-15). Îi duceau în trăsură cu boi (2 Regi 6, 6- 
10). Dar Domnul făcea minuni şi sfărâma idolii, cum a sfărâmat pe idolul Dagon (1 Regi, 
6, 19) pentru că n-au cinstit Chivotul cu heruvimii pe el. Tot aşa cum icoanele noastre fac 


multe minuni pentru cei care se închină cu credinţă tare duhului celui zugrăvit în ele. 

3. Ei mai spun: „Pe Dumnezeu nimeni nu L-a văzut vreodată” (loan 1, 18). 
Şi iarăşi: „Nu poate vedea omul faţa Mea şi să trăiască” (Ieşirea 33, 20). Ce răspundem 
noi? Este adevărat. Pe Dumnezeu nu-L poate vedea nimeni ca Duh, dar El se poate arăta 
sub diferite chipuri. Şi cei drepți şi sfinţii L-au văzut. Aşa, de pildă, L-a văzut Avraam, sub 
chipul celor trei călători - Sfânta Treime (Facerea 18, 1-6). L-a văzut Iacov: „Am văzut pe 
Dumnezeu în față şi mântuit a fost sufletul meu” (Facerea 32, 30). L-a văzut Moise, tot în 
chip de om (Ieşirea 33, 11; Numerii 12, 8). L-au văzut profetul Isaia (Isaia 6, 1-5), 
profetul Daniel, în chip de om bătrân (Daniel 7, 9-10), profetul Amos. Însuşi Dumnezeu a 
vestit că Se va arăta unora în chip văzut (Numerii 12, 6-8). Pe Duhul Sfânt L-au văzut 
mulțimile la Botezul Domnului în chip de porumbel (Matei 3, 16). L-au văzut Apostolii în 
chip de limbi de foc, la Rusalii (Faptele Apostolilor 2, 1-4). Aşadar, pe Dumnezeu nimeni 
nu-L poate vedea ca fiinţă spirituală, ca Duh, dar Se poate arăta celor drepți şi sfinți - cum 


S-a şi arătat în Scriptură - în diferite chipuri: om, porumbel, limbi de foc. 


4. Mai spun ei: Dacă icoanele au puterea harului lui Dumnezeu, de ce El nu 
pedepseşte pe cei ce le hulesc sau le batjocoresc? Noi răspundem: Dumnezeu nu-i 
pedepseşte pe cei păcătoşi îndată, ci are răbdare şi uneori îndelungă-răbdare, aşteptând ca 
ei să se îndrepte. Nici cei ce au răstignit pe Domnul nu au fost pedepsiţi îndată, nici pe cei 
ce batjocoresc Biblia nu-i pedepseşte imediat. Dar nici unul nu va rămâne nepedepsit, nici 
dintre cei ce batjocoresc Biblia şi nici dintre cei ce hulesc sfintele icoane, fie aici, fie 


dincolo. 

5. Ei spun, în sfârşit, că Domnul Hristos a desfiinţat, fie direct, fie indirect, 
Vechiul Testament şi l-a înlocuit cu cel nou, deci şi heruvimii. Şi aduc ca argument citatul 
din Evrei 10, 9, unde se spune: „Desfiinţează pe cele dintâi, ca să pună în loc pe a doua” şi 
Evrei 9, 8-10, unde se spune că Cortul cel dintâi a fost o icoană, cu legiuiri pământeşti 
despre mâncări, băuturi, spălări, etc. Răspunsul nostru: Cine citeşte capitolul 10 din Evrei 
în întregime vede clar că nu-i vorba de desfiinţarea întregului Vechi Testament, ci numai 
de desfiinţarea unei părți din acesta, cum sunt mâncările, băuturile, spălările, fără nici o 
valoare, precum şi de desfiinţarea jertfelor sângeroase care au fost înlocuite cu Jertfa 
Domnului lisus, care a adus realmente iertarea păcatelor. Iar dacă prin desfiinţarea „celor 
dintâi” trebuie să înţelegem şi desfiinţarea heruvimilor, atunci ne întrebăm: prin ce 1-a 
înlocuit în rostul al doilea, adică în Noul Testament. Ce a pus în locul lor? Întrebarea 


rămâne fără răspuns. 


Aşadar, toate argumentele aduse de răuvoitori nu au nici o putere şi nu pot sta 
în picioare în faţa adevărului Scripturii cinstit interpretată şi în faţa Tradiţiei sfinte şi a 


istoriei. 

Lecţia 12 


Rugăciunile pentru cei morți. 


Cuvântul „om mort” mi se pare nepotrivit. Mai corect ar fi, cred, „cel plecat”, 
adică cel plecat într-o altă lume, în existenţa căreia noi credem, bazându-ne pe Cuvântul 
lui lisus care spune: „Eu sunt învierea şi viaţa; cel care crede în Mine, chiar dacă va muri, 


va trăi” (loan 11, 25). 


Nu murim niciodată. Trăim de două ori: o existență mică, terestră, limitată, 
după care închidem ochii trupului şi trăim celălalt mod de existenţă, viaţa sufletului. 
Aceasta este tragedia omului care trăieşte voluntar în păcat, dar şi fericirea lui, dacă 


ascultă de poruncile Domnului arătate în Biblie şi propovăduite de Sfânta Biserică. 


Aşadar, omul este alcătuit din două elemente distincte: trup şi suflet. După 
sfârşitul vieţii omului, trupul se desface în elementele chimice din care a fost alcătuit, iar 
sufletului, în a patruzecea zi după despărţirea de trup, 1 se face judecata particulară, adică 
personală (Evrei 9, 27), după care este aşezat într-un loc provizoriu, bun sau rău, până la 
judecata generală (1 Tesaloniceni 4, 17). De aceea Biserica, în răstimpul celor 40 de zile 
de la moartea omului, în virtutea dragostei, se roagă Domnului, prin Sfinte Liturghii şi 


parastase, pentru odihna şi iertarea păcatelor lui. 


Cei plecaţi şi iubiţi de noi, alcătuiesc în cer Biserica Triumfătoare, a sufletelor 
care au sfârşit cu luptele şi suferinţele vieții. Iar cei rămaşi pe pământ alcătuiesc Biserica 
Luptătoare, a celor ce ne zbuciumăm, suferim şi plângem, până când vom ajunge, ca şi ei, 
la lhmanul liniştii. Dar noi şi ei, ca viaţă sufletească, suntem nedespărțiţi prin iubire şi 
alcătuim o singură Biserică, o singură adunare a sufletelor, în fruntea cărora stă 


Mântuitorul nostru Iisus Hristos. În această privinţă, Sfântul Pavel spune: „Fie că trăim, 

fie că murim, suntem ai Domnului. Căci pentru aceasta a murit şi a înviat Hristos 
- subliniez - ca să aibă stăpânire şi peste morți şi peste vii” (Romani 14, 7-9). Dar dacă 
„cei morţi”, de care este vorba aici, nu ar fi decât nişte trupuri putrezite, nişte pumni de 
pământ, ce rost ar avea ca El, Domnul Hristos, să stăpânească peste aceste putregaiuri? 
Dar cei morţi, cei plecaţi, sunt fiinţe vii şi peste aceste ființe vii stăpâneşte El, Domnul 


Hristos. 


Fiecare îşi trăieşte viaţa aşa cum vrea, căci omul este fiinţă liberă. Dar va 
răspunde de tot ce face şi de cum trăieşte. Dovadă: în parabola bogatului nemilostiv şi a 
săracul Lazăr, Mântuitorul spune: „A murit săracul şi a fost dus de îngeri în sânul lui 
Avraam. A murit şi bogatul... şi în iad fiind...în chinuri a strigat: «Părinte Avraame, rău mă 


chinuiesc în văpaia aceasta»” (Luca 16, 22-31). 


Dacă omul ar muri definitiv ar fi bine. Bună sau grea, viaţa tot trece. 
Nenorocirea este pentru cei păcătoşi, că omul trăieşte şi suferă în celălalt mod de 


existenţă: a sufletului. Dar şi fericirea pentru cel credincios şi drept este inegalabilă. 


Ce trebuie să facem pentru a câştiga fericirea veşnică a sufletului? Să-L iubim 
pe Dumnezeu şi să săvârşim faptele milei pentru om. Faptele milei sunt cele arătate la 
Matei 25, 35-36; 42-43, adică: a hrăni pe cel flămând, a da apă celui însetat, a îmbrăca pe 
cel gol, a îngriji pe cei bolnavi, a cerceia pe cei din închisori, a îngropa pe cel mort. 


Acestea suni faptele milei trupeşti. 


Iar faptele milei sufleteşti sunt: 

1) a îndrepta pe cel rătăcit; 

2) a învăţa pe cel neştiutor; 

3) a sfătui pe cel îndoielnic în credinţă; 
4) a ne ruga pentru aproapele; 


5) a mângâia pe cel întristat; 

6) a răbda asuprirea oamenilor; 


7) a ierta pe cei ce ne-au greşit. 


În rugăciunea pentru aproapele trebuie să înţelegem şi rugăciunile pentru cei 
morţi, în virtutea dragostei care ne leagă de toţi: pe noi de ei şi pe ei de noi. Iar „dragostea 
nu se arată decât prin faptă” (1 Ioan 3, 18). În virtutea acestei dragoste dinamice, 
rugăciunile noastre se îndreaptă către Domnul pentru ei şi rugăciunile lor se îndreaptă tot 


w 


către Domnul pentru noi. Căci „dragostea nu va pieri niciodată” (1 Corinteni 13, 8). 


Soarta sufletului după ce se desparte de trup nu este definitivă. Dovadă: „Căci 
Tu (Dumnezeule) stăpâneşti peste viață şi peste moarte şi pogori până la porțile iadului şi 
iar ridici” (Înţelepciunea lui Solomon 16, 13). Iar în 1 Regi 2, 6 scrie: „Domnul omoară şi 
învie. El pogoară în iad şi iarăşi scoate”. Cum îi scoate din iad şi datorită cui? Prin mila 
Lui şi rugăciunile noastre pentru cei plecați. Căci: „Orice veți cere de la Domnul, rugați- 


vă cu credință şi veți primi” (Matei 21, 22). 


Nu există păcat în lume pe care Domnul să nu-l ierte, afară de cel săvârşit 
împotriva Duhului Sfânt (Matei 12, 31-32), adică încrederea nesocotită în mila lui 
Dumnezeu,că oricât ai păcătui El tot te iartă şi deznădejdea că eşti atât de păcătos încât El 
nu te mai iartă. Acestea nu se iartă nici în veacul de acum, nici în cel ce va să fie. Care e 


veacul ce va să fie, dacă nu cel al împărăției sufletelor care nu mor niciodată? 


In sprijinul necesităţii de a ne ruga pentru cei morți aducem şi dovezi istorice: 


1) Cea mai veche Liturghie, a Sfântului Iacob, rudă a Domnului după trup, 
cuprinde foarte multe rugăciuni pentru cei morţi, rugăciuni care se citesc şi azi de către 


preot, când pomeneşte în altar, la Proscomidie, pe cei morţi. 


2) Sfinții Părinţi, de asemenea, arată în scrierile lor folosul rugăciunii pentru 

cei morţi. De pildă: Tertulian (+240) spune: „Noi facem rugăciuni pentru cei morți în 
fiecare an, la ziua morţii lor”. 

3) Sf. Chiril de Ierusalim (+386) scrie: „Noi ne rugăm pentru Sfinţii Părinți 
şi episcopii adormiţi şi în general pentru toţi cei mutaţi înainte de noi, crezând că este de 
mare folos sufletelor pentru care se fac rugăciuni, atunci când stă înainte Jertfa cea sfântă 


ŞI înfricoşată”. 


Şi tot aşa mărturisesc toţi Sfinţii Părinți din primele veacuri ale creştinismului. 
Şi credem -cum este şi firesc - că ei ştiau mai mult, mai drept şi mai bine decât 


raționaliştii veacului al 16-lea şi din vremea noastră. 

Lecţia 13 


Despre post. 


Ce este postul şi care sunt temeiurile biblice pe care se sprijină postul? 


Răspundem: Postul este o abţinere/înfrânare totală sau parţială de la anumite 
mâncăruri grase, substanțiale, pentru un timp determinat, precum şi o înfrânare de la 
obligaţiile căsătoriei, dar cu consimţământul ambilor soți (1 Corinteni 7, 5). Acesta este 
înţelesul obişnuit al postului. Dar nu este complet. Rostul postului nu este ca să slăbim 
trupeşte, ci el este un mijloc pentru a ne întări duhovniceşte. Rostul lui este deci 
desăvârşirea spirituală, mântuirea. lar pentru aceasta, postul trupesc trebuie unit neapărat 
cu postul sufletesc: fuga de păcat, de păcatul pentru care a murit Hristos Domnul. A posti 
şi a păcătui sunt două lucruri care se bat cap în cap. Nu foloseşte la nimic, ci e zadarnică 
trudă sub soare. A posti şi a te ruga lui Dumnezeu fierbinte, pentru a fi plăcut Lui, dar şi 
pentru a fi pe pământ un om deplin, un om adevărat, cinstit, drept, harnic, muncitor, bun, 
iertător - iată postul adevărat, care place şi lui Dumnezeu şi-l preţuieşte şi omul. Numai 
acest post este o armă puternică şi împotriva lui satan. Căci spune lisus, cu privire la 
lunaticul demonizat: „Acest neam de demoni nu iese decât numai cu rugăciune şi post” 


(Matei 17, 19-21). Pentru acest motiv, postul a fost practicat încă din vremuri străvechi. 


Postul în Testamentul Vechi se practica şi pentru trup şi pentru suflet. Cea 
dintâi poruncă pe care o dă Dumnezeu lui Adam în paradis este aceasta: „Din toţi pomii 
grădinii vei mânca, dar din pomul cunoștinței binelui şi răului să nu mănânci, fiindcă în 
ziua când vei mânca din el vei muri” (Facerea 2, 16-17). Cei dintâi oameni au călcat 
această poruncă şi a urmat nefericirea. Şi din nou, Domnul porunceşte poporului lui 
Moise: „Aceasta să vă fie vouă lege veşnică: în a şaptea lună din ziua a zecea să postiți” 


(Leviticul 16, 29-31). 

Iar când cineva avea de împlinit o misiune înaltă, se purifica de păcat prin 
post. De pildă: Când Moise a trebuit să primească pe muntele Sinai Tablele Legii - cele 
zece porunci - a postit 40 de zile şi nopţi (Ieşirea 34, 28). Pentru ca ţara lui Israel să fie 
păzită de nenorociri, Daniel posteşte trei săptămâni: „Am petrecut trei săptămâni de zile în 
jale, pâine bună n-am mâncat şi vin n-am pus în gura mea” (Daniel 10, 2-3). Iar când tot 
Daniel a fost ales de rege, cu alţi trei tineri, pentru a urma o şcoală de trei ani pentru a fi în 
slujba lui, poruncind să li se dea mâncări alese şi vin de la masa regală, el a rugat pe 
supraveghetor să le dea bucate din zarzavaturi şi apă. Şi ei au fost mai frumoşi şi mai 


deştepţi decât ceilalți hrăniţi cu bunătăți (Daniel 1, 12-15). 


Regele David grăieşte: „Genunchii mei tremură din pricina postului şi trupul 


meu e istovit şi uscat” (Psalmi 108, 23). 


Tot aşa grăieşte poporului cuvinte aspre pentru pocăință şi post profetul Ioil, 
în capitolul 2, 12-15: „Sunaţi din trâmbiţi în Sion, hotărâți zile de post, adunaţi obştea de 
la Templu ca în zile mari şi măcar acum pocăiţi-vă!”. lar cei o sută douăzeci de mii de 


oameni din Ninive au fost feriți de distrugere pentru că au postit (Iona 3, 5). 


În Noul Testament sunt şi mai multe şi mai luminoase exemple de postitori. 
De pildă: A postit lisus patruzeci de zile şi nopţi (Matei 4, 1-2), prorociţa Ana (Luca 2, 36- 
37), Sfântul loan Botezătorul (Marcu, 1, 6; Matei 3, 4). Au postit Sfinții Apostoli, mai ales 
Sfântul Pavel, când spune: „În toate ne facem cunoscuţi ca slujitori ai lui Dumnezeu, în 


privegheri, în posturi” (2 Corinteni 6, 4-5 şi capitolul 11 versetul 27). 


Şi cum să nu practicăm şi noi postul, când Însuşi lisus, Mirele Bisericii şi 
Mirele sufletului nostru, a spus: „Vor veni zile când Mirele va fi luat de la ei şi atunci vor 
posti” (Matei 9, 15). Într-adevăr, a fost luat de la noi şi ridicat în slavă, dar pentru a ne 
întâlni cu El în slava Lui este necesar să postim, din dragoste pentru El şi aşa cum ne-a 
învăţat El să postim: „lar voi, când postiţi, nu fiţi ca fățarnicii, căci ei îşi sluţesc feţele ca 


să se arate oamenilor că postesc. Adevărat vă grăiesc: îşi iau plata lor. Tu însă când 

posteşti, unge capul tău şi faţa ta o spală, ca să nu te arăţi oamenilor că posteşti, ci Tatălui 
tău care este în ascuns. Și Tatăl tău, care vede în ascuns, îți va răsplăti ţie” (Matei 6, 16- 


18). 


Evreii posteau de două ori pe săptămână: lunea şi joia (Luca 18, 12). Posteau 


ŞI în ziua împăcării, a zecea a lunii Tişri (Leviticul 16, 29-30). 


Iar creştinii sunt îndatoraţi să postească săptămânal: miercurea, în amintirea 
tristă a vânzării Mântuitorului de către Iuda şi vinerea, în amintirea răstignirii Domnului 
lisus. Apoi: Postul Crăciunului (40 de zile) pentru primirea cu vrednicie a Naşterii 
Domnului; Postul Paştelui (40 de zile) în amintirea Patimilor Domnului şi cu aceeaşi 
semnificație; Postul Adormirii Maicii Domnului (1-14 august), în amintirea morţii sale; 
Postul Sfinților Apostoli Petru şi Pavel (cel mult două săptămâni). Şi zilele de 14 
septembrie (ziua Crucii) şi 29 august (Tăierea capului Sf. loan Botezătorul) care sunt zile 


de tristeţe. 


Alte posturi nu sunt îngăduite de Biserică, afară de cele stabilite de episcop în 


cazuri excepţionale, de strâmtorare pentru ţară sau de calamităţi. 


Cei care lucrează la munci grele, copiii până la 7 ani, bolnavii şi bătrânii peste 


70 de ani sunt scutiţi de post, afara de cazul când dragostea îi îndeamnă pe ei să postească. 


lar dacă cineva făgăduieşte lui Dumnezeu şi ţine o anumită zi de post pentru 
că a scăpat dintr-o mare nenorocire, este bine ca creştinul să-şi ţină această făgăduială în 
plus, peste zilele stabilite de Biserică. Dar dacă această zi cade într-o mare sărbătoare pe 
care Biserica o cinsteşte în chip deosebit şi o dezleagă, atunci creştinul nu trebuie să țină, 


căci greşeşte. Ceea ce Dumnezeu dezleagă, omul nu are voie să lege. 


Evident, noi vorbim aici despre postul creştin, postul religios, care are la bază 
dragostea de Dumnezeu şi mântuirea sufletului nostru. Postul igienic, regimul alimentar, 


postul când nu poţi avea de dulce, postul sportiv sau pentru menţinerea siluetei, acest post 

este ținut pentru alte pricini şi este lipsit de valoare spirituală. Acest fel de post nu 


mântuieşte. 


Lecţia 14 


Despre ierarhia bisericească, adică despre episcopi, preți şi diaconi, după 
Sfânta Scriptură. 


1. Ce credem noi, creştinii. Învățătura Bisericii. 


Noi credem că lisus este Preotul cel Mare. Din mulțimile care ÎL înconjurau, 
El a ales pe anumiţi bărbaţi, pe care i-a pregătit cu învățături şi minuni timp de trei ani, ca 
să-i încredinţeze despre divinitatea Sa, pentru a fi în stare să continue opera mântuirii pe 
pământ până la sfârşitul veacului. De aceca au ales şi ei, la rândul lor, bărbaţi vrednici şi 


înţelepţi care să fie în stare să înveţe şi pe alții. 


2. Cum a ales lisus pe apostoli şi alți 70 de ucenici (de preoţi) şi cum au ales 


apostolii pe diaconi după Sfânta Scriptură. 
În Evanghelia după Luca (6, 12-13) citim: „În zilele acelea, Iisus a ieşit la 
munte ca să se roage şi a ales din ucenicii Săi doisprezece, pe care i-a numit apostoli”. Și 


mai departe ne dă şi numele lor: Simon zis Petru, Andrei fratele lui, Iacob, loan, etc. 


(Luca 6, 14-16 şi Matei capitolul 10). 

Şi le-a spus El: „Vouă vă este dat să cunoaşteţi tainele împărăției lui 
Dumnezeu, dar celorlalţi li se vorbeşte în pilde” (Luca 8, 10). După Sfânta Înviere, 
Domnul Iisus le dă Duhul Sfânt şi puterea de a face minuni speciale numai lor, nu la toată 
lumea, spunându-le: „Precum M-a trimis pe Mine Tatăl, şi Eu vă trimit pe voi” (loan 20, 
21) şi apoi „Mergeţi şi învăţaţi toate neamurile, botezându-le în numele Tatălui şi al Fiului 
şi al Sfântului Duh. Învăţaţi-le să păzească toate câte v-am poruncit vouă!” (Matei 28, 19- 
20). Le dă deci puterea să facă botezul şi să înveţe şi apoi le dă puterea de a spovedi: 
„Celor ce veţi ierta păcatele, le vor fi iertate şi celor ce le veţi ţine, vor fi ţinute” (loan 20, 


23). 


Le dă puterea să facă Sfânta împărtăşanie: „Luând pâinea, multumind, a frânt- 
o şi le-a dat lor zicând: Acesta este Trupul Meu care se dă pentru voi. Să faceți lucrul 
acesta pentru pomenirea Mea” (Luca 22, 19). Şi altele au mai făcut Apostolii, după cum 
zice Sfânta Scriptură. Au sfințit episcopi, preoți şi diaconi prin cetăți. lată ce scrie 
apostolul Pavel lui Tit (capitolul 1), pe care-l sfințise episcop în Creta: „Te-am lăsat în 
Creta ca să pui în rânduială ce mai rămâne de rânduit şi să aşezi preoți prin cetăți” (în 
unele traduceri este scris „presbitero”, pentru că preotul era de obicei om mai în vârstă). 
Apostolul arată apoi ce condiții trebuie să îndeplinească preotul (Tit 1, 6), iar în versetul 7 
îi spune ce condiții trebuie să îndeplinească episcopul: „se cuvine ca episcopul să fie fără 
prihană, să se ţină de cuvântul adevărat care este potrivit cu învăţătura, să fie în stare să 


sfătuiască şi să înfrunte pe potrivnici (Tit 3, 9). 


Tot aşa îi scrie Sfântul Pavel şi episcopului Timotei (1, 14): „Nu fii nepăsător 
faţă de harul care este întru tine, care ţi s-a dat prin proorocire cu puterea mâinilor mai 
marilor Preoților” (2 Timotei 4, 14), adică prin hirotonie. Iar în prima epistolă, capitolul 5, 
versetul 22 adaugă: „Nu pune prea degrabă mâinile peste nimeni”, adică nu hirotonisi prea 
degrabă preoți fără să fie pregătiți. Iar în capitolul 14, versetul 23 din Faptele Apostolilor 


citim că apostolii Pavel şi Barnaba „hirotonindu-le preoți în fiecare Biserică, rugându-se 

cu postiri, i-au încredinţat pe ei Domnului în Care crezuseră”. 


3. Preoţii. În afară de cei 12 apostoli, lisus a ales şi alţi 70 de ucenici şi i-a 
trimis câte doi în fiecare târg şi loc unde Însuşi avea să vină. Deci se vede clar că este o 
deosebire între cei 12 apostoli şi cei 70 de ucenici. Aceşti 70 de ucenici, ai căror urmaşi 
sunt preoţii, aveau misiunea de a pregăti în mod sumar poporul, iar în urmă venea lisus cu 
Statul său Major, adică cu cei 12 apostoli, să săvârşească lucrarea începută de ei. Am 
văzut care era misiunea apostolilor: să predice Evanghelia, să săvârşească Sfintele Taine şi 
să îndrume pe credincioşi să ducă o viaţă curată (Matei 10, 6-8; 26, 19-20; Luca 9,2; 10, 
9; Ioan 20, 22-23; 1 Corinteni 4, 1) şi cum să câştige mântuirea (Luca 10, 16; 2 Corinteni 
10, 6; 8, 2-10; 1 Corinteni 5). Şi cei 70 de ucenici aveau îndatoriri asemănătoare. A se citi 


tot capitolul 9 şi 10 din Luca. 


4. Diaconii. Cu privire la a treia treaptă ierarhică, alegerea diaconului de către 
apostoli, cităm din Faptele Apostolilor 6, 2-6: „Atunci cei 12 au chemat mulțimea 
ucenicilor şi le-au zis: Nu este potrivit ca noi, părăsind cuvântul lui Dumnezeu, să slujim 
la mese (adică să supraveghem pe cei ce luau masa după sfânta slujbă), ci căutaţi între voi 
şapte bărbați plini de Duh Sfânt şi de înţelepciune, pe care noi să-i rânduim la această 
slujbă. Şi au luat pe Ştefan, pe Filip..., pe care i-au pus înaintea apostolilor şi rugându-se 
şi-au pus mâinile peste ei”, adică i-au hirotonit. Deci rezultă clar că aceşti diaconi n-au 
fost nişte simpli servitori la mese, ci au fost hirotoniți cu rugăciuni de chemare a Duhului 
Sfânt şi au avut şi rol de predicatori ai Evangheliei, cum a fost diaconul Ştefan, care a fost 
ucis pentru credință (Faptele Apostolilor 7) şi diaconul Filip, care a propovăduit 
Evanghelia în Samaria (Faptele Apostolilor 8, 5 şi 12). Diaconii au fost ajutătorii 


apostolilor. 

În rezumat: Misiunea preoțească nu şi-o ia oricine, fără de rânduială. Nici 
lisus nu Şi-a luat-o singur, ci a fost trimis de Tatăl. Nici Hristos nu S-a preaslăvit pe Sine 
Însuşi ca să Se facă Arhiereu, ci Cel Ce a grăit către EI: „Fiul Meu eşti Tu. Eu astăzi Te- 
am născut” (Evrei 5, 4-5). Aşadar, pe Domnul lisus L-a trimis Tatăl ca episcop, Mare 
Preot. Şi lisus, la rândul Său, trimite pe apostoli, iar apostolii hirotonesc mai departe 
episcopi, preoţi si diaconi. lar episcopii, ca cei ce sunt urmaşi ai apostolilor, hirotonesc în 
continuare preoţi, până la sfârşitul veacurilor. Acesta este un adevăr pe care trebuie să-l 


țină minte orice credincios adevărat. 


Lecţia 15 


Despre cinstirea Sfintei Cruci. 


De la începutul creştinismului Sfânta Cruce a fost cinstită în chip deosebit. În 
catacombele creştine, unde se adunau creştinii noaptea, până azi se vede crucea săpată în 
piatră, alături de peşte şi miel, simbolul Mântuitorului lisus Hristos. Câteva exemple ne 
vor încredința şi mai mult. Leonte, episcopul Neocezareii, mort la anul 73 d.Hr., pe 
vremea împăratului Vespasian, scria împotriva păgânilor care îşi băteau joc de cruce: 
„Noi, creştinii, ne închinăm cu semnul crucii. Dar să ştiţi că nu lemnului ne închinăm, ci 


Celui răstignit pe lemn”. 


În veacul întâi, Sfântul Procopie purta sfânta cruce la gât, ca şi creştinii din 


vremea noastră. Sfântul Mucenic Orest, soldat roman, a pătimit pentru că purta sfânta 

cruce la gât. lar Sfântul Ciprian, episcopul Cartaginei (+200), în cartea sa „Despre 
unitatea Bisericii”, scrie: „Cei ce slujesc lui Dumnezeu îşi înseamnă pe frunte semnul 


Crucii”. 


Toate Sinoadele Ecumenice mărturisesc cu tărie despre cinstirea Sfintei Cruci, 
pentru că pe ea a fost răstignit Domnul lisus, pentru mântuirea noastră. Nu este de mirare 
că Sfânta Elena, mama împăratului Constantin cel Mare, ajutată de fiul ei, sapă pe 
Golgota şi găseşte Crucea Mântuitorului, pe care episcopul Macarie al Ierusalimului o 
înalță, la anul 320, înaintea norodului şi o cinsteşte în chip deosebit în ziua de 14 
septembrie. Pe drept cuvânt, Sinodul 7 Ecumenic grăieşte aşa de minunat: „Să nu ne 
ruşinăm niciodată de Sfânta Cruce a lui Hristos. Fă semnul crucii când mănânci, când bei 
apă, când te culci, când te deştepţi, când mergi în călătorie şi la orice faptă. Să ne 
însemnăm cu dreapta cinstire a Sfintei Cruci pe pâine, pe vase, la ieşire şi la intrarea la 


drum şi acasă. Că Cel răstignit pe ea vindecă bolile, ne ocroteşte şi alungă dracii”. 


Aşa grăiesc istoria şi Tradiţia despre Sfânta Cruce, iar Sfânta Scriptură învaţă 
categoric şi răspicat aşa: „Cuvântul crucii, pentru cei ce pier este nebunie, însă pentru noi, 
cei ce ne mântuim, este puterea lui Dumnezeu” (1 Corinteni 1, 18). Când Mântuitorul va 
veni a doua oară să judece popoarele, se va arăta pe cer semnul Crucii: „Atunci se va arăta 
pe cer semnul Fiului Omului” - subliniez „semnul Fiului Omului” - „şi vor vedea pe Fiul 


Omului venind pe norii cerului cu putere şi slavă multă” (Matei 24, 30). 


„Semnul Fiului Omului” nu poate fi altul decât Sfânta Cruce, pentru că prin 
ea Mântuitorul a biruit moartea, pe diavol şi ne-a dăruit mântuirea şi pentru că în vremea 
aceea, păgânii şi iudeii urau crucea. Sfântul Apostol Pavel scria Filpenilor aşa de duios: 
„V-am spus de multe ori, plângând, sunt mulţi care se poartă ca vrăjmaşi ai crucii lui 
Hristos” (Filipeni 3, 18). Şi tot el a scris Galatenilor: „Câţi vor să fie bine văzuţi trupeşte, 
aceia vă silesc să vă tăiați împrejur, numai ca să nu sufere prigoane pentru crucea lui 


Hristos” (Galateni 6, 12). 

De aceea, ca o concluzie a tuturor celor spuse de el Galatenilor, încheiem: „lar 
mie să nu-mi fie a mă lăuda decât numai în crucea Domnului nostru lisus Hristos, prin 
care lumea este răstignită pentru mine şi eu pentru lume” (Galateni 6, 14). Aceasta este 
învăţătura Bisericii cu privire la Cruce, bazată pe istorie, Tradiţie şi Sfânta Scriptură şi 


este dreaptă şi adevărată pentru că este de 2000 de ani. 


Lecţia 16 


Cruce materială și Cruce spirituală. 


Din Sfânta Scriptură se vede că există două cruci: una materială, din lemn, pe 
care S-a răstignit Domnul lisus şi a spălat-o cu sângele Său, cruce pe care El n-a 
dispreţuit-o, ci a îmbrăţişat-o; şi există şi o cruce spirituală, crucea suferințelor Lui şi a 
noastră, purtată cu dragoste în numele Lui. Dar nicăieri în Noul Testament nu se vorbeşte 
cu dispreţ de crucea materială de lemn purtată de lisus, ci ambele cruci sunt deopotrivă de 


respectate. 


Cei despărțiți de Biserică, negăsind argumente în Noul Testament, le caută în 
Vechiul Testament şi aduc un argument împotriva crucii din Psalmul 96, versetul 7 (în 
Biblia ortodoxă, iar în cea tradusă de ei, Psalmul 97, versetul 7), unde stă scris: „Să se 
ruşineze toţi cei ce se închină chipurilor cioplite şi se laudă cu idolii lor”. Dar aici oricine 
poate judeca că nu este vorba de cruce (şi nici de icoane, care încă nu apăruseră), ci este 


vorba de popoarele care se închinau la idoli. 

Tot ei spun: Nu-i posibil să cinstim obiectul care a slujit ca instrument de 
chinuire a Mântuitorului. La care noi răspundem: Este adevărat că obiectele care ne aduc 
întristare nu le cinstim, dar Crucea Domnului lisus nu ne-a adus întristare, ci bucurie. Ea 
nu a fost simplă spânzurătoare, ci un altar de jertfă a Mântuitorului, pentru mântuirea 


noastră. 


Acelaşi vrăjmaşi ai crucii spun că trebuie să cinstim pe Hristos, iar nu crucea 
pe care a murit El. Răspunsul nostru este: Dar şi în Vechiul Testament a fost cinstit nu 
numai David, ci şi sabia cu care el a ucis pe Goliat. Ea era ţinută cu mare cinste în Cortul 
Sfânt, învelită în efod: „Răspuns-a arhiereul (lui David): Sabia lui Goliat Filisteanul, pe 
care tu l-ai ucis în Valea Stejarului, iată-o învelită în veşmânt şi pusă în dosul efodului” 


(1 Regi 21, 8-9). 


Tot aşa de şubrede sunt şi alte argumente aduse de vrăşmaşii moderni ai 
Crucii. Dar Sfânta Cruce este izvor de putere şi biruinţă. Cine nu ştie că atunci când 
cineva este chinuit în somn şi-şi face sfânta cruce (uneori chiar cu limba), este salvat. 
Când tună puternic, când fulgeră sau mergem noaptea prin pădure, când facem semnul 
crucii, căpătăm curaj şi tărie. 

Dar nu în mulțimea crucilor stă adevărata pietate, ci în adâncimea semnului 
crucii, a gândului profund la lisus răstignit pe ea pentru mântuirea noastră. Şi este foarte 
dureros atunci când creştinii îşi fac sfânta cruce seara, dimineaţa sau la masă, iar peste zi 
tot ei o înjură. Avea dreptate Sfântul Pavel când spunea: „Din pricina voastră este făcut de 
ruşine numele lui Hristos”. De aceea este necesar să înţelegem semnificaţia Crucii. Cele 
trei degete de la mâna dreaptă, cu care facem semnul Crucii, înseamnă credinţa noastră în 
Sfânta Treime. Când spunem „în numele Tatălui”, ne gândim la Dumnezeu Tatăl, când 
spunem „şi al Fiului” ne gândim la Mântuitorul Iisus Hristos, Care s-a jertfit pentru noi, 
iar când ducem mâna la umărul drept şi stâng şi rostim şi „al Sfântului Duh”, ne gândim la 


unirea cu Dumnezeu prin Harul Duhului Sfânt, încheiem cu cuvântul „Amin”, adică aşa 

să fie, aşa să ne ajute Dumnezeu! Cine se închină şi se gândeşte aşa este un adevărat 


creştin. 


Aşadar şi crucea materială şi cea duhovnicească sunt deopotrivă de cinstite, 
de la începutul creştinismului şi până azi. Ambele cruci sunt la fel de preţuite şi în Noul 
Testament. Şi după cum drapelul patriei este cinstit chiar dacă este ciuruit de gloanţe şi îl 
salutăm, tot aşa şi drapelul Patriei Cereşti, Sfânta Cruce, o cinstim, pentru că prin ea am 
dobândit mântuirea. Aşa a voit Dumnezeu, pentru că: „Atât de mult a iubit Dumnezeu 
lumea, încât a dat pe singurul Său Fiu (să fie răstignit) pentru ca oricine crede în El să nu 


piară, ci să aibă viaţă veşnică” (loan 3, 16). 

Lecţia 17 


Ce este Biserica și ce se înțelege prin ea. 


Cuvântul Biserică are în Noul Testament un dublu înţeles. Ea înseamnă: 


1. Adunarea credincioşilor, care se conduc după învăţătura Mântuitorului, sub 


conducerea spirituală a ierarhiei Bisericii; 
2. Locaş sfânt. 


In lecţia aceasta vom vorbi mai întâi în înţelesul de adunare a credincioşilor 


creştini. 


Adunarea credincioşilor creştini trebuie să aibă o credinţă dreaptă în Domnul 
lisus şi să păstreze unitatea de credinţă, cum s-a rugat atât de duios Domnul lisus 
(loan 17, 21): „Ca toţi să fie una”. Pentru păstrarea acestei unități de credință a ales 
Domnul pe apostoli şi prin ei, pe episcopi şi preoţi. Şi s-a rugat atât de minunat! Ca 
exemplu, citez: „Mă rog nu numai pentru ei, ci şi pentru cei ce vor crede în Mine prin 


cuvântul lor, ca toți să fie una, cum Tu, Tată eşti în Mine şi Eu în Tine” (loan 17, 20-21). 


Biserica cuprinde, aşadar, pe credincioşii care cred în lisus, dar şi pe 
conducătorii săi, adică pe episcopi, preoţi şi diaconi, cum a rânduit Domnul şi apostolii 
Săi. Citez: „Ca să fie un Domn, o credinţă şi un botez” (Efeseni 4, 5). Şi aşa a fost până în 


veacul al zecelea. 


Ce însuşiri trebuie să aibă Biserica? Însuşirile Bisericii se văd în Crez, alcătuit 
de cei 318 sfinţi episcopi, la anul 325, în Niceea Constantinopolului, unde se spune: „Cred 
întru Una sfântă, sobornicească şi apostolească Biserică”. Mărturisesc că este Una pentru 
că Unul este Întemeietorul ei, Domnul Iisus Hristos, cum au învăţat şi apostolii, stăruind 


aşa: „Să nu aveţi dezbinare între voi” (1 Corinteni 1, 10), ca să fiţi una: „ca să fie un 

Domn, o credinţă, un botez” (Efeseni 4, 3-6). 


Biserica este sfântă nu pentru că este alcătuită numai din oameni sfinţi, ci 
pentru că Sfânt este El, lisus, „Care sfințește pe cei ce se sfinţesc (pe oameni), căci El este 
izvorul sfinţeniei noastre” (Evrei 2, 11; Tit 2, 14) şi El i-a dat o învăţătură sfântă şi taine 
sfințitoare. Dar Biserica, adică adunarea credincioşilor, nu este compusă numai din 
oameni sfinţi, cum afirmă cei despărțiți de Biserică, întrucât nu este posibil. Sfinţenia este 
un ideal spre care tinde şi pentru care luptă creştinul, dar nu întotdeauna şi nu toţi o pot 
realiza. De aceea Mântuitorul îi aseamănă pe oamenii din Biserică cu un lan de grâu unde 
este şi neghină, o aseamănă cu năvodul care prinde şi peşti buni şi peşti răi; dar numai la 
sfârşitul lumii, la Judecata cea mare, cei răi vor fi pedepsiţi, cum se arată la Matei 13, 24- 


43; 47-50; 22, 9-14. 


Biserica mai este numită în Crez „,sobornicească”, adică universală sau 
ecumenică, pentru că are menirea să cuprindă toată lumea, să predice Evanghelia la toate 
popoarele, începând de la Ierusalim (Luca 24, 47) şi este condusă de soboare sau Sinoade 
ecumenice alcătuite din episcopi ca urmaşi ai apostolilor şi cărora lisus „le-a dat toată 


puterea” şi le-a făgăduit că va fi cu ei până la sfârşitul veacurilor (Matei 28, 18-20). 


Biserica mai e numită în Crez „apostolică” sau „apostolească” pentru că a fost 
răspândită în lume de apostoli, aşa cum a fost rânduit de Domnul. Ea este condusă după 
pravile şi rânduieli apostolice, cum se spune la 2 Petru 3, 2; Iuda 1, 17, iar preoţia ei are 


continuitate apostolică. 


Acum înţelegem mai bine că tot ce este arătat în Crez cu privire la Biserică - 
şi anume că este una, că e sfântă, sobornicească şi apostolească - este fondat pe Sfânta 
Scriptură, pe care Biserica a păstrat-o prin Sfinții Părinţi de demult, care de multe ori şi 


mulți şi-au dat viaţa pentru ea. 

Lecţia 18 


Biserica Luptătoare şi Biserica Triumfătoare. 


Lecţia trecută am văzut că Biserica înseamnă adunarea credincioşilor creştini 
şi ea cuprinde şi pe preoţi, episcopi, diaconi, adică pe conducătorii după legea lui lisus ai 
Bisericii. Biserica astfel constituită alcătuieşte Biserica Luptătoare, pentru că se 
străduieşte şi luptă ca să câştige mântuirea şi fericirea veşnică. Dar în afară de Biserica 
aceasta văzută, mai este şi altă Biserică, nevăzută, a sufletelor care au plecat dintre noi, a 
celor dragi şi iubiţi de noi, care alcătuiesc în cer Biserica Triumfătoare şi care au drept 
Cap, conducător suprem, tot pe lisus Domnul. Înainte de a vorbi despre această Biserică a 
sufletelor plecate dintre noi, după Sfânta Scriptură, cred necesar să fac o precizare foarte 
importantă şi anume: cine se îndepărtează de Biserică pentru o alta în care rolul 
conducător nu îl are preotul sau episcopul sau altcineva, oricum ar fi el, a căzut din har, 
pentru că a călcat în picioare rânduiala dată de lisus şi de apostoli. Biserica sau Adunarea 
aceea nu are nici o putere sfinţitoare, pentru că puterea sfințirii prin Sfintele Taine lisus a 


dat-o numai apostolilor şi urmaşilor lor, episcopii şi preoţii. 


Sfinţii Părinţi din vechime spuneau pe drept cuvânt: unde este episcopul sau 
preotul, acolo este Biserica. Iar unde nu este preotul sau episcopul, nu e nici Biserică, ci o 
adunare oarecare, o societate unde se vorbeşte de lisus şi de învăţătura Lui, dar nu este 
Biserică. Credincioşii acelei adunări sau secte pot fi plăcuți lui Dumnezeu, cum pot fi 
plăcuţi lui Dumnezeu şi unii păgâni sau evrei, dar nefăcând parte din Biserica apostolică 
întemeiată de lisus, nu pot dobândi mântuirea, nici fericirea veşnică. Dacă s-ar fi putut 
mântui omul prin faptele bune făcute „după dreptate” şi cu frica lui Dumnezeu, n-ar mai fi 
fost necesar să vină lisus să sufere şi să întemeieze Biserica, să rânduiască Preoţia şi 


Sfintele Taine pentru sfinţirea şi mântuirea credincioşilor. 

O dovadă: Corneliu Sutaşul din Cezareea era plăcut lui Dumnezeu pentru că 
„era cucernic şi temător de Dumnezeu împreună cu toată casa lui, făcând milostenu 
norodului şi rugându-se lui Dumnezeu” (Faptele Apostolilor 10, 1-2), dar nu s-a putut 
mântui până când, la porunca apostolului Petru, nu s-a botezat şi nu a primit Duhul Sfânt, 


integrându-se în Biserică. Şi acesta este un lucru foarte important de reținut. 


Şi tot important de reţinut este şi faptul acesta: din Biserică fac parte nu numai 
credincioşii şi preoţii vii, ci şi sufletele celor adormiţi, ale celor morți trupeşte dar vii 
sufleteşte, având acelaşi Cap, acelaşi Mântuitor lisus Domnul. Citez din Sfânta Scriptură 
pentru a dovedi acest lucru: „Căci nimeni dintre noi nu trăieşte pentru sine şi nimeni nu 
moare pentru sine, ci de trăim, pentru Domnul trăim şi de murim, pentru Domnul murim. 
Deci fie că trăim, fie că murim, suntem ai Domnului”. Subliniez: „Fie că trăim, fie că 
murim, suntem ai Domnului”. Şi în continuare citez: „Căci pentru aceasta a murit şi a 
înviat Hristos, ca să aibă stăpânire peste morţi şi peste vii”. Din nou subliniez: „Pentru 
aceasta a murit şi a înviat Hristos, ca să aibă stăpânire peste morți (adică peste sufletele 


morților) şi peste vii” (Romani 14, 7-9). 


Nici nu se poate ceva mai limpede ca acest adevăr, anume că lisus Domnul 
este Stăpân atotputernic şi peste Biserică, adică peste adunarea credincioşilor, şi este 
Stăpân şi peste Biserică, adică adunarea sufletelor care au plecat dintre noi în Patria 
cerească, sfârşind cu luptele şi suferinţele acestei vieți trudnice (vezi Lecţia 12). Şi ne 
încredinţează despre acest adevăr tot cuvântul lui Dumnezeu, care grăieşte aşa: „V-aţi 
apropiat de Muntele Sionului şi de cetatea Dumnezeului Celui Viu, de Ierusalimul cel 
ceresc şi de zeci de mii de îngeri şi de adunarea celor întâi născuţi care sunt scriși în ceruri 
şi de Dumnezeul Judecătorul tuturor şi de duhurile drepţilor celor desăvârşiți”. Subliniez 


„ŞI de duhurile drepţilor celor desăvârşiţi” (Evrei 12, 22-23). 


Aşadar, Biserica este alcătuită din credincioşii lui lisus, din ierarhia 


conducătoare lăsată de lisus în Biserică şi din sufletele celor plecaţi dintre noi în Patria 

cerească, căci nici viaţa nici moartea şi nici Biserica nu sunt întâmplătoare pe pământ. 


Lecţia 19 


Obiecţiuni aduse împotriva Bisericii. 


Unul din cele mai mari necazuri pe care le-ar avea Biserica este faptul că 
tolerează pe păcătoşi, adică pe bețivi, desfrânați, hoţi şi că Biserica trebuie să cuprindă 
numai pe creştinii sfinți. Despre problema aceasta am vorbit în trecut, la lecţia 17, unde 
Mântuitorul aseamănă Biserica cu lanul de grâu care cuprinde şi neghină (oameni 
păcătoşi) şi cu năvodul. Dar la sfârşitul lumii, cei păcătoşi şi răi vor fi pedepsiţi (Matei 13, 


24-43). Acum vom vorbi mai pe larg despre acest lucru. 


Obiecţia adusă de adversari: ei aduc citatul din Efeseni 5, 26-27, unde se 
spune: „Hristos a iubit Biserica şi S-a dat pe Sine pentru dânsa ca să o sfinţească prin 
cuvânt, după ce a curățit-o prin baia apei şi ca să o înfățişeze Sieşi Biserică măreaţă, ca să 
fie sfântă şi fără de prihană”. Iar Sfântul loan Evanghelistul spune: „Oricine este născut 
din Dumnezeu, nu săvârşeşte păcat, pentru că sămânţa lui Dumnezeu este şi rămâne într- 


însul şi nu poate să păcătuiască fiindcă este născut din Dumnezeu” (1 loan 3, 9). 


Răspunsul ortodox: „născut din Dumnezeu”, prin baia apei, înseamnă Botezul 
ortodox, când cel botezat primeşte Duhul lui Dumnezeu în el şi devine sfânt prin menirea 


pe care o are de a duce o viaţă sfântă, căci botezul este „naştere de sus” (loan 3, 3-7) şi a 

doua naştere (Tit 3, 5). Nici cei despărțiți de Biserică, cei care se laudă cu sfinţenia lor şi 
ne dispreţuiesc pe noi, ortodocşii, nu sunt toţi sfinți. Şi în această privinţă, tot Sfânta 
Scriptură ne spune adevărul. Şi ea spune aşa: „Numai Dumnezeu este sfânt” (Apocalipsa 
15, 4) şi „numai Domnul lisus a fost fără de păcat” (Evrei 4, 15), dar noi, oamenii, „în 
multe greşim toţi” sau „dacă zicem că nu avem păcat ne înşelăm pe noi înşine şi adevărul 
nu este în noi” (1 loan 1, 8). Chiar Sfântul Pavel, care suferea cătuşe şi temnițe pentru 
credinţă, se numeşte pe sine „cel dintâi dintre păcătoşi” (1 Timotei 1, 15). Şi el scrie celor 
din Corint aşa: „Către Biserica lui Dumnezeu care este în Corint, către cei care au fost 
sfințiți de Hristos lisus, chemaţi să fie sfinți” (1 Corinteni 1, 1-2). De fapt, însă, printre ei 
erau şi păcătoşi mari (1 Corinteni cap. 5), aflaţi beţivi, hoţi, lacomi de bani, neîncrezători 
în învierea morţilor (1 Corinteni 15, 12). Pentru care pricină le spune apăsat „nu vă laud 
deloc pentru asta” (1 Corinteni 11, 22), dar n-a dat afară din Biserică decât pe un desfrânat 
mare, care trăia cu mama lui (1 Corinteni 5, 4-5), pentru ca mai târziu, în scrisoarea a 
doua (2 Corinteni 2, 7) să le scrie: „este mai bine să-l iertați şi să-l mângâiaţi”, căci 
creştinismul este dragoste şi milă. Însuşi lisus nu l-a exclus pe Iuda din rândurile 
apostolilor, deşi era un hoţ şi lisus ştia lucrul acesta. De aceea Sfântul Apostol Pavel 
compară comunitatea creştină cu „o casă mare, unde nu sunt numai vase de aur şi de 
argint, ci şi vase de lemn sau vase de lut. Unele sunt de cinste, altele suni de necinste” (2 
Timotei 2, 20). Şi sfătuieşte aşa de minunat: „Nu judecaţi nimic mai înainte de vreme, 
adică până va veni Domnul, Care va aduce la lumină cele ascunse în întuneric. Atunci 
fiecare îşi va căpăta lauda cuvenită de la Domnul Dumnezeu” (1 Corinteni 4, 5). Acum, în 


DA 
1 


viaţa aceasta, suntem” înainte de vreme”. Când va veni Domnul, El va răsplăti fiecăruia 


după faptele lui. 


Altă obiecție mai aduc citatele acestea: „Ieşiți din mijlocul lor şi vă deosebiți, 
zice Domnul, şi de necurăţie să nu vă atingeţi şi Eu vă voi primi pe voi” (2 Corinteni 6, 


17). Şi alt citat care spune: „V-am scris să nu vă amestecați cu vreunul care, frate fiind cu 

numele, este desfrânat sau spurcat. Cu unul ca acesta nici să nu şedeţi la masă. Smulgeţi 
pe cel viclean, adică pe cel desfrânat de care am vorbit, smulgeţi-l din mijlocul vostru” (1 


Corinteni 5, 11-13). 


Sectanţii spun: cei păcătoşi trebuie excluşi din Biserică. 


Răspunsul ortodox: Din citatele aduse de adversari rezultă că nu trebuie să 
avem legături cu cei păcătoşi, să nu ne facem complici la faptele lor sau să-i aprobăm. 
Exclus din comunitate nu a fost decât desfrânatul mare, excepțional de grav, care însă nu 
poate deveni regulă pentru toţi păcătoşii. Nici Mântuitorul nu S-a separat de cei păcătoşi 
şi chiar era acuzat că stă la masă cu ei. Dar El răspundea adversarilor Lui de atunci: „N-au 
nevoie de doctor cei sănătoşi, ci cei bolnavi, căci n-am venit să chem la pocăință pe cei 
drepţi, ci pe cei păcătoşi” (Luca 5, 31-32). Şi apoi, pot să existe păcătoşi care îşi ascund 
aşa de bine păcatele, că nu pot fi dovediți. De aceea ne învaţă Mântuitorul cum să 
procedăm cu cei care greşesc (Matei 18, 15-17). Numai după ce am împlinit acele reguli, 


dacă cel greşit nu ascultă „să ne fie ca un păgân şi vameş”. 


Inchei cu cuvântul Sfântului Apostol Pavel, care este foarte concludent: „V- 
am scris în scrisoarea mea să nu aveţi nici o legătură cu desfrânaţii. Dar nu am spus cu 
desfrânaţi lumii acesteia, sau cu cei lacomi de bani, sau cu jefuitorii, sau cu slujitorii 


idolilor, căci altfel ar trebui să ieşiţi afară din lume” (1 Corinteni 5, 9-10). 


Deci nu se poate face o separare completă între cei sfinţi şi cei păcătoşi, ci 
doar o rupere a legăturilor cu ei, încât ei să hotărască şi să se îndrepte (2 Tesaloniceni 3, 


14). 

Lecţia 20 


Sfânta biserica: locaş al lui Dumnezeu. 


Spuneam odată că rugăciunea făcută în biserică este ca apa de la izvor, iar 
rugăciunea făcută acasă este ca apa de la robinet. Bună e şi una şi alta. Dar apa de la izvor 


e mai bună. 


Bună şi necesară este rugăciunea individuală făcută acasă, dar mai bună şi mai 
puternică este rugăciunea în comunitate, în biserică, mai ales atunci când comunitatea se 
roagă cu putere, în linişte şi disciplină interioară, aşa cum se rugau apostolii şi cei o sută 


douăzeci la Rusalii, în foişorul din Ierusalim. 


În Vechiul Testament, biserica este numită „locuinţa lui Dumnezeu” (Leviticul 
26, 11 şi 2 Cronici 2, 9). Este numită „casa lui Dumnezeu” (1 Cronici 22, 1; 2 Cronici 


15, 18), „locaş sfânt” (Ieşirea 25, 8) şi „biserică sfântă” (Psalmi 5, 7). 


În Noul Testament, locaşul sfânt este numit „Biserica lui Dumnezeu” 
(Apocalipsa 11, 19), „Casa de rugăciuni” (Marcu 11, 17; Luca 18, 10-14), „Biserică 


sfințitoare”, pentru că sfințește tot ce se află acolo (Matei 23, 1-19). 


Este explicabil deci de ce lisus a cinstit atât de mult Templul - Biserica, 
întrucât noi ştim că El se ruga pe munte, în barcă, pretutindeni, dar în sărbători era nelipsit 
de la Templu, nu pentru că El ar fi avut nevoie, dar pentru ca să ne înveţe şi pe noi să 
facem la fel. Apoi, în Templu a fost adus ca Prunc şi a fost prezentat de către Maica 
Domnului. La 12 ani, de Paşte, lisus a fost găsit în Biserică de către părinți Lui, 
spunându-le: „Nu ştiaţi că Mie Mi Se cuvine a fi în cele ale Părintelui Meu?” (Luca 2, 42- 
50). Şi apostolii, ca şi primu creştini, au cinstit în mod deosebit Templul - Biserica şi nu ar 
fi plecat niciodată de acolo dacă nu ar fi fost prigoniţi şi alungaţi, căci, citez: „Stăteau toți 


împreună la rugăciune în pridvorul (Templului) lui Solomon” (Faptele Apostolilor 5, 12). 

De ce stăteau ei acolo împreună? Pentru că ştiau că Biserica - Templul era zidit de 
Solomon din porunca Domnului, căci „casa aceasta nu este pentru un om, ci este pentru 


Domnul Dumnezeu” (2 Cronici 5, 14). 


Este aşa de minunată rugăciunea lui Solomon la sfințirea Bisericii, că merită 
să o citiți cu toţii în Biblie, ca să vedeţi la ce slujeşte biserica în toate vremurile. Ea se 
găseşte în Bible în Cartea a doua a Cronicilor capitolul 6, 12-42. Spicuiesc din acea 
rugăciune numai câteva fragmente, pentru edificare dumneavoastră. Împăratul Solomon 
stă în genunchi în faţa întregului popor şi ridicând mâinile spre cer, rosteşte: „Doamne, 
Dumnezeul meu, ia aminte la rugăciunea robului Tău! Ascultă strigătul meu! Ochii Tăi să 
fie zi şi noapte peste casa aceasta. Ascultă cererile robului Tău şi ale poporului Tău când 
se vor ruga în locul acesta. Când poporul Tău va fi bătut de vrăjmaşi, dacă se va întoarce 
la Tine şi va da slavă Numelui Tău..., în casa aceasta ascultă din ceruri şi iartă păcatele 
poporului Tău. Când cerul va fi închis şi nu va fi ploaie, când va fi în ţară foamete, ciumă, 
rugină în grâu şi mălură, când vrăjmaşul va împresura poporul Tău sau când străinul va 
veni dintr-o ţară îndepărtată şi se va ruga în casa aceasta, sau când poporul va păcătui 
împotriva Ta, căci nu este om care să nu păcătuiască, dacă va face rugăciuni în casa 
aceasta, ascultă din ceruri, fă-i dreptate şi iartă păcatele poporului Tău. Şi Preoţii Tăi, 


Dumnezeule, să fie îmbrăcaţi cu mântuire şi credincioşii Tăi să se bucure de fericire”. 


Acum înţelegem de ce lisus iubea aşa de mult Templul, de ce numea El 
biserica „Casa lui Dumnezeu”. Ca şi lisus, apostolii au iubit la fel biserica. Astfel, Sfinții 
Pavel şi Barnaba „un an întreg s-au adunat în biserică, învățând popor mult” (Faptele 
Apostolilor 11, 26). Fiind închis şi adus în faţa guvernatorului Felix ca să fie judecat, 
apostolul Pavel rosteşte: „Nu sunt mai mult de douăsprezece zile de când am venit să mă 
închin la Ierusalim şi nu m-au găsit în Templu discutând cu cineva sau făcând tulburare de 
norod” (Faptele Apostolilor 24, 11-12). Nu neagă că a fost în Ierusalim ca să se închine la 


Templu, dar n-a făcut nici o tulburare. Şi închei cu ce s-a întâmplat cu Sfântul Pavel pe 

când se ruga în Templu, în biserică: „Când m-am întors la Ierusalim şi mă rugam în 
Templu, am căzut într-o răpire sufletească (în extaz) şi Domnul mi-a spus: «leşi din 
Ierusalim... căci te voi trimite departe, la neamuri, ca să mărturiseşti despre Miney” 


(Faptele Apostolilor 22, 17-21). 


Deci, în urma rugăciunii din biserică, Sfântul Pavel cade în extaz şi acolo Il 
aude pe Domnul, care-l trimite misionar printre neamuri, adică printre păgâni. Căci 


rugăciunea făcută în biserică, cu credinţă, are o mare putere. 


De aceea, Mântuitorul cu drept cuvânt spune în faţa fariseilor că „Templul, 
adică biserica, este mai sfântă decât toate, fiindcă ea sfințește tot ce se află acolo” (Matei 


23, 1-19). 

Lecţia 21 


Participarea la slujbele din Biserică. 


Am văzut din lecțiile trecute - pe baza Sfintei Scripturi - cât de mult a iubit 
Domnul lisus Templul (bsierica), de la care nu lipsea niciodată în sărbători. Şi tot aşa au 
iubit biserica şi apostolii, şi creştinii veacurilor primare. Am văzut şi minunata rugăciune 
a lui Solomon, la sfințirea Templului (2 Cronici 6, 12-42) şi părţi din acea rugăciune se 
regăsesc şi azi la sfinţirea unei biserici. Pentru că Biserica creştină s-a zidit pe temeliile 
Vechiului Aşezământ, păstrând, ca la Templu, şi sfeşnicul cu şapte lumini, şi cădelniţa, şi 
candela, şi tămâia, etc. S-au desfiinţat doar jertfele sângeroase şi s-au înlocuit cu unica 
Jertfă a Mântuitorului (Sfânta Împărtăşanie), după cum s-au desfiinţat şi spălările rituale şi 


alte obiceiuri care nu aveau însemnătate primordială. 


Dar biserica, ca locaşul lui Dumnezeu, preoția şi cultul, n-au fost desfiinţate, 
ci înlocuite cu o semnificaţie nouă, spiritualizată, după rânduielile lui lisus, Care a spus: 
„N-am venit să stric Legea” - adică rânduiala din vechime - „ci să o desăvârşesc” (Matei 
5, 17). De aceea apostolii şi creştinii nu s-au despărțit de biserică, ci „se rugau în 
pridvorul lui Solomon” (Faptele Apostolilor 5, 12). Iar când au fost izgoniți din Templu, s- 
au refugiat în catacombe şi au făcut din ele biserici, au săvârşit cultul şi au primit 
învăţătura. Fireşte, în vremea aceea a prigoanelor nu se puteau zidi biserici decât când 
domnea vreun împărat mai blând. Dar când venea un altul rău le dărâma, cum a fost cazul 
cu Dioclețian (anul 300), care a dat poruncă să fie distruse toate bisericile creştine. Dar 
după el vine Constantin cel Mare, care dă Edict de libertate creştinilor la anul 313 şi el 
însuşi zideşte biserica de pe Golgota, în cinstea Mântuitorului, cum arată istoricul Eusebiu 
în veacul 4 în cartea sa „De vita Constantini”. De asemenea şi mama lui, Sfânta Elena, 


zideşte o biserică şi, ajutată de fiul ei, dezgroapă Sfânta Cruce a Mântuitorului la anul 320 

şi Patriarhul Macarie o înalţă în faţa poporului, spre cinstire şi închinare. lar în veacul 5, 
împăratul Justinian zideşte strălucita biserică Sfânta Sofia, minune de arhitectură şi artă, şi 
zideşte şi o biserică în cinstea Sfântului Nicolae. Deci toată istoria veche a creştinismului 
arată că bisericile au fost totdeauna în mare cinste şi că acolo se adunau credincioşii 
pentru rugăciune şi învăţătură. 

Obiecţiuni: 

Cei despărțiți de Biserică spun că nu-i nevoie de biserică, întrucât rugăciunea 
trebuie făcută în ascuns. Și aduc citatul acesta: „lar voi, când vă rugaţi, nu fiți ca 
făţarnicii, cărora le place să stea în picioare în sinagogi şi la colțurile uliţelor, ca să fie 
văzuţi de oameni. Ci tu, când te rogi, intră în odaia ta şi roagă-te Tatălui tău care este în 


ascuns” (Matei 6, 5-6). Deci nu-i nevoie de biserică, spun ei. 


Răspunsul ortodox: în acest citat, lisus înfierează rugăciunea fariseică, falsă, 
făcută de ochii lumii, dar nu înlătură biserica, nici cultul public, ci numeşte biserica „Casa 
Tatălui”, o cercetează în fiecare sărbătoare şi o respectă. Şi osândeşte pe fariseii făţarnici, 
dar laudă pe vameşii care se roagă smerit în Templu (Luca 18, 10-14). Iar apostolii, ca şi 
credincioşii, „erau pururi în Templu, lăudând şi binecuvântând pe Dumnezeu” (Luca 24, 


53). Nu aveau case în care să se roage? De ce se rugau pururea în Templu? 


Altă obiecţie: Toţi cei plecați din Biserică spun că bisericile nu sunt locaşuri 
ale lui Dumnezeu pentru că „scris este că Cel Prea Înalt nu locuieşte în locaşuri făcute de 
mâini omeneşti, cum zice proorocul” (Faptele Apostolilor 7, 48-49). Aşa a grăit Sfântul 
Ştefan înainte de a fi ucis cu pietre. Şi Sfântul Pavel a spus la fel: „Dumnezeu, Care a 
făcut lumea, nu locuieşte în Temple făcute de mână omenească” (Faptele Apostolilor 17, 
24), iar Mântuitorul, în convorbirea avută cu femeia Samarineancă, spune: „Va veni 
vremea când închinătorii cei adevăraţi se vor închina Tatălui pretutindeni, nu numai în 


Ierusalim sau Garizim”, căci „Duh este Dumnezeu şi cei ce se închină Lui se cade să se 

închine în Duh şi în Adevăr” (loan 4, 21-24). 


Răspunsul ortodox: în aceste texte, atât Sfântul Ştefan cât şi Sfântul Pavel 
combat mentalitatea greşită a iudeilor şi păgânilor de atunci, care credeau că Dumnezeu 
poate fi limitat şi închis numai între zidurile Templului. Dar adevărul mărturisit de lisus, 
de Sfântul Ştefan şi Sfântul Pavel a voit să arate că Dumnezeu este pretutindeni. Dacă 
lisus şi apostolii ar fi gândit că Templul trebuie desfiinţat, nu ar mai fi călcat pe acolo. Dar 


n-au gândit şi n-au făcut aşa. 


Altă obiecție: Toți cei despărțiți de Biserică aduc citatul lui lisus: „Unde sunt 


doi sau trei adunaţi în numele Meu, suni şi Eu acolo, în mijlocul lor” (Matei 18, 20). 


Răspunsul ortodox: „Adunați în numele Meu” înseamnă după rânduiala 
stabilită de Mine. Şi rânduiala stabilită de Iisus este aceea ca în sărbători să facem aşa 
cum făceau El şi apostolii. Căci în biserică este altarul de jertfă unde Iisus Se jertfeşte în 


fiecare sărbătoare pentru iertarea şi mântuirea noastră. 


lar dacă acolo unde sunt doi sau trei adunaţi în numele lui lisus este şi El 
prezent, atunci cum să nu fie El prezent în biserică, unde sunt cu mult mai mulți? Deci 
prezenţa lui lisus este şi mai puternică în biserică. De aceea sună aşa de minunat 


rugăciunea la intrarea în Biserică: „în Biserica slavei Tale stând, în cer ni se pare a fi”. 


Lăudat să fie numele Domnului, că ne-a învrednicit să-l lăudăm Slava Lui în 


biserica Lui. 

Capitolul 4 


Cartea de aur a bisericii Sapienţiei din București 
cuprinzând însemnări şi evenimente importante 


din viaţa acestei biserici. 


(documente) 


Cartea este înfiinţată de Preotul Paroh Constantin Sârbu 
1 august 1969 


Biserica Sapienţei (scurt rezumat istoric) 


Biserica Sapienţei, cu sediul în strada Sapienţei nr. 5, Bucureşti, are hramul 


„Adormirea Maicii Domnului”. 


Din tradiția familiei Kreţulescu rezultă că această biserică a fost clădită în 
anul 1710, în curtea caselor boierilor Kreţuleşti, de către Marele Vornic Iordache 


Kreţulescu cu soţia sa, Safta, fiica lui Constantin Brâncoveanu. 


A trecut apoi succesiv, din tată-n fiu, împreună cu casele vecine, în posesia 
Banului Constantin Kreţulescu (1707 -1769), a banului Manolache Kreţulescu (1750), a 
lui Gheorghe Kreţulescu şi, în fine, în posesia lui Aga Manolache Kreţulescu (1778). 

Această biserică a fost, în tot timpul, paraclis particular al familiei, până când 
fiul lui Manolache, pe care-l chema Emanoil (1836-1907), a vândut întreaga proprietate, 


inclusiv biserica, soacrei sale, Olimpia Em. Lahovary. 


Aceasta restaurează Capela în anul 1884 şi însărcinează pe marele pictor 
Tătărescu s-o picteze. Astfel, pictorul Gheorghe Tătărescu, bătrân acum, pictează personal 
plafonul bisericii, catapeteasma, adică: Icoanele împărăteşti (Domnul lisus şi Maica 
Domnului cu Pruncul), Sf. Nicolae şi Adormirea Maicii Domnului, Icoanele celor 12 


Apostoli, Sfânta Treime şi îngerii de pe uşile diaconești. 


Odată cu restaurarea bisericii, Olimpia Lahovary o lasă deschisă şi publicului, 
numind pe Arhimandritul Serapion ca să săvârşească slujbele bisericeşti, dându-i şi casă 


de locuit în spatele capelei. 


Dar fiind bătrână şi bolnavă, Olimpia Lahovary pleacă în Italia să-şi caute 
sănătatea, şi acolo, în anul 1898, îşi întocmeşte testamentul, prin care înzestrează Capela 
cu casele din spatele ei, destinate pentru locuinţă preoţilor şi lasă o sumă de 50.000 de 
franci de aur pentru plata slujitorilor şi facerea pomenilor. Cu executarea testamentului, 
obligă pe fiul ei, Alexandru Em. Lahovary, căruia îi lasă drept moştenire, între altele, 


casele bătrâneşti cu curtea lor de lângă Capelă. 


În anul 1902 însă, probabil după moartea mamei sale, Alexandru Em. 
Lahovary dispune închiderea Capelei, punându-i lacăt la uşă, iar obiectele de odoare le 


transportă la biserica Kreţulescu. 


Casa părintească, primită moştenire de la mama sa, Alexandru Lahovary o 
închiriază Sfântului Sinod, care şi-a avut sediul aici până la mutarea sa la mănăstirea 


Antim. 


În tot timpul cât Sfântul Sinod al Bisericii Ortodoxe Române şi-a avut sediul 


aici, bisericuţa aceasta a servit drept Capelă sau biserică de jurământ, cum a fost de pildă 

în procesul Mitropolitului Atanasie Mironescu. 


În anul 1926, Alexandru Em. Lahovary donează Capela, căsuţa din spate şi 
terenul închis cu zid, Sfintei Patriarhii, cu condiţia de a fi deschisă publicului, a plăti 


preoţii slujitori şi a 1 se pomeni pomelnicul familiei. 


La cererea generalului Manolescu - preşedintele Societăţii Cultul Eroilor, 
care-şi avea sediul peste drum de bisericuţă - de a se da în folosinţă acestei Societăţi, spre 
a fi folosită ca locaş de cult, Sfânta Patriarhie consimte, dar în loc să-şi respecte 
angajamentul, capela este transformată într-un fel de magazie, depozitând materiale şi 


unelte, busturi etc., ajungând într-o degradare şi părăsire totală. 


În sfârşit, după 40 de ani de părăsire, Sfânta Patriarhie hotărăşte redeschiderea 
acestei biserici şi astfel în anul 1941, la 14 decembrie se târnoseşte şi este redată cultului 


nostru creştin ortodox. 


În anul 1965, fiindcă ploua şi în biserică şi în casa parohială, din iniţiativa 
preotului paroh Constantin Sârbu şi cu aprobarea Consiliului Parohial, s-au acoperit 


amândouă cu tablă galvanizată şi s-au făcut reparaţii exterioare. 


În anul 1967 i s-a adăugat bisericii Pridvorul, executându-se cu munca 
benevolă a creştinilor evlavioşi. Iar cheltuiala cu materialele şi munca plătită, dimpreună 
cu pictura, a costal suma de 27.000 lei şi a fost suportată de preotul paroh Constantin 


Sârbu, în amintirea scumpei sale soții, Maria prezbitera. 


In anul 1968 s-au executat încălzirea centrală a bisericii şi a casei parohiale şi 


a costat lei 27.630. 


Tot în acest an a început restaurarea picturii lui Gheorghe Tătărescu, afară de 


pridvor şi completarea ei în spaţiile libere. 


Restaurarea şi pictura s-au executat de către doamna pictor Olga Greceanu, 


fiind terminate la 1 Iunie 1969. 

Împrejmuirea cu gard de fier şi panouri de sârmă dublu ondulată s-a executat 


în anul 1969, luna iulie şi a costat 12.000 lei, afară de munca benevolă a credincioşilor. 


Toate aceste cheltuieli au fost suportate cu contribuția plină de dragoste şi 


jertfă curată a bunilor creştini şi cu ajutorul Sfintei Patriarhii. 


lar la 8 septembrie 1969, de ziua Naşterii Maicii Domnului, s-a săvârşit cu 
sobor de preoţi, în faţa unei mari mulțimi de norod, sfinţirea acestor lucrări creştine, în 


care s-a pus tot ce avea mai bun şi frumos în fiinţa sa bunul şi milostivul nostru popor. 


Binecuvântarea Domnului şi a Maicii Domnului să se reverse peste Patria 
noastră iubită, peste Conducătorii ţării şi peste toți cei ce se ostenesc şi preţuiesc lucrarea 


lui Dumnezeu pe pământ. 


PAROH, Preot Constantin Sârbu 


Creştinii care au asistat la sfinţirea pridvorului şi a picturii bisericii Sapienţei, 
în ziua de duminică, 7 septembrie, seara, şi în ziua de luni, 8 septembrie 1969, dimineaţa, 


la Sfânta Maică mică. 


Urmează 559 semnături. 

NOTĂ ISTORICĂ 


Inscripţia de pe plic şi „nota istorică” scrisă de Preotul Constantin Sârbu, 
păstrată în arhiva bisericii şi dată nouă spre publicare prin bunăvoința Prea Cuvioşiei Sale 


Părintelui Marin Cojoc, parohul bisericii Sapienţei. 


Inscripţia de pe plic: 


„Atenţie 
Aici se găseşte o „notă istorică” scrisă de Preotul Constantin Sârbu, în 
legătură cu lucrările acestei bisericuțe”. 


Nota din interior: 


Notă 


Cu ajutorul lui Dumnezeu şi al Maicii Domnului am reuşit ca anul acesta, 
1974, să punem parchet în Sfântul Altar al acestei bisericuțe a Sapienţei. 

Dar ridicându-se în înălțime pardoseala altarului, s-a simțit nevoia de a înălța 
puţin Sfânta Masă. 

Nevoind să turnăm beton pe vechea Sfânta Masă şi să stricăm târnoseala 
veche, ne-am folosit de acest capac de scândură, pe care l-am aşezat deasupra Sfintei 


Mese. 

Capacul a fost făcut tot de Moş Gheorghe Panţâru, zidarul credincios, austriac 
de obârşie, cu care m-am ajutat la multe greutăţi pe care le-am întâmpinat în legătură cu 


această bisericuţă. 


Acum aşteptăm marmura care se ciopleşte la fabrica „Granitul” pentru a fi 


aşezată în interiorul bisericii. 


Şi aceste lucrări doresc din toată inima să le plătesc tot eu, Preotul Constantin 
Sârbu, cel care m-am ostenit şi cu zidirea pridvorului, în semn de recunoştinţă faţă de 
Dumnezeu şi Maica Domnului, care mi-a ajutat în vremea preoţiei mele să ridic Azilul de 
bătrâni din Huşi, Catedrala „Parcul Călăraşi” din bariera Vergului (București) şi mi-a 
salvat viaţa în vremea pătimirii mele. Tot ce am reuşit să fac în viaţa mea de preot pentru 
Domnul şi neamul nostru, au fost săvârşite datorită milostivului popor românesc, care are 
un suflet mare şi generos. Bine ar fi şi să ajute Bunul Dumnezeu ca cei ce ne urmează să 


fie vrednici de sufletul minunat al poporului nostru. 


14 noiembrie 1974 


Preot Constantin Sârbu, 
Paroh - Biserica Sapienţei. 

Rugăciunile Părintelui Constantin Sârbu 


Te rog fierbinte, o Dumnezeul meu, de a avea milă de cei care sunt căzuţi în 
tristeţe, de cei care trăiesc în nelinişte şi întuneric, în melancolie şi descurajare, de a avea 
milă de cei bolnavi, de cei care sunt străini pe un pământ străin, de cei cu sufletul plin de 
amărăciune şi apăsaţi de sentimentul propriului păcat, de cei pe care îi roade remuşcarea, 
de cei care sunt neglijaţi, neînţeleşi şi respinşi de toţi, de a avea milă de toţi cei care 


rătăcesc şi săraci, de cei cufundaţi în adâncul întunericului şi al crimei. 


O, Dumnezeule Bun şi Milostiv, această lume care trăieşte departe de Tine, îţi 


mai poate fi cu adevărat dragă? Îl mai iubeşti Tu pe om? 


În adâncurile fiinţei noastre, sufletul nostru se cutremură şi suntem în prada 
tristeţii fără hotar, când privim pe oameni în faţă cum se urăsc între ei, cum se sfâşie în 
războaie nedrepte, sângeroase şi crude, cum popoarele cele puternice şi bogate împilează 
pe cele mici şi fără apărare, cum casele celor săraci se prăbuşesc în iureşul bombelor iar 


bieţii oameni, câţi mai scapă cu viaţă, înoată în mizerie, flămânzi, goi şi fără adăpost. 


O, Dumnezeul meu, o, Dumnezeul meu, fie-Ţi milă de robii Tăi, căci tot 
trecutul nostru nu este decât un lung şi sfâşietor geamăt de durere, iar toate lucrurile 


nesfârşit de triste. 


Este adevărat că toată suferinţa noastră vine de acolo că Te-am părăsit pe 
Tine, Izvorul vieții şi am umblat în voia inimii noastre. Că am crezut în oameni mai mult 
decât în Tine şi am fost dezamăgiţi, am crezut în prieteni şi am fost înşelaţi şi trădaţi, am 


crezut în plăceri şi ne-au minţit. 


O, Dumnezeul meu, o, Dumnezeul meu, Părinte bun şi îndurător, ai milă de 
copiii Tăi care rătăcesc fără sprijin pe această vale a plângerii, în suspine şi în suferinţe 


nemărginite, căci vrem să ne întoarcem la Tine. Primeşte-ne aşa cum suntem: murdari şi 

păcătoşi şi răi şi trişti. Ajută-ne, întăreşte-ne, mângâie-ne şi ne iartă! 


Măicuţă Prea Curată, du rugăciunile noastre înaintea tronului Celui Prea înalt 
şi roagă-L pe Domnul, Impăratul Slavei, să-şi reverse harul şi puterea asupra robilor Săi, 
să asculte dorinţele şi cererile noastre sfinte, iar pacea şi lumina Sa să stăpânească în 


lume, în casa şi în viaţa noastră, acum şi în vecii vecilor. 


O, Iisuse, Dumnezeul dragostei nemărginite, o, Iisuse, viața mea, aprinde în 


inima mea focul iubirii Tale! 


Dă-mi harul de a mă uita pe mine însumi şi de a putea să mă gândesc numai la 
Biserica Ta săracă şi la creştinii care sunt necăjiţi şi trişti, acum când stau în genunchi 


înaintea Ta! 


Te rog, o, Doamne lisuse, pentru toți cei dragi din familia mea, pentru cei ce 
mă iubesc şi pentru cei ce mă urăsc pe drept sau pe nedrept, pentru prietenii mei ca şi 


pentru vrăjmaşii mei, ca să reverşi peste noi toţi harul iertării, al bunătăţiu şi al iubirii Tale. 


Te mai rog, de asemenea, pentru toți cei trişti şi fără mângâiere pe pământ, ca 
să umpli sufletul lor de bucurie, să îndrepți paşii lor spre cele bune, să-i păzeşti de boală, 
de tristeţe şi de păcat şi fă, o , Doamne, ca tot ceea ce se întâmplă cu ei să-i aducă mai 


aproape de Tine. 


Fă, o, Doamne lisuse, ca nimic rău să nu se aşeze între noi creştinii, ca să ne 
risipească încrederea unuia în altul, ci cu ajutorul Tău, o, Iisuse Bun, să ne iubim unii pe 
alții în duhul Bisericii Tale Apostolice, cât mai puternic, cât mai constant şi cât mai 


dezinteresat, în vecii vecilor! Amin. 

Doamne Dumnezeul meu, Cel care m-ai zidit şi care mă creşti cu păsările 
cerului Tău şi mă luminezi cu luceferii Tăi veşnici şi sorii Tăi strălucitori ca aerul 
veşniciilor; Doamne Dumnezeul meu, care m-ai ocrotit din pruncie şi mi-ai sădit duh fără 
început şi fără sfârşit şi în inimă mi-ai sădit credinţa cea adevărată; Doamne Dumnezeul 
meu, care m-ai dăruit cu suflet nepieritor şi cu podoaba minţii mi-ai dat chipul şi 
asemănarea făpturii Tale, ochi de văzut şi urechi de auzit şi glas ca să-i cânt; Doamne, 
care nu m-ai părăsit nici o chpă în timpul popasului meu prin viaţă; în toate încercările 
mele Tu mi-ai fost povăţuitor şi ajutor neasemănat, sprijin şi scut, în toate momentele 
mele grele, nădejde şi adăpost, în toate năpastele mi-ai fost sprijin şi biruinţă. 

Cu Tine în gând, Doamne, străbat mai uşor drumul osândei pământeşti şi 
nădăjduiesc spre cele înalte. 

Cu Tine în suflet biruiesc pe toţi rău şi vrăjmaşii din calea mea. 

Cu Tine în inimă îmi alung durerea şi suferinţa, împart, în numele Tău cel 
Sfânt - după puterile mele - pe care numai Tu poţi să le faci uriaşe, împart - zic - blândeţe 
ŞI duioşie, alin chinuri, aduc împăcare şi linişte şi bucurie. 

Luminează-mă, Doamne al meu, cu lumina Ta! Tu, care umpli marea de 


daruri şi cerurile de sori şi luceferi, umple şi sufletul meu cu învăţătura Ta şi dreapta Ta 


povaţă, în ceas de voie bună şi în ceas de suferinţă şi tăcere. 
Doamne, trimite-Ţi gândurile cele bune şi de folos asupra inimilor noastre. 


Imbărbătează-mă, Doamne, Tu, care eşti singura mea nădejde, singurul meu 
ajutor, singura mea mângâiere, în lupta cea de fiecare clipă şi mă ajută să mă desprind, 
încet-încet, de lutul greu al întristăru, al durerii şi al deznădejdiui. Că toate sunt vis, 


Doamne al meu, vis care se destramă în zorii veşniciei ce se arată. 


Nu căuta, Doamne Slăvite, la neştiința mea, la nerăbdarea mea care mă 


tulbură. Lumincază-mă şi Te îndură, Doamne, de sufletul meu! 

Ajută-mă, Doamne, să mă înalt şi să zbor sub soarele Tău minunat, în 


întâmpinarea lumii cu care tare aş dori să ajung tot una. 


Ajută-mă, Doamne, Tu care ai cunoscut singurătatea şi durerea şi trădarea şi 
umilinţa şi chinurile şi suferinţa. Ajută-mă să trec surâzând prin toate câte îmi sunt date, 
să sorb până la capăt paharul acesta menit pentru mine, înainte de înălţarea sufletului meu 


spre lumina cea neînserată. AMIN! 

Preotul Constantin Sârbu 


(revista „Glasul bisericii” numărul 9-10, anul 1975) 


În ziua de 23 octombrie anul curent 1975, a încetat din viaţă, în urma unei 
operaţii la care a fost supus cu trei zile înainte, preotul Constantin Sârbu de la Biserica 


Sapienţei din capitală. 


Sfârşitul i-a venit repede şi pe neaşteptate, căci duminică 12 octombrie 1975, 
ca şi în ziua de Sfânta Paraschiva, a slujit în bisericuţa sa. Presimţind însă că zilele i se vor 
sfârşi în curând, după ce cu câteva zile înainte îşi făcuse testamentul, duminică 12 
octombrie, după Sfânta Liturghie, şi-a luat rămas bun de la credincioşi, a luat chiar măsuri 
în legătură cu înmormântarea sa şi, împăcat cu gândul trecerii la viaţa de dincolo, în ziua 


de 15 octombrie a intrat în spital, unde şi-a dat obştescul sfârşit peste câteva zile. 


Locul de odihnă al trupului său, care a slujit pentru Biserică până la vârsta de 
70 de ani, pe care-i împlinise cu puţin mai înainte, a fost dorit de el să fie în curtea 
bisericuţei Sapienţei. Cu câteva zile înainte de intrarea în spital a preotului Sârbu, având 
în vedere munca părintelui lor sufletesc pentru înfrumusețarea acestui sfânt locaş, jertfele 
materiale personale făcute de el în acest scop şi mai ales sufletul pe care l-a pus în 
păstoria credincioşilor săi, Consiliul parohial a hotărât să roage pe Prea Fericitul Părinte 
Patriarh Justinian să aprobe ca mormântul său să fie în curtea bisericuţei Sapienţei. Prea 
Fericirea Sa a aprobat dorința Consiliului parohial şi astfel în grădiniţa plină de flori de 
lângă bisericuţa sa a fost săpat în grabă mormântul celui care 11 ani a slujit lui Dumnezeu 
aici şi a mângâiat atâția credincioşi dornici să asculte cuvântul acestui înzestrat preot cu 


darul de conducător de suflete. 


În ziua de 25 octombrie 1975 a avut loc prohodirea părintelui Sârbu în curtea 

bisericuţei sale şi în prezenţa credincioşilor care l-au iubit atât de mult. Un sobor de preoți 
şi diaconi, sub conducerea Prea Cucernicului Vicar Alexandru Ionescu, a oficiat slujba 
înmormântării. La sfârşitul acesteia, au luat cuvântul, arătând meritele adormitului întru 
Domnul şi durerea că îi părăseşte un Părinte şi un bun prieten: credincioşi ai bisericii 
Sapienţei, diac. Leonida Pop de la Mănăstirea Sinaia şi apoi preotul Petre F. Alexandru, 


care a spus următoarele: 


„Ne-a părăsit un preot. A chemat Domnul la Sine pe unul din slujitorii Lui din 
capitala ţării noastre, pe părintele Constantin Sârbu, pe care l-am prohodit acum. Toţi cei 
de faţă şi mulți alţii, care nu sunt astăzi prezenţi aici, l-am cunoscut, l-am apreciat, l-am 
respectat, l-am iubit pentru sufletul său bun, pentru neobosita sa pasiune pe care o punea 
în slujirea Bisericii, în slujirea omului, pentru dragostea sa mare şi sfântă faţă de Domnul 


Hristos. 


În trupul mic şi plăpând şi de mulţi ani ros de suferinţă al părintelui 
Constantin Sârbu bătea o inimă atât de mare, în întreaga ființă a acestui preot vibra atâta 
hotărâre pentru preamărirea lui Dumnezeu şi pentru propovăduirea Evangheliei, încât 
putem spune pe drept cuvânt că adormitul întru Domnul a fost cu adevărat un desăvârşit 


preot, un mare misionar. 


Tot ce gândea, vorbea şi lucra părintele Sârbu era pornit dintr-o adâncă 


convingere preoțească, dintr-o totală dăruire a sa lui Dumnezeu şi lucrării pentru El. 


Copilul orfan de amândoi părinţii, copilul care nu a cunoscut dragostea de 
mamă şi de tată, copilul care dintr-o pornire lăuntrică - dar şi îndrumat de Dumnezeu, Cel 
ce călăuzeşte paşii noştri - a bătut la porţile Seminarului din Galați la sfârşitul primului 
război mondial s-a dovedit într-adevăr a fi fost cu adevărat dăruit de la naştere cu harul lui 
Dumnezeu. Harul Său a sălăşluit în el pe deplin, iar el, conştient de aceasta, a încercat şi a 


reuşit să înmulțească talanţii primiţi de la «Vistierul bunătăţilor». 

Hirotonit preot pentru Catedrala Episcopală din Huşi în anul 1934, nu s-a 
mulţumit să-şi facă slujba sa de slujitor la o catedrală episcopală, ci stăpânit de 
neastâmpărul sfânt înnăscut în firea sa de a fi de folos aproapelui, s-a trudit şi a reuşit să 
construiască, din iniţiativa sa şi cu bănuţul strâns de el personal din puţinul celor la poarta 


cărora bătea, un azil de bătrâni pe Dealul Schitului de la marginea Huşilor. 


Venit în Bucureşti în anul 1939, s-a trudit şi a reuşit să înalțe lui Dumnezeu o 
prea frumoasă biserică în Bariera Vergului, biserica Parcul Călăraşi. lar mai pe urmă aici, 
la bisericuţa din Sapienţei, în ultimii 11 ani ai vieţii sale, a înzestrat acest sfânt lăcaş al 
Domnului şi l-a înfrumusețat, dar mai ales l-a încălzit cu sufletul său şi a făcut să se 
adăpostească şi să se încălzească în el atâtea suflete creştine care aveau nevoie de căldura 


dragostei dumnezeieşti. 


Ştia părintele Sârbu şi izbutea să atragă la Biserica Domnului Hristos sufletele 
însetate şi mereu în căutarea apei celei vii a Cuvântului dumnezeiesc. Câte lacrimi n-a 
şters părintele Sârbu din ochii celor flămânzi şi însetaţi de învăţătura sfântă; câte lacrimi 
de bucurie duhovnicească, cu emoție religioasă, n-a stors el din ochii celor care îl 


ascultau, vrăjiţi de glasul său, de slujbele sale divine, de predicile sale! 


Acest misionar cu inimă şi râvnă de apostol a reuşit să strângă în jurul 
altarului său atâtea suflete ce veneau să se roage împreună cu el în ceasurile de slujbă 
divină. Aceasta îl întărea şi-i mângâia sufletul său, care n-a fost scutit de dureri mari în 
viaţă. Căci nu avea mai mult de 37 de ani când şi-a pierdut soția, model neîntrecut de soție 
de preot, care, înzestrată şi ea de Dumnezeu cu acelaşi duh misionar ca şi el, l-a ajutat în 
toată munca sa, ca să fie cu adevărat ales slujitor al Domnului. Singur şi-a crescut apoi 
cele două fetiţe, cărora le-a fost şi tată şi mamă şi care i-au fost apoi mângâiere şi sprijin 


sufletului său. 


Şi astfel, bunul, blândul, înțeleptul, vrednicul, neobositul, înzestratul de 


Dumnezeu cu atâtea daruri necesare unui desăvârşit slujitor al Său, părintele Constantin 

Sârbu, când abia împlinise 70 de ani, se desparte de altarul şi de fiii săi duhovniceşti şi 
trece dincolo ca, în ceata nesfârşit de mare a drepţilor şi a celor plăcuţi Domnului, să 
laude împreună cu ei pe Dumnezeu, Căruia i-a slujit aici cu toată ființa şi cu toate puterile 


sale, aşa cum scria unui prieten al său în ziua intrării sale în spital. 


Dacă m-ar fi întrebat cineva acum trei zile: dă-mi un nume de preot, bun 
slujitor şi cuvântător, în primul rând i-aş fi pomenit de preotul Sârbu, de la Sapienţei. 
Dacă m-ar fi întrebat cineva: ce preot cunoşti care să fie înzestrat în mod cu totul deosebit 
cu duhul misionar? l-aş fi răspuns: primul este preotul Sârbu. Dacă m-ar fi întrebat 
cineva: cunoşti un preot care să trăiască nu pentru el, nici pentru copiii lui, ci numai 
pentru slujirea lui Dumnezeu, pentru credincioşii lui, pentru Biserica lui Hristos, l-aş fi 


pomenit primul pe părintele Sârbu. 


Iubite prieten şi frate întru slujire, părinte Sârbu. Te-am cunoscut acum 
aproape 40 de ani, predicând şi slujind în catedrala din Huşi şi ostenindu-te în acea 
pomenită mai înainte lucrare socială şi creştină, construirea unui azil pentru bătrânii 
neputincioşi şi fără sprijin. Te-am urmărit în zidirea catedralei din Bariera Vergului. Te-am 
urmărit şi admirat în zidirea bisericii celei vii din bijuteria aceasta a Sapienţei. Te conduc, 
cu o parte din cei care te-au cunoscut şi iubit, la locul tău de veci, dăruit ție acum, în 
curtea acestei bisericuțe, de întâistătătorul Bisericii noastre, de Prea Fericitul Părinte 
Patriarh Justinian, care te-a cunoscut şi te-a apreciat şi care, ieri, aflând de plecarea ta 
dintre noi, a fost adânc afectat de această veste şi a aprobat să rămâi cu trupul lângă 
sfântul locaş în care ai slujit lui Dumnezeu cu toată fiinţa ta, în ultimu ani ai vieţii tale. 
Credincioşii tăi, venind la biserică îți vor aprinde la mormântui tău lumânări şi ţi-l vor 


împodobi cu flori, drept recunoştinţă pentru ceea ce tu ai făcut pentru sufletele lor. 


Ei şi noi, fraţii tăi întru slujirea aceleiaşi Biserici sfinte, despărțindu-ne acum 
de tine, ne rugăm Bunului Dumnezeu să-ţi aşeze şi să-ți odihnească sufletul tău bun în 


lumea drepţilor şi aleşilor Săi”. 

După ocolirea bisericii şi sunetul trist al clopotelor şi al glasurilor sugrumate 
de plâns şi lacrimi ale credincioşilor care intonau Sfinte Dumnezeule, sicriul cu corpul 
neînsuflețit, ce n-a cunoscut în viaţă odihnă, al părintelui Constantin Sârbu a fost aşezat în 


mormânt proaspăt săpat, spre odihnă veşnică. 


ASISTENT 

Capitolul 5 


Cuvinte la parastasele Părintelui Constatin Sârbu 


Cuvânt la parastastul de 5 ani al Părintelui Constantin Sârbu 


Iubiţi credincioşi, 


Astăzi, 19.X.1980, aflându-mă în mijlocul dumneavoastră, am încercat două 
sentimente deosebite de satisfacţie. M-am învrednicit de împărtăşirea cu Dumnezeiasca 
Taină, în urma co-lturghisirii cu confratele meu, Preot Constantin Voicescu, care are 
calitatea deosebită de a împărți în mod echitabil frățietatea preoțească cu mine şi am 
participat la slujirea parastasului de cinci ani al veneratului Preot Constantin Sârbu. În 
calitate de co-slujitor al parastasului, având în faţă toată pregătirea acestei pioase şi 
fericite pomeniri, nespus de reuşită şi absolut la nivelul celui comemorat, vreau să spun că 


totul confirmă cât a prețuit cel comemorat şi cât a fost de iubit. 


Este vorba de nişte pregătiri ieşite din comun, absolut toate la superlativ. 
Colwvele, torturile, pregătirile de mâncare, băutură şi mulțimea crizantemelor care abundă 
atât pe mormânt cât şi pe masa din faţa slujitorilor. Cu tot miruitul, credincioşii au rămas 
în majoritate la parastas. Biserica era arhiplină. Văzând această impresionantă mulțime, 
văzând pregătirile excepționale din punct de vedere calitativ şi având în faţă portretul 
Părintelui Sârbu, ce aveam să zic, decât cele ce urmează: „la-ţi, frate, cu dobândă astăzi, 


ceea ce ai investit duhovniceşte cu atâta dăruire preoţească!”. 


Pe faţa portretului Părintelui, căci portretul îi fusese aşezat pe masă, între 


Pagina 312 


crizanteme, căzuse o picătură de apă sub ochiul drept, aninată (agățată, prinsă) ca o 
lacrimă. Am zis în gând: „Părintele, care este prezent în mijlocul nostru, prin sufletul său 
nemuritor, lăcrimează... nu de vreo durere că bisericuţa i-ar fi în regres, că turma i-ar fi 
deficitară din punct de vedere duhovnicesc, ci de fericire, văzând atâta iubire şi atâta 
recunoştinţă din partea acelora cărora Părintele Sârbu a ştiut şi a reuşit să le pună temelia 


tare de piatră a credinţei lor. 


În Duminica din 19.X.1980, când Domnul nostru Iisus Hristos, din pericopa 
evanghelică de rând, a dovedit prin învierea fiului văduvei din Nain nemurirea sufletului, 
a fost şi parastasul de cinci ani al Părintelui Sârbu. Aşa cum ne-a învăţat cu belşug de 
dovezi scripturistice Părintele Constantin Voicescu, în predica sa convingătoare, nu ne-am 
îndoit o clipă că de faţă a fost şi sufletul Părintelui Sârbu. Mulțimea crizantemelor, 
singura floare care mai abundă acum la sfârşit de toamnă, n-a fost altceva decât prinosul 
nostru de rugăciune din iubire şi preţuire a aceluia care şi-a pus sufletul ca turma sa să nu 


fie jinduită după „păşunea cea bună”. 
Sufletul ţi-ai pus pentru turmă, ca turma astăzi să-ţi pună, la rându-i, când îţi 
face fericita pomenire, sufletul. 


Părinte Sârbu, ce-ai făcut pentru Biserică şi Turmă te-a făcut nemuritor şi pe 


Cerul Bisericii Sapienţei eşti mai mult decât o stea, eşti un luceafăr. 


Şi, pentru că ai înmulţit talantul încredinţat, te-ai învrednicit să auzi din gura 
Stăpânului: „Bine, slugă bună şi credincioasă, la puţine ai fost credincios, la multe te voi 


w 


pune, intră în bucuria Domnului Tău” (Matei 25, 21). Amin. 


Preot Ioan Popescu, 


„Candela cu untdelemn de dreptmăritori creştini”, 19.10.1980 

Cuvânt la parastastul de 10 ani al Părintelui Constantin Sârbu 


Asistăm la pomenirea aceluia care a trecut dintr-o viaţă în altă viaţă, care a 


învăţat, păstorit şi zidit comunitatea creştină a acestui sfânt locaş, Biserica Sapienţei. 


Eu n-am avut vrednicia de a-l cunoaşte personal pe Părintele Constantin 
Sârbu; nu mi-a fost dat, zic eu, sau poate n-am fost eu vrednic să mă întâlnesc cu el şi să 
slujesc împreună cu el la acelaşi Sfânt Altar. Dar eu am cunoscut ceva mai mult. Eu l-am 
cunoscut pe Părintele Constantin Sârbu prin frăţiile voastre; l-am regăsit în foarte multe 
suflete calde şi bune, care au fost adânc frământate în viaţa lor şi care apoi au fost zidite 
cu migală, clădite frumos, transformate în Hristos sub îndrumarea înţeleaptă şi plină de 


iubire a Părintelui Sârbu. Prin aceasta l-am cunoscut eu pe el. 


Un preot valorează nu prin ceea ce este el ca persoană, prin inteligenţa lui, 
nici prin strălucirea vocii lui, ci prin învăţătura şi lucrarea lui în Hristos. El este chemat în 
parohie şi să repare, şi să zidească locaşul de închinare şi să-l picteze. Dar în realitate 
preotul este chemat în primul rând să zidească acea biserică interioară vie, să rezidească 
pe om sufleteşte, prin puterea rugăciunii, prin înţelepciune şi în special prin iubire: din 
păcătos, mincinos, mândru să-l facă om curat, mai smerit, mai aproape de Adevăr şi să 
unească, să înfrăţească toate sufletele în Hristos. Aceasta este prima misiune a Preotului şi 
acest lucru l-a înfăptuit în mod exemplar Părintele Constantin Sârbu. El a modelat 
sufletele credincioşilor săi, trezind în conştiinţe adevărata lor chemare de creştini. El a 
căutat ca Preoţia universală pe care o are orice creştin să o pună în lucrare, spre lauda lui 


Dumnezeu. 


Acest aspect al lucrării lui aş dori să-l adâncesc puţin, întrucât ne priveşte pe 


toţi. 

Fiecare dintre noi, la Botez, copil fiind, am răspuns prin naşul nostru la 
întrebarea preotului spunând: „Mă lepăd de satana, de toată mândria lui, de toată minciuna 
lui” şi ne-am luat o anumită făgăduinţă: să ne unim cu Hristos, să trăim în spiritul lui 
Hristos. Prin cufundarea în apa sfințită am fost sfinţiți şi prin Taina Mirungerii am fost 
apoi unşi cu Sfântul Mir, cu care numai împărații şi arhierii se ung. Prin aceasta am primit 
învrednicirea şi chemarea specială de a face parte din Preoţia universală a Bisericii lui 
Hristos. Orice creştin pecetluit astfel cu Duhul Sfânt a primit această învrednicire şi este 


chemat la slujirea lui Hristos şi întru Hristos în lume. 


Dacă la Botez, copii fund, ne-am luat această făgăduinţă prin naşul nostru, de- 
a lungul vieţii, de fiecare dată când rostim Simbolul credinţei, spunem prin articolul 10 
„Mărturisesc un Botez spre iertarea păcatelor”. Prin aceasta mărturisim fiecare, de fiecare 
dată, că ne însuşim în mod conştient Botezul şi făgăduinţele făcute la Botez de a ne rupe 


de satana şi de a trăi în Hristos. 


Dacă creştinii ar pătrunde acest conţinut al chemării lor de neam ales, de 
Preoţie împărătească, după cum îi numeşte Apostolul Petru, dacă pe de altă parte şi toți 
preoţii ar fi la înălțimea chemării lor, s-ar schimba viaţa lumii. Căci din rândul Preoţiei 
universale Dumnezeu a rânduit o altă Preoţie, Preoţia sacerdotală, primită prin punerea 
mâinilor şi prin Duhul Sfânt. Te uimeşti când te gândeşti cum Dumnezeu, care singur are 
puterea de a lega şi a dezlega păcatele, a dat omului, ţărânii, această putere prin Taina 
duhovniciei. Este uluitor, pe noi ne toropeşte chemarea aceasta de a fi doctor sufletesc şi 
puterea aceasta, mai ales când stăruieşti să o înfăptuieşti cu vrednicie. Cu adevărat vrednic 
nu este nimeni. Nici un preot nu poate spune că este cu adevărat vrednic pentru o taină 
atât de mare. Dar, în nevrednicia lui, prin puterea harului şi prin străduinţa şi curăţia inimii 
lui, el învaţă, vindecă, leagă şi dezleagă ceea ce se întâmplă în viaţa noastră umană. Este 


mare taina aceasta. 


Vreau, însă, să subliniez că atât Preoţia universală cât şi Preoţia sacerdotală nu 

este „a mea”, „a noastră”, ci se află încadrată şi trebuie să se încadreze în Preoţia lui 
Hristos. Prin Hristos ne verificăm fiecare, prin Hristos slujim, cântăm, prin Hristos citim, 
gândim, lucrăm. Deci Preoţia nu este o manifestare proprie, personală. Fiecare este preot 
cu putere sau creştin adevărat în măsura în care se încadrează în Hristos, în măsura în care 
simte că Hristos slujeşte prin el, că Hristos gândeşte şi vorbeşte prin el. Aşa a fost 
Părintele Constantin Sârbu. El a fost conştient că Preoţia lui nu este a lui şi nu este 
temporar a lui pentru ceva, ci Preoţia lui este în Preoţia lui Hristos care este veşnică. Prin 


tot ceea ce a învăţat şi a lucrat, în realitate Hristos a înfăptuit prin el. 


Noi, preoţii, poate uneori nu valorificăm cum trebuie Preoţia universală; poate 
nici nu-i facem pe credincioşi să înţeleagă chemarea lor, ce înseamnă a sluji lui Hristos în 
virtutea chemării primite la Botez. Părintele Sârbu a ştiut să înveţe, să răscolească 


sufletele în aşa fel încât să facă din fiecare un adevărat trăitor şi mărturisitor creştin. 


În Biserica Sapienţei, când Părintele Sârbu, la Sfânta Liturghie, rostea 
chemarea „să ne iubim unii pe alţii, ca într-un gând să mărturisim”, el accentua cu 
adevărat iubirea pe care o avea faţă de toţi, față de întreaga sa comunitate, copiii săi 
duhovniceşti. El îi iubea pe toţi şi toţi erau închegaţi între ei prin iubire. În Biserica 
Sapienţei această chemare nu reprezenta numai un obiectiv îndepărtat şi nici o strângere 
formală de mână, ci reprezenta o realitate, iubirea care sălăşluieşte între toţi: preot şi 
credincioşi. Era o chemare ca iubirea lui Hristos, care înfrăţeşte, linişteşte şi înalță, să se 
adâncească în fiecare, pentru ca toţi, fiind cu adevărat „una” în Hristos, să mărturisească 
„Pe Tatăl, pe Fiul şi pe Sfântul Duh, Treimea cea de o ființă şi nedespărțită”, după cum 
răspunde corul credincioşilor. Era o realitate foarte rar întâlnită, dar în Biserica primară 


aşa era. 


Când Părintele Sârbu spunea: „Să stăm bine, să stăm cu frică, să luăm aminte 
Sfânta Jertfă în pace să o aducem”, toată adunarea credincioşilor cunoştea momentul 


cutremurător care se apropie şi participa activ la rugăciunea înălţată de preot în Sfântul 

Altar. 


Când Părintele Sârbu spunea: „Sus să avem inimile”, toţi se străduiau să-şi 
înalțe întreaga fiinţă - cu gânduri, voinţă, simţiri - Sus, către Dumnezeu, căci trăiau 
apropierea celei mai mari taine şi minuni care se săvârşeşte în lume: prefacerea Sfintelor 
Daruri în Trupul şi Sângele Mântuitorului. Iar la ultima chemare pentru marea rugăciune 
euharistică: „Să mulţumim Domnului”, toți deveneau o singură făclie care ardea într-o 
tăcere de mormânt rugându-se, multumind Domnului pentru prefacerea Sfintelor Daruri 
care se săvârşeşte, nădăjduind în prefacerea proprie de a fi mai buni, mai drepţi, mai una 


în Hristos prin Duhul Sfânt. 


Aceasta a fost uluitoarea şi neuitata lucrare şi realizare a Părintelui Constantin 
Sârbu pe care am regăsit-o la Biserica Sapienţei între fiii lui duhovniceşti. El a reuşit să 
facă din fiecare credincios al său un trăitor şi un cunoscător al tainelor creştine, unindu-i 


pe toţi într-o mare frăţietate, prin iubire. 


Să-l imităm şi noi. El a fost un Preot ales între preoţi. Toţi suntem preoți, toți 
avem cinci degete la o mână. Dar cât de diferit este un deget de celălalt! Aşa şi Preoţia. În 
nevrednicia noastră, de multe ori stăruim dar nu reuşim, de multe ori „sufletul este 
sârguincios dar trupul este neputincios”; de multe ori, cum spunea Sf. Apostol Pavel, „nu 
fac binele pe care îl voiesc, ci fac răul pe care nu-l voiesc, căci păcatul este în mine”. Se 
poate întâmpla ca şi preotul, în dorinţa şi voinţa de a face bine, să nu facă totdeauna cum 
trebuie. Dar mare lucru este atunci când între preoţi răsare unul care săvârşeşte întru totul 


voia şi lucrarea Domnului nostru lisus Hristos. 


Acesta a fost Părintele Constantin Sârbu. De la el să înveţi Preoţia, cel care 
învaţă şi cel care vrea s-o înveţe. Scumpă a fost şi scumpă 1-a rămas amintirea în sufletul 


credincioşilor săi. 


Acum el zace lângă biserica sa şi în mijlocul credincioşilor, al fiilor lui 


duhovniceşti. Case măreţe au căzut, dar buldozerele s-au oprit înaintea mormântului 

Părintelui Constantin Sârbu. Să ne rugăm să ne apere şi în continuare. Prin voia lui 
Dumnezeu el a transmis lucrarea sa pastorală altui frate, tot Constantin, Părintele 
Constantin Voicescu. Îi dorim ca bunul Dumnezeu să-l ajute să continue lucrarea 
înaintaşului său cu aceeaşi putere, credinţă şi dragoste. 

Pentru Părintele Constantin Sârbu vom cânta „„Veşnica pomenire”, dar atunci 
să ne amintim că el spunea şi spune în continuare: Transformaţi-vă voi, rugați-vă, trăiţi în 
Hristos! 

Aceasta este, realmente, pomenirea lui, atât în faţa lui Dumnezeu, care nu uită 
niciodată pe robii Săi, cât şi în faţa noastră, a tuturora care l-am cunoscut, direct sau 
indirect, pe părintele Sârbu. Veşnică să-i fie pomenirea în faţa lui Dumnezeu şi veşnică să- 
i fie amintirea în sufletele credincioşilor, în care el a semănat adevărata credinţă, şi în 


sufletele tuturor celor ce-l vor urma. 


Veşnica lui pomenire! 


Preot Boris Răduleanu 

Cuvânt la parastastul de 12 ani de la adormirea Părintelui Constantin 
Sârbu, în ziua sfinților Constantin și Elena. 


Biserica pomeneşte şi se roagă astăzi pentru sufletul Părintelui Constantin 


Sârbu, care are mormântul alături de această biserică pe care el a rezidit-o şi ctitorit-o. 


Pe mine m-a impresionat foarte mult citind la pomelnicul din ziarul România 
liberă un anunţ foarte smerit şi modest care, după trecerea atâtor ani - 12 ani - vesteşte din 
nou că Preotul Constantin Sârbu rămâne veşnic în amintirea şi în sufletele prietenilor săi. 
Este un prinos pe care fiecare din cei care l-au cunoscut pe el şi cuvântul lui nu uită să-l 
aducă celui ce le-a fost îndrumător sufletesc şi Păstor. A fost, într-adevăr, un mare Preot, 


care şi-a înfăptuit şi dus până la capăt marea misiune încredinţată lui. 


Părintele Sârbu a zidit adânc în conştiinţa fiecăruia, că noi trăim nu numai aici 
ci şi dincolo, nu numai în istorie ci şi după istorie, în meta-istorie sau în eshatologie, cum 
spunem noi; că viaţa de aici şi cea de dincolo sunt ca două pagini ale aceleiaşi foi. În 
măsura în care trăim viaţa de aici având în vedere pe cea de dincolo, viaţa de aici este mai 
bună şi mai dreaptă. În măsura în care ne complăcem numai pentru aici, fără a ţine seama 
de ceea ce este dincolo, viaţa de aici este rătăcită şi greşită. El a vorbit şi pentru aici şi 
pentru dincolo. El a ştiut să întipărească în suflete că dincolo vom citi ce am făcut aici, în 
prima pagină şi că prima pagină (viaţa de aici) are valoare în măsura în care ţinem seama 
de ceea ce este dincolo. Astfel a închegat familia duhovnicească, comunitatea 


sobornicească a Bisericii Sapienţei. 


Biserica nu este numai clădire, nu este numai locaş. Biserica este în primul 
rând comunitatea sufletelor unite în Hristos. Atunci când ne adunăm în sfântul locaş, 
inimile cântă, inimile se transformă. Dacă fiecare preot, între zidurile locaşului încredinţat 


lui sau în parohia lui, ar reuşi ca toţi cu o inimă şi cu o gură să slăvească pe Dumnezeu, 

cum a făcut Părintele Constantin Sârbu, am descoperi acoperişurile şi tot pământul şi toți 
cu o gură şi cu o inimă ar aduce slavă lui Dumnezeu. Unde ar mai fi atunci ameninţarea 
cu vrăjmăşie, cu ură, cu războaie? N-ar mai fi. În asta constă religia iubirii adusă de lisus 
Hristos, pentru ca frate cu frate, inimă cu inimă să se unească spre a forma Unitatea pentru 
care a venit şi pentru care s-a rugat El: „Ca toți să fie Una, cum Tu, Tată eşti în Mine şi Eu 


în Tine, aşa şi toţi să fie Una în Noi” (loan 17). 


Obiectivul vieţii creştine este această Unitate după chipul Sfintei Treimi, 
numită de noi sobornicească, în care toţi să fie în unul şi unul în toţi, unitate posibilă 
numai în Hristos prin Duhul Sfânt. Noi am uitat-o, noi trăim răzlețiţi unul de altul. Noi am 
uitat că suntem fiecare o „mână”, un „picior”, un „ochi”, un mădular oarecare, dar în 
acelaşi trup, care este Hristos. Mântuitorul nostru ne-a cuprins pe toți în Sine, făcând 


posibilă această unire şi unitate. 


Sobornicitatea Bisericii arată şi modul în care poate fi rezolvată viaţa umană 
în general, manifestând adevăratul raport dintre persoană şi colectivitate: nici prioritatea 
colectivului în detrimentul persoanei, nici întâietatea persoanei în detrimentul 
colectivului. Nici unul să nu plângă şi nici unul să nu se bucure în parte, ci toți să fie 


pentru unul şi fiecare pentru toți. 


Părintele Constantin Sârbu a cultivat în parohie şi a realizat tocmai această 
sobornicitate, acest spirit al comuniunii creştine. El a cultivat credincioşii Bisericii 
Sapienţei pentru a fi un mănunchi deosebit; o familie creştină, legaţi prin acelaşi duh şi 
prin aceeaşi aspirație duhovnicească. A adunat oameni din toate cartierele Bucureştiului 
care, venind, au găsit aici linişte sufletească, iubire, simțind fiecare că se integrează într-o 
comunitate ce se îngrijeşte la rândul ei de sufletul şi de viaţa lui. Dacă noi, fiecare preot, 
în parohiile noastre, am lucra aşa cum a lucrat Părintele Sârbu, am schimba faţa lumii, 
căci parohia este un nucleu mic în organismul mare al omenirii. Dacă nucleul este sănătos, 


tot organismul este sănătos. Şi dacă arhierei, preoții şi creştinii am fi ceea ce vrea lisus 


Pagina 320 


Hristos să fim, n-ar mai fi în lume ceea ce este şi n-ar mai fi în ţara noastră ceea ce este. 


Realizarea sobornicităţu a fost contribuţia acestui mare Preot care e Părintele 
Sârbu, lucrare preoțească greu de atins, dar cu Dumnezeu nu este cu neputinţă. Părintele 
Sârbu a realizat-o. Şi laudă pentru frăţule voastre, care nu l-aţi uitat după atâția ani. Eu, 
nevrednicul preot, am găsit-o sădită aici, la Biserica Sapienţei. M-am încălzit, mă 
încălzesc la căldura ei şi cât se poate încălzim şi noi, împreună cu Părintele Constantin 
Voicescu, pe credincioşi, pentru ca să crească în continuare pe drumul deschis de Părintele 
Sârbu. Locaşul este mic, dar păstrează în el căldura celui ce „se roagă plângând şi plânge 
rugându-se”, după cum stă scris şi la mormântul lui. Sfântul Simeon Noul Teolog spune 
că lacrimile sunt darurile lui Dumnezeu; să trăieşti cu lacrimi şi cu lacrimi să te rogi. 
Acesta a fost darul dat de Dumnezeu şi Părintelui Constantin Sârbu. Mare preot, poate 
chiar mai mare decât un conducător de ţară. Acesta (conducătorul de țară) răspunde de 
legea lui, dar Preotul răspunde în faţa lui Dumnezeu şi a oamenilor de toate sufletele 
încredințate lui. Părintele Constantin Sârbu şi-a dus până la capăt marea misiune 


încredinţată lui. 


Pentru creştinii pe care i-a condus este o mare bucurie de a-l fi avut Păstor, iar 
iubirea şi recunoştinţa pe care i-o arată cinstindu-i amintirea reprezintă cea mai mare 
răsplată. Pentru că răsplata unui preot nu este cea materială, ci cea duhovnicească. Şi el se 


bucură văzând că păstraţi atât amintirea, cât mai ales învăţătura şi pastorația lui. 


În ziua aceasta, în care ne aducem aminte şi ne rugăm lui Dumnezeu pentru 
bunul preot Constantin Sârbu, ne rugăm şi pentru Părintele Constantin Voicescu, cel ce a 
venit să întărească şi adâncească lucrarea Părintelui Sârbu. Îţi dorim mulţi ani cu rod 
bogat în ogorul Domnului! Să-ţi ajute Dumnezeu, frate Constantine, ca munca pe care o 
depui să adâncească spiritul sobornicesc al comunităţii, pentru a putea duce până la capăt 


marea misiune încredinţată la Biserica Sapienţei! 


Ce frumos nume are această biserică, a Sapienţei: Biserica înţelepciunii. 

Nimic nu este întâmplător. Poate acest nume reprezintă un simbol, poate vrea să spună 
credincioşilor de aici: în înţelepciune să trăiţi şi în înţelepciune să rodiți, pentru a o 


răspândi între creştinii acestei lumi. 


Acum, întrucât între Sfintele Paşti şi Înălţare nu se cântă „Veşnica pomenire”, 
ci se cântă „Hristos a înviat”, vă rog pe frăţule voastre să cântăm „Hristos a înviat” şi 
pentru Părintele Constantin Sârbu şi pentru părintele Constantin Voicescu. Pe părintele 
Sârbu, Dumnezeu să-l aşeze şi odihnească în cetele drepţilor, de unde să se roage şi pentru 
noi, iar pe Părintele Voicescu să-l ajute să lucreze în continuare, în acelaşi fel, spre slava 


lui Dumnezeu căci... Hristos a biruit lumea şi, 


Hristos a înviat! 


Preot Boris Răduleanu 


2e e St 

Părintele Constantin Sârbu în curtea bisericii Sapienţei (Bucureşti) 

Părintele Constantin Voicescu care a venit la biserica Sapienţei după adormirea părintelui 
Constantin Sârbu. 

Biserica Sapienţei. 

Pridvorul bisericii Sapienţei. 

Interiorul bisericii Sapienţei. 

Racla cu sfintele moaşte şi părticică din brâul Maicii Domnului din biserica Sapienţei. 

Mormântul Părintelui Constantin Sârbu din grădina bisericii Sapienţei. 

Părintele Constantin Sârbu pictat în biserica „Sfinţii Împărați Constantin şi Elena” - 
Vergului (Bucureşti). 

Dumnezeu m-a lăsat pe pământ să-l 
slujesc Lui şi oamenilor. Unii, chiar 
dintre cei de la conferințele preoțești, 
îmi spuneau că sunt exagerat în 
credinţă, că „sar peste gard”. Dar poţi fi 
exagerat în slujirea lui Dumnezeu?... 

Fragment din Memoriul Părintelui Constantin Sârbu aflat în arhiva CNSAS. 

Biografii, trimiteri, poze şi alte informaţii am găsit şi la această adresă: 


www. fericiticeiprigoniti.net 

